
Nishi take mai kama da gurnani saboda tsananin ciwon da take ji. Ko da wasa bata taba tsammanin ciwon nakudar da mata ke yawan fada ya kai haka ba. Mace ta kasa gane a wace duniyar take. Idan ba ta kama bakinta ba sai dai ka ji tana sumbatun da basu da kan gado. Addu'a kuwa bata san nawa ta kama ta saki kafin ta kai karshe ba. Yau Kulhuwallahu, Falaki da Nasin da ko cikin bacci basu bace mata ta kasa kai karshen ko daya. Sai ta karanta ayoyi biyu a nan ta kama wata. Halilala ma da kyar take cijewa ta kai karshe. Iska take furzarwa akai-akai ta baki ta hanci.  Ashe shi yasa Malamin makarantar darensu ya ce duk wadda ta rasa rayuwarta wurin haihuwa tayi shahada. Ladanta daya da wanda ya rasu a wurin yaki. Mahaifiyarta ce ta fado mata a rai a wannan yanayin.

"Allah Ya jikanki Inna. Inna idan na yi miki laifi ki yafeni. Innata bani da kamarki duk fadin duniya." Ciwo na tasowa ta ce "Inna ki ceceni."

"Allah dai Ya ceceki Mari kada ki yi sabo mana."

Ba da niyya ba ta kalli idanun surukarta Inna Mairo cikin radadin ciwo ta ce "kin san irin ciwon da nake ji ne Inna Mairo? Nan..." ta nuna mararta "...ne yake rabewa gida biyu. Yanzu kema a haka ki ka haifo Inuwa?"

Dan murmushi Inna Mairo tayi saboda sanin cewa Mari ba a hayyacinta take ba. Ita da ta sha wannan wahalar sau goma sha uku sai dai ta bada labari. 

 Wani irin ciwo ne ya damki mara da  bayan Mari ta kai hannu ta cafko hannun Inna Mairo. Gani take kamar ba za ta tashi ba saboda azabar ciwo.

 Harira unguwae zoman ta sake danna gefe da gefen cikin sannan ta kuma lekawa. Kai ya taho amma da alama hanyar tayi masa kadan. Sabuwar rezarta ta dauko ta ce da Inna Mairo ta matso kusa da tochilan ta haska mata da kyau. Acibalbal din da aka kunna bata da hasken da zai wadaceta tayi abin da ya kamata.

Mari ciwo bai barta taga abin da ake shirin yi mata ba. Harira ta saka tochilan din a cikin dankwalinta ita kuma Inna Mairo ta rike hannuwan Mari. Rezar ta dan kara a jikin wutar acibalbal din ta dauke ta danna kowane gefe a jikin zaninta. Ji ka ke kit-kit ta  kara Mari ta hagu da dama. Wannan izaya bata da kalmar kwatance. A kan ce mata basu ganewa idan an karasu saboda ciwon nakuda amma Mari kam taji komai. 

Budar bakinta za ta yi ihu wani nannauyan nishi ya taso mata. Da dan sauran kuzarin da ya rage mata ta cije baki tayi nishin. Hamdala Harira tayi tare da karfafa mata gwiwa akan ta kara wani domin ga kan jariri nan ya kara turowa gaba. Ta daddage tayi kuwa sai ji tayi an canyara kuka irin na sabbin haihuwa bakin duniya. A take ta nemi wannan azababben ciwo ta rasa sai son ganin abinda ta haifa.

"Sannu Mari. Sannu da kokari. Allah Ya raya shi Ya baki lafiyar shayarwa." Inna Mairo ta furta tana share mata gumi.

Kunya taji ta lullubeta da ta tuna cewa ba don  dan ya fito ba sakon tsinuwa da Allah Ya isa ta shirya bata domin ta isar ga Inusa maigidanta. 

Harira ta nade jinjirin a zani ta mikowa Inna Mairo. Da saurinta ta mika hannu za ta amshe shi hannun ya yi 'yar kara. Fuskar Mari wadda ta dago kai tana son satar kallon dan nata ta kalla tayi murmushi ganin Marin ta kawar da kai gefe.

"Da dai korafin karya min hannu zan miki amma na fasa. Dauke shi ku ji dumin juna kafin na dawo."

Da hannu Mari ta rufe fuskarta mai dauke da murmushin da ya gagara buya. A hankali ta bawa Inna Mairo hakurin rikon da tayi mata wanda da alama ya janyo mata rauni. Wani murmushin ta sake yi mata sannan ta tashi domin dora ruwan wanka tana murza hannun da take jin ya yi mata nauyi. Tana tausayin matar dan nata saboda ta tashi marainiya mara gata a wurin danginta. Shi yasa bata yarda an tafi da ita wankan jego ba lokacin da matar kawunta ta matsa akan hakan.

Harira ma fita tayi aka bar Mari da jaririnta. Sai da ta tabbatar babu sawunsu a kusa ta matso dashi kirjinta ta rungume. Hannunta yana dan rawa ta bude fuskarsa da kyau. Hawaye taji ya ciko idanunta saboda kaunarsa da ta shigeta farat daya. Bata jin za ta iya hada shi da kowa sai dai idan a gaba ta sake haihuwa. Tunanin kadai sai da yasa tsigar jikinta tashi da ta tuna halin da take ciki mintuna kadan da suka wuce. Addu'a tayi masa ta neman tsari da kariya tare da albarkar rayuwa. Kafin a fara shigowa dakin har ta gama kissima rayuwarsa har aure. Burinta ya zama da nagari abin kwatance. Ya yi ilimi mai zurfi irin wanda taga ana yi a birni  lokacin da take aikatau kafin tayi aure. Idan so samu ne ma ya zama babban likita ko lauya. 

"Dinkin nan zan zo in cigaba in tara kudin siya maka duk abin da za a nema a makaranta na karatun."

Ta fada masa kamar yana fahimta. Guda ta jiyo ta tabbata yanzu duka matan gidan sun sami labarin haihuwarta. Yanzu dakin zai cika duk da asuba ce da matan 'yan uwan mijinta da sauran kannensu da basu yi aure ba. Ajiye jaririn tayi da sauri kar a ganshi a hannunta a kirata mara kunya. Can kasa kamar mai yi masa rada tayi magana tana murmushin tsananin farinciki da jindadi.

"Bi'izinillahi sai kayi arabi da boko. Kayi sauka sannan kayi digirin digirgir irin na dan Hajiyar da na yiwa aiki."

Rana na soma fitowa ruwan wanka ya yi zafi. Matar kanin Malam wato kawu ga mijinta Inuwa ce ta zaga bayan gida da ita inda za'ayi mata wanka. Jaririn kuma saboda hannun Inna Mairo da alama ya sami gocewa ko targade sai matar wan Inusa ce tayi masa wanka. Tana murnar rabuwa da ciwon haihuwa ashe akwai wani a gaba. Ruwan wankan da zafi sosai ake yarba mata darbejiyar da take ciki. Tun tana daurewa har ta hada da ihu. Ciki da baya sun sha matsa da dannawa. Bayan an gama wankan ta miko mata wani kwabi da kyallen kunguzu. Kallon kwabin da yafi kama da lalle tayi ta tamutsa fuska.

"Me zan yi dashi Gwaggo?"

Idan bata yi da gaske ba take taken Mari ba za ta saka ba saboda haka ta amshe ta ce yaba mata da kanta. Lalle ne aka kwaba da kauri da wani garin magani aka cusa mata. Mari sai gumi kawai take yi na wahala da ciwo. Bayan an gama sakawa kuma aka toshe wurin da kyallen kunzugu sannan aka bata zani ta daura.

Tare suka fito tana taku da kyar zuwa daki. A haka aka ce ta shayar da jaririn bayan ko zaman kirki ta kasa. Haka aka cigaba da yi mata kwabin lallen nan na tsahon kwana shida sai ta nemi tsagar wurin karin ta rasa. Ciwo ya hade tsaf ya warke (don Allah kada wacce ta gwada). 

Ranar suna jariri yaci sunan kakansa Auwalu aka yi masa lakabi da Abbati.

Kukan ya ishe shi. Idan ya bari suka kara minti biyar a dakin yana da tabbacin zai sami tabin hankali. Bai so Innayo ta karbi girki daga yin arba'in ba. Jiya ma haka suka kwana jaririyarta Hasiya tana ta canyara kuka. A fusace yasa kafa ya haureta tana baccin da ana gani za'a gane cewa a gajiye take likis.  Da yake muryar Hasiyan ba karfi gareta ba shi yasa bata ji kukan da ta shafe mintuna tana yi ba.

"Dalla can malama tashi ki dauki 'yarki."

Bugun ya shigeta sai dai kukan da ta ji ya dauke zafin dukan. Hannu ta kai da sauri ta lalubi 'yarta cikin hasken farin watan da ya ratso ta tagar dakin. Rarrashinta tayi nata idanun suna yi mata yajin bacci ta soma shayar da ita. Jin yarinyar tana ta ajiyar zuciya yasa ta jin babu dadi a ranta. Maganin mura ta sha ya saka mata nannauyan bacci ga kuma gajiyar aikin da tayi.

"Baiwar Allah kin dade kina kukan nan da alama ban ji ba. Ayi hakuri" ta kare maganar tana shafa mata kai.

"Mtsew" Alh Rabi'u ya buga tsaki. 

A cikin duhun dakin ya tashi ya lalubo wandon kayan da ya dawo dasu daga kasuwa ya saka hannu a aljihu. Sautin sulalla na karo da juna Innayo taji ta kalli bangaren da yake tsaye.

"Alhaji idan wani abu kake nema bari ta gama na kunna maka fitilar kwan. A duhun nan ba ganin..."

Kasa karasawa tayi ganin ya nufota. Duk da ba ganin fuskarsa take yi ba amma ta fahimci ransa a bace yake. Hannunta ya kama ya zube mata sulallan da bata san ko nawa bane.

Da kakkausar murya ya yi mata magana cikin fushi.

"Gashi nan na saya sai ki tashi ki koma dakinki."

Sam bata fahimce shi ba. 

"Me ka saya?"

Daurewa ya yi saboda dare ya raba ya bata amsa ba tare da ya kara daga sautin muryarsa ba.

"Kwananki na saya Innayo! Ki dauki 'yarki ku koma dakinki. Zan dinga biyanki daga yau har ki kara wata arba'in din."

Hankali a tashi ta fara tambayarsa laifin da tayi masa. Lokacin kuma Hasiya ta zabi ta sake bare baki tana kuka. Kan Innayo har wani sarawa yake saboda rashin isasshen bacci da gajiya. Wuni take a gaban murhu ga fama da yara. Biyar nata har jaririyarta ga kuma hudu na matarsa ta farko da ya saka shekara biyu da suka wuce.

A yanzu su biyu ne a wurin maigidan nasu Alh Rabi'u kuma ita ce matsayin uwargida. Amaryar tasa Asabe ma ta dan kwana biyu tunda haihuwarta biyu yanzu. Iyakarsu da shi ya aunawa maigirki hatsi ga icce jingim a gidan. Sauran abin da za'a hada da hatsin a tayar da abinci kuwa sai dai mace ta nema. Asabe ko wata bata cika ba ta fitittike ta nemi ya raba musu girki. Kowacce tayi nata. Wadda miji ke hannunta ranar tayi da shi. Ita da ta zo cin arziki gani tayi sadakinta ma idan bata yi wasa ba a cefanen ciyar da 'ya'yan koshiyoyi zai kare. Haka kuwa akayi. Ya amince ya raba ya bar masu 'ya'ya da wahala. Bayan rabuwarsa da uwargidan taki daukar ko guda cikin 'ya'yanta. Har yau basu san me ya hadasu ba amma ko tantama laifin ba zai wuce nasa ba. Mahaifiyarsa ya kaiwa yaran da fari yayansa ya ce bai isa ba. Ga tsufa da tayi ga sanin halinsa na son banza. Jibge mata su zai yi sai an ganshi. A dole ya dawo dasu gidan ya rabawa matansa. Asabe tayi tsalle ta dire a gaban yaran ta ce ba za ta dauki ko daya ba. Tausayi suka bawa Innayo ana rabonsu a tsakar gida kamar ba mutane ba ta karba ta hada da nata. Zancen irin wahalar da take sha wurin ciyar dasu ma bai taso ba.

"Nufinka bani da girki har sai mun kara wasu kwanaki arba'in din?" Ta tambaye shi da mamaki.

"Ashe kin fahimta ki ke wani neman ba'asi." Shimfidar Hasiya ya tattaro mata "tashi ki tafi bacci ne a idona. Kuma ki kwantar da hankalinki ba wai Asabe zan baiwa kwanakin naki ba. Kukan nan ne kawai ba zan jura ba."

Maganganunsa sun bata mata rai amma ta daure taki bashi amsar da za ta sa taji sauki a zuciyarta. Tashi tayi jiki ba kwari ta fice ya kada kai a wurin ya kwanta.

Kamar kullum washe-gari karfe bakwai a bakin murhu tayi mata da goyon Hasiya. Da safe 'yar tsala take sayarwa da kuli-kuli. Da rana kuma dambu. Daidai lokacin tasowar yara daga islamiyya kuma tayi danmalele. Don ciniki kam sai dai tayi hamdala. Kudin ne dai duk yawansu basa isarta. Yara tara ne a gabanta da ita kanta cikon ta goma. Ga kudin laraba ga sayen abinda ba a rasa ba na boko.

Ta sallami yaron karshe da bokiti cike da 'yar tsala da zai kai kasuwa taga fitowar Asabe daga dakin Alh Rabi'u da danta a hannu. Suna hada ido ta gatsina fuska gami da murguda mata baki ta shige dakinta. Bata bi ta kanta ba ta sauke tandar ta dora ruwan wanka. Yaran gidan duka sun tafi makaranta sai wadda ta yaye tana bacci a daki.

Alh Rabi'u ta gani ya fito cikin shirin tafiya kasuwa. Dauke kai tayi kamar ba za ta yi masa magana ba saboda haushin abin da ya yi mata, sai kuma dai ta daure ta ce,

"Sannu Alhaji."

Da yake ba shi da gaskiya sai ya hau sababin borin kunya.

"Na dai biyaki kin kuma cake kudin bare ki ce an ci amanarki."

Zama tayi akan tabarma ta kwanto goyonta kafin tayi magana cikin rashin jindadi.

"Wani abin kaji na ce?"

Hannuwan babbar rigarsa ya nade fuskar nan tasa a hade. Bai so haduwarsu ba shi yasa ya zauna a daki niyarsa sai ta bar tsakar gidan ya fito. Daina jin motsinta da suka yi ne tasa shi cewa Asabe ta duba musu. Ita kuma don ta tura mata haushi ta fito sai ya zata ta gama suyarta ta shige daki ne.

Muryarsa a sama tunda ya san yaran masu wayo suna makaranta yake mata magana.

"Banda fitina ma irin taki Innayo daga yin arba'in ringidi-ringidi kin kwaso jiki kin dawo turakar maigida..." 

Maganganunsa a take suka fara tunzura ziciyarta domin ta fahimci ci mata mutumci yake son yi. Kalamansa na gaba basu bata damar yin wani tunanin kirki ba sama da zubar da hawaye.

"...karfe takwas da rabi don bala'i duk kin saka yara bacci kin taho dakina ke mai girki. To magana ta gaskiya ni ba zan dinga kwana da wannan yarinyar tana yi min kuka ba." Ganin tana ta zubar da hawaye yasa shi cewa "Idan arba'in din ne baki son maimaitawa sai ki dinga barinta a dakinki ko ruwa A'i ta dinga bata. A shekarunta yanzu yaci a ce za ta iya kulawa da jinjinya."

Ido sharbe da hawayen bakincikin wannan terere da ya yi mata kuma a kunnuwan Asabe ta ce "yanzu Alhaji kayi min adalci kenan? Ka dakeni kuma ka hanani kuka. Ita Asaben ba goyo gareta ba?"

"Ban san kina kishi da namijin da ta haifa min ba sai yanzu. Yaro dan wata biyar da an kwantar dashi baka sake jin kukansa sai gari ya waye. Wai ma da ki ke zancen adalci ke shi kika yi min da kika haifi mata har biyar?"

Zancen kenan kullum! Ita da babarsu A'i sun haifa masa 'ya'ya mata. Asabe ma ta farkon ta mace ce cikon ta goman matan. Na shadaya ne ya fito namijin da ake muradi. 

Idan ta biye masa ita zai cigaba da konawa zuciya a banza. Tashi tayi ta shige daki ko amsa bata bashi ba. 'Ya'ya mata Allah Yaso bata kuma ta gode. Sake kudurin ganin ta inganta rayuwarsu tayi. Idan ta kama ta kara wata sana'ar za ta kara. Burinta a rayuwa su ginu su zama mutanen da sai dai a rabesu a sha inuwarsu. Ta yarda ita kadai ta gama shan wahalar rayuwar duniya indai 'ya'yanta za su jidadi a gaba. 

***

Zazzage akwatin da ta ajiye akan gadon tayi ta sake bin kayan ciki daya bayan daya tana jerawa a nutse. Tafiya ko da unguwa ce mara nisa tana da wani abu guda, sai mutum ya bincika kayansa sau goma kafin ya bar gida amma yana zuwa inda zai je sai ya tuna wani abu mai mahimmanci da ya manta. Hayaniyar yaranta ta ji daga falo da alama fada suke yi. Ba sai an fada ba kusan kodayaushe suka yi fada mai laifin daya ne. 

"Lilu zo nan" 

Ta daga murya tana kiran danta na uku. Bai zo din ba kamar yadda tayi tsammani sai ma ambaton "sai na rama" da yake yi cikin kuka. Sanin halinsa na rashin kunya yasa ta tashi da kyar saboda nauyin ciki ta bisu falon. Babban mai suna Suhaib akwai saurin fushi. Farha mai binsa sarkin tsokana. Sai Khalil da kowa yake kira Lilu mara kunya, ga taurin kai da saurin kuka. 

"Allah nagode Maka" ta ce tana kallon yadda suka hargitsa falon kamar gidan mahaukata. Abubuwa kalilan ne a muhallinsu na asali. Yaran na ganinta suka shiga taitayinsu don sun san hali. Tana sonsu tana tattalinsu amma bata yarda da sakarci ba. Cikin hikima ta iya bi dasu duka da halayensu. Idan kayi abin fada ko duka kuma baka tsira. Khadija mace ce mai zafin nama da sanin ya kamata. Idan suka yi kiriniyar ta gama fadan sai ta koma gefe tana yi musu addu'ar shiriya. Fatanta kowannensu yana girma halinsa mara kyau yana raguwa har ya barshi gabadaya. Yanzu ma sulhu tayi musu ta kuma ja kunnen Farha akan tsokanar kaninta saboda raini da ya gama shiga tsakaninsu. Falon ta sake kallo sannan ta cira kafa ta taka kitchen ta leka ta dawo.

"Ina Nasima?"

"Ban ganta ba." Yaran suka hada baki wurin fada.

A falo ta bar 'yar budurwar mai aikin nata tare da yaran ta tafi sake hada kayan tafiya asibiti. So take ta tabbatar komai yana ciki kada ayi irin na haihuwar Lilu. Sai da aka gama shirya yaro babu shawul babu zanin nade shi saboda tana tsakar nakuda ta hada kayan.

"Ku taso ku kwashe tarkacen kayan wasanku kafin na kira Nasima ta zo ta share falon."

"Wash Mami hannuna..." fadin Lilu yana yarfe hannu.

Hade rai tayi tun kafin tayi magana ya mike tsaye "tashi makyuyaci. Idan aikin baki ne naka yafi na kowa tashi. Amma da an ce za a more ka sai ka dinga langabewa."

Fita tayi tana cije lebe jin kafarta tana rikewa ta zaga bayan gidan tana kwalawa Nasima kira.

 Nasima tayi matukar razana da jin muryar uwardakin nata a kurkusa da inda take kwance. Hannuwan mutumin da suke bin jikinta ta doke da sauri tana mikewa tsaye. A razane shi ma ya dauki jakar da ya dawo da ita daga office yana gyara zaman necktie dinsa. Gaba ya yi yana yiwa Nasima inkiya da ta dakata kada ta biyo bayansa. Bata bari ya tafi ba ta bishi da sauri ta ware hannuwanta a gabansa. Mamakin karfin halinta ya yi a wannan yanayin da matarsa take gab da kamasu ya yi saurin zaro kudin da ya san su take nufi ya dora mata.

"Yaya Tahir?" Khadija ta kira shi da mamakin rashin sanin dawowarsa.

Da saurinsa ya tareta ya kama fadan borin kunya. "Me ya fito dake kina jan kafa ke da likita ya ce kina bukatar absolute bed rest? Meye amfanin Nasima a gidan da ba zaki huta ba?"

Murmushi tayi tana yabon irin kulawar da yake bata a ranta.

"Nasima nazo kira."

Hararar Nasiman ya yi "idan kin gaji da aikin ne sai a nemi wata." 

Hakuri ta bawa Khadija kai a kasa cikin sassanyar muryarta ta makiran yara. Duka duka da kadan ta haura shekara sha shida, amma fitinarta a boye tafi ta wata 'yar arba'in din. Tamkar hawainiya haka ta kware wurin boye halayenta. Sumumu kasau, macijin sari ka noke shi ne tashenta a wurin saurayinta na farko wani Alhaji a kasan layin.

Sai da suka shiga daki yake cewa Khadija wai yau yaji wa'azin da ake cewa kayi kyauta da dama hagu ba sai ta sani ba.

"Shi ne fa ina shigowa na hango wannan kazamar 'yar aikin taki tayi baya. Da yake kanta kamar dusa aka zuba maimakon kwakwalwa inata kiranta na bata sadaka bata ji ba. Ni kuma na riga nayi niyar yi da fatan Allah Ya saukeki lafiya. Shi yasa na bita bayan." 

Kwalla taji ta sauko mata ta farinciki. Tana alfahari da mijinta domin ta san sai an tona ake samun irinsa. A da kam ta wahala akan 'yan matansa amma da dabara ya nuna mata ya bari. Baya son ta wahala kuma baya son damuwarta. Tana cewa wash zai bar duk abinda yake yi yazo gareta. Ga saurin bata hakuri idan ya bata mata rai. Kulawa sosai yake bata duk da mai aikin da ta dauko 'yar makotansu tun tana laulayi. Da zarar ya dawo gida bayan yara sun tafi Islamiyya yake turata daki tayi bacci. Wai nan so yake ta huta da kyau kafin su dawo. A wannan lokacin yake samun kebewa da Nasima ba tare da saninta ba. Nuna mata yake ya tsani yarinyar domin kada ya bar kofar zargi a tsakaninsu.

"Nagode Yayana amma don Allah ka rage hantarar Nasima. Kaga amana take a hannunmu."

Ruwa ya tashi watsawa jikinsa ya nuna mata kamar baya son zancen. Yana bandaki shi kadai yake tsakin zuwanta bayan gidan dazu. Bin mata sana'arsa ce tun yana matashi. Khadija 'yar kanwar babansa ce aka hadasu wai ana ganin idan ya yi aure zai rage. Babu wanda ya bata zabi kawai aka ce ta auri dan uwanta don ya shiryu. Ya kuwa nuna musu shiriyar tasa kamar gaske saboda yana son Khadijan. Da yake kwararren dan duniya ne babu wanda ya san ya cigaba da harkokinsa a waje.

Dawowarsu unguwar nan abin nasa ya kara baci tunda ya ga Nasima komai ya kwance masa. A zahiri yake nuna mata kyama amma a badini tafi kowa. Ita ce kawai a gabansa kuma bashi da burin da ya wuce ganin lokutan da suke samun kebewa a gidan ko a wuraren da ya saba kai 'yan matansa.

Khadija bata san wainar da ake toyawa ba. Da zuciya daya take zaune da kowa. Gidansu Nasima a can kasan layinsu yake kuma sun fi kowa karamin karfi. Abinci a rana bai fi su ci sau daya ba idan an sami faraga. Shi ne fa ta nemi Nasima ta dinga tayata aiki suna biyanta karshen wata. 

A ranar da daddare ta sake yi masa maganar dauko kanwarta ko tasa su tayata zama ko da zuwa tayi arba'in ne idan ta haihu.

"Na fada miki ba zuwansu ne bana so ba amma a gani na me zai hana ki dauko waccan yarinyar?" Ya ce da sigar laluma.

Dan jim tayi tana tunani kafin ta fada masa dalilinta na neman ta gida.

"Na fara tunanin sallamarta ne kawai." Gabansa ne ya fadi zai yi magana ta dora da cewa "ka san ko Lilu da yake dana muna fada akan rashin kunya balle Nasima. 'Yan kwanakin nan sai tayi zamanta a baya taki aikin. Idan na kirata a murya sai ka ji lafiya  amma a fuska sai in ga kamar tana hararata."

Dariya ya kwashe da ita duk kuwa da fargabarsa ta cikas da korar Nasiman zai kawo masa.

"Shi yasa nifa bana sonta. Ke kuwa da anyi magana sai ki ce marainiya ce. To kema dai naga alama kin gaji da aikin ladan kenan."

"Ba gajiya nayi ba." Ta amsa masa ganin kamar yana ganin asarar kudi yake da biyanta bayan aikin nata babu yawa.

"Zan yiwa mamanta magana ta fara kwana. Idan ta cigaba da halinta sai mu rabu."

Zuciyarsa kamar an zuba ruwan sanyi don farinciki. Nasima tana gara shi a 'yar haduwarsu ta bayan gida. Minti biyar idan tayi sai ya biyata. Idan ta fara kwanan zai fi samun lokaci tare da ita. 

Bayan ya tafi aiki washegari Khadija ta je gidansu Nasima da misalin shabiyun rana. Lokacin yara suna makaranta ta barota ita kadai tana wanke-wanke. Tarba ta girmamawa ta samu daga wurin mahaifiyar Nasima. Bayan sun gaisa ta fada mata abinda ya kawota.

Ladidi ta dan bata rai "haba Mamin Suhaib? Yanzu don kina son Nasima ta dinga kwana 

har sai kin fito a wannan yanayin da kike? Ai cewa za ki yi kawai ta fada min magana ta zauna."

Dan murmushi Khadija tayi tare da girgiza kai. Don tana taimaka musu ba shi ne dalilin da zai sa su juyata son rai ba.

 "A'a gara dai na zo da kaina. Ban fada mata ba ma na ce sai naji amsarki."

"Allah Sarki Mamin Suhaib. Yasin shi yasa nake kara ganin girmanki. Kina da mutumci kuma kin san mutumci. Allah na tuba banda ma kin dage ai da ko kwandalarku ba zan karba a matsayin albashinta ba. Ciyarwar da kuke mata damu kanmu ta wadace mu."

A zatonta sai washegari ko nan da kwana biyu Nasima za ta taho sai gata ta dawo da kaya niki-niki kafin magariba. Lokacin ko cikakkun mintuna talatin bata yi ba da tafiya. Da mamaki Khadija take kallonta tana turo katuwar jaka da wata karama sai ghana must-go.

"Ashe da shirinki."

Tabe baki tayi Nasima tayi ta ce "uhm".

Khadija ta daure zuciyarta daga take taken fitsarar da take gani a wurin Nasima. Shirin nata cikin kankanin lokaci ya bata mamaki ganin bata san da zuwan ba sai da ta gama aiki za ta tafi ta fada mata. Ita kuwa tuni sun gama shirinsu da Tahir. 

Mamakin Khadija ninkuwa ya yi da taga Nasima ta nufi dakin baki da kofarsa take a cikin falon da kayanta. Idan tayi tunanin ko mamanta ce ta hada mata kaya kafin ta koma gida to da ya akayi ta san dakin da za ta zauna bayan ko su Suhaib basu sani ba. Kama bakinta dai tayi tana kallon ikon Allah.

Nasima kuwa tana shiga dakin ta buga wani uban tsaki. Ta lura Khadijan sai wani fiffika take yi ita mai miji. Mijin da yake a tafin hannunta matarsa har wani daga kai za ta yi mata?  Sake yin tsaki tayi da ta kula tsohuwar katifarsu Lilu ce aka ajiye mata a dakin da wankakken bedsheet da pillow.

"Kut! Ai wallahi gado za ka zo ka saka min a dakin nan ko na kama gabana. Lallai ma Khadijan nan kin rainani."

Shu'umin murmushi tayi da ta tuna tuggun da ta shirya mata. Lokaci ya yi da Tahir zai bata nata 'yancin ko ta kwata ta karfi. Ba zai yiwu bane ya cigaba da raina mata wayo. A gaban matarsa ya fada mata magana a bayan idonta kuma ya dinga lallabata. Da Tahir ya dawo Nasima tana daki ta ji hayaniyar yaran.

Da saurinta ta mike ta gyara kwalliyarta ta fesa turare ta fito.

Shirt dinsa ce a jikinta ta hada da zani da dankwali iri daya.

"Daddy oyoyo" ta ce da karamar murya kai a kasa.

Kallonta ya yi sama da kasa wani abu na fizgarsa gareta. Ba don idon yara ba da sai ya biya ladan wannan ado. Gwalo tayi masa karaf a idon Khadija wadda ta fito daga kitchen da tray a hannu. Nasima sai ta wayance ta kuma yin gwalon.

"Nima na rama Lilu." A zuwan wasa suke yi dashi.

Tahir sai ya karbe da cewa "anya Khadija ba rainon mutum hudu ki ke ba? Ita da ta zo taimaka miki ta buge da wasan yara."

Bai bawa Khadija damar yin magana ba ya bukaci ta tara masa ruwan wanka. Daki ta nufa zuciyarta cike da wasi-wasin abin da ba ta son zargi. Abincin ma daki ta kai masa a ranar. Sai da suka kwanta ta sako zancen shirt din.

"Ni fa kamar shirt dinnan taka da nayita nema wancan wankin na gani a jikin Nasima dazu."

'Jaraba sai da ta gane' ya ce a zuciyarsa.

"Oh ashe bamu yi maganar ba. Rannan na tsinceta a bayan mota tayi datti. Ina jin daga kayan wankin ta fado. Na dauko zan yar shi ne da ta gani ta ce tana so."

"Ka dai san ina bata kaya. Idan kari take bukata ai da sai kayi min magana. Rigarka ai ba abin sawarta bace."

Da bacin rai take magana ya soma bata hakuri. Zuciyarta sam babu dadi har wani zazzabi taji yana neman kamata. Abubuwan da take ta son turewa game da Nasima sun sami wuri sun manne mata a rai.

 Bayan kamar minti arba'in tana fama da guntun ciwon marar dake tsungulinta taji kamar hannun Tahir a saman fuskarta. Da alama karkada hannun yake ya gani ko tayi bacci. Da gangan tayi motsi ai kuwa ya dauke hannu ya kwanta da sauri. Juya mata baya ya yi ta bude ido ta tabbatar baccin karya yake yi. A hankali tayi kwafa ta sake rufe ido. Ba afi minti goma ba ya sake kada hannun. Wannan karon luf tayi takaici na nukurkusarta. Akwai abin da yake boye mata. Fatanta Allah Yasa ba Nasima bace. Tana jinsa ya tashi ya shiga bandaki. A cikin kunnuwanta taji ana bude dakinsu shi ma ya bude bandakin. Sannu a hankali ta bude ido kadan don kada a san ta farka ta hango Nasima a bakin kofar. Abin ya daina bata mamaki ma tunda har take da karfin gwiwar zuwa dakin. Da yatsa Nasima take yafito Tahir da ya fito daga bandaki, shi kuma yana nuna mata Khadija wadda duhun dakin yasa basu gane ta bude ido ba. Barazanar shigowa Nasima tayi masa ya yi murmushi yana yi mata inkiya ta karaso mana. Ba kunya ta sako kafa a kofar dakin ya yi saurin karasawa ya dagata a kafadarsa suka yi gaba. Kememe Nasima taki yarda a koma dakinta wai ita a gadonsa za ta kwanta. Sanin rigimarta yasa ya ce da Khadija su kwana a nata dakin.

Rufe kofar da ya yi a hankali ya yi daidai da matsanancin bugun zuciyar Khadija. Hawaye take yi ba tare da ta sani ba ta tashi da kyar ta bude kofar ta fita. Dakin Nasima ta nufa bata same su ba sai ta nufi na Tahir. Daga bakin kofa take jin dariyar Nasiman tana rokonsa ya daina yi mata cakulkuli. Shi kuma yana cewa ta rage murya.

Sai da ta tsaya ta hadiyi wani yawu mai daci sannan ta murda kofar da karfinta. Ganin da tayi musu yasa komai na jikinta tsayawa cak. Murdawar cikinta ce ta dawo da ita duniyar mutane ta rike cikin tana salati. 

ƊAYA MAFARIN IRGA.

Duk hukuncin da uwa za ta yanke akan 'ya'yanta tana yi ne da tunanin hakan shi ne maslaha a rayuwarsu ko da kuwa a gaba shi zai zamto mafarin kukansu.

***

Kwakwalwarta babu abin da take hasko mata sai yanayin da ta ganshi tare da Nasima lokacin da ta farfado. Idanunta a rufe amma hawaye yana sintiri daga kwarmin idanun zuwa kunne ya sauka akan pillow. Daga kamshin da take ji na dakin kadai ta fahimci a gadon asibiti take. Sakayau take jin jikinta babu wani nauyi sai na zuciyarta da ta koma tamkar dashen dutse. Cikinta ta shafo a hankali taji babu tokarewar nan ta dan da ya kusa zuwa duniya. A firgice ta tashi wani irin radadi na ban mamaki ya soki mararta. 

"Bar garaje Khadija jikinki da danyen ciwo." Cewar Yakumbo mahaifiyar Tahir.

Da yake bata san da ciwon ba tashin bai wahalar da ita ba kamar komawa ta kwanta. Ita ba a kwance ba ita kuma ba a zaune ba haka ta saka hannuwanta ta dafe gefen gadon don kada ta fada da karfi. Yakumbo ce ta taimaka mata ta koma ta kwanta tana rarraba idanu. Tambayoyi ne akan harshenta ta kasa amayar dasu saboda sabon al'amarin da take ji a jikinta.

Yakumbo ta sake cewa "Bari na fadawa nos kin farfado" har ta kusa kofa ta dawo ta dafa mata kai "sannu kin ji. Allah Ya baki lafiya."

Khadija ta kula da hawayen da Yakumbon ta dauke daga gefen idonta kafin ya sauko. Jikinta sai ya kara yin sanyi da tunanin ko me yake faruwa ba alkhairi bane.

Yakumbo bata jima da fita ba Mamanta ta shigo tare da kannenta da su Farha. Kowa sannu yake yi mata tana amsawa da ka. Sallamar Tahir taji ta dawo mata da duk wasu lokuta da sai a yanzu take fahimtar raina mata wayo suka yi shi da Nasima. Runtse idanu tayi tana jin Mamanta tana tambayarta ko cikin ke mata ciwo ta girgiza kai. Shi kan shi Tahir din ganin idonta biyu sai da yaji kamar ya koma saboda firgici. Saukinsa daya yaransa da suke wurin Mama jikinsu a sanyaye da yanayin Maminsu. Yana da tabbacin ba za ta yi wani abu a gaban 'ya'yanta ba. 

"Ku bashi wuri mana ya zauna kun yi ďare-ďare akan gadon." Mama ta furta tana nunawa kannen Khadija hanyar fita daga dakin.

Mutum biyu ne dama suka zauna a gefe sai suka tashi amma basu fita ba. Tahir ya kalli  Khadija ba shiri yau shi ne da sauke kai kasa. Tsoronta ne ya mamaye masa zuciya saboda irin kallon da take yi masa babu komai a cikinsa sai tsana da disappointment.

Mama kuma ta kara masa zafi da cewa "Ina mai-aikin taku yau? Kodayake ya kamata yau ta huta."

Dawowar Yakumbo da likita ce ta taimaka masa bai bayar da amsar da za ta zama zallar karya ba. Kukan jinjiri ne ya biyo bayan shigarsu dakin a hannun Matron. Da dan murmushinta ta nufi gadon bayan gaisawa da jama'ar dakin.

"Ina nan ni dai. Doctor ki gama dubata ta bawa bebina abincinta mun gaji da shan madara."

Kallon kunshin shawul din Khadija take yi a lokacin da likitar ke yi mata tambayoyi game da jikinta. Babu abin da take fahimta sai gyada kai da take yi idanunta fal hawaye akan dan da bata ganin fuskarsa. 

Likitar sai ta kalli Yakumbo da alamar tambaya "Maman Khadija ya naga kamar bata san me ya faru da ita ba?"

"Farfadowarta kenan na taho kiran Nos sai na hadu dake."

Da ido Maman ta kalli kannenta suka fice tare da su Suhaib. Tahir kamar ya nutse ya kasa kallonta. Likitan ce ta karbi bebin ta dora mata a cinya.

"Khadija kin san cewa tun farkon cikin nan akwai matsala har kina yawan zubar da jini ko?"

Bata amsa ba sai bin fuskar yarinyar da har kunne an bula mata take da kallo.

"Yau kwana kenan..." da sauri ta daga kai ta kalli likitan jin cewa kwananta biyu bata hayyacinta "maigidanki da mai-aiki sun kawoki cikin dare kina ta zubar da jini a sume. Ta ce zamewa ki ka yi a toilet wurin faduwa cikin ya bugu da sink. Kafin ki farfado faya ta fashe ga jinin bai tsaya ba."

"Hummm" ta ce da guntun murmushi idanunta akan Tahir. Yakumbo tana kallonsu ta kuma ha yadda yaki daga kai ya kalli matarsa.

"Ba cs din bane kadai Khadija harda mahaifar muka cire."

Sautin da taji ya ziyarci kunnuwanta ga dukkan alamu shi ake kira saukar aradu a yanayin tashin hankali. Zabura tayi za ta tashi a karo na biyu tana fama dinkin kasan mararta.

"Kwanta don Allah kada ki yiwa kanki rauni. Kaddara bata wuce kowa. Gashi an ciro miki jaririyarki lafiya kalau."

'Yar ta rungume ta fashe da matsanancin kuka.

"Ki yi hakuri Khadija. Mun yi iya yinmu amma jinin yaki tsayawa. Taimakon Allah ne kawai muka sami baby din tunda sun ce basu san tun yaushe ki ka fada kan cikin ba." Likitar ta karasa yi mata bayani.

Kukanta bai tsaya ba kowa na dakin ya tausaya mata. Yakumbo kuwa haka kawai tun farkon labarin dama bata wani yarda ba. Yanayin Khadijan a yanzu sai ya karfafa mata zarginta. Don ta tabbatar sai cewa tayi da Tahir ya rarrasheta mana. Mugun kallon da Khadija ta watsa masa wanda ya dakatar dashi ya bata amsarta.

"Mijin naki ki ke yiwa wannan kallon don rashin hankali kamar shi ya dora miki lalurar." Mama ta ce da ita cikin fada.

"Allah sarki" inji Matron "kar ki ga laifinsa da kyar ya yarda yasa hannu. Yarinyar da suka zo tare ce ma ta dinga tausarsa akan ya amince a cire saboda kada a rasa ki."

Numfashinta neman daukewa ya yi a wannan lokaci. Wato duka karairayin zuwanta asibitin sai da Nasima ta ingiza shi ya yarda aka cire mata mahaifa. Bata san me za ta yi musu ta huce ba. Ya ci amanarta ya kuma cutar da ita.

Gani tayi su Mama na fita daga dakin tayi murmushin takaici. Ta san irin abin nan ne ace a basu wuri ita da mijinta. Ana rufo kofar ya taho gareta da sauri.

"Nasima don Allah kiyi hakuri ki rufa min asiri. Na san ban kyauta ba amma don Allah in ci darajar 'ya'yanmu."

Tahir ya cika babban munafuki har tana mamakin yadda akayi ta kasa daukan haske ko sau daya. Saboda nisan da ya yi shi yasa bai ji kunyar kiranta da sunan mai-aikinta ba.

"Khadija. Suna na Khadija." Ta ce dashi muryarta a dake.

Bakinsa ya doke da sauri ya sauka kan gwiwoyinsa.

"Ki yafeni Khadija."

Ba shi take kallo ba. 'Yarta ta karshe a duniya take kalla tana nadamar biyayyarta a baya. Da bata amince ta aure shi ba da basu hada jini da mazinaci ba.

"Na yafe maka tun kafin ka roka duk da baka yi nadama ba." 

"Nayi. Wallahi nayi nadama sosai."

"Baka yi ba. Na rantse da Allah da kayi nadama da baka taho da ita kawoni asibiti ba. Da bata zauna jinyata har ana cigiyar rashin zuwanta a yau ba."

Busassun labbansa ya lasa a hankali. Ya san ba za ta taba yarda ba amma shi ya san cewa ya yi nadama. Yana dai yiwa Nasima irin son da ba zai iya hakura da ita ba. Idan kurar nan ta lafa aurenta zai yi ya kama mata gida daban. Zai cigaba da zama da Khadija saboda wani sashe na zuciyarsa yana ganin girmanta. 'Ya'yan da ta haifa masa kuma duk munin halinsa yana sonsu kuma ya san suna da hakki a kansa. Muryarta ce ta katse masa tunani.

"Kafin a sallameni ka rubuta min takardar saki. Ba zan tona maka asiri ba saboda bana son duniya ta nunawa 'ya'yana yatsa akan halinka. Kai dai ka tanadi abin da za ka fadawa iyayenmu tunda karya a jininka take. Sharadi na daya ne." Kallonta ya yi "kada ka yarda ka dora min laifi a matsayin dalilin rabuwarmu. Ina fata ka fahimceni."

"Ba zan iya sakinki ba. Khadija ina sonki." 

"Ka daina yiwa kanka karya akan abin da baya zuciyarka."

Zancen gabadaya baya so ayi shi a asibiti amma ya san ba shi da hurumin cewa tayi shiru. Yana son cigaba da zama da ita amma ba ya jin zai zama adalci gareta ya tursasata ta cigaba da zama tare dashi bayan yanzu ya fara son Nasima. Tunda dai za ta rufa masa asiri ya san komai zai zo da sauki. Juyawa ya yi zai fita ta kira sunansa.

"Tahir! Za ka yi nadama a nan gaba sai dai ina tsoron kada ta zo a lokacin da komai ya lalace. Ina gudun kada hakkin 'ya'yan da ka batawa rayuwa ya rataya a wuyan 'ya'yana."

Da yake maganar ta tsorata shi bai san lokacin da ya ce "wallahi ba ni na bata Nasima ba a haka na sameta."

Kallon da tayi masa ne ya sa shi jin nauyin furucinsa. Sunkuyar da kai kawai ya yi yana jiran ya ji me za ta ce sai yaji shiru. Juya masa baya tayi tana zubar da zazzafar kwalla. Ta so Tahir a lokacin da bata da zabin da ya wuce bin umarnin iyaye. Ta sadaukar da farincikinta na son waninsa saboda tsira daga azabar Allah. A yau ta rasa mahaifi da kuma igiyar auren da take jira ya datse duk a dalilinsa. Ita mai iya tsaya masa ce ya kara aure idan yana so. Shi yasa take mamakin dalilinsa na yin zina. Zinar ma ta fuskar wulakanci gareta. Kalaman mahaifiyarta take tunawa a wani lokaci da ya wuce tana yiwa kaninta fada zai tafi jami'a a wani garin.

"Zina masifa ce. Idan ka yi da 'yar wani kai ma sai ta zagayo jikinka inda za ka ji ciwo mai radadi. Ko ni, ko 'yan uwanka, ko iyalinka ko 'ya'yan cikinka"

Addu'a ta soma yi musu tana fatan Allah Ya karesu daga wannan mummunar dabi'a. Za ta sadaukar da rayuwarta wurin kula da tarbiyarsu da fatan rufowar asirin mahaifinsu. Aure kuwa ta yi ta gama. Abin da ya yi saura ba rayuwarta za ta yi amfani dasho ne wurin ganin yaranta sun sami ingantacciyar rayuwa.

Bayan kwana biyu suka sake kebewa da Tahir a dakin. Tuni tayi masa akan takardar sakin ya ce da ya saketa gara ta tona masa asiri. Amsarsa ta tayar mata da hankali ta kuma sanyata tunanin dalilinsa na sauyawa bayan da ya amince.

Yanayinta ya kalla a ransa yana yabon kaifin basirar Nasima. Yana fada mata zai saki Khadija ya aureta ta fitittike ta ce sam bata yarda ba. Nuna masa tayi duniya za ta zagesu idan suka yi haka. A ranta kuwa gudun kada ya bata rikon 'ya'ya take yi. Tafi son ayi auren a gaban Khadijan ta ganta suna masu matsayi daya a gidan. Ita ta bashi shawarar wadancan kalamai domin a cewarta Khadija za ta zauna don 'ya'ya. Tunda aka kai yanzu maganar ganinsu bata tashi ba to ya sani cewa indai akan 'ya'yanta ne za ta rufa masa asiri.

Ga zahiri ya gani. Sai ga Khadija tana kuka tana rokonsa saki kamar ba ita ya yiwa laifi ba. Da aka murda kofar dakin da sauri ta share hawayenta harda karyar ciwo ke cinta. Da wannan barazanar ya samu ya rufe bakinta har aka yi sallama. Da wani ya san abinda uban 'ya'yanta ya aikata ko da kuwa mahaifuyarta ce gara ta cigaba da zama dashi ko babu soyayya. Ba za ta so labarin gamon da tayi ya taso a lokacin da wani alkhairi ya doso rayuwar 'ya'yanta ya wargaza ba.

KHADIJA: A jerin ire-iren iyaye mata ta fado a jinsin masu shanye komai domin 'ya'yansu. Ta yarda ta fanshi zubar hawayensu ta hanyar  sadaukar da farincikinta. Karesu zata yi muddin rai kada kazantar mahaifinsu ta wargaza rayuwarsu a gaba.

*****

KIRIKASAMMA

Ta san ya ji ta sarai amma bata sare ba ta cigaba da binsa da roko da laluma saboda muddin ya sa kafa ya fita yau to magana ta kare. Kiran sunansa tayi da dan karfi ganin ya kusa kofar fita. Indai bukatarta za ta biya tayi alkawarin jure duk wani jan rai da wulakanci daga Inuwa. 

"Malam inata magana baka ce komai ba har za ka fita."

A fusace ya juyu kamar zai mangareta ya soma fada.

"Ke dai Mari da mayya ce ki ka kama mutum Yasin sai buzunsa. Haba! Ni na taba ganin bakin naci irin wannan? To duk jarabarki sai ya tafi yadda ake tura 'ya'yan kowa."

Hargaginsa ya fito da sauran matan gidan daga bangarorinsu. Zaman kauye babu abin yi har jiran barkewar rikici suke don a bawa ido abinci. Gidan nasu kuwa an sami karuwar jama'a, kama daga matan da ake kara aurowa zuwa hayayyafar da ake yi kusan duk shekara.

"Rigimar me ku ke yi da rana tsaka Inuwa?" Mal. Sa'idu babban wa ga mazam gidan ya tambayesu amma aka rasa mai bashi amsa.

Mari sadda kai tayi kasa zuciyarta tana bata cewa hakuri kawai za ta yi wannan karon a tari gaba. Mal Sa'adu da sauran 'yan uwan Inuwa babu mai goyon bayanta. Maganar nan kuma ko Inna Mairo ba bayanta za ta bi ba.

"Kya yi shiru kuma yanzu? Ai sai ki bude baki ki fada musu abinda ki ke rokona" cewar Inuwa yana duban yayansa "wai makaranta ce bata so a tura Abbati."

"La haila ha illallahu..."

Mata sai tafa hannuwa kamar sun ji gagarumin sabo. Shi kuwa Mal Sa'adu cewa ya yi maganar ba ta tsaye bace su biyo shi sashensa.

Durkuso Mari tayi a gefen tabarmar da Inuwa ya zauna. Bata ma yi niyyar zama ba domin rashin kunya za ace tayi. Mal Sa'adu ne ya yi magana cikin jimami.

"Yanzu ke Mari karatun Muhammadiyyar ne ba kya so? To ko dai kin canja addini ne bamu da masaniya?"

Kai da hannuwa ta karkada a tare "a'a Malam. Cewa nayi a barshi ya cigaba da karatun a nan ba sai an kai shi Kano ba almajiranci ba."

Matan gidan dama ba kaunarta suke sosai ba saboda fifikon da Inna Mairo ke nunawa a kanta. Gashi tayi karatu har matakin aji uku a firamare kafin Inuwa ya aurota. Su kuwa babu arabi ba boko. Anyi musu baiko tun tana shekara goma. Sai ta tafi aikatau Dutse inda ta sami wayewar kai. Gidan da tayi aikin suka saka ta a makaranta. Sun so a barta ta karasa amma gidan su Inuwa suka ce idan bata dawo anyi auren ba a dawo musu da kudinsu. Haka nan tana ji tana gani aka rabota da ilimin da ta fara jindadinsa. Wannan ne yasa ta dage aka kai 'ya'yanta firamaren garin sannan suna zuwa makarantar allo da ta dare. Da sana'ar dinkimta da take dan samun kudi take  yi musu hidimar makaranta. Su biyar ne yanzu. Abbati babba da mai binsa Sani sai 'yan mata uku. Al'adar gidan ta tura yara maza almajiranci kwatakwata bata burgeta. Ta ga yadda almajirai ke watangaririya idan sun tafi karatu, bata marmarin 'ya'yanta suyi irin wannan rayuwa.

"Lallai Mari. Ke ko 'yar kunyar nan ta dan fari ma ba kya ji har kike kallon idon Malam kina cewa a bar miki da a gabanki?" Uwargidan Mal Sa'adu ta furta da sigar nuna tayi ba daidai ba.

"Ko ma dai mene ne wannan sabon abin da ki ka zo dashi ba al'adar gidanmu bace. Zuri'ar gidan nan suna zuwa almajiranci tun talan-tale. Naki dan da bai fi na kowa ba shi ma zai je. Sai dai kuma idan zaki sake masa uba." Mal Sa'adu ya kare da tsorata ta. 

Idan aka ce ta sake masa uba tamkar ana tuhumarta da laifin haifar dan da ba na sunna bane. Muryarta a karye ta bashi hakuri "Allah Yasa hakan shi ne mafi alheri."

"Karatun allo hairan ne! Abbati zai je kamar sauran 'yan uwansa ya rubuce sittin kuma ya haddace shi."

'Nima haka nake fata' Mari ta ce a ranta tana mikewa tsaye. Jiki ba kwari ta shiga dakinta tana jin kamar an zare mata laka. Wannan karon an mata fin karfi amma ba za ta yarda badi a kai Sani ba.

Kafin ranar tafiya ta shanya kanzo gari guda ta gyara masa. Man gyada ma ta soye shi da albasa ta kuma daka masa yaji. Tayi kuli-kuli, carbin malam, hallaka kwabo da duk wani abu da take tunanin zai ci daidai karfinta. Nasiha kuwa har ya soma gajiya da ji. 

"Ka yiwa malaminka biyayya Abbati."

"Banda kwadayi ko dauke dauke."

"Idan an turaku bara ka ce na hana. Ga kayan abinci nan ina ta hada maka hatsi. Zan fadawa Babanka ya bawa malamin. Idan ya so in sun dora sanwa a dinga dibar maka."

"Abbati kada ka je bara fa. Daga cikin gidan wani zubin sai an zageka an zagi uwar da ta kawoka duniya kafin a baka kwantai." 

"To Baaba" yake cewa ga duk nasihar da fadan nata. Har yanzu bai san ma'anar karatu da ake cewa za'a kaishi tare da sa'ansa dan yayan Inuwa ba. Yayyansa da suka tafi garuruwa daban daban yake sha'awa. Idan zasu zo suna dan kullo tsarabar birni su kawo. Kuma shi da Baaba ke son ya zama likita yanzu ne zai yi karatu na 'yan birni ya fara allura.

Mari tayi kuka sosai ranar da zasu tafi. Bai taba nisa da ita ba musamman saboda tsoron fadansa. Indai rigima ake yi da wuya ka ga Abbati a ciki. A gidan manya da yara idan ka cire mahaifansa da 'yan uwan babansa ana tsokanarsa da Abbati solobiyo. Rashin kuzarinsa yana daga cikin manyan dalilanta na son ya zauna a gida. Kazalika shi ne ya kara rura wutar kiyayyarta da zuwansa almajiranci. Banda iyayen sun riga sun farlantawa kansu kai yaransu maza akwai makarantu yanzu a garin nasu na ilimin islama. 

Har soro ta fito tana kuka da zasu shiga a-kori-kurar da ta zo daukarsu. Hawaye take wani na bin wani tana ta nanata masa abubuwan da ta fada masa. 

"Mu kuwa kamar tsinar namu 'ya'yan muke bamu san zafin nakuda ba." Cewar guda cikin faccalolinta.

Wata ta amshe da cewa "mu da aka jima ana daukar namu ba."

"Wai kuma a haka fa don dan fari ne. Wannan da Sani ne zai tafi sai tayi mana karamin hauka."

A gigice ta kalli amaryarta da ko haihuwar fari bata yi ba tana neman ballo mata ruwa. Ranta a bace ta ce,

"Bakin ki ya sari danyen kashi. Sani ba zai je bara ba da yardar Allah. Wannan ma don anfi karfina ne."

"Ai kuwa zan nuna miki babu dan da za ki fi karfinmu a kansa. Kai Inuwa.." Mal Sa'adu dake bayan matan ba tare da saninsu ba ya yafito kaninsa "tsayar da direban nan ka hado kayan Sani."

Ba Mari ba shi ma sai da ya razana. Sani shekararsa tara ga karamin jiki kamar dan bakwai.

Mal Sa'adu ya juya a fusace ya kira ragowar kannensa. Duk wanda dansa sai badi zai tafi ya ce a hada masa kaya yau. Sauran matan basu ji dadi bane saboda basu shirya ba. Mari kuwa da ta gama magana da kanwar Inuwa dake aure a Kazaure sai da ta kusa haukan da ake kira mata. Sun gama shiri za ta dawo ta ce a bata Sani saboda bata da namiji sai ta tura mata kudi a kaishi bodin.

A buhu Inuwa ya cusa kayansa tana kuka tana tumami amma Mal Sa'adu ko gezau. Inna Mairo ma tayi masa magana ya ce babu matar da za a auro tafi karfinsu. Idan bai yi haka ba sauran ma zasu raina mazajensu ne.

Kukan Mari a kofar gida har makota ana ji. Ana saka Sani a mota ta sauko dashi tana magiyar a barshi ta yarda a tafi da Abbatin. Ita a nufinta ko shi kadai ya yi bokon ya zama wani abu a gaba zai taimakawa yayansa. Shi kuwa Abbati da zuciyar kuruciya sai ta ayyana masa mahaifiyarsu bata kaunarsa tafi son kaninsa. Kukan shi ma ya saka ta mika hannu za ta sauko dashi Inuwa ya daka mata tsawa.

"Ki mayar dasu ko su sauko ku kama hanyar gidanku tare." Ransa ne ya baci da jama'ar da ta tara musu ana ta gulmarta wai bata da rikon addini.

Mutanenmu da matukar tsoron kalmar saki. Ba arziki ta saki yaran tana zaman 'yan bori a kasa. Tana ji tana gani motar nan tayi gaba aka tafi da 'ya'yanta. Abbati za'a sauke shi a Kano shi kuma Sani da sauran yaran a Zaria saboda can ne suke da manyan yayye.

MARI: Ga Mari ba mutuwar auren kadai take tsoro ba harda inda za ta kai yaran. Iyaye basa raye ga talaucin kauye. Idan aurenta ya mutu kannensu ma masomin tagayyarar rayuwarsu kenan. A wannan lokacin maslahar da ta hango bata wuce ta sadaukar da mafarkin cigaban manyan 'ya'yanta akan rayuwar kannensu ba.

*****

KANO

1995

"Masu gida. Magadan Alhaji. Ku zo ku dauka na gama rabawa" Asabe ta kira 'ya'yanta tana rangwada murya.

Gajeren tsaki gami da murmushi Innayo tayi ta cigaba da barar albasar gabanta. Ina abin gado a tattare da Alh Rabi'u har da mutum zai yi tinkaho? Tabbas arzikinsa ya karu a shekarun nan haka kuma tsiya ta rashin son wadata iyalinsa ta kankama. Innayo bata sake haihuwa ba tun Hasiya. Asabe kuwa ta jera maza uku bayan wanda suka yi goyo tare lokacin Hasiya. Salon kishin Asabe ya dade da dena bata mata rai. Ita bata yarda bane sai ta cusa mata haushi ta kowane hali. Innayo kuma bata da wannan lokacin. Har yanzu da ta aurar da duka 'ya'yan uwargidan Alh Rabi'u bata hakura da dena neman kudi ba. Yadda ta gina su haka take ta fafutukar gina nata. Dukkansu sai da suka gama sakandire da guminta aka yi bikinsu.

 Abu daya ke yi mata ciwo a rai wanda yasa ta dada jajircewa akan 'ya'yanta. Tun lokacin bikin A'i babbar 'yar Alh Rabi'u mahaifiyarsu ta sake bayyana a rayuwarsu. Mijinta Kansila ne a lokacin suna ta damashere da dukiyar talakawa. Innayo bata son auren ta kuma fadawa A'i, amma sai ta tsallake ta sanar da mahaifiyarta Laraba. Ita kuma ta tsaya mata sun ga mai arziki. Alh Rabi'u dama tuni ya mika wuya ya yi mubaya'a ga wannan hadi. Tana ji tana gani akayi auren. A'i da kannenta suka koma jikin mahaifiyarsu. Ita dai bata fasa yi musu komai da ta saba ba amma tsakaninsu babu wannan mu'amalar ta uwa da 'ya'yanta. Komai nasu na shawara da Laraba suke yi. A ranta ta kan ce uwa uwace! Shekara na zagayowa Kansila ya biyawa A'i, Alh Rabi'u da Laraba hajji. A gabanta kannen A'i suka shigo da tsaraba mai tarin yawa ita kuwa da 'ya'yanta aka bisu da dan madina da bagaruwa. Alh Rabi'u kuwa 'yan mazansa ya gwangwaje ya bata robar zam-zam irin 'yan kulalan nan adadin 'ya'yanta.

"A sha a sami tubarrakin Annabi Isma'ila." Ya ce lokacin da ya ajiye mata a gefen katifa.

Idan ta ce wannan abu bai yi mata ciwo ba tayi karya. Ita ma za ta so nata 'ya'yan su zame mata inuwar hutawa a gaba. Auren irin su Kansila da ta san dukiyar yawanci zuwa take ta tafi da an gama gwamnatinka ne bata so. Sai ya zamana bata da dare bata da rana. Sana'ar abinci ta iya kuma ita ta kara fadadawa. 

Muryar Zara ta ji wadda Hasiya take bi tana magana bakin tsiwar nan a gaba ta zumburo shi.

"Ni dai gaskiya ki canja sana'a Innayo wallahi gulmarmu ake yi a makaranta. Ko? Ko Hasiya?" Ta waiga bayanta inda Hasiya ta tsaya jikin kofa.

"Ni dai ban sani ba." Hasiya ta ce tana ja da baya gudun fadan Innayo.

Haushi ya turnuke Zara ganin Hasiya za ta bata mata shiri ta harareta.

"Banza kawai. Ke kin fi so a dinga jin tsamin geron 'yar tsala a jikinki duk safiya a makaranta"

Ita da gaske take son mahaifiyar tasu ta sami wata sana'ar ba ta abinci ba. 

Sai da Innayo ta gama barar albasar ta daga kai "yau ke ce da yin danmalelen dare. Ga albasar nan ki yanka kanana Hasiya za ta karbo tumatir ki hada."

"Innayo" Zara ta kira ta kamar tayi kuka.

"Mai abinci ta fi almajira kuma ta fi mai shiga makota tana bani bani. Idan kin raina min sana'a ni ki ka raina." Ta bata amsa ko kadan muryarta bata daga ba.

Daga gefensu Asabe ta tsoma baki tana dariyar shakiyanci "sunan wani wai shi girkau. An tasa yara a gaba ana ta kone musu sinadarin kyau da wutar icce ai dole su yi bore. Shiga makota bani bani kuwa dabara ce sai mai wayo. In mutum ya isa ya gwada mana."

Innayo bata kula ta ba sai 'ya'yanta da ta bi da kallo daidai suka fahimci ma'anar kallon. Daki suka shige Zara tana botsarewa ita a dole bata son aikin.

"Tara ki nake yi Zara. Idan ki ka kaini bango kin san sauran" cewar Innayo daga bakin kofa.

Zara bata kara cewa komai ba. Innayo na fita kamun bikin 'yar kanwarta da yamma ta turawa Hasiya aikin da jan kunnen kada ta sake ta ce ita tayi.

Bayan Hasiya ta gama ta fita waje kiran almajirin da yake kai musu bakin hanyar wata makarantar dare tayi. A kofar gidansu yake zama da an yi magariba. Tana jiran karasowarsa daga daya tsallaken layinsu a-kori-kurar da ta dauko su Abbati ta zo ta wucesu zuwa makarantar dake cikin unguwar.

"Kai ina Munzali?" Suka ji muryar Asabe daga bayansu. Rabonta da shi tun kafin ta sauke abincin rana. Shi ne babban danta namiji.

"Ban gan shi ba" yaron ya bata amsa.

"An ce min tare ku ke zuwa filin kwallo."

"Bai je ba yau. Su Shazali ya bi yawo."

Da ta bi ba'asi sai ta gane su Shazalin wasu matasa ne almajirai kamar yaron Innayo din. Hankalinta ne ya soma tashi saboda an kusa Isha'i. 

***

"Cire wandonka na ce" Shazali ya ce da fada saboda bata masa lokaci da Munzali ke neman yi.

Idanu a waje cike da tsoro Munzali ya sake kama wandonsa ya kankame.

"Na ce maka bana jin komai. Ni gida zani Asabe za ta dakeni idan ban koma ba."

"Kai ma ka tsaya sai wani lallaba shi kake yi. Dalla bani wuri na nuna maka yadda ake yiwa sababbin shiga." Cewar wani dan kwaya abokin Shazalin.

Matsawa ya yi ya turo masa Munzalin da ya fara turjiya gabansa. Shi ya rike hannuwan abokinsa kuma ya dauke Munzali da mari kafin ya zare wandon ya yi wurgi dashi.

Dariyarsu ce ta fara karade kangon kafin ihun azaba da Munzali ya saka yana kiran Asabe ta cece shi.

BIYU IDANUN DABA.

Duk duniya babu mai rufa maka asiri sama da mahaifiyarka. Komai lalacewar da sai ta kure sai kuma ta jure za ta iya fadawa duniya. Da mai kyakkyawar zuciya da ma mai akasinta duka suna yi ne domin kada rayuwar dansu ta lalace a wani mataki. Amfani ko kuskuren yin hakan ga dan da akayi dominsa kuwa gaba ce kadai za ta nuna.

***

Tsohuwar naira biyar da ta gama shan wahala tsakanin kwandastoci da direbobin tasi ta yayyage Shazali ya dauko daga aljihunsa.

"Ungo ka tafi gida." Ya sakawa Munzali a aljihun gaban rigarsa.

Yaron da kyar yake tsayuwa saboda bakar azabar da ya sha a hannunsu. Da ya tashi tsaye ma kafafunsa duka rawa suke yi.

Warce kudin abokin nasa da suka tafka ta'asar tare ya yi yana magana irin ta takadiran 'yan kwaya.

"Kai da talo-talo ne wani sa'in. Banda hauka ya za ka ce ya tafi gida bamu yanka masa wainin (warning) ba" kwalar Munzali ya ci ya fizgo shi gabansa ta karfin tsiya sai da ya yi kara "idan ka sake ka fadawa wani abin da muka yi maka sai na yanka uwarka. Ka san dai na santa ko? Ko ba Asabe Gantali ba ce gyatumar taka?" Ya karashe da yi masa tsawa.

"Ita ce" Munzali ya amsa da sauri jikinsa na bari. Ga ciwo ga tsoro.

Sai da suka tabbarar ya gama tsorata sannan suka kama gabansu. Tsoro bai bari ya zauna a wurin da sunan ciwo ba. Ga duhu ga kukan kwari da kananan dabbobin da suka mamaye kangon. Da jan kafa ya fito yana cije baki tare da runtse idanu. Idan hawaye ya taho sai ya sharesu da sauri saboda ya rike  kashedin da aka yi masa. Tafiyar minti shabiyar zuwa gidansu sai da ya rubanya ta.

Asabe sai kai gwauro da mari take yi wurin neman Munzali. Ta shiga duka makota gidajen da yake da abokai bata same shi ba. Nemansa take yi saboda nutsuwar kanta ba wai don Alh Rabi'u zai yi mata fada ba. Tarbiyar yaran a wuyan uwar da ta kawosu duniya ya rataya a nasa tunanin. Ummakati yayarsa ta gama karantawa wasu gidajen da za ta je ta fita ita ma ta sake daukar mayafi.

Tana isa soro Munzali na shigowa. Basu da wutar nepa amma akwai hasken farin wata saboda wurin babu rufi. Kunnensa ta jawo iya karfinta sai da ta durkusar dashi a gabanta sannan ta hau shi da fada tana jibgarsa. Bata taba yarda hukunya 'ya'yanta a gaban Innayo. Kullum nunawa take nata 'ya'yan basa laifi. 

Munzali bai yi kuka ba ko ya roketa tayi hakuri kamar yadda ya saba idan ya yi mata laifi. Zazzabi yake ji ga ciwo babu wani sauran kuzari ko da na kuka ne a tare dashi.

"Shegen yawon tsiya kamar wanda makiya suka sako a gaba. Ban hanaka yin dare a waje ba? So ka ke babanku ya sani ya daina baka kudin makaranta?" 

Naira biyar din da Shazali ya bashi ce ta fado ta kyalla ido ta gani ta dauka ta karkade. A kirjinta ta soke kudin sannan ta cigaba da yi masa fada kunnensa a tsakanin yatsunta tana ja.

"Ki yi hakuri Asabe." 

Ya iya cewa da kyar yana jan jiki. Bayansa ta bi tana cewa gara ma ya saki jikinsa domin bata yi masa dukan da zai saka shi irin wannan tafiya ba. Ko kadan tunaninta bai bata ta binciki inda ya sami kudin ba. Ita bata ma son tayi zancensu bare ta ji cewa ba wadanda za ta iya ci bane. Inda ya je ma ba laifi bane indai zai dawo kafin duhun dare.

Innayo ya wuce bai gaisheta ba kamar kullum. An koyar dasu kiyayyar kishiya da 'ya'yanta tun kafin su gama wayo. Yana shiga bandaki ya fashe da wani sabon kukan. Bai taba jin ciwo makamancin abin da yake ji yanzu ba. Ga cikinsa ya kulle amma yana tsoron yi ya tadowa kansa sabon ciwo. Kukansa ya sha ya dauki wandonsa da ya baci da jini ya jefa cikin shaddar (masan kasa) ya fito. Rigarsa ta wuce gwiwarsa ma saboda haka babu mai gani.

"Munzali ina wandonka?"

Muryar Alh Rabi'u ta karade tsakar gidan. 

Kafin ya bada amsa Asabe tayi saurin amshewa ta ce wai don ya ga babu wuta ne ba mai ganinsa shi yasa ya fito.

"Zai gyara Alhaji. Da kaina zan yi masa fada." Ta ja hannunsa "Bashi hakuri ka wuce muje ka ci abinci."

Da dassashiyar murya ya ce da Alh Rabi'u ba zai kara ba. Shi kuma jin muryarsa a haka ya tambaye shi me ya same shi. Nan ma Asabe bata bari ya yi magana ba saboda kada wani ma ya ji cewa tayi masa fada ya yi kuka.

"Mura ce. Murar zafi ce Alhaji. Ka san ta da bakin naci."

Gyaran murya ya yi abinsa ya wuce ba tare da ya sake kulasu ba. Da yaje daki ya tarar da abincinsa wanda Innayo ta kai ta ajiye kafin ya shiga dakin. Da kafa ya ture farantin da ta jera langar tuwo da miya a kai ya zauna yana sassauta daurin tazugen wandonsa. Daga gidan wata sananniyar mai danwake yake ya ciko ciki. A kasuwarsu magidanta kalilan ne basa sayen danwakenta. Ga tsire da ya saya ya hada dashi da lemon kwalba. Wata uwar gyatsa ma ya yi ya kwanta zai yi bacci.

***

"Mungode fa da ka saukemu Malam har kwana biyu. Ba don kai ba da sai dai nayi kwanan tasha." Cewar Inuwa yana mikawa Mal Alto hannu.

"Babu komai. Ni ke da godiya da ku ka kawo danku wannan makaranta mai tarin albarka."

Tsamurarren malamin ya bashi amsa idanunsa akan buhu da kullin ledojin dake gaban Inuwa. 

Kamar Inuwan ya gane ma'anar kallon kuwa ya fada masa cewa kayan abinci ne ya kawo masa. Ya turo mafi girman buhun wanda shi ma ledoji ne a kukkule a ciki da murmushinsa.

"Wannan kuma kayan abincin Abbati ne. Akwai kanzo da hatsi harda shinkafa. Da yake yana da 'yar matsalar shiririta shiyasa uwar ta ce don Allah kada a barshi ya je bara. Ko rana da dare ne kadai idan anyi girki daga cikin gidan a zuba masa. Wallahi ba ma shi da ci sosai." Wani irin kallo yaga Mal Alto yana binsa dashi ya yi maza ya kara da cewa "kuna iya saka shi wanki, shara ko aike. Fatanmu ya samu ilimi mai amfani kamar 'yan uwansa ba sai ya hada da barar ba."

"Ba damuwa. Bara ce dai kadai baka so ko? Iyalina zasu dinga girki dashi. Kar ka damu."

Haka nan zuciyar Inuwa bata aminta da kalaman Mal Alto ba amma bashi da zabin da ya wuce barin dansa a nan. Idan ya mayar dashi gida Mal Sa'adu ba zai masa ta dadi ba. Har ransa shi ma ba ya ra'ayin yaransa suyi barar amma bashi da zabin cewa a'a. Zuciyarsa ta kwankwashe shi akan ya tafi da dansa sau ba adadi amma ya ki ji. Nan gaba kadan yana sa ran a kira Abbatinsa da Gwani. Haka nan ya fice ya barshi kamar yadda ya baro Sani a Zaria ya kama hanyar tasha zai koma gida.

Abbati kuwa ya yi kuka sosai. Bayan kimanin rabin awa da fitar Inuwa lokacin Mal Alto ya tabbatar duk inda yake yana hanyar Kirikasamma. Dorinarsa wani babban dalibinsa ya dauka ya zubawa Abbati a baya shi kuma bai ce komai ba. Dalibin da yake yin abin daya san malamin nasu ya yi na'am dashi ya ce,

"Tashi shagwababbe. Ni ban san akwai sangartattu a kauye ba sai yau. Wai kada a bari kayi bara. To uban me ya kawoka birni idan ba shinkafa da miya ba? Babban naka ya raina Malam ma." 

A firgice Abbati ya tashi yana kuka hannuwansa na susar inda bulalar ta same shi.

"Ku je a bashi roba ya bi 'yan uwansa bara idan an fito daga karatu shabiyun rana. Sannan ka fada masa duka tsare-tsaren tafiya barar don kada a sami matsala." Cewar Mal Alto kai a kasa yana jan wani katon carbi kamar ba shi yake maganar ba. 

Ba kowa ya san halin Mal Alto ba saboda iya kankantar da murya da nuna shi na kwarai ne. Ya goge sosai wurin ci da addini. Mutane suyi ta kawo masa yaransu yana bautar dasu. Idan an tashi komawa gida kuwa sai an yi dogon gargadi akan iya rike baki kada a fadi me yake faruwa a makarantar. Da yake yana taba tsibbu a boye har rubutun kafe yaran yake yi. Duk wanda yaje ganin gida sai ya dawo. Wadanda wahala ta zamewa jiki har suka rika suka fara yawo irinsu Shazali kuma suyi ta dauko masa magana. Akwai 'yan daba, 'yan kwaya, masu haura katanga da duk wani nau'in gagararren mutum a gidan. Karatu ne suke yi babu ikilasi ko kankani. Idan mutum yayi magana cikin 'yan unguwa ace yana kalubalantar karatun addini.

Ana fitowa shabiyun rana aka bashi wata kodaddiyar roba. Kayansa kaf dinsu har na jikinsa an dauka an kai cikin gidan Malam. Akwai wadanda girmansu ya zo daya a cikin 'ya'yansa. Jakar kayansa ta koma babu komai sai wasu tsummukaran kaya da aka fito dasu daga cikin gidan. 

"Kafin karfe uku ka tabbatar ka dawo."

Abbati ji yake kamar mafarki yake yi. Babu abin da ya fahimta a karatun har suka fito saboda fargaba. Ya dauki kwano ya bi bayan wasu yara da ya zauna kusa dasu da ana karatu. Wani lungu suka shiga ya daga kafa da saurinsa ya cimmusu.

Babban cikinsu ya saka dariyar muguntap suka cigaba da tafiya har karshen lungun ashe bayan gidaje ne. Tarfa shi suka yi babban ya tattale masa keya.

"Ba kaine aka ce ba za ka yi bara ba? Ya muka ganka da kwano?"

Sauran suka sa dariya.

Hannuwansa duka biyun a keyarsa yana kare dukan da suke yi masa na cin zali ya ce "Don Allah ku bari na biku." 

"Ai baka isa ba. Ka nemi hanyar da za ka dinga bi saboda gidajen nan wurin namu ne. Idan muka kara yawa abincin ba isarmu zai yi ba."

Wasu na duka da kafa wasu da hannu a haka suka kore shi daga lungun jikinsa duk ya yi futu-futu da kasa. Gefen hanya ya samu da ya gaji da yawon ya zauna gashi ko wakar barar bai iya ba. A nan bacci ya yi awon gaba dashi kudaje suna ta kai kawo a jikinsa.

Munzali ne ya fito daga gidansu da jan kafa ya hango Abbati yana bacci a karkashin bishiyar kofar gidansu. Yau kwana biyu kenan da gamonsa dasu Shazali. Rashin kula na Asabe yasa ta yarda da ya ce mata a wurin bal ya turgude kafa shi yasa baya tafiya da kyau. 

Da kafa ya shuri Abbati ya tashi a tsorace yana rarraba idanu. Kansa ne ya juye ya manta a ina yake sai da ya ga robar bararsa.

Munzali ya kankance ido ya ce "kai dan makarantar Mal Alto ne?"

"Eh."

"Shi ne kayi kwanciyarka kana bacci gashi har anyi la'asar sun kusa fitowa. Tabdi. Wallahi duka ake yiwa marasa komawa da wuri."

Ba a makarantar yake ba amma layin bayansu take. Yawancin abokan buga kwallonsa daliban can ne. Duk wanda ya makara wurin komawa ba karamin duka yake sha ba. Kwal-kwal idanun Abbati suka yi da hawaye sai ya bashi tausayi da ya ce masa ba zai gane hanya ba.

"Muje na raka ka amma ba zan shiga layin ba." Ya ce don yana gudun sake haduwa dasu Shazali. 

Har farkon layin ya kai Abbati ya juya zai tafi ya hada ido da Shazali. Fitsari ne ya subuce masa tsabar fargaba ya fara ja da baya. Jan hannun Munzali da Shazali ya yi daidai da waigowar Abbati. Yana kallo har suka bacewa ganinsa. Bai san meye tsakaninsu ba kuma ba ihu Munzali yake yi ba shi yasa bai yi tunanin komai ba.

Kangon suka koma babu mutane ko hayaniya a wurin. Hannu Shazali yasa ya toshe masa baki sannan ya kuma maimaita masa rashin imanin nan.

Sai da ya gama ya lura da hawayen dake fuskar Munzali shabe-shabe da majina.

"Allah Ya isa. Mugu. Azzalumi. Dan wuta."

Cikin bacin rai Shazali ya riko habarsa ya matse "Ni kake zagi Munzali? Don ma ka samu ina sonka. Idan ka ce zaka yi min rashi  kunya tattaka ka zanyi in taka banza a wurin nan."

Da kafa ya shura masa daurin bakar ledar da ya riko tun kafin su zo wurin. Munzali ya bude yaga langa ce cike da shinkafa da miya harda nama yanka biyu. Ga salad an yanka da tumatir da albasa. Duk wannan bakar wahalar da ya sha sai ya nemeta ya rasa a lokacin. Ga zobo kullin naira bibbiyu guda biyu da sauran kankararsu. Hannu baka hannu kwarya yake danna shinkafar nan. Ba shi ya daga kai ba sai da ya sude kwanon tas. Rabonsa da shinkafa da miya tun sallah karama da A'i ta aiko gidansu. Wata hudu kenan. Wanda ake ci a dakin Innayo kuma Asabe ta ce ta tsine idan suka karba. Wai guba za ta saka musu saboda bata da maza. Tafi ganewa girka musu wulakantaccen abincin da Alh Rabi'u ke kawowa. 

Shazali na kallonsa ya saki murmushi "nima kudi na samu a wurin Alhajin da yake min irin abin da nayi maka. Idan kana zuwa wurina kullum har kaza zan saya maka da tsire."

"Akwai ciwo don Allah kada ka sake." 

"Kai dalla can baka san idan ana yi kullum zaka daina jin zafin ba? Da kan ka za ka nemeni wataran." Ya yi masa wata irin dariya.

Da wayo ya dinga hillatarsa har ya amince gobe zai zo kangon ya same shi. Da zai fita ya sake bashi naira biyar tare da gargadi.

"Muddin ka sanar da wani da kai da duka 'yan gidanku zan kai gidan yankan kai!"

Sai bayan kwana goma suka sake haduwa da Abbati da jikinsa duk tabo da sabbin ciwuka. Daga bara Abbatin yake bai samo komai ba zai koma makaranta. Ranar ta kama alhamis ba sa karatu.

"Don Allah muje gidanku ko kanzo ne ka kankaro min." Ya roki Munzali.

"Nima babata bata da abinci. Ka dawo anjima idan kun fito barar dare zan baka abinci Yasin harda nama."

Cikin Abbati har wata kara yake saboda yunwa ya amince a guje. Kayan abincin da yazo dasu Mal Alto ke ci. Gashi bashi da aboki ko daya cikin 'yan uwansa almajirai kamar ma sun tsane shi.

Hasashen Shazali ya zamo gaskiya. Kwana biyu Munzali yana riga shi zuwa kangon. Ya saba yanzu ko babu kudi so yake ayi. 'Yan biyar biyar da yake batarwa a sayen kayan kwadayi har yau Asabe bata tambayi inda yake samo 'yan canji ba. Ranar da ta tsinci naira goma a aljihunsa ma boyewa tayi da sauri tana murna.

"Masu 'ya'ya mata ne da fargaba idan an gansu da kudi. Da namiji kuwa indai ba barawo bane babu inda zai samu sai wurin abokan arziki." Ta murmusa ita kadai "Munzali ba dai jama'a ba. Duk inda ya gifta sai an kira shi."

Kamar yadda ya alkawartawa sabon abokinsa da ko sunan juna basu sani ba da kansa yau ma yaje kangon. Shazali da wannan abokin nasa yazo. Bayan sun gama aka mika masa langar abinci da naira goma. Dadi kamar ya kashe shi. Ya duka yana juye abincin a leda Shazali ya tambaye shi me yasa ba zai ci a nan kamar kullum ba.

"Aboki nayi wani sabon zuwa a makarantarku. Abin tausayi idan ya yi bara ba ya samun abinci."

Dan tsorata Shazali ya yi "ina fata baka fada masa me muke yi ba ko?"

"A'a." Yana kallon kofa ya ce  "In tafi? Na ce ya jirani."

Sallamarsa suka yi ya tafi da murna. Bai shiga gida ba saboda ya san sai Asabe ta ci ko bata bawa 'yan uwansa ba. Bai jima ba kuwa ya hango Abbati yana layi kamar zai fadi saboda yunwa. Karancin shekarunsa basu hana shi tausaya masa ba. Zuciyarsa tana da saurin rauni wanda da ace ya sami kyakkyawar tarbiya da kulawa da anyi mutumin kirki abin alfahari. Shekarunsa goma amma ya san ya gane mabukaci kuma ya yi abin da zai sama masa mafita daga yunwar da yake ji.

Cikin soron gidan makotansu da ba kasafai ake bi ba ya ja shi suka shiga ya bude langar. Abbati yawu ya tsinke jikinsa yana rawa ya tsoma hannu a ciki. Tare suka ci amma Munzali bai fi loma uku ya yi ba. Abbati ya barwa abincin.

"Nagode. Nagode don Allah ka ce da mamanka nagode kaji."

"Ba Asabe ce ta bani ba. Wani abu nake yiwa wasu sai su bani abinci idan an gama."

Mamakin ashe akwai aikin dake kawo abinci irin wannan Abbati ya yi "zan yi. Don Allah kaje dani gobe."

Cike da kuruciya Munzali ya ce "kai wallahi sun ce idan na fada zasu kaini gidan 'yan yankan kai."

Jiki a sabule Abbati ya koma ya zauna murnarsa ta koma ciki. Wani tunani Munzali ya yi ya ce masa "kasan me? Ni suna bani kudi ko abinci. Idan naje aka yi dani kai ma sai nazo nayi maka sai na sammaka kudin ko abinci. Ka yarda?"

Wata dariya Abbati ya saka ya washe bakin da ya bayyana gibin turamensa biyu.

"Na yarda."

Munzali ya mike tsaye yana cewa "amma fa idan ka fada zasu yankamu har babarka da babanka."

"Ba zan fada ba." Abbati ya nanata yadda zai amince masa.

"To tashi ka cire wandonka."

A cikin soron da babu wadatar haske Abbati ya zaro idanu "cire kuma? Iskanci ne fa. Wai ma ya sunanka?"

"Munzali."

"Ni kuma Abbati. In fada maka Baaba ta ce duk wanda yake cewa a cire wando wuta zai je ba zai ga Annabi Muhammadu (SAW) ba."

Dariya ce ta kama Munzali ya ce "kai nima haka na zata. Ashe wai idan aka yi da mace da namiji ne mutum zai shiga wuta. Irin wannan kuwa dadi ake ji kuma a baka abinci."

"Baaba bata fada min namiji yana cewa namiji ya cire wandi ba. Kila da gaskiyarka shi ba na 'yan wuta bane."

A wannan daren Abbati mai shekaru goma sha biyu amma babu wayo da idon uwa ya fara koyon wannan mummunar dabi'a saboda yunwa da rashin gata a wurin Munzali. 

Munzali da ya koya masa bai san muni da zunubin dake cikin wannan alfasha ba saboda rashin saka ido na uwa da uba.

Daga wannan ranar abotarsu tayi karfi. Munzali zai jure ko mutum nawa Shazali yazo dasu ayi a bashi abin da za'a bashi saboda Abbati ya ci abinci. Ana fitowa barar dare Abbati zai zo suyi shima ya biya shi. Abincin tare suke ci sannan ya raba musu kudin daidai. Zuciyarsa bata taba raya masa ya cuci Abbati kada ya bashi kudin da ya samo ba. 

Abin taysayi. Abin kuka. An kulla abotar kuruciya da aka so ginawa bisa alkhairi amma mummunar alfasha ta zamo jigonsa. 

Kaico! Allah kadai Ya san Abbati da Munzali nawa ne a tare damu cikin wannan masifa bamu sani ba. Wasu suna mu'amala da 'ya'yanmu wasu da kannenmu.

*****

"Ke kuwa Khadija kamar me haihuwar fari me ya fito dake yawon arba'in? Ko har kin gama warkewa?" 

Yakumbo ke wannan fadan tana karbar jaririya Sauda daga hannun Khadijan. Su Lilu kowa da murnarsa ya je jikinta suna tambayar ta ire iren cimar da take ajiyewa a dakin domin jikoki.

Sai da ta sallamesu suka fita daga dakin sannan ta zauna suka sake gaisawa da Khadija.

"Jiki ya yi kyau. Allah Ya kara miki lafiya. Naji dadi sosai da yadda ki ka karbi kaddararki. In sha Allahu wadannan yara zasu zame miki sanyin idaniya. Allah Ya muku albarka."

"Amin" 

Khadija ta amsa tana kokawa da hawayen dake son zubowa. Ita kadai ta san irin bacin rai da bakincikin da take kunsa a wurin Tahir a kwanakin nan. Nasima bata kara zuwa gidan ba tunda ta koma. Sai dai ya fito mata da salon wulakanci irin na namijin da ya fahimci karin aure a matsayin lokacin cin zarafin ta gida. Bata yi sati da komawa ba ta canja shawara ta ce ya saketa.

"Kin san abin da zai faru idan muka rabu. Kowa zai san me nake yi kuma kan 'ya'yanki zai koma."

"Na sani Tahir amma duk da haka ina so ka sakeni kafin zuciyata ta buga. Kayi min adalci albarkacin zaman da muka yi a baya da yaran nan."

"Zan miki. Ke ki je ma na sake ki saki daya. Amma ki sani nayi miki rantsuwa ko Yakumbo bata isa ta sakani baki yaran nan ba. Zan daukesu mu koma Lagos tare da Nasima."

Cak ta tsaya tana kallonsa idanunta cike da hawaye.

"Yaya dama haka kake ko duka son Nasiman ne ya mayar da kai haka?"

"Ki dauki duk wanda yayi miki bani da damuwa. Na ce ki zauna mu rufawa juna asiri sai dawo da hannun agogo baya ki ke yi. To ga sakin nan kin samu ki tafi da Sauda idan kin yayeta zan zo na karbi abata."

Da kyar ta lallaba ta zauna a bakin gado bayan ya fita. Ta kasa gaskata abubuwan da suke faruwa yanzu musamman sakin da ya furta mata. Halayensa ba bakinta bane a da amma ko a wancan lokacin da yake tashen akuyancinsa yana shakkar ta sani. Yanzu kuwa akan kankanuwar yarinya ya yanke igiyar auren shekara tara. 

Abin da basu sani ba daga shi har ita shi ne Nasima da Ladidi mahaifiyarta suna kauye ana yi musu aiki akan Tahir. Duk yadda za'ayi ya aureta ko babu izinin iyayensa suke so. Sannan ya fifita ta akan kowa. Shi ya bayar da wannan kofa daga ranar da ya fara nemanta. Ladidi ta san komai game da halayyar 'yarta amma tunda ta zame mata jari shi kenan. 

Fuskarta ta wanke ta fito falo ta sami kanwarta ta gama girki ta zubawa yaran. Dakinta inda Gwaggo kanwar mahaifiyarta mai kulawa da ita tayi masauki ta shiga. Kuka ta saka mata ta sanar da ita sakin da ya yi mata. Hankali a tashe ta zari mayafi ta tafi gidansu ta sanar da Mama. Tare suka dawo ta kora musu jawabin abin da ya faru.

"Khadija na san Tahir bai kyauta ba amma shi ne rufin asirinki. Idan kin fito waye zai auri mace mara mahaifa?"

Kai ta girgiza tana karyata cewa mahaifiyarta ce take fadin wannan magana bayan ta fada mata matsalarta.

"Dena yi min wannan kallon na fiki sanin halin maza. Kwansu da kwarkwata ban dauke miki uban da ya kawoki duniya ba duk jirginsu daya."

Kiris ya rage ta saki Sauda saboda firgici "Baba ma yana neman mata?"

Mama tayi murmushin takaici "ban fada miki don ki daina ganin girmansa ba amma babu irin cin  kashin da ban gani ba lokacin da yake manajan banki. Ni da yake kawosu har cikin gida ya ce abokan aikinsa ne in yi musu girki."

"Me?"

Zantukan sun kadata sun yi matukar bata mamaki.

"Rayuwarku da tsoron kada ku tagayyara yasa na zauna. Kema kuma ina shawartarki da ki rungumi kaddararki kiyi zaman 'ya'ya."

"Yanzu Mama saboda 'ya'ya sai mata su dinga zama da fasikai?"

"Idan kin fita kin san gidan wa zaki fada? In kuma baki yi aure ba ina zaki kai wadannan yaran ke ba sana'a ba kuma babu aiki. Babanku ya yi ritaya kannenki ma da kyar ake biya musu kudin makaranta. Ga zumunci da zai lalace kuma karshenta a bar miki 'ya'ya a hannun kishiya ta gallaza musu. Shawara daya zan baki. Idan ya dawo ki roke shi ya mayar dake kafin kowa ma yaji. Dama can an san halinsa ai aka aura miki. Lokacin ba yadda banyi ba aka ce zan raba zumunci."

Khadija na kuka Mama ta cigaba da tausarta akan tayi hakuri. Al'adarmu ta fifita farincikin namiji akan mace. Ko mun sani ko bamu sani ba mun nunawa maza zamu nemo dalilin zama dasu duk lalacewarsu saboda gudun zawarci. Babu uwar dake son 'yarta ta fito daga gidan aure amma addini ma ya halarta fitar domin a zauna lafiya. 

Tahir bai yi mamakin ganinta ba da ya dawo da yamma. Dauke kai ya yi ya shige dakinsa. Zuciyarta na kuna ta tashi ta bishi dakin.

"Na amince zan zauna."

"Ya dai fiye miki. Ki turo min kofar idan kin fita." Ya ce daga kwance.

Bata san daga gidan Yakumbo yake ba ya kai mata zancen auren Nasima ta fattako shi. 

"Tunanin me kike yi ne Khadija? Inata magana kin yi shiru."

Dago kai tayi ta kalli Yakumbo tayi murmushin  dole.

"Babu komai."

Ba yarda tayi ba tunda ta san Tahir yana neman aure. A wannan yanayin ba Khadija ba duk wanda yaji zai kira shi butulu ne. Ace daga cirewa matarsa mahaifa yana kiran sake aure.  Nasiha ta dinga yi mata akan karbar kaddararta ta cire mahaifar amma bata sako zancen auren nasa ba. A gidan suka yi azahar sannan suka tafi gidansu Khadija a bayan layin da kafa.

 Da yamma Tahir ya zo daukarsu ya fara biyawa ya gaishe da Yakumbo. Bai samu sakin fuska ba tunda ya ce mata zai yi aure.

" 'Yar waye yarinyar da kake nema ne wai?"

Sosa keya ya yi "ba fa bakuwa bace Yakumbo. Mai aikinmu ce Nasima..."

Kaf...Yakumbo ta kwade masa baki cikin fushi "mai aikinku fa kace. Kenan ma Khadija ta sani. Wannan wane irin cin fuska ne haka?" Alamun zai mata tijara ta gani sai ta zabi lallaba shi akan dai ta yarda da wannan danyen aiki "Idan auren kake so ka bari Saudatu ta shekara sai ka nemi wata"

"Nasima kadai nake so!"

"To ba za ka aureta ba duk abinka."

Tahir dagewa ya yi babu jin nauyi ya nunawa mahaifiyarsa fa bata isa ba.

"Akan mace nake fada kana fada Tahir?"

"Meye aibunta? Ba gara na auri wadda Khadijan ta sani ba."

Tsananin bacin rai yasa ta samun wuri ta zauna tana rike kai. Wani tunani ne ya darsu a zuciyarta ta kalle shi a razane.

"Wannan bakin naci da kake kafa min akan yarinyar nan anya wani abu bai shiga tsakaninku ba?"

Kai ya sunkuyar yana wasa da mukulli bai musanta zarginta ba. Hawaye tuni ya balle mata ta nuna shi hannu na rawa "Khadija ta san ita kake neman aure ko?"

Da ka ya amsa mata.

"Ko dai ta kamaku ne?"

Nan ma da ka ya amsa. Yakumbo taji kamar ya soka mata kaya a kahon zuciya. Tashi tayi tana kaiwa duk inda ta samu a jikinsa duka.

"Bana so in yi maka baki Tahir, tun kuruciyarka kake gasa min zuciya. Allah Ya sani ban zubar da mutuncina a waje ba amma akanka meye banyi ba. Saboda ka shiryu na tursasa kanina ya baka 'ya. Mahaifiyarta har yaji tayi amma na dage ko ayi ko in saka shi ya saketa. Tahir duk kai na yiwa wannan" kuka ne yaci karfin Yakumbo ta kifa kai a cinyarta.

Jikin Tahir ya dan yi sanyi amma a ganinsa akan me zata hana shi auren da addini bai shata masa layi a kai ba.

"Idan nayi auren nan ba zan sake bin wasu ba."

"Iya abin da za ka iya cewa kenan? Akwai hakkina, da na matarka da na zuri'arka mai zuwa a gaba ma da na gabanka ba a wuyanka. Tahir. Tahir. Tahir kaji tsoron Allah idan kayi auren nan."

Da murnarsa ya tashi zai fita ta dakatar dashi "ban amince don kafi karfina ba. Nayi ne kawai saboda kada ka cigaba da cusgunawa Khadija. Ina jin kunyar iyayenta. Ina nadamar kafewa su baka ita. Kada ka bari Allah Ya sakawa fushina a kanka ko da ban kai kararka gareShi ba." Zuciyarta kamar ta ballo kirjinta take ji. 

Kalaman mahaifiyarsa sun dan tsaya masa a rai amma biyan bukatarsa ya zarce kwabar da zuciya take yi masa. Ko babu komai akwai zalunci mai girma tursasawa Khadija zaman kishi da Nasima bayan ta gansu ra'ayil aini. Bai san dalilin Nasima na son ya cigaba da zama da Khadija ba amma ba ya son bata mata rai.

Asiri ke cin Tahir amma idan bera da sata to daddawa ma da wari. Da bai bawa Nasima kofar ganin tana da matsayin da zai ci amanar matarsa akanta ba da ba za ta taba tunanin mallakarsa ta wannan siga ba.

Yakumbo kmar kowacce uwa ita ma ta haifi Tahir tana mai tattalinsa. Tayi fadi tashi dashi har ya zama mutum. Idan yana ciwo tayi kuka ko ta shiga damuwa. Murmushinsa daya tamkar mukullin aljanna yake a gareta. Soyayyarta gareshi bata bari ta sangarta shi ba. Yau fari gobe tsumma haka ta rayu da duka 'ya'yanta. Bata sani ba kuma ba da son ranta ba an wayi gari daya daga cikinsu ya zama mazinaci kuma mara jin magana.

Duk da ko 'yar da ya tashi da wannan dabi'a har duniya ta tsane shi ya taba rayuwa a tsumma ana sambarka. Anyi wani zamani da ake mika shi daga wannan hannu zuwa wancan ana cewa 'Allah Ya raya.' Uwa tana ta murna bata san kaddarar da aka rubutowa rayuwarsa. Idan da adalci ba kowane lalataccen da bane za'a zargi mahaifiyarsa. Indai Uwa ce, to burinta yafi kowa shiryuwa ko da bata bada gudunmawar da ta dace wurin yiwuwar hakan ba. Sai mun hadu bayan sallah in sha Allah. Allah Yasa mu amfana da wadannan kwanaki masu daraja da albarka.

UKU DUWATSUN MURHU.

Kwanaki sun zo sun wuce kamar kiftawar ido ya rage saura kwana shida Nasima ta tare. Abin kamar a mafarki haka ya zo wa Khadija. Rayuwarta, iyalinta, mafarkinta da komai nata lokaci guda ya sauya. Mata da yawa a irin wannan lokacin da mazajensu zasu kara aure suna shiga wani hali. Kalmar kishiyar kadai basa so amma idan akwai ilimi, tawakkali da hangen nesa sai mace ta karbi kaddararta har ma ta mori alkhairin da yake ciki. Wadda za'a aurowa mai-aikinta kamar Nasima nata bakincikin yana karuwa ne da tunanin cin fuska da miji ya yi mata. Shi ma da anyi auren  an kwana biyu zuciya tana iya samun salama radadin ya gushe tare da shudewar lokaci. To amma idan amaryar ta kasance matar da ta gida ta kama kuru-kuru ce tare da maigidan fa?! Ta ina za ta fara kuma wane bangon za ta dafa domin jin sassauci? Tambayar da ta addabi zuciyar Khadija kenan a yau da Tahir ya fada mata za'a zo jeren Nasima.

"Dakina yafi girma saboda haka shi Nasima ta zaba. Ki kwashe kayanki daga naki dakin kafin azahar don za'a jera min nawa kayan a ciki."

Magana ce yake yi mata da sigar nuna isa don kada ma tayi tunanin kawo nata korafin. Wato dakinsa Nasima ta zaba. Kodayake babu mamaki tunda ta gama sanin dakunan gidan. Bayanin karshe da ya yi mata na rainin hankali murmushi tayi masa ta amsa shi da 'to'.

"Kinga ke za ki tashi da dakuna biyu harda falo." Da hannu ya nuna mata bangaren dakunan yaransu wanda hanyar zuwansa take a gefen hagu na karamin falon gidan. 

Tsarin ginin na mai karamin iyali ne dama. Idan ka shigo babban falon ne a farko. A cikinsa akwai kofar karamin falon da Khadija kan shiga da bankinta idan Tahir yana da baki a lokacin. Shi sai ya zauna a babban. Dan korido ne a cikin falon da kofa uku. Dakuna biyu sun saka bandaki a tsakiya. Daki daya gadajen yaran ne irin siraran nan. Daya mai  hawa biyu, Suhaib a sama Lilu a kasa. Mai hawa dayan kuma na Farha. Daya dakin kuwa karami ne sosai. Nan Tahir ya tsara idan sun kara datawa Farha za ta koma da kansa a da. Idan an koma falon akwai wani korido din mai zuwa dakin Tahir da na Khadija. Ga bandakin baki a falon da kofar kitchen duka a cikinsa.  Manyan dakuna ne daidai iyayen gida da bandakunansu. Yanzu ya ce ta kwashe kaya. Bata ma san ta ina za ta fara ba balle yadda za ta yi dasu.

A wurin ya barta baki bude. Watanta uku da haihuwa taji sauki sosai. Ra'ayoyin dangi sun kasu biyu game da auren nan. Dadaddun masu bakincikin hadin Tahir da Khadija kamar su zuba ruwa a kasa su sha. Kowa taso ya auri 'yarta saboda matashi ne da ya soma kama naira daga gama jami'a.  Mafi yawansu kuwa sun aibata Yakumbo sun ga laifinta wurin bashi goyon baya. Abin da tayi domin tsare auren Khadija ba sani suka yi ba. Zahirin suke gani wato ta fifita dan da aka cuci Khadija aka aura mata. 

Unguwar Barnawa ma cikin kankanin lokaci ta dauki zancen wani magidanci da zai auri mai'aikin gidansa. Wanda suka san su kuwa sunayensu suke kamawa. Sun sha zagi da muggan fata a bakin mutane a dalilin auren cin amana da ake tunanin sun yi. Makota sun shaida Khadija ta kyautatawa gidansu Nasima sosai.

Lokacin da suka tare ta leka duka gidajen layin ta gaisa da kowa. A sannan ta fuskanci bakin talaucin da ya yiwa gidansu Nasima kawanya. Saboda tsabar babu ko tabarmar da za ta zauna basu da ita sai dankwalin kan Nasiman Ladidi babarta ta ciro ta shimfida mata. A take tausayinsu ya shigeta. Kullum da rana tana yin girki ya zarce bukatarsu. Idan ta gama sai ta tura Suhaib ya kira kanwar Nasima ta zuba musu. Tahir ya kan ce kada tasa rai da kwashe ladan saboda yana da nasa kason na mai siyowa. Sai su yi dariya su mayar da zancen wasa. Anyi haka na kamar wata biyu sannan Nasima da Ladidi suka zo godiya da neman aiki. 

"Idan ya dawo zan sanar dashi sai na fada muku yadda muka yi." Ita ce amsar da ta basu a mutumce. Ba bukatar mai-aikin take yi ba saboda ita ba aiki take ba. Lilu ma shekararsa hudu lokacin. Tsakaninsa da yayyensa dai duka kwanika tayi. Daga kansa ne ta sami dogon hutu.

Godiya suka yi mata Ladidi harda hawayenta tana godiya. Cewa ma tayi ko babu albashi indai zasu dauke mata baki daya cikin wadanda take ciyarwa ta gode. 

"Ni kuwa Nasima ba kya tsoron matan layin nan su tona miki asiri akan irin abin da ya faru a gidan Alhaji?" Cewar Ladidi bayan sun fito.

Juya idanu tayi tafiyarta tana canjawa gabadaya zuwa irin ta masu turo kirji gaba.

"Kafin su farga na gama dashi."

Da sauran rashin yarda babarta ta ce "uhm uhm fa. Kin tuna uban dukan da Hajiya tayi miki da rashin abincin da muke fuskanta saboda babu mai baki kudi yanzu?"

Yatsina fuska tayi irin na tantiran da basu ganin kimar iyayensu "wancan ma akasi aka samu kuma dai shi Alhaji matsoraci ne. Amma baban Suhaib dinnan...hmmm"

Ladidi ta kece da dariyar jindadi "labarta min. Ko dai har kun fara haduwa ne? Naga kina abu kai tsaye kamar anyi an gama."

Murmushi Nasima tayi. Bata son saurin sakawa Ladidi rai amma tabbas ita ta san irin kallon da Tahir yake yi mata duk ranar da suka ci karo a layin.

Bayan kwana hudu ta fara aiki. Ladidi jiki na rawa take karanta mata littafin rashin albarka.

"Ki bita da ladabi da biyayya. 'Ya'yanta ki jasu a jiki kamar naki. A bayan idonta kuma kada ki dagawa mijinta kafa. Na san indai surar mace na gigita namiji wannan mutumi ba zai gagara ba. Ki janyo hankalinsa sannan ki gara shi ta yadda zai rasa sukuni. Wannan karon gidan nake so ki shiga na gaji da barnar kudi wurin zubar miki da ciki."

Dalilinsu daya na biyewa wannan kazamar rayuwa. Uba ya mutu ya barsu da bashi babu gadon komai sai gidan da shima ya gada a wurin nasa iyayen. Danginsa sun yi kokarin taimakawa Ladidi wurin raba 'ya'yan su rike taki amincewa. Ita so tayi su dinga bata kudi bayan suma din babu mai katabus. Girman zumunci ne ma yasa su wannan yunkurin. Ta zauna babu abin da ke shigo mata sai kawai ta nunawa 'ya'yanta cewa dangin babansu basa kaunarsu ne. Ita kuma nata dangin suna kauye ba zuwa za tayi ta zauna ba. 'Ya'yan ne jarinta tunda suna da kyaun fuska da daukar hankali duk talaucinsu. Babbar bata biyewa Ladidi ba. Tafi duka kannenta kyau da kyaun hali. Aurenta tayi a Kaura Namoda tana dan aikowa Ladidi abin da ya samu. Nasima ce ta dasa dan ba a fitina sai mai bi mata ita ma ta fara yawo yanzu.

Fuska biyu ta kwararrun munafukai Nasima take nunawa a gidan. Khadija bata ganin wata kofar zargi sai gabanin dawowarta gidan tayata zama da ta fara yi mata rashin kunya. Tahir kuwa sai da yaji duk duniya babu macen da zuciyarsa ke kauna sama da ita. Da kananun shekaru ta kware a barikanci. Sai ya zo wucewa sai ta dinga bude jiki da dabara.

"Wayyo kadangare"

Ta dinga ihu watarana da Khadija ta fita cikin sauri da Farha ta kusan hadiyar kwankwalatin kwalbar fanta. Asibiti ta tafi kaita ta bar Nasima dasu Lilu a gida. Da yake makira ce tana jin dirin motar Tahir ta turasu daki. Yana bude kofar ta saki zanin tana tsalle-tsalle. 

"Kadangare ne a zanina" ta ce da kukan kissa tana makale masa a jiki.

Tahir an sami abin da ake so ya matso yana cewa ta tsaya ya duba mata. Ya tabbatar Khadija bata gida tunda ta iya yi masa haka. Bai yi kasa a gwiwa ba ya biye mata tunda dama jira yake. Ranar ya fara kaita dakin Khadija yaci mutumcin aurensa a cikin gidansa. Sai da suka fito suna murmushi yake tambayarta inda Khadija take.

Kwabe fuska tayi ta soma kikkifta idanu. Muryarta ta karyar kamar mai shirin kuka.

"Tun yanzu ka fara nuna min iya matsayina."

Jikinsa ya janyota "Me nayi?"

"Yanzu yanzu fa kake tambayata matarka. Wato na gama nawa amfanin."

Ganin tana hawaye gabadaya sai hankalinsa ya tashi. Rarrashinta ya dinga yi da kalamai masu dadi sannan ya dauki kudi ya damka mata. A fakaice tayi murmushin mugunta sannan ta maida masa kudin aljihunsa.

"Ni ba kudinka nake so ba."

Wani irin dadi ya mamaye zuciyarsa jin ba shi kadai yake hauka ba. Aljihunsa tas ya zazzage ya bata duka kudaden dake ciki. Suna wannan yanayin Suhaib ya fado falon daga dakinsu yana kiranta.

"Inata nemanki Anti. Lilu ne na kasa cire masa belt ya yi kashi a wando."

Da azamarta ta mike tana murmushi "Liluna kenan. Yau dai yana min shagwaba son rai." Sai da ta juyawa Tahir baya ta cigaba da magana "Ta wata kakarmu ta ce duk yaron da ya wuce shekara guda yana kashi a wando uwarsa tayi asara."

Juyawa tayi suka hada ido da Tahir ta dora da cewa "ka san mutanenmu na kauye ba dai iya zagi ba da raina kokarin mutum ba. Shi Lilu ma da yake karami babu wani a gabansa."

Tafiya tayi ta barshi yana juya zancen a zuciyarsa. Yafi sau biyar zai iya tunawa da Lilu ke yi a wando. Amma duka lokutan dukan gaske Khadija ta yi masa. Yayyensa babu wanda ya yi haka. Sai zuciyarsa ke bashi ko ta fara gazawa a tarbiya ne. 

Yana zaune Khadija ta shigo da Farha a bayanta. Da dankwalin kanta ta goyota saboda ta sha wahala. An ciro kwankwalatin da ya karce mata makwogaro sannan anyi mata allurai. Da sauri ya tashi yana tambayarta ina taje.

Wani irin kallo tayi masa na mamaki sai yaji kamar ta fahimci halin da yake ciki.

"Nasima bata fada maka abin da ya faru ba?" Ta ce tana shigewa daki ta kwantar da da ita akan gado. Ganinsa tayi a yamutse ba yadda ta barshi ba ta dawo falo tana labarta masa abin da ya faru. Tashi ya yi zai koma duba Farhan yana jin babu dadi da tsautsayin da ya sameta ya bashi kofar cin amanar mahaifiyarta. Zai daga labule Nasima ta fito tare dasu Suhaib. Khadija ta tashi ta kama kunnuwansu ta murde kowannensu ya saki kara.

"Ban hanaku tsalle akan gado ba? Kuna ganin tsautsayin da ya sami Farha baku tsoron ku fado."

Sai da gaban Tahir ya fadi ya kasa karasawa ciki. Yana jin Lilu ya fara rantsuwar basu bane ya juyo ya musu abin da bai taba ba. Marinsu ya yi duk su biyun saboda tsoron kada ta yarda dasu ta fara zargin wani abu.

"Ba zan yarda da rashin kunya ba. Maminku tana magana kuna karyata ta. Idan ba ku ba waye zai hau gadon ya yi mata tsalle? Na sake ji ko gani sai na zaneku. Ku wuce ku bani wuri."

Da kuka suka bar falon. Khadija tayi mamakin daukar zafinsa haka. Ta dade tana rokonsa ya dinga taimaka mata akan kwabar yaran idan sun yi laifi ya ki har ta hakura. Da ta biye masa da yanzu sun gama sangarcewa. Yau da laifin ba mai girma bane a idonta sai gashi ya yi musu marin da ko ita aka yiwa sai ta rike kumatu. Ba dai ta ce komai ba ta bar wurin. Da Nasima za ta tafi ta tambayeta me yasa bata fada masa inda taje ba.

"Naji kin ce Farha amma ban ji sauran maganar ba Anti. Wani abin ne ya faru?" Ta tambayeta tana rarraba idanu.

"Baki sani ba fa ki ka ce?" 

"Anti ko dai nayi laifine? Kiyi hakuri."

Khadija bata ce komai ba. Sai yanzu ta tuna Nasima tana wurin abin ya faru amma bata juyo ba. 

"Allah Ya kyauta" kawai ta iya cewa saboda rashin sanin matakin dauka ta bar zancen.

A haduwar Nasima da Tahir ta gaba ce tayi masa kukan da ya karyar masa da zuciya.

"Na san za ka yi mamakin ganin ni ba budurwa bace. Ba zan maka karya ba da kaina na sayar da mutumcina. Talauci da yunwa sunyi mana yawa. Babu mai son taimakonmu. Da mutane suka gane cewa zan iya komai domin ciyar da mahaifiyata da kanne shi ne maza suka fara nemana. Na san cewa kaima kana cikinsu amma ba yadda zanyi saboda albashina ba zai ishemu ba."

Daga ranar ya bude mata bakin aljihu sai yadda tayi. So yake ya nuna mata yafi sauran mazan.  Kudi kam bata da matsalarsu. Tahir kuma ita take juya akalarsa. Khadija sun maida ta hoto suna badakalarsu a gidan bata sani ba. Kiyayyar da yake nunawa Nasima ta zame mata katangar hana hango komai a tsakaninsu. To gashi yanzu anyi aure!

***

"Mari kin ji labarin ana neman masu casa a gidan Sarkin Noma?"

Audugar da Mari take kadawa ta ajiye ta kalli  kawarta Tasalla da murmushin da yafi kama da dariya.

"Ki bari don Annabi."

"Yasin da gaske nake. Wannan karon ina tsammanin mata sai sun cika tsakar gidan saboda alherin da ya yi bara."

Tsam Mari ta tashi ta shiga daki ta dauko mayafi. Tasalla tana ta tsokanarta wai ladan aikinta wannan karon harda amaryarta zasu ci.

"Ko Malam in fada miki sai dai kallo. Yaran nan zan rabewa in je in dubosu." Kwalla ce ta taho mata ta goge da habar mayafinta "Har mafarkin Sani nake Tasalla. Ya yi kankanta sosai da bara. Ga Abbati kin dai san halinsa. Duk inda ya shiga raina shi ake yi. Ba zan taba yafewa Mal Sa'adu ba."

Da sauri Tasalla ta dora hannu a bakinta "bari fada kar a ji. Wan mijinki ne fa."

"Wan miji ai ba uban miji bane. Don baki ji yadda nake nadamar haihuwar mazan ba. Da mata ne wa ya isa ya tura su almajiranci?"

"Kul Mari. Ba'a yiwa Allah tawaye akan haihuwa." Cewar Tasalla.

"Astangafirullah" Mari ta ce da sauri tare da yin tofi a gefe na neman barranta daga zunubin kalamanta.

Sun yi sa'ar samun gurbi cikin mata goman da ake nema suyi aikin casar shinkafa da masara a gidan Sarkin Noma. Mari kason mutum biyu take karba ta wuni tana aiki. Banda wannan ta cigaba da dinkinta duk da kuwa ba wani mai tsada bane ga bashi a wurin mutanen kauye. Haka take musu dinkin ta shafawa idanunta toka sai an biyata kudinta. Tuni tayi suna kuwa. Ana cewa bata da lamuni wurin kudi amma ta iya dinki. Duk abin da ta samu sayayya take yiwa Abbati da Sani. Yaran dake gabanta ba komai take basu ba saboda ganin suna gaban mahaifinsu. 

Bayan sati uku ta nemi izinin Inuwa za ta je Zaria da Kano ganin 'ya'yanta. Shi kuma ya sanar da Mal Sa'adu. Nan da nan zance ya zagaye gidan aka yi ta aibata ta. Sauran matan babu wadda ta taba zuwa ganin nata. Idan lokacin komawarsu gida ya yi ana basu hutu su tafi su taimakawa iyayensu musamman da damina. 

"Wai ke Mari kanki aka fara haihuwa ko naki kadai aka kai almajiranci? Wannan rashin ta ido har ina?" Mai bin Mal Sa'adu ya ce da ita yana muzurai.

Inna Mairo ce ta kawo mata dauki wannan karon.

"Bana son bakin hali. Kun dauke yaran yanzu meye aibunta don ta ce zata ganinsu? Na rantse da za'a jarabceku da laulayin kwana daya kafin ma ayi batun nakuda bana jin da mai yarda dansa ya matsa ko nan da zaure. Ba ita ba ma duk mai so a barta taje ta ga nata."

Ashe sauran ma suna so baki da zuciyar yi Mari ta fisu. Faccalolinta da suke da yara a wasu garuruwan kowacce sai ta fara shiri. Ba lokaci daya zasu je ba saboda kada a bar gidan babu mata. Kaya niki-niki haka Mari ta hadawa su Abbati. Don karfin hali harda shinkafa, kwan zabi da garin kunu. Da ta tashi kuma ta yiwa iyalan malamansu tasu tsarabar. 

Zabinta hudu ta tafi dasu suka fara wucewa Zaria ita da dan rakiyarta dan wajen kanwarsu Inuwa. Duhun dare ya kawo kai suka isa unguwar da makarantar take. A cikin layin sun yi arba da almajirai sun fi goma. Yawancinsu duk daga bara suka dawo da abincinsu. Can gabansu suke hango kura tana tashi ga ihun yara da alama dambe ake yi. 

Yayin da dan rakiyarta ya yi tsaki ita ido ta zuba tana tausayin yaran da karancin gata ya sa rayuwarsu walagigi irin haka. 

Yaro daya ne a kasa guda uku na tumurmusarsa. Baka jin komai sai kukansa gami da tsinuwa da zagin da yake aika musu. Sauri Mari ta kara da niyar ta isa ta rabasu sai ga wani gardi (babba cikin almajiran) da dorina. Yana zuwa ya shiga sambada musu kan mai uwa da wabi. Ji kake taf-taf ga ihun yaran suna sosa inda bulalar ta sauka. Na kwancen da ya kasa tashi ya fi tafka. Ya kuma daga hannu zai zuba masa Mari ta gane ko waye. Babu wanda zai ce ga lokacin da ta motsa kafa sai ganinta suka yi ta duka ta rufe Sani. Bulalar a gadon bayanta ta sauka ta gantsare kwalla mai zafi tana taruwa a idonta.

"Baaba?" Sani ya ce da mamakin da ya gauraya da murna.

Da ka ta amsa shi saboda radadin dukan nan. Ya kuwa kankameta yana kukan dadi. Almajiran da suke wurin suka ruga ana rige rigen fadawa Malam abin da ya faru.

Ita dai Mari daga Sani tayi tana karkade masa jiki. Farinwata ya haska mata shi da kyau taga yadda ya rame kamar ba shi ba. Ya sake kankancewa sai kai shirim kamar ya kumbura. Lebensa sama da kasa a kumbure sannan karshen lebban ta kowane bari ga alamun ciwo. Wurin duk ya tsattsage. Su kauyawa ne amma ba kazamai ba. Zuciyarta tana kunci ta dauke shi yana ta warin rashin wanka. Nan kuma taji abu ya karci hannunta. Ta shafa kafarsa da kyau taji wani mummunan faso da ya mamaye 'yar kafar. Bata ma san ina za ta nufa ba a lokacin sai ga malamin makarantar tasu ya taho yana baza babbar riga.

"Baiwar Allah daga ina? Ance kin yi rabon fada tsakanin dalibai na." Kula ya yi da Sani da ta dauka ya rungume wuyanta da 'yan hannayensa ya daka masa tsawa "to tambadadde daga ganin mata ka makale mata. Ai sai ka sauko tunda ba uwar da ta sallamoka daga kauye bace." Ya mayar da hankalinsa ga Mari yana dan murmushi "haka muke fama fa. Iyaye mata kamar basu san zafin haihuwa ba. Yara da kananun shekaru a kawo a jibge mana. Ba kuma wani kudin azo a gani suke biya ba. Shi wannan ma dai mai idon mayun sam bai kwanta min ba. Kar ki raina kuruciyarsa hatsabibin gaske ne."

Ta so ace wadannan kalaman a kunnen Mal Sa'adu ake fadarsu ya ji da kyau ba ita ba. 'Ya'yan da suke haifa cikin gumi da jini ke irin wannan rayuwar kuma laifinsu ake gani. Zuciyarta ke bugawa da karfi tana son bashi amsa amma tana hango laifin nasu da ya fada.

"Don Allah zamu sami masauki zuwa wayewar gari." Mari ta katse surutun da yake ta yi da wannan tambaya.

Kallonta ya yi sama da kasa tare da dan rakiyarta  ya girgiza kai. Haka kawai a wannan zamani da ake fama da 'yan yankan kai bai ga dalilin saukar bakuwar da bai sani ba.

"Sai dai nasa a raka ki gidan Mai Unguwa."

"Nagode, ina kayan Sani suke mu dauka?"

"Baiwar Allah wai daga ina kike ne?" Ganin karfin halinta ya yi na son satar dan mutane a gabansa.

"Mahaifiyar Sani ce daga Kirikasamma. In Allah Ya so ka bar ganin mai idanun mayu kamar yadda ka kira shi daga yau."

Kunya mai tsanani ce ta rufe Malamin. Gidansa ya tafi dasu yasa iyalinsa suyi musu abinci. Da aka kawo ko hannu bata saka ba sai da ta kula Sani yana ta kallo ta janyo kwanon. A baki ta bashi ya ci ya koshi. Ta fita wanke hannu kafin ta dawo bacci ya dauke shi. Shafa shi ta dinga yi tana hawaye. Wai wannan ne Saninta. Yaro mai kiba da kuzari duk ya lalace.

Kayan Sani duka sunyi datti ga wari. Wando da riga ta samu tun asuba ta roki sabulu ta wanke masa. Da yake ana zafi sosai kafin su tashi tafiya sun bushe. Da kanta tayi masa wanka ta dirje masa jiki. Suna shan koko taji ana cewa yaran da suka yi masa duka jiya biyu cikinsu sun kwana suna zawo. Ana tsammanin abincin da suke fadan a kai lalatacce ne.

"Sani ka ci abincin?" Ta tambaye shi hankali a tashe.

"Loma daya nayi suka kwace."

'Kemis zan fara zuwa na saya masa ja da yalo kafin muje tasha' ta ayyana a zuci. Da zasu tafi bata fasa ba ta ajiye musu tsarabar da ta kawo. Neman magani ta dinga yi ido rufe amma bata sami kemis ba sai a tashar ta sayi maganin zawo a wurin wani mai tallan magunguna. Irinsu kemis guda ne a kansu suna sayar da kusan kowane irin magani na bukatar yau da gobe. Ita ba ilimin abin ba haka zalika mai maganin ma sayarwa kawai yake yi. Haka ya hado mata magunguna kala biyar wai duka na zawo da ciwon ciki. Filagil kadai ta gane sai  magnesium na ruwa da ake girgizawa kafin a sha. Sauran kuwa kafinol ne hade da boscopon da panadol extra. Burinta kada wani abu ya sami danta saboda haka kai tsaye ta bashi na ruwan.

Hakura tayi da zuwa ganin Abbati zata koma gida har sai Sani ya dan murmure. A hanya ya soma ciwon ciki yana ta amai. Daga baya sai zawo duk ya fita hayyacinsa. Shi yake ciwon amma Mari ke kuka. Sauran fasinjoji kuma suka dinga  hantararsu saboda wari ya ishesu. Babu wanda ya san lalurar da ta kawosu wannan matsayi aka dinga cin mutumcin 'yan kauye a gaban idonsu. 

Kafin su isa Kirikasamma Sani ya fara sankamewa idanunsa a waje gwanin ban tausayi. Mari tayi kuka har muryarta ta dashe  wurin yi masa sannu. 

"Baaba cikina zai tsinke ki kara min magani."

Sam ta manta da magungunan da ta saya ai kuwa ta roki ruwa a wurin wata da ta kulla a farar leda. Ta ballo bibbiyu kowanne kamar yadda mai maganin ya ce mata ta bashi.

Cikin zakuwa take tambayarsa "Ka fara jin sauki?"

"Eh" ya amsa idanunsa suna kakkafewa.

A zaton Mari bacci ne. Rungume shi tayi tana dan jijjiga shi har rai yayi halinsa bata sani ba. Ashe rabon su gana ne ya kaita Zaria. Da zasu fita daga motar wata ta ce mata jikinsa kamar ya saki.

Da murmushi ta ce "bacci ya samu."

Goya shi tayi ta dauko wasu kayayyakin. Sauran kuma dan rakiyarta ya dauka suka dauki hanyar gida a kafa. Lokaci lokaci take gyara goyon ta yi masa sannu. Rashin amsawarsa a wurinta saboda bacci ne.

Sun kusa isa gida ta hango Inuwa a majalisarsu ta karkashin bishiyar darbejiya. Mamakin dawowarta a yau yayi tunda kwana uku ta ce za ta yi. Silifas dinsa ya zura ya taso da sauri da ya fahimci goyo tayi.

"Ba dai Sani kika dauko ba Mari? Me kike so na cewa Malam?"

"Maganar ba ta hanya bace ka bari muje gida. Bashi da lafiya ba zan iya barin shi a can ba."

Dan murmushi ya yi sanin cewa ita ma akwai taurin kai. Yana son yin yadda take so amma ba zai iya sabawa yayansa ba.

"To kwanto min shi na dauke shi naga kema a gajiye kike."

Ba musu ta kwance goyon Inuwa ya tare zai saba shi a kafada yaji yanayin jikin wani iri. Mutum biyu cikin abokansa suka taso jin ba'asi ganin ana kwance goyo.

"Sani ne jikin ba dadi ta taho dashi gida." Inuwa ya fada musu.

"To kawo shi mana ka tayata da sauran kayan."

Mijin Tasalla ne Lukumanu ya karbe shi sai ya dago shi da sauri jin ya tafi baki daya. Hannunsa na rawa ya ce,

"Sani. Sani bude ido..."

Mari sai ta tsaya tana son cewa bacci yake taga duk sun rufa a kansa ana jijjiga shi. Inuwa da karfi yake kiransa jikinsa yana tsuma.

"Sai dai hakuri Inuwa amma Sani ya amsa kira."

Kalaman Lukumanu kenan da suka shiga kunnuwan Mari. Duniyar tsayawa tayi cak bata iya tuna komai sai ranar da ta haife shi. Ranar da taji ciwon nakudar da ya zarce na Abbati. Lokutan da ta dinga sake-saken burikanta akan kyakkyawar rayuwar da take masa fata kamar yadda ta yiwa Abbati. Fuskar Saninta wanda yake ta kuka ba zai je almajiranci ba take gani. Yaron da jiya jiyan nan ta ganshi ana turmususa a cikin kasa akan lomar abinci. 

A kwana na biyu da rasuwar ta dan dawo hayyacinta. Kuka take yi ta rungume ledar magungunan da ta bashi. Muryarsa ke yi mata amsa amo tana jin lokacin da yake rokonta ta kara masa magani. A yayin da wasu zafafan hawaye ke kwarara a idanun Mari sai ta bawa Inuwa tausayi. Shi ma din zuciyarsa ta dinga raya masa lallai su dawo da Abbati gida.

 Wani abin ban tausayi ga wannan mata bai wuce har ita ma ta koma ga Allah SWT ba za ta taba sanin ainihin sanadin ajalin danta ba. Komai a rayuwa yana da sila. Hakkin ran Sani yana rataye a wuyan jama'a da dama. Babban cikinsu Mal Sa'adu mai ingiza kai yara almajiranci. Ga Inuwa da ya kasa jajircewa wurin kare amanar da Allah Ya bashi ta 'ya'ya daga dan uwansa. A gefe guda ga Malamin tsangayarsu da bai rike amanar da aka bashi ba ta yaran mutane. Matar da yayi bara a gidanta ta bashi lalataccen abinci saboda rashin sanin girman hakkin bil adama. Yaran da karancin tarbiya da kulawa ya janyo suka yi masa duka akan abincin da ya samo. Mai sayar da maganin da bashi da iliminsu ga mutane saboda neman kudi. Gwamnatin da ta yarje masa yawo a tituna da kwararo yana sayarwa bayan bashi da lasisin bada magani. Kaico! Hatta Mari da ta bawa Sani magungunan nan bisa rashin sani da tsantsar soyayya irin ta uwa da ďa bata tsira ba. A takaice dai the society killed Sani!

***

Kalmar hutu kanta tana da dadin fada a baki balle kuma idan jiki zai same shi a aikace. A wurin Innayo kuwa daga mai arziki sai wanda bai san ciwon kansa ba kamar Asabe ke hutawa. 'Yan mata biyar a gabanta babu mai basu sai abin da Allah Ya hore mata daga kasuwancinta. Biki ko suna da wuya yake hanata dora tukunya. Abin da ya kama dole taje to lallai wata cikin 'yan matan za ta zauna a gida. Yau kuwa dole ta saka ta zaman gida tana hutun dole.

Ranar ta kama litinin. Ta tashi da ciwon kirjin da ya kan damketa lokaci zuwa lokaci. Yaran nata kuma duka suna makaranta. Zara da bata kaunar karatu sai gayu ta so zaman jinya amma Innayo ta kora ta. Hudu suna zango na uku a makaranta. Jarabawa ake yi ta canjin aji ba za ta so a sanadiyarta wata ta maimaita ba. Babbar kuwa shekararta ta farko kenan a School of Nursing. Ayyukan da basu zama dole ba Innayo ta dauke mata a gidan saboda kawai ta sami isasshen lokacin karatu.

Tsakar gidan nasu tsit sai ita kadai a daki. Alh Rabi'u yana kasuwa. Asabe kuma makota ta shiga saboda an kusa sauke sanwar rana. A can za ta ciko cikinta su kuma yaran ta dafa musu gurjiya kowa ya ci ya sha ruwa babu ruwanta.

Zumbur Innayo ta tashi da ta tuna ta sa a jika mata gero tun dare amma ciwo ya hana ta wanke a kai nika. Idan ta barshi zai lalace gashi har kwano uku. Tashi tayi da kyar tana dafa bango ko ruwan ne ta samu ta canja. Bandaki ta fara zagawa domin rage mara taji taku da 'yan maganganu anayi. Gida na jama'a bata wani damu ba ta kammala ta fito. Babu kowa har yanzu a tsakar gidan ta zauna tana wankin geronta. 

Kwana biyu da suka wuce Munzali ya yi wata magana da dan kanwar Asabe da yazo musu hutu. Shi satin da ya gabata suka gama tasu jarabawar. Yaron mai suna Halliru ya girme shi da kusan shekara biyu. 

"Idan ka yarda muka yi aradu yau abincinka da nama" ya ce saboda ya fahimci amfani da kayan kwadayi yana taimakawa wurin samun biyan bukata.

Halliru ya kai masa duka a kafada yana dariya"ashe kai gara ne ban sani ba" karkada hannu ya yi tare da jijjiga kai yana yi masa kallon rainin wayo "to bari kaji in fada maka da mata ake yi ba maza ba. Na taba gani a lungun gidan Mai kalanzir din unguwarmu."

Dan jim Munzali ya yi yana nazari daidai kwakwalwarsa kafin ya ce "kai ka taba yi da macen ne?"

A kunne Halliru ya rada masa cewa suna yi da kanwarsa idan babu kowa a gida. Ya kara da yi masa bayanin yadda suke jindadi. Shi ma 'yar makota ce da ta girme shi ta koya masa shi kuma ya koyawa kanwar. Da 'yan shekarunsu ya kwadaitawa Munzali son gwadawa.

Shi ne fa ya bawa 'yar makotansu inda Asabe ta shiga kwadayi kafi-kaza ya taho da ita gida lokacin da Innayo ta zaga.

Tare suka je gidan da Asabe ta kore shi da mugun kallo "shegen yaro kwalamamme. Ka biyoni salon taga munyi mata yawa taki zuba min abincin. Banda abinka idan ta bani ba zan rago muku ba?"

Cike da tsiwa ya ce "za dai ki rago musu. Yaushe rabona da cin abincin makiyalla."

Baki ta sake maganar ta shigeta ta daga hannu za ta kai masa mari "kut! Nice ma nake makiyalla?"

Juyawa ya yi zai tafi idonsa caraf akan 'yar gidan da bata fi shekara shida ba. Da sauri ya dago ledar kafi-kazan yana kiranta. Kafin ta iso sai da Asabe ta karba ta barbada a tafin hannunta ta lashe.

"Munzali kenan. Kai dai ba dai mutane masu insani ba. Kwanakin nan har wani kumatu ka  dire." Ta kai hannu ta yi masa dukan wasa "ni ko saura ne ka dinga rago min a leda mana. Sai bakin hali irin na ubansa."

Shigewa tayi shi kuma Munzali ya sami damar hillatar yarinyar suka tafi gida. Ya zata gidan ba kowa. Dakin Asabe ya shiga da ita inda babu kowa ya ce ta zo ya koya mata wani abu.

Da kananun shekarunsa shaidanci ya shige shi har ya sami amincewarta ta cire kaya yadda ya umarceta. Karatun Halliru ya soma aiwatarwa akan yarinyar da bata san me ake yi ba. 

"Kar ki fadawa kowa kinji. Zan dinga baki tsamiyar biri da kafi-kaza."

"Harda tsamiya gaye?" Ta tambaye shi da murmushi.

"Duk abin da kike so zan dinga baki indai baki fada ba."

A can gidansu kuwa Asabe tana ta sharbar faten tsakin da babarta ta bata.

Innayo tana wankin gero taji kamar ana magana kasa-kasa. Gajiya tayi da sharewa ta tashi ta nufi dakin. Duk a zatonta abokan Munzali ne. Satin da ya wuce Asabe ta tafi yawonta aka zo aka dauke mata kudin dashi. Tayi ta rantsuwa wai cikin 'ya'yan Innayo ne. Shi ne ta tashi ta leka don kada a sake sakata biyan kudin da ta san karya ake musu.

Tana daga labule tayi mummunan gamo. Da sauri ta afka dakin ta cakumi wuyan Munzali ta kifa masa wani gigitaccen mari. Tana dukansa amma jikinta ke rawa kuma ita ke fitar da hawaye. Idanunsa kyamas abin sa ya ja wandonsa ya mayar. Yarinyar kuwa ko a jikinta. Kafi-kaza ne tayi dumu-dumu dashi tana ta lasa.

Ta baya Innayo taji an riko mata wuya tana juyowa Asabe ta dauketa da mari ita ma.

"Kashe min dan zaki yi?" Ta kwance dankwali taci dammara "muguwa, makira. Ba tun yau na san magadan Alhaji sun tsole miki ido ba. Wato niyarki ki karshi a daka babu kowa ki fice."

Yau daya Innayo ba ta kishi take ba. Tausayin Asabe ma take ji saboda wannan halayya idan Munzali ya tashi da ita ba karamar masifa bace.

"Ai dai kya tambayeni me ya yi kafin ki fara sababi. Ganinsa fa nayi akan wannan yarinyar daga shi har ita ba wando...."

Wani irin bugu Asabe ta yiwa kasa da hannu ta tafa hannuwan tana hargagi "ahayyeeeee....anyi walkiya na ganki Innayo. Yau dai rigar munafunci ta sauka an miki tsirara a idona. Wato kiyayyar taki da 'ya'yana har ta kai kiyi musu irin wannan sharri mai muni."

"Asabe. Asabe ki ajiye maganar kishi ki duba tarbiyar 'ya'yanki. Meye ribata idan nayi masa sharri."

Juyo dashi Asabe tayi duk da fargabar dake zuciyarta amma sam ba za ta yarda Innayo tayi mata dariya ba.

"Kai Munzali wai da gaske ne?"

Sai da ya kumburo baki ya ce "Biyoni tayi fa shi ne ta ce in kaita bayi tayi fitsari. Kawai ina cire mata wandon ta hau dukana."

Ajiyar zuciya Asabe ta sauke ta kalli Innayo "to kin dai ji. Haka kawai za ki kulla masa sharri. Yo Allah na tuba yaron nan nawa ma yake? Me ya sani? Ko an fada miki kowa ma irin wadancan shirgin ne da ki ka tara a daka suna yawon ta zubar?"

Lokacin ya yi! Tana kai karshen maganar Innayo ta rama marin dazu. Ba lafiya gareta ba amma tuni ta manta da ciwon. Zagi ba irin wanda Asabe bata yi mata ba ta ja gefe tana kallonta. Damben da take so ta biye mata suyi ne ba za tayi ba. Munzali salin alin ya ja hannun yarinyar ya kai ta kofar gidansu ya kara gaba.

Dare ya raba Asabe ta kasa baccin kirki. Tashi tayi ta koma rumfarta ta taba Munzali.

"Ka tabbata dazu Innayo karya tayi maka?"

Sai da ya murza ido saboda bacci sannan ya ce "Halliru ne ya ce wai da mata yafi dadi."

A baya ta daka masa duka a razane "bude ido don ubanka. Kayi da gaske?"

Lokacin ya wartsake ya girgiza kai "ni ban yi mata komai ba."

Jinjina kai tayi ta ce ya kwanta. Ta san karya yake. Har kasan zuciyarta ta yarda da Innayo da subutar bakinsa ta dazu. Sai dai kuma ko ana muzuru ana shaho ba za ta taba yarda ace laifinsa bane. Wannan magana anyi an gamata daga yau

HUƊU ƘAFAFUN TEBUR.

***

Kwana goma cif da tarewar Nasima a gidan Tahir. Amarci suke irin wanda iyayen gida ke tsoron ayi musu kishiya su ga irinsa. Kullum sabon nau'in fitsara da rashin kunya Nasima ke kirkira wanda zai batawa Khadija rai. Abin da bata sani ba kuwa shi ne fitar Tahir da aurensa kacokan daga zuciyar Khadijan. Zaman 'ya'ya take yi kamar yadda matan aure da yawa suke yi. Bata da dogon buri ko hangen komai sama da inganta musu rayuwa. Ba don su ba komai wuya da tuni ta koma gidan mahaifinta.

Sati guda ta sani addini ya bawa amarya budurwa tayi tare da ango kafin a raba kwana tsakaninta da ta gidan. A sati dayan sai take yi musu girki na kyautatawa ba don ta burgesu ba sai don ta sami ladan rama sharri da alkhairi. Anyi satin an wuce shiru Tahir bai yi mata maganar su raba kwana ba. Girki kuma bata ga alamun Nasima za ta shiga kitchen ba sai ta cigaba da yi saboda yaranta.  

Tana cikin wanke salad Nasima ta shigo kitchen din dauke da kwalin sabon food flask. Tukunyar shinkafar da Khadija ta bari ta karasa turara ta nufa kai tsaye. Khadija bata nuna ta san da wanzuwarta a wurin ba sai da taji ta bude tukunyar. Don karfin hali ma harda cokalinta a hannu ta danna shi kasa domin ta tabbatar ruwan ya tsotse.

"Lafiya?"

Baki ta murguda mata gami da fari da idanu "lafiya kamar ya?"

Ran ta ya soma baci sai dai tayi alkawarin Nasima tayi kadan tayi fada da ita.

"Abincina naga kina shirin budewa."

"Abincinki ko abincin mijinmu? Naga dai shi ya saya don kin girka hakan ba ya nufin ba zamu ci ba."

'Kar ki biye mata' Zuciyarta ta kwabeta a lokacin da taji kamar ta mareta. Suturar jikinta da tun tarewarta irinsu take sakawa ta kalla ta kawar da kai. Gajeren wando ne da bai kai rabin cinyarta ba sai damammiyar vest. Anayi ne don ta tofa ace ta ce shi yasa take bawa iska ajiyarta.

"Ki jira na dibarwa yara tukunna."

Wani irin kallon raini Nasima tayi mata ta soma cewa "ke kin i..." sai taji an bude kofa kuma ta tabbatar Tahir ne. Langabe kai tayi ta kwantar da murya tana bubbuga kafa duk jikinta na rawa "ni dai don Allah Anti Khadija ki karba haka nan. Wayon hutawa kawai kike yi min kin barni inata fama ni kadai."

Kitchen din Tahir ya shigo Nasima ta kwabe fuska tana yi masa shagwaba "Diya (Dear) wai kaji ta kara mana satin amarci ba yanzu za'a fara rabawa ba."

 Ko ita ta sarawa kissar Nasima. Jinjina kai tayi harda 'yar dariya. 

"Sai fa ba Diya ba"

"Me ki ka ce?" Tahir ya tambayeta ta da murmushin jindadi a zatonsa sun fara hada kai ne.

"Ban ce komai ba" sai ta mayar da dubanta ga Nasima "na baku wata guda don Allah kada ki ce baki karba ba. Da so samu ne ma zan fi son karba idan ki ka fara tofe-tofe da tashin zuciya."

Ta karasa maganar ne tana dibar abinci. Da ta gama ta zo fita ta dakata a gaban Tahir.

"Af...Diya" ta furta kalmar yadda Nasima ke fada da tsantsar rashin wayewa "na ce kada ka manta yaba kyauta tukwuci. Zan zo amsar nawa idan mun gama cin abinci. Da yake ma mu ba mayunwata bane idan za ka saurareni yanzu na san zasu iya jira."

Lebensa ya cije. Magana Khadija ta yaba musu daga shi har Nasima. Haushi ya kama shi ya nemi yunwar ya rasa. Data kawo musu daki ko kallo kwanukan basu ishe shi ba. Tunanin maganganun Khadija ne ya addabe shi.

"Waye ya bata izinin karin kwanakin ma?"

Ya yi kwafa shi kadai. Kila fushi tayi don ya kara kwana uku akan bakwai din. Nasima ya kalla wadda har yau bata dena yiwa abinci cin yunwa ba ya tashi. 

A daki ya sameta ta goya Sauda. Tana ganinsa ta dauko form din JAMB ta mika masa. Ta riga ta cike komai, izininsa kawai take nema. 

Kallon rashin gamsuwa ya fara yi mata ta hade hannuwanta biyu a kirji. Fuskarta babu alamun za ta yarda da kalmar a'a.

"Da can me yasa baki taba cewa zaki koma makaranta ba da na hana sai yanzu. Don nayi aure kina tunanin bani da sauran hurumin sawa da hanawa a gidana?"

"Kana dashi matsawar ina amsa sunan matarka. Amma ina so kayi min adalci guda daya. Kar ka manta har na koma ga Mahaliccina hotonku kai da matarka ba zai taba..."

Baya so ta kai karshen maganar saboda kar ta ga alamun kunya a tare dashi. Karanta form din ya shiga yi da karfi har sai da tayi dan murmushi.

"Bari nayi sauri naje banki kafin su rufe na ciro miki kudin registration. Allah Ya bada sa'a."

Anyi an gama komai cikin nasara. Khadija ta sami gurbin karanta Business Administration a ABU Zaria. Shirinta take yi hankali kwance ta manta da duka wata damuwar gidansa.

 Nasima tana ta fama da laulayi. A gabanta take wasu abubuwan kamar su tara yawu da yunkurin amai. Idan tana yi da tsantsar tausayi zaka ga Khadija tana yi mata sannu. Ko daga murya bata taba yi mata. Haushin da take son bata karshe ita take ji.

Gida Tahir ya kama mata a Zaria mai daki biyu da falo. Ana saura kwana uku ta tafi ya shiga dakinta yaga akwatunan da ya tabbatar ba nata bane ita kadai.

"Kada ki ce min da su Suhaib za ki tafi." 

Murmushi ya gani a fuskarta da ta dago kai. Ya fara tsanar murmushin saboda yadda bakar magana cikin nutsuwa take biyo bayansa.

"Haba Diya. Kada ka ce min kayi zaton zan barsu a wajen amarya. Yanzu don Allah idan kai ne ita zaka so na bar maka 'ya'yana? Idan kaine ni za ka bar mata 'ya'yanka?"

Shiru ya yi ta fita daga dakin ya bi bayanta da sauri. Tsohon dakinsa wanda ya zama na Nasima ta shiga. Rabonta da dakin tun tana kwashe 'yan tarkacenta. Zuciyarta wani irin kunci tayi mata. Bakinta har yana daci saboda tunawa da yanayin da ta taba ganinsu amma ta daure. 

Sallama tayi Nasima ta zo ta bude kofar tana yatsina. Ganin Tahir a bayanta sai ta saki fuska.

 "Anti nemana kike? Ai da kin turo su Lilu sun kirani."

Sai da Khadija ta kallesu su biyun sannan ta ce "dama Diya ne ya ce na bar miki yara nace gara dai mu koma Zariyan tare. Kina fama da laulayi ba iya wahalarsu zaki yi ba. Duk da haka dai na ce bari naji ta bakinki."

Langabewa Nasima tayi don bata ga dalilin da zai sa ta karbi yaran ba. Daga haka ma tana fatan maganinsu ya ci tayi gaba kenan har abada.

"Zan so zama dasu Anti. Bari dai na sauke nauyin nan da kaina zan zo na dawo dasu."

"To kai kaji Diya. Za ta so zama dasu amma sai ta haife nata. Bari na barku zan karasa hada kayan."

Tafiyarta tayi ta barsu Nasima na rungumo shi yana kwacewa. Fada ya soma yi mata ba ji ba gani.

"Yanzu ke ko kunyar idona baki ji ba ki ke nuna ba za ki iya zama da 'ya'yana ba?"

Turo masa baki tayi da tsiwarta ita ma.

"Haka ka ji na ce? Kuma nima dai haihuwar nan zanyi. Idan ma takama ake yi da 'ya'ya nima zan haifa maka wasu."

Ransa yake ji a jagule. Dama gashi ta fara sire masa. Abin da yake doki ya riga ya samu har ya fara tunanin komawa titi abin sa. Ga Khadija duk ta canja. Da yatsa ya nunata kamar zai tsokane mata ido.

"Bar ganina haka wadannan yaran basu da na biyu. Ina son abuna kuma idan kina neman zaman lafiya a gidan nan dole ki so su."

Bai kara saurararta ba ya tafi dakinsa  ya banko kofa cikin bacin rai. Zama ya yi yana tunanin me yasa yake ganin kamar Khadija ta daina sonsa? Ba haka yake so ta dinga yi masa ba. Kishin da ya tsammaci gani wanda zai tabbatar masa da sauran matsayinsa a zuciyarta duk babu. Baya mantawa kafin wata dayan nan da ta kara musu ya cika gabadaya Nasima sai da ta gundure shi. Don ma yana jin sonta a zuciyarsa ne da bai san me zai faru ba. Yana ta tuhumar kansa me yasa ya yi saurin aurenta. Da ya sani kuruciyarta kawai ya mora ya bata abin da zai bata a waje. Yarinyar sam bata da aji.

"Wai Diya...sai kace wani dabba. Mtseww"

Tunawa ya yi Khadija ma tana fada idan ta so cusa masa haushi ya yi dan murmushi. Tunda dai bata tafi ba zai cigaba da lallaba abarsa. Da tsohuwar zuma ake magani. Mata nawa ya nema bayan aurensu amma duk inda ya gama yawonsa wurinta yake dawowa. 

Da yake ita keda girki ranar da ya koma dakinta ta cigaba da yi masa komai yadda ta saba. Kallonsa tayi yana ta biyewa yaransa suna wasa tayi kwafa. Ba za ta taba bari ya gane kudurinta ba. Da kudinsa za tayi karatu. Burinta ta sami jari ko aiki a gaba wanda za ta iya rike kanta da 'ya'yanta. Komai dadewar lokaci, komai tsufa, za ta bar gidan Tahir. 

Nasima kuwa ta dade a tsaye inda Tahir ya barta. Tsoro ya gama mamaye zuciyarta domin ta kula ba tun yau Tahir yake hantararta ba.

"Na rantse kayi karya Tahir. Ni da kai yanzu muka fara zaman aure."

A ranar ta tambaye shi zuwa gida ya amince. Washegari yana fita ta tafi wurin Laraba. 'Yan kudaden da yake bata ta fiddo duka aka bawa wani malamin tsibbu. Ya hado mata magunguna da bayanin cewa da basu zo ba a ranar zai saketa. Wai bokan Khadija ne yake musu farraku.

"Laraba kin ji ko? Na fada miki yanzu kamar bana burge shi ga yawan fada." Ta ce cike da gamsuwar karyar bokan.

Kulle-kullen da ya basu ta dauka ta tafi dasu gida tayi amfani dasu yadda ya ce. 

To gidan dai rayuwa ake yau fari gobe tsumma. Khadija tana Zaria da yaranta sai dai Tahir ya ziyarce su. Ko suna hutu sai ta fake da karatun yaran. Sai lokutan hutu gama-gari take zuwa gidan. Karatunta take yi hankali kwance sannan tana sayar da zobo da ginger. Tun tana kullasu a leda har ta koma yin na roba. Kasuwa ta karbu har freezer ta kara saya da ribar cinikin.

***

"Ina cewa matarka bata da hankali ashe kaine babban mara hankalin. Inuwa! Inuwa ka bani kunya." Mal. Sa'adu ya furta rai a bace.

Sunkuyar da kai Inuwa ya yi kunya ta mamaye shi. Yayan nasa bai tashi yi masa tijara ba sai da yaga sauran matan kannensa sun zo wucewa. Ai kuwa tsayuwa suka yi a fakaice aka gama jin fadan.

"Amma saboda Allah Yaya kana ganin irin mutuwar da Sani ya yi. Idan bamu yi wani abu ba shi ma Abbatin haka zamu rasa shi"

Murya har dakuna mafiya kusa ake jin fadan Mal. Sa'adu yana cewa "Wanda ya rasu a wurin neman ilimi yana cikin jerin shahidai idan baka sani ba. Kuma tunda mutuwar ta kuruciya ce idan an je lashirar ba kai da Marin za'a fara cewa ya ceto ba. Kila ni da na assasa tafiyar ma sai ya gama daku zai ambaceni."

Inuwa dagewa ya yi shi ma"Ni dai gaskiya zan dauko shi na saka shi a ta allo da boko a nan."

"Ahap...tushen magana ya hito da za ka zauna kana yi min kwana-kwana. Daga makarantar 'yan aljanna za ka kaishi ta 'yan wuta. Wai ma shin 'ya'yanka aka fara kaiwa ne? Gidan nan kowa yana kaiwa. Don naka ya rasu sai ka kasa karbar kaddara?"

Fadan Mal. Sa'adu yaki karewa. Inuwa tun yana mayarwa har ya kasa katabus. Sauran 'yan uwansa ne suka hade masa kai aka fara yi masa nuni da cewa Mari tafi karfinsa kuma ita take juya shi. Bahaushen mutum da jiji da kai da gudun raini sai yaji tsoron kada su raina shi. Har kasan zuciyarsa ba ya so amma kuma rashin son ayi masa kallon mijin-tace ya danne komai. Sun kunno shi sosai sannan ya shiga ciki ya hau Mari da fada.

"Abbati ba zai dawo gida ba kuma ban yarda ki je Kano ganinsa ba. Tunda dai zasu zo hutun Takutaha nima ba zuwa zanyi ba."

Wani abu ta hadiye da ya tokare mata wuya da kyar sannan ta daga kai ta kalle shi. An kusa wata biyu da rasuwar Sani amma har yau ta kasa komawa daidai. Da ciwo mai raunana zuciya da ruhi a tare da ita. Dashi take kwana dashi take tashi. Duniyar sam ta daina yi mata dadi. Gani take ta gaza a matsayinta na uwa. Kwanakin farkon rasuwar saboda ta sa abin a rai har mafarkinsa take yi yana tuhumarta da wulakanta amanar Allah.

 Shekararsa bakwai kacal a duniya. Sa'anninsa da suke cikin gata wasu ko kyakkyawan tsarki basu iya ba. Wasu su dawo daga makaranta suna bore suna ihun sun girma uwa ta kamasu tayi musu wanka da kanta. Wasu a basu abinci a baki. Wasu uwa ta shagwabasu da soyayya ba don su lalace a tarbiyya ba. Almajiri kuwa sai yadda Allah Ya yi. Ga kuruciya, ga rashin gata kuma a haka cuta za ta kama shi. Babu magani babu kuzarin yin bara sannan ba lallai a sami mai damuwa da halin da yake ciki ba balle a taimaka masa. Idan da tsananin ciwo zai saka shi amai a makwancinsu babu abin mamaki wurin samun masu yi masa tsawa da hantara kuma ace ya goge wurin. Idan ya yi zawo a jikinsa sauran dalibai su toshe hanci su guje shi. 

(Ke da yake da yake yiwa shara, wanke-wanke ko zuwa aike idan ya yi fashi ki hau shi da fada. Cikin dan albashin da kike bashi ki cire na kwanakin da bai zo ba. Ya wuni a rana yana wanki ki bashi ragowar abincin jiya kila ko dumamawa baki yi ba. Hakika tallafawa almajirai kafin gwamnati da masu ruwa da tsaki su dakatar da wannan al'adar jihadi ne. Idan wani mahaifiyarsa tana da rai kuma ta yarda yazo wani tasa uwar irin su Mari ce ko maraya ne. Idan wasu duniya ta lalatasu kamar Abbati wani kuma is innocent kamar Sani.)

"Allah Ya kaimu Takutahan" ta iya cewa kadai.

Watannin sun wuce a yayin da bawa yake ta fadi tashin neman na kai. Wannan mummunar alfasha ta gama shiga jikin Abbati da Munzali.  Ranaku daidai ne basa haduwa. Shazali da abokansa suka koma amfani dasu biyun. Saboda haka yanzu abincin Abbatin ma ko bai hadu da Munzali ba zai samu a wurinsu. Ya murmure fiye da yadda ya zo daga kauye. Ya kuma zama fitsararre mara kunya da kawaici.  Babu mai saka shi ko ya hana shi a makarantar saboda Shazali ya tsaya masa. 

Malaminsu ya dade da sallama su Shazali. Sun zame masa karfen kafa. Babu karatu kuma sun ki komawa gidajensu. 

Ana gobe hutun Abbati ne tare da Munzali dasu Shazali a kangon suna cin abinci. Tsire ne da biredi sai kwalbar lemo a hannun kowannensu.

Shazali ya kusa sati yana juyayin gabatar musu da wata bukata amma yana gudun kada cikin surutu su fadawa wani. Amininsa ne ya ankarar dashi cewa ďa zasu fada fa da tuni wancan abu ya dade da yaduwa. Sai da ya kula duka suna jindadin abincin ya kawo zancen.

"Da ace kullum ni nake baku kudin abinci ko na baku ba gara ku dinga bina inda nake samowa ba ku ma ku dinga shanawa da kyau."

"Al'Qur'an ko ma ina ne ni dai zan bika." Cewar Abbati da zumudi.

"Kai fa Munzali?"

"Abbati ma zai yaje bare ni."

"A wurin irin abin nan da muke yi zasu dinga yi daku sai a baku kudi. Idan ku ka fadawa wani a take zaku mutu."

Wannan ba abin damuwa bane tunda sun riga sun saba. Abbati bai ji dadi ba saboda dole sai bayan ya dawo daga gida za'a kai shi.

Ranar da zasu tafi 'yan uwansa na wasu makarantun a Kano ne suka hadu da 'ya'yan makota duk 'yan gari daya suka tafi tare. Yana shiga mota ya shafe shafin su Munzali. Hankalinsa ya yi gida Baaba Marinsa yake son gani da kannensa. A nasa haukan yake son ganin Sani ya fada masa abin da yake yi yana samun kudi da abinci.

Zancen zuci yake wanda don dadin da abin ya yi masa har dan tsalle ya yi akan kujerar mota. 'Shi ma idan ya yi mu tara kudi mu kai Baaba Makka da Madina'. Bai san abin da yake ya munana ba. Ya dai san kila Mari tayi masa fada. Munzali ya ce manya ne kadai suke yi.

***

Mari tana yayyafawa itacen da ta gama yiwa Abbati miyar zabi taji muryarsa. 

"Baaba. Baaba na dawo. Baaba Sani ma ya zo?"

Murnar da ta tashi da ita sai ta nemi komawa ciwon rashin Sani. Murmushi tayi saurin yi domin kada ya zata bata murnar ganinsa har ya iso gareta. Da murnarsa ya taho zai rungumeta sai taji kunya. Tsakar gidan da mutane duk an zuba musu idanu. Yana isowa sai zai riketa sai ta dafa kansa.

"Kun dawo lafiya?"

Bai biye mata ba ya rungumeta yana dariya.

"Lafiya kalau Baaba. Ina Sani? Ya zo gida?"

Kwalla ta sake tarar mata a karo na biyu ta kawar da kai gefe "Sani kadai ka sani ba ka cigiyar sauran?"

Uwargidan Mal. Sa'adu tana jinsu ta murmusa da gayya ta ce "Wai wane Sanin ake zance ne? Ko marigayi?" 

Mari ta dubeta cikin bacin rai ganin Abbati ya juya da sauri.

"Haba Yaya Deluwa kya dai bari ko abin ci ne yaci mana."

"Au, wai dama bai ji labarin mutuwar kanin nasa ba?" Deluwa ta furta kamar bata ji me Mari ta ce ba.

Abbati sai ya matsa kusa da ita hankalinsa a tashe.

"Iya Deluwa wane Sanin ne ya rasu?"

Sauran matan gidan duk sai suka fito aka dinga cewa "Allah Sarki" da karyewar murya mai cike da alhini. Yanayin tashin muryarsu kadai sai yasa mutum yaji babu dadi.

"Sani ai ya kusa arba'in biyu a kabari. Yaro yunwa da rashin gata suka yi ajalinsa." Inji wata faccalar ta ta.

Deluwa ta cafe da saurin kwabarta "ko kiyaye bakinki dai. Ah to. Malam ya ce mutuwar jahadi ya yi tunda a bakin neman ilimi ne."

Wani irin kuka Abbati ya saka yana zubewa a wurin. Mari da ta sami damar motsawa ba ita ta tsaya ba sai a tsakar dakinta. Ita ma nata kukan take yi har Abbati ya shigo ta share idonta da sauri.

"Zauna in zubo maka abinci. 'Yan uwanka ma babu wanda yaci suna jiran dawowarka."

"Baaba da gaske saboda yunwa Sani ya rasu?"

Tambayar ta daki zuciyarta. Ta laluba ta rasa amsar da ta dace ta bashi.

"Bana son yawan tambaya. Almajiranci ne anyi an gama. Ka dawo kenan ba za ka koma Kano ba."

Nan fa Abbati ya yi wuf ya mike yana mai tuno Munzali da abin da suke yi sannan da irin abincin da suke ci wanda bai taba samu a kauyen.

"Ni dai zan koma."

Bata kawo komai ba a ranta illa gargadin da tayi tsammanin anyi masa akan kada ya zata ya gama karatun kenan. Kannensa mata ta kira suka hadu su hudu ta zuba musu abinci a babban farantin da ya kasance murfin fanteka. Shinkafa ta dafa musu wadda ta kwana hudu tana tsinta. Sai miyar dage-dagenta da tasha naman zabi taji gishiri da kafi zabo (vedan).

Farincikin ragowar yaran a bayyane yake. Cikinsu babu wanda bai hadiyi yawu ba tun kafin ta ajiye musu abincin. Naman ta saka musu yanka dai-dai shi kuma Abbati guda uku.

Abin dariya da ban tausayi ya hade duka lokaci guda. Ci suke kamar mayunwata yau an sami shinkafa. Abbati kuwa loma daya ya yi da kyar ya kasa ci. Ko kadan girkin da mahaifiyarsa ta sha wahalar hada kayan yinsa  da wahalar girkawa bai burgeshi ba. Salam haka yake jin dandadon girkin. Miyar ma a idonsa bata yi kyau irin na wadda ya saba ci ba. Ga kannensa suna ta wawa shi kuwa shinkafa ma har ta soma gundurarsa.

Mari ta lura baya ci sosai duk sai ta damu. Me yiwuwa ko zancen rasuwar Sani ke damunsa. Sai da suka gama tayi masa magana. Naman ma tana kallo ya bar musu suka cinye.

"Abbati ka cire damuwa daga ranka ka dinga saka Sani a addu'a kaji. Yanzu me ka ke marmarin ci? Naga kamar ka kasa cin shinkafar."

"Da kin sani tuwo ki ka yi min Baaba."

Yana gama magana ta tashi. Iccen da ta zubawa ruwa ta tura gefe ta duba bata da isasshe. Yaran nata sun fice wasa dole ta saka mayafi ta fita. Da kanta ta karbo itace a wurin kanin Inuwa a waje tazo ta hura ta dora ruwan tuwo da miya.

Kan kace meye wannan ta gama tuwon dawa da miyar busasshiyar kubewa. Dakunan faccalolinta dake kusa da ita sai leken tsakar gidan suke ana hadiyar yawu. Inuwa kansa da ya shigo bai iya daurewa ba ya bukaci ta zuba masa.

"Malam ga fa naka abincin. Tuwon na Abbati ne."

Zai sake magana ta bude tasar yaga shinkafa da miyar nan. Tuni ya manta da batun tuwo ya tsoma hannu ko wankewa bai yi ba. Loma manya manya ya dinga shirgawa kafin ta farga sai kwano babu kwayar shinkafa ko daya. Ya daga kwanon sha ya kurbi ruwa sannan ya yi mata godiya. Akuyarta ta sayar ta auno shinkafa, kayan miya, zabi da kayan abincin da ya san bai ajiye ba kuma bashi da kudinsu.

Tana lura da yadda 'ya'yan gidan ke mata kai kawo a bangarenta saboda girkin da tayi. Da can ma tare suke cin abinci da nata yaran. Amma tun tafiyar su Abbati karatu aka dinga gulmarta ana cewa bata san darajar addini ba. Da kansu iyayen suka raba musu kwano. Gwaggo Mairo kadai ta kaiwa abincin ta sharesu.

Da Abbati ya dawo daga gaishe da 'yan uwa da ganin abokansa ta ajiye masa tuwon fuskarta dauke da murmushi. Wani guntun kakide da aka bata a gidan Sarkin Noma da take ta janjani yau duka ta zuba masa. A zatonta yadda Sani ya zauna cikin wahala da rashin abinci shi ma hakan ne.

"Ashe kakiden nan rabonka ne nake ta boyonsa sai ranakun daidai muke ci. Na san ka fimu bukata."

Kallon tuwon nan ya yi yaji gabadaya zuciyarsa tana tashi. Miyar a idonsa tsululu tayi sai mai a sama. Ya kile fiye da zato da tsammani. Abincin sayarwa ma ba na kowacce 'yar talla suke ci ba. 

"Ci mana Abbati. Ko a baki ka ke jira na baka" ta ce tana 'yar dariya.

Kwanon ya ja gabansa ya saka hannu. Kadan kadan yake gutsira sai Mari ta tashi ta bashi wuri. Karshenta dadewar da suka yi basu hadu ba ce take saka shi kunyarta.

Tana tashi ya bi bayanta ya tabbatar ta bar harabar bangarensu sai ya dauko kwanon ya nufi garken awakinta. Dama tuwon ya yi da hannunsa tana kallo. Lokacin Inuwa ya aiko ta a bashi buta zai yi alwala a waje. Mamaki ne ya kamata yadda Abbati ya hade rai ya jagwalgwala tuwon ya juyewa awakin.

Ita bata ci ba. Bata bawa mahaifinsa da kannensa ba amma ya wulakanta shi haka. A jikin kyaure ta labe tana kallonsa har awakin suka cinye sannan ya ajiye kwanon a wurin wanke-wanke. Kwalla ta mayar da ta cika idanun ta taho kamar shigowarta kenan.

"Ba dai har ka gama ci daga fita ta ba?"

"Na cinye shi tas Baaba."

Da yake da akwai kuruciya a tare dashi bai yi lissafin tazarar lokacin da ta fita bai isa ace ya cinye ba.

Kada kai kawai tayi bata nuna masa ta ganshi ba amma daga ranar ta sanyawa duk motsinsa ido. Abinci kullum ci yake kamar magani. Da ya dan sami wanda zai ji kuzari sai ya tashi. Hankalinta fa ya tashi ta tafi wurin Mai maganin shawara ta karbo masa. Mutumin ba kudi yake karba ba sai dan abin sadaka. Haka tazo gida ta dinga tafasa masa yana sha tana yi masa sirace. Babu wani chanji a tare dashi amma haka ta daure kullum ba fashi sai anyi. Ana haka Jummai kanwarsu Inuwa dake aure a Karkarna wani kauyen Jigawan ne shi ma tazo ganin gida. Ta taho da 'yan yaranta guda uku su ga kakarsu Inna Mairo. Babban namiji da bai fi sa'an Sani ba sai kannensa mata biyu.

Ranar da ta kara wargaza farincikin Mari ta kama alhamis. Ita da Jummai ke gurfane gaban Mal. Sa'adu suna magiyar kar a mayar da Abbati Kano.

"Yaya tunda Mari bata so kuma ga abin da ya faru da Sani don Allah a hakura mana" cewar Jummai kamar za tayi kuka. Ita da Mari sun kasance aminai tun kuruciya.

Mari da take suruka ba zai iya zaginta ba amma Jummai sai da ta zubar da hawaye saboda kaifin maganganunsa gareta.

Suna can suna roka masa ingantacciyar rayuwa ashe shi kuma jarabar tsiyar da ya koyo ta kwana biyu tana addabarsa. Ya rasa da wa zai yi a gidan ba tare da an tona masa asiri ba.

Shigowarsa gida kenan daga wajen wasan gare-gare da suke yi da abokansa ya hango Hanne. Ita ce 'yar Jummai ta biyu. Ita kadai ce take kwaba kasa tana wasanta. Munzali ya bashi labarin ranar da ya yi da 'yar makotansu.

"Ba don munafukar Innayo dinnan ba da kullum sai na daukota munyi. Amma kawai ta shigo mana daki don gulma."

Bai manta yadda suka zauna suka zagi Innayo ba bayan Munzali ya ce masa matar uba ba uwa ba. Wannan karatun Asabe ne ya yi amfani dashi wurin sake batawa Abbati tarbiya. Bai taba raina amaryar babansa ba sai yanzu da yake jin da za ta shiga hurumin Mari zai rama mata.

"Hanne zo ki karbi adua" ya kirata yana fito da aduar da suka tsinto a hanyar gida.

"Bana sha."

"To zo muyi wasan doki. Sai na goyaki mu shiga dakin baya."

Dakin bayan kamar rumbu yake. Kayan abinci ne idan mazan gidan sun girbe amfanin gonarsu kowa nan yake ajiyewa.

Da sauri ta taso ta dane bayansa. Yana ta gudu da ita da wayo da wayo ya tafi dakin bayan.

('Ya 'yar uwa, ban ce ki dora zargi akan 'ya'yanki ba. Amma yana kyau idan suna wasa a kebantaccen wuri lokaci zuwa lokaci ki dinga lekensu a boye. Zamani ne muke ciki mara dadi. Kina iya kokarinki wani ko wata azzalumi makiyin Allah zai koya musu mummunar dabi'ar nan tun da kuruciya..kada ki raba kan 'ya'yanki saboda mugun zargi amma kuma kar ki yarda ki shantake kina musu kallon basu san komai ba Tunda uba zai iya yiwa 'yar cikinsa ciki ta haihu to ki kaddara KOMAI IS POSSIBLE. Allah Ya karemu daga sharrin yai da gobe.)

Daga wasan doki Abbati ya danne Hanne. Bata san me yake yi ba illa kashedin da yake ta nanata mata. Idan ta fada sai ya yanke mata baki.

Suna wannan yanayin hankalinsa ya yi gaba sai ga matar guda cikin kawunansa ta kawo kai. Sai da gabanta ya fadi da ganin halin da yaran suke ciki. Amma saboda bakin hali da kishin faccaloli bata yi musu magana ba. Shi kuma bai ganta ba. Lallabawa tayi ta koma ta kira kawayenta cikin matan gidan. Su hudu suka dawo suna kallonsu suna sallallami. 

"Ai sai ku kirata tazo tagani. Tana can gaban Malam ana rokon kar ya koma ita da kawarta. Ashe 'ya'yan iska suka ajiye mana a gidan."

'Yar aiken Jummai ta kira 

"Zo ki ga Hanne."

Yadda tayi maganar Mari ta fahimci babu lafiya. A wurinta da na kowa ne kuma ko wane yanayi Hanne ke ciki ba sai mahaifiyarta ce kadai ya kamata ta gani ba. Idan abun taimakawa ne ta taimaka mata.

Kusan duka matan gidan ta gani a tagar dakin bayan. Jikinta sai ta hau rawa ko buhu ne ya fadowa Hannen. Da gudu ta tafi dakin kai tsaye Jummai na biye da ita. (Innalillahi wa inna ilaihi raji'un. Ya Allah kar Ka taba nuna mana 'ya'yanmu a cikin wannan yanayi. Ya Allah Ka tsare al'urarsu daga alfasha ta fin karfi ko ta ra'ayi. Amin).

Abbati ta gani dare-dare akan Hanne yana mu'amala da ita cikin kwarewa. Kunnuwan Mari suka toshe bata ma ji ihun da Jummai ta saka ba. Idanunta suka makance. Jininta ya hau duk da ba asibiti taje ba domin duniyar cak ta tsaya mata. Bata san da yadda aka yi ta isa garesu ba sai sautin maruka kawai da suke tashi.

Finciko Abbati tayi waje tana kai masa duka kamar an aikota. Magana take yi amma baka gane jumla ko daya saboda harshen ma ya harde. Hawaye kuwa ya sa ko ganin inda take kai dukan bata yi. Amma duk da haka soyayuar danta tana nan cikin zuciyarta domin ita din uwa ce mahaifiya gareshi!

BIYAR NA YATSUN HANNU.

Tun ana jin ihu da magiyarsa har muryar ta dauke sai nishi kawai yake fitarwa . Sai da ya kusa daina numfashi Mari ta barshi. Ita ma din gefe ta samu ta tsuguna tana nata kukan.  A hankali ta daga kai ta saci kallonsa da ta daina jin nishin nasa. Duk tsiya duk lalacewa Abbati jininta ne, danta ne wanda take yiwa soyayyar da bata da kalmar kwatance.

"Dan iskan yaro. Wallahi bari Malam ya zo komawa zai yi inda ya fito don bai isa ya zo ya lalata mana 'ya'ya ba"

Muryar Deluwa ce ba wata ba. Tana fara magana sauran ma suka dinga tofa nasu ana ta kwashewa Abbati albarka. Jummai ta bar wurin tare da Hanne ta tafi dakin Inna Mairo. Abin da ya faru din ya girgiza Innar ta taso da kyar saboda ciwon kafa na girma ta taho bayan. Abbati ta gani a yashe kamar gawa ga matan gidan ana ta zage-zage. A can gefe kuwa Mari ce ta zuba masa ido. Lafiyarsa take son tabbatarwa amma tana tsoron nuna tausayinta gareshi a ce bata damu ba. Ajiyar zuciya ta sauke da taga Inna Mairo ta iso wurin. 

Abbati ta duka ta tayar yana numfarfashi ta gallawa Mari harara. Fada ta soma yi mata cikin bacin rai.

"Kisan kai ki ka yi niyar yi ko me? Zo ki kama min shi a kaishi daki." Da sauri kuwa Mari ta taso.

"Inna da kanki?" Cewar daya daga cikinsu tana matsowa gabansu za ta daga shi.

"Ban son munafurcin banza da hofi. Kafin nazo da tana dukan nasa akwai wadda ta hana ne?"

Deluwa ta tabe baki "yo Inna me zai sa mu hana uwa yiwa danta hukunci?"

Ko ta kanta Inna Mairo bata bi ba ta nuna Abbati "Mari dauki danki muje dakina." 

  Soyayyar uwa akwai ban mamaki! Mari so take danta ya shiryu. Tana son fahimtar dashi munin laifinsa amma hukuncin tana yi ne ba don tana so ba. Uwaye su kan yiwa 'ya'yansu hukunci mai tsauri wani zubin har ya zarta laifinsu domin kada a ga gazawarsu. Sau tari suna daukar wannan matakin ne domin a zuciyarsu suna hangowa 'ya'yan ceto daga wadanda suke wurin. Abin da Inna Mairo ta hango kenan wanda su Deluwa basu gani ba. Ta san cewa babu horon da uwa za ta yiwa danta ba tare da ya yi mata ciwo fiye da dan a zuci ba. Sannan su ma 'ya'yan zukatansu sun fi nadama da jin kunya idan hukunci ya tafi tare da tausayawa ko da ba daga mai horar dasu ba. 

Kunyar ganin Jummai a dakin Mari taji sai kawai ta sake shi don kada taga kamar bata damu da laifinsa ga Hanne ba.

"Jummai don Allah kiyi hakuri" ta ce muryarta na rawa.

"Ba komai fa Mari kar ki damu." Ta mayar mata amma ko ido ta kasa hadawa da ita. Ba laifin Mari bane ta sani amma 'yarta kuma fa? Ba don an gansu da wuri ba kila barnar da zai yi sai tafi haka.

Muryar Mal. Sa'adu suka ji a kofar dakin yana doka sallama.

"Ina yake tsinannen yaron nan?"

Inna Mairo ta zaga wurin girki da kanta za ta dora ruwan zafin gasa masa jiki. Bata ji zuwan  Mal. Sa'adu ba. Shi kuwa don kada su bata masa lokaci sai ya sa kai cikin dakin ya janyo Abbati waje.

"Shegantakar da kake yi kenan Abbati? To Yasin ba dai a gidan nan ba. Daga yau idan kaga mace ma sai ka sauya hanya matsiyaci."

Kausasan kalmominsa sun yiwa Mari zafi. Bata ki a hukunta shi ba amma da wannan sigar ba. Kara kuntata kawai zuciyarta take yi da takaicin silar lalacewarsa. Kofar dakin ta fito tana gani ya jefawa manyan 'ya'yansa Abbati ko kula da rashin karfin jikinsa bai yi ba. Dukan da Mari tayi masa kadai ya jigata shi. Yaran kuwa kamar jira suke suka dinga tafkarsa da tsumagiyar darbejiya. Abbati sai gurnani yake a wahale don kukan ma yaki fita.

   Zuciyar Mari ta dinga harbawa da tsoron kar shi ma yabi Sani. Da tafin hannunta ta toshe baki saboda kada sautin kukan da ya taho mata ya fito. Tana ji tana gani ake yiwa danta dukan-kawo-wuka. Tabbas ya yi laifi amma duk wurin aka rasa mai taimakonsa saboda ba nasu bane. Da abin ya yi yawa saboda dukansa suke babu digon tausayi tana gudun kar ayi masa lahani cikin kuka ta ce,

"Malam na hukunta shi. Yanzu na gama dukansa."

A harzuke ya mayar da dubansa gareta "ni kike fadawa haka? Ni za ki cewa kin hukunta shi?"

"Nufinta a dena dukar mata da. Ai idan baku yi da gaske ba ma ina tsammanin yana daf da komawa dan mace duk da ubansa yana raye." Cewar Deluwa don ta kara zuga shi.

Kafa daya daga cikin 'ya'yan nasa ya daga zai saukewa Abbati a ciki sai ga Inna Mairo ta dawo. Da karfinta ta ce "kwarankwatsa dubu idan kafarka ta same shi sai na tsinewa ubanka gashi nan" ta nuna Mal. Sa'adu "kuma duk ku bar min wuri taron marasa mutumci. Indai mugunta da bakin hali abin yi ne don Allah kar ku fasa." Ta juya ga amaryar Mari "ke kuma da hankali ya isheki da suna dukansa ke ya kamata ki agaje shi ki dauke shi."

Sum-sum matan suka fice aka bar Mari hannunta har kaikayi yake tana son juya Abbati taga yanayin da yake ciki amma ido ya hana. Mal. Sa'adu yana yiwa Jummai tambaya game da halin da Hanne ke ciki sai ga Inuwa a guje da fatanya a hannu.

A kan dansa ya sauke ido ya tafi da zafin nama zai taba shi Inna Mairo ta hana. Ta san zance ya kai gareshi ne yazo dukansa.

"Don Allah Inna ki barni na zane masa jiki gobe ma ya kara..."

Tsakin da Mal. Sa'adu ya buga ya janyo hankalinsa.

"Da raina da lafiyata kake tunanin ba zan hukunta shi ba har sai ka zo? Kodayake kaima gara kayi masa naka domin ya san girman laifinsa."

Ran Inna Mairo ya kai kololuwar baci da yadda  Mal. Sa'adu yake nuna rashin mahimmancinta a wurin tana matsayin mahaifiyarsu.

"Ku kashe shi ku huta tunda ban isa ba."

Kamar ya yi kuka Inuwa ya ce "amma Inna har nawa Abbatin yake da za'a ce har ya san mace?"

Juyo masa da Abbati tayi ya ga yadda fuskarsa ke fitar da jini kuma ta fara kumbura sai jikinsa ya yi sanyi. 

Zama suka yu jigum sai tashin sababin Mal. Sa'adu har Inna Mairo ta gasa masa jiki. A dakinta ya kwanta zazzabi ya rufe shi. Mari ko dakin bata shiga ba ta zauna a waje har lokacin bata bar hawaye ba. Ana la'asar duka mazan gidan suka hallara a bangaren Inna Mairo. Ita ta soma magana a matsayinta na babba a gidan.

"Kun ga illar wannan almajirancin da karfi da yaji ku ka kakabawa 'ya'yanku yinsa ko?" 

"Gidan nan kowa ya san kin fi son matar Inuwa saboda ta dan zauna a birni. Banda haka Inna ba sai kin kushe lamarin addini ba don ki goyi bayanta." 

Mal. Sa'adu ne ya yi wannan maganar da gatsali. Kannensa kansu sun yi mamaki duk da ba tun yau yake kokarin nuna ya fita matsayi a gidan ba tunda shi ne namiji.

Da yake mace ce mai saurin fahimta kuma kamar Mari ta jima abubuwa da dama na rayuwar bahaushe musamman na karkara yana damunta, sai kawai ta girgiza kai. 

"Malam ni fa ba matar ubanka bace, haihuwarka nayi saboda haka ba zan yarda ka fada min bakar magana a fakaice ba."

Maganar ta dan dake shi sai dai nuna hakan zai iya sakawa kannensa su fara bijirewa umarninsa.

"Gaskiya ce kawai na fada miki. Tunda dai mune maza ki bari muyi magana mu shawarta yadda zamu bullowa lamarin nan."

Shiru tayi na wani dan lokaci sannan ta tashi jiki a sanyaye. Ta san haka suka tashi suna gani iyayensu mata basu da mahimmancin da ya wuce yi ko bari a idon mazajensu. Shi yasa idan sun girma suke raina uwayensu su kuma taka matansu. Sa'adu ya dade da rainata tun mahaifinsu yana da rai. Idan tayi magana ya ce jarumin namiji kenan. Kirjinta ke suya da bakincikin rayuwar da tana da yakinin idan an kokarta za'a iya wadda ta fita dadi. Za ta bari suyi shawararsu ko don kada sauran masu jin maganar tata cikin kannensa su ga suna sa'in'sa suma su bi sahu.

Bayan tafiyarta Inuwa ya yi tsalle ya dire cewa Abbati ya gama karatu a Kano. 'Yan uwansa kuma suka dage suma sai ya koma domin ba zai zauna ya lalata musu nasu yaran ba.

Tabe baki Mal. Sa'adu ya yi har suka gama gardamarsu sannan ya kwalawa Mari kira. Tana fitowa ya ce ta je ta taho da Abbati. Yaron ko tsayuwa akan kafafunsa ya kasa amma haka ta kawo shi ta zaunar. 

A zuciyarsa yake jin haushin kowa musamman Mari da ta bari aka sake yi masa duka. Idan ita tayi bai ga dalilin da zai sa ta bari ayi masa dukan da ya kusa ajalinsa ba. Duk yadda zai yi ya bar Kirikasamma zai yi don yanzu ya fahimci bashi da masoyi sama da Munzali. Shi ne farkon wanda bai hada jini dashi ba amma ya damu da damuwarsa. Kamar daga sama kuwa yaji Mal. Sa'adu yana tambayarsa a ina ya koyi wannan dabi'a.

Bai yi wata-wata ba ya ce "Nan."

Inuwa ya zabura ya ce "Nan? Nan garin kake nufi?" 

Kai ya gyada da kyar. Muryar Mari ya ji tana kuka a kusa dashi.

"Karya yake Malam. Da a garin nan ne da na dade da sani. Ka yiwa Allah da ManzonSa ka bar shi a gabana."

Basu san bata bar wurin ba sai yanzu. Mal. Sa'adu ya ce da Inuwa ya koreta daga wurin ko kuma shi ya tsame hannu daga abin da ya shafesu. Da rawar jiki Inuwa ya ce ta tafi.

Gani tayi shirunta babu abin da zai haifar sai karin cuta ga danta. Tana mikewa ta hau masifa tana zubar da hawaye.

 "Babu inda zani. Haba! Da me kuke so naji ne? Wallahi Allah a Kano aka lalata yaron nan.   Idan ya koma Allah kadai Ya san abin da zai zama kuma. Don Allah Malam ka barshi a gida mu saka masa ido."

Galala suka tsaya kallonta kafin Mal. Sa'adu ya yi gyaran murya bayan ya tashi tsaye fuskarsa a hade.

"Inuwa zabi yana gareka. Ko mutumcin gidan nan da addininka ko matarka amma Billahillazi yau dinnan sai ka zabi guda."

Ya girgiza matuka ya kalleta tana tsuma da mugun bacin rai. Ta gaji ta kai makura akan mulkin Hitilan da Mal. Sa'adu yake gwada musu a gidan.

"Mari ki bashi hakuri."

"Ba zan bayar ba! Idan da wanda ya cancanci a bashi hakuri to a bayana yake." Sai kuma muryarta ta karye " Haba Maigida? In rasa Sani wannan kuma ya dawo a haka sannan ka ce in bashi hakuri? To hakurin me?"

"Inuwa matarka bata da kunya."

"Ba dole danta ya yi iskanci ba tana da irin wannan halin."

"Dole ka rabata da 'ya'yanka."

Shawarwarin sauran 'yan uwansa kenan da basu son abin da zai batawa Mal. Sa'adu rai har ya yi fushi dasu. Shi kadai ke sakawa da hanawa a gidan.

Kallonsa suka dinga yi ana jiran jin me zai ce.

"Ki je gida na sake ki saki daya."

Kirjinta ne ya hau dukan uku-uku amma a haka ta kama Abbati za ta tafi bangarensu daukar gyale.

"Sakar min da."

Kallo mai tsayawa a rai ta yiwa Abbati. Kallon da zai yi ta tayar masa da tsigar jiki saboda tarin ma'anoninsa har a shekaru masu zuwa. Za ta iya dafa Izu sittin cewa karya yake yi a Kano ya koyo abinsa. Tun yanzu saboda wasu dalilai ya zabi komawa can akan zama da ita. Duk wani fadi tashinta yau ya katse shi a dalilin haduwa da Munzali.

Murmushin biyan bukata Mal. Sa'adu ya yi. Yau dai ga karshen rashin kunyar Mari. Ba a taba surukar da take turjiya akan umarninsa ba sai ita. Idan ta zauna sauran ma zasu koyi bijire masa. Yanzu kuwa ko ta wane hali ba zai taba bari Inuwa ya dawo da ita ba.

Kafin Magariba ta fita zuwa gidan wani kawunta a garin Maigatari. Inna Mairo har kuka tayi ta umarci Inuwa ya mayar da ita amma yaki saboda maganar Mal. Sa'adu tafi ta kowa.

Bayan sati biyu su Abbati suka koma Kano. Inuwa ya sani ba sai an fada masa ba cewa rabuwa da Mari kuskure ne sai dai kuma ya yarda cewa hana almajiranci sabawa addini ne. Wanda baya son addini kuwa ba abokin rayuwa bane. Shi da 'yan uwansa suka dunguma Karkarna gidan Jummai. Mal. Sa'adu ya sake baiwa mijinta hakuri akan abin da ya faru.

"Kuma matsawar ina raye yana kawo girma za'a daura musu aure. Kai Inuwa ka rubuta ka ajiye. Abbati ba shi da mata sai Hanne."

***

"Wai Ladidi tace ki dafa mata shinkafa da miya, sannan ki tura a sanar da ita da wuri don bata so ya huce."

Kalaman Jiddo kenan ga Nasima tana fada mata sakon mahaifiyarta. Sakuwarta ce sai dai ba ciki daya suka fito ba. Jiddo 'ya ce ga   yayar Ladidi daga garinsu Soba. Dan kudin da ake ganin ta fara kamawa tun bayan auren Nasima da Tahir shi ne aka turota cin arziki. A haka duk wani aikin wahala ita take yi musu a gidan.

Kallon wulakancin da ta saba ta yiwa Jiddo, tana jin kamar ta sa hannu ta mare ta saboda takaicin da take kwasa na Ladidi a 'yan kwanakin nan. Ta tsiro da wata sabuwar dabi'a ta cewa anan gidan za ta dinga cin abincin rana. Da ace da hali ma ba dan Tahir ya kan dawo da wuri ba to na dare da na safe ma nan za ta so ta dinga ci. Ita dai  ta zauna a saka mata kaset a bidiyo tana kallo tana kwasar gara, ta ce a miko mata wannan a miko mata wancan. Cikin bacin rai Nasiman tace mata 

"ki gayamata cewa nima fita zanyi idan na dafa zan aiko mata dashi gida."

Nan Jiddo ta juya ta fice. Ba jimawa ta dawo, tace ladidi tace a bar mata makulli idan ta gama zata tafi da makullin gida idan yaso Nasima in ta dawo sai ta biya can gidan ta karba. Takaici ya sake kama Nasima, tayi kwafa ta tashi ta shiga kitchen ta dauko wata tukunya ta mikawa kanwar tata.

"Gashi nan ki kai mata, ki ce jiya nayi amma na manta ban sa a firij ba shine tayi tsami. Ta saka kanwa in ta gyara miyar, ta dafa shinkafar da zataci."

Tana gama fadar haka ta dangwarar mata da miyar ta koma ciki abinta. Shiru shiru da Jiddo taga bata fito ba ta zari tukunyar miyan ta kama hanyar gida.

Ba dai haka taso ba amma haka nan ta karbi tukunyar rai a bace. Taci burin zuwa gidan Nasiman, gashi akwai wuta taje tai kallo tana cin abincinta a karkashin fanka. Da ta kai tukunya kitchen ta bude taga nama zuqu zuqu hankalinta gaba daya ya tashi, nan da nan ta jiqa kanwa ta gyare miya ta dafa shinkafa ta zauna ta ci. Saboda bakin hali ma bata rage wa kowa cikin yaran nata ba. Ta cinye abincin ta tas, naman ma bata bar musu ba.

Sai dare tukunna cikinta ya soma ciwo, yanata kulululun kuka, kafin asuba tayi gudawa ya kai sau goma. Garin Allah na wayewa, ta sake tura Jiddo a fadawa Nasima bata da lafiya azo a kaita asibiti.

 Zazzafan bugun da ake yiwa gate din ne ya tashi Tahir a firgice daga bacci ya fita kofar gida. A nan ya tarar da kanwar Nasima suna magana da Mallam Ado maigadi. Bayan ta gaishe shi ta sanar da shi abun da yake faruwa. Ko a jikinsa don bai ma yarda ba. Ya dai ce Allah Ya bata lafiya tare da juyawa ya koma cikin gida. A zatonsa irin shirin da suka saba masa ne don tatsar kudi a jikinshi. Tuni ya riga ya dawo daga rakiyar su, auren ma ya fice masa rai don dai ba yadda zaiyi ya rabu da ita ne. 

Da kunnuwan sa ya ji wani lokacin da Ladidi take cewa Nasiman akawo mata Mardiya yaye don su samu hanyar cin kudin gurinsa. Shi kuwa daga jin haka kafin su farga washegari ya dauke ta ya kaita wurin Yakumbo. Gashi har yanzu kusan satin ta biyu gurin bai ma karbo ta ba. Lokacin haihuwarta sun tatse shi son rai. Shi da ya saba mu'amala da mata a waje ya san duk wadannan karairayin na cin kudi. Sai dai kawai ya kyalesu suka zata wankarsa suke. Daga lokacin ne ya dinkewa Nasima da ta dawo. 

"To sai ki tashi bakin naki ne. Daya daga cikin kannenki ni ba rike sunayensu nake ba."

 Bai ko damu da fada mata me ya faru ba kamar bai ji sakon ba haka ya ja bargo ya koma baccin sa. 

Da haushin kalamansa na rashin rike sunayen kannenta gami da tashinta daga bacci ta fita. Fitar tata ke da wuya sai gata ta dawo ta dan tattaba shi don ya tashi, 

"Wai Ladidi ce ba lafiya"

"Tun a wajen na ce Allah ya bata lfy." Ya sake juyawa ya cigaba da baccinsa. 

Ta danyi kwafa a ranta ta fita da niyyar shirin tafiya. Bayan tayi wanka ta shirya ne ta shigo ta same shi yadda ta barshi yana baccinsa hankali kwance. Bata ji dadin yadda ya nuna halin ko in kula ba amma dama itama ba daraja bane da uwar a idonta. 

"Amma dai Diya yanzu fa nace maka Ladidi ba lafiya baka ce komai ba."

"To me kikeso na ce miki?" Ya ce da alamun kosawa.

"Kudin zuwa asibiti zaka bani mana."

"Bani dasu, dan Allah ki barni na samu bacci me dadi kar ki dame ni." Ya juya mata baya yana tunanin ko idan ya tashi ya je Zaria wurin Khadija. 

Fuuuu ta fice tare da bugo masa kofa ta tafi gidan su. Halin da ta iske Ladidi ya wuce yadda tayi tsammani. Haka suka kwasa sukayi a asibiti ba yadda take. Allah dai ya taimaka akwai yan kudade hannun Nasiman dasu ta biya aka basu gado tare da saka mata ruwa.

Suna zaune asibiti har la'asar. Ladidi jiki ya dan lafa ta samu ta lallaba ta tashi zaune. 

"Wash, Nasima me zamu samu ne na dan saka a ciki? Me kuka dafo ne a dan tarfa min naci."

Shekrke ta kalli uwar tare da sakin wata yar dariya.

"Amma dai wallahi Ladidi a gaishe ki. Ace kin kwana kina cikin wannan yanayi amma daga dan samun salama sai ki hau neman abinci."

Marairaice fuska tayi "To yar nan ya za ayi? Kinga ko fa magungunan nan da ake narka ma ba za suyi aiki ba in babu abinci. Ni a bar zancen nan dan Allah ku zuba min na ci. Allah ma yasa dai ba mai da yaji ba ne. Nafi son harkar miya kun san akwai gina jiki."

Rai a bace Nasima ta yarfe hannuwa "To ni dai babu wani abinci anan. Tun safe da muka kawo ki ko tashi ban daga nan ba balle wani zancen abinci."

Tuni fuskan Ladidi ya rikide tai kicin kicin ta hade rai. 

"Yanzu kina nufin haka zan wuni na kwana ban ci abinci ba fisabilillahi. In zawon da na kwan inayi be kar ni ba ai sai yunwa tayi sanadi na."

Nasima ta juya ta kalli Jiddo a wulakance.

"To kinji dai sai ki tashi kije ki dafo ki kawo  ko."

Ba musu Jiddo ta ta mike har zata fita ta juyo ta nema kudin mota, Nasima ta ciro a wulakance ta dangwara mata a hannu tana cewa "saura in kinje ki dade". 

Jiddo bata ce komi ba ta fice abunta tana fatan Allah dai ya kai damo ga harawa Ya bata ikon cikar burinta dan tsaf sai ta rama duk wannan wulakanci da ake mata.

Tana sauka daga bus a bakin layinsu maimakon ta wuce gida  sai ta tsaya kofar gidan Nasima. Ta gaishe da Malam Ado tace masa Nasima ce ta aikota. Bsi hanata shiga ba tunda ya san kanwar matar gida ce.

Ganin motar Tahir a farfajiyar gidan ba karami dadi yayi mata ba har da sakin dan murmushinta. 

Yadda duk aka kai aka kawo aka yi auren Nasima da Tahir din ai babu abun da basu sani ba. In dai kura na maganin zawo to shakka babu yau zan wa kaina magani ta fada a ranta tare da cusa kai cikin gidan 

A falo ta iske Tahir ta gaishe shi a ladabce tare da fada masa Nasima ce ta aiko ta yin girkin asibiti. Bai ce mata komai ba sai tunanin irin wannan karfin hali nasu, dan me ba za suyi a nasu gidan ba sai a nashi. Hanyar kitchen ya nuna mata ya kau da kai ya cigaba da abun da yakeyi. 

Kafin ta wuce sai ta cire mayafi ta aje kan kujera, ta wani hau yarfe gumi daga su wuya da kirjinta. Jujjuya jiki ta dinga yi na daukar hankali. Tahir kamar baisan tana gun ba, ita ko bata fasa ba har sai da ta tabbatar ya waigo ya kallo inda take nan ta juya masa baya ta wuce kitchen din. 

Bata jima da shiga ba ta saki wata kara har sai da Tahir ya dan firgita ya taho da azama zuwa kitchen din dan ganin me ya faru.  Tsalle ya sameta tana yi tana direwa ita nan a dole hannun ta ya kone. 

Sai ya tuna da lokacin da Nasima ta fara rungumar sa a cikin gidan da irin wannan sigar. Sabanin Nasima, ita Jiddo bata nufo shi ba. Yayi dan murmushi a ransa tare da yi mata sannu ya juya zai fice kawai ta saka kuka. Hakan ya sashi dawowa.

"Naga hannun" ya umarceta.

Kamar jira take ta mika masa. Yasa hannu ya riko hannun nata ba kunya ba tsoron Allah. Daman yaya lafiyar kura balle yaga abin da rai ya biya. Ya hau hura mata yana kallon cikin idonta, ita kuma tana wani sussune kai.

"Ko muje daki na shafa miki magani ne."

Ta sunkuyar da kanta tana matse ido wasu hawayen na zuba "A'a ka barshi ma ba zafi."

"To kukan na meye?" Ya tambaya hannunsa a bayanta yana shafawa. Suna hada ido ya kanne mata nasa yana murmushin 'yan duniya.

"Babu komai" ta ce baki na rawa.

Dakinsa ya ja ta tana binsa kamar bata sani ba tana kuka. Rarrashinta ya yi ya sake tambayar dalilin kukan.

"Hannuna zugi yake yi min da wuya na iya girkin. Idan na koma haka kuma Nasima da Laraba ba kyaleni zasu yi ba."

"Kar ki damu. Muje na saya musu sai ki kai."

"To ai za ta yi min fada idan taji kai ka saya." Ta ce a shageabe.

"Zan yi mata bayani."

Godiya ta dinga yi masa har suka bar gidan. Da dai bai yi niyyar zuwa asibitin ba amma tunda yana son samun kan Jiddo sai ya bi a sannu. Da suka isa asibitin shi ya dauko ledojin abincin tana biye dashi a baya. Ta bude masa kofar kafin ya shigo Nasima ta soma zaginta.

"Uban me ya tsayar dake daga zuwa girki bayan babu nisa."

Hawaye ta sake tarawa a idon tana rawar murya ta bata hakuri. Tahir kuma yaji ransa ya baci. Ita da Ladidi suna ganinsa suka fara murna. 

Duk da Nasima taga abinci ya kawo amma sai da ta tambayi Jiddo ina wanda ta dafa.

"Konewa nayi Nasima. Shi ne Abban Mardiya ya ce na barshi zai siyo."

Mantawa tayi da yadda take ladabin kura a gabansa ta hau zazzaga mata bala'i. 

"Wani salon karuwancin ne wannan ko me? Gidana na tura ki? Me ki ka je yi?"

Ai sai Jiddo ta fashe da kuka

"Naji kin ce naje gida nayi girki. Na zata gidanki ki ke nufi."

Sake bude baki tayi Tahir ya mike a fusace sai tayi shiru tana taune lebe saboda bacin rai. Ta fi Jiddo iya bariki. Idan ta ce za ta shiga huruminta sai ta kwashi kashinta a hannu.

Daga ranar ta ja mata kunne akan kada ta sake zuwa gidanta ko da wasa. Ladidi ta sake matsa mata. Ba don tana morarta da aiki ba da ta korata inda ta fito. Jiddo ta amsa da to. Aka kwashi kwanaki Tahir baya ganinta. Sai rannan bayan ta gama fakonsa ya hangota a gefen gidansa tana share hawaye. Da sauri ya taka burki ya fita wurinta.

"Ke lafiya?" Bai rike sunanta ba.

Fashewa tayi kuka ta rike ciki tana matsawa.

"Don Allah ka taimakeni. Cikina, cikina."

"Muje ciki wurin Nasima. Ko kuma shiga mota bari na kira ta mu kai ki asibiti."

Hannunsa ta kamo da sauri tana zubewa a kasa "ni dai la taimaka min ka mayar dani garinmu." Kallon rashin fahimta ya yi mata ta ce masa tun ranar da ya kaita asibiti da abinci Nasima ta hanata shiga gidanta. A can gidansu kuma Ladidi ta matsanta mata. Abinci ma sai da kyar ake bata. Yanzu haka ma ciwon na yunwa ne.

Da yake idanunsa sun rufe sai yaga kamar da gaske ta fada. Ransa ya mugun baci ya shiga da ita gidan. Nasima bata nan bai san inda taje ba. Khadija kuma ta zo hutu da yara saboda bikin kanwarta bai san suna ciki ba. Akan idon Suhaib ya shigar da ita dakinsa. Ya koma ya hada mata abincin da Nasima ta ajiye masa ya kai mata.  Ta ci ta koshi sannan ya ce ta taso zai kaita hotel ta kwana gobe sai ya kaita gidansu.

Khadija ta gama yiwa Sauda wanka kenan Suhaib ya fada mata Abbansu ya dawo.

"Amma Mami naga ya shiga dakinsa da bakuwa maimakon ta zauna a falo ta jira ki fito."

Gabanta taji ya fadi. Ba abin mamaki bane daga halayyar Tahir amma tayi zaton ya yi hankalin da zai daina kawo tarkacensa gidan aurensa. Yadda fuskarta ta sauya a idon Suhaib ya gane akwai matsala. Da ta ce ya zauna ya kular mata da Sauda tana zuwa sai yabi bayanta ba tare da ta sani ba.

Batun zuwa hotel kadai taji a kofar dakin ta kwankwasa. Ya zata Nasima ce saboda haka kai tsaye ya bude. Ganin Khadija a tsaye sai yaji kunya ta lullube shi.

"Ko don lafiyarka idan ma baka tsoron Allah Ya kamata ka yiwa kanka fada."

Da sauri ya ce "ba fa abin da kike zato bane. Taimakonta kawai nayi."

"Hmmm, taimako a uwar daka? Ina jiye maka ranar nadama domin wallahi hakkin duka matan da ka ke lalata dasu ba zai barka ba."

Haushi yaji tunda bai yi din ba kuma take gaya masa magana. Kafin ya ce wani abu Nasima da ta dawo ta shigo wurin. Bata san me yake faruwa ba ta taho da gadara da tsiwarta.

"Duk jarabar mutum dai yau girkina ne tunda ban san zaki zo ba. Sai ki koma sai gobe."

"Ke miji ya dama Nasima. Idan kin shiga kya yi maganar girki da ta ciki ba ni ba."

Ai kamar ta watsawa Tahir wuta ya ji takaicin abin da ta ce. Hannu yasa ya janyota za ta bar wurin ya kwasheta da mari. 

"Wato ban dameki ba? To idan kin isa ki saki kanki."

Hannuwa yaji daidai kugunsa aka dage aka hankada shi sai da ya daki kofar dakin ya fadi. Yana tashi yaga Suhaib yana huci kamar maciji.

"Ni ka ture Suhaib?" Ya ce da tsantsar mamaki.

"Me yasa ka mari Mami?" Yaron ya bashi amsa kai tsaye. Bakinsa Khadija ta doke da sauri tana cewa ya bawa babansa hakuri.

"Khadija halayyar da ki ke koya musu kenan?"

Za ta yi magana suka ji sautin ihun Jiddo ya fada dakin yayin da Khadija taja hannun Suhaib. Amma kunnuwansa sun jiyo masa kalmar 'karuwa' da Nasima ke kiran Jiddo.

Lokacin da Khadija ta ce suyi magana da ta ciki ta fada dakin da sauri. Jiddo dama tana jin muryarta ta kwanta akan gado ta kwaye zani har cinya. Bata ma gane ko wace ce ba saboda azabar kishi sai da ta finciko wuyanta.

"Jiddo?" Ta ce da rawar baki "ni za ki yiwa haka? Mijin nawa zaki nema saboda ke 'karuwa ce'."

"Nasima kiyi hakuri babu abin da muka yi." Ta ce tana kukan munafurci. Idanunta sun rufe ta shiga dukanta ba ji ba gani. 

Da kyar Tahir ya kwaceta ya kuma tsinkawa Nasiman mari.

"Ki je gida sai na nemeki. Zan zo na karbi Mardiya don ba za ta zauna a gidanku na marasa tarbiyya ba."

Hauka ne kadai Nasima bata yi ba. Tana ta kokarin sake kamo Jiddo ya shiga tsakani. Da kuka ta bar gidan da alwashin sai taga bayan Jiddo. Ita kuma tana ganin fitarta ta soma kukan rayuwarta ta kare domin ba ita ba hatta mahaifiyarta sai Ladidi ta ciwa mutumci.

"Zan baki matsayin da basu isa su tabaki ba."

Ya kuwa aikata abin da ya ce! Sati hudu a tsakani sai ga Jiddo ta dawo gidan a matsayin amarya. Dakinsa ya zama nata. 

Nasima da Ladidi suka haukace wurin bin bokaye da malaman tsibbu. Zumuncinsu da 'yan uwa da yawa ya lalace. Da kyar da sudin goshi bayan wata biyar ya yarda ta dawo gidansa. Kazamin kishi suke bugawa ita da Jiddo kamar zasu ga hanjin juna.

Tun daga kan Mardiya bata sake haihuwa ba. Jiddo ta zubar da ciki yafi a kirga a kauye har ya taba mahaifarta. Ita ko haihuwar bata yi ba. Khadija ba ta shiga sabgarsu daga su har mijin da suke rigima a kansa. Tana gama karatu kamfanin da tayi bautar kasa suka riketa. Albashinta ta shiga tarawa har ya isa sayen fili. A hankali ta soma gina kayanta saboda ta matsu ta raba 'ya'yanta da kazamin gida irin na mahaifinsu. Duk da haka tana kokari sosai wurin shanye abubuwa da rufawa Tahir asiri don kada su san halinsa. Kusan babban burinta a rayuwa bai wuce nesanta su daga sanin halinsa da kwatanta aikatawa ba. 

Sai dai tunda kudi suka sake zama a hannunsa rashin mutumcinsa ga duka matan ma ya karu. Ita da yake ragawa darajar 'ya'ya ma ya daina. Nasima da Jiddo dama basu da wanban darajar. Gida ne tambadadde wanda mai shi ya lalata da hannunsa. Abu daya suka tsira dashi wato makauniyar soyayyarsa ga 'ya'yansa. Su biyar dinnan bashi da na biyunsu. Don ma Suhaib ba ya sakin jiki dashi ko kadan. 

Tun ranar da ya mari Khadija ya dauki karan tsana ya dorawa mahaifinsa. Da sannu yana kara wayo ya gane halinsa ciki da bai. Sai yake jin inama wani ne can Abbansa ba wannan manemin matan ba. Khadijan da yake yi dominta kuma kullum fada take masa akan ya bi mahaifinsa don neman rabauta ranar lahira. Sai yake ganin kamar cin kashin da ake mata baya damunta. Yana shekara goma sha biyar ya fara zukar tabar wiwi a boye saboda yawan damuwa da halin da iyayensa ke ciki. Lilu kuma ya zama mugun fitinanne mai yawan dauko magana. Duk kaffa-kaffa da Khadija take yi da rayuwar 'ya'yanta saboda mahaifinsu ba zai hana kaddara ta cimmusu ba wata rana.

*** 

SHIDA RANAKUN AIKI.

***

Kwance tashi ba wuya a wurin Allah, yaran Innayo duk sun girma amma har kawo yau sana'o'in da takeyi babu wanda ta daina. 

Girma ya soma kama ta, ga wahalhalun ayyukan da takeyi domin ta rufawa kanta da ahalinta asiri. Sannu a hankali lafiyar idanunta ya soma tabuwa sakamakon yawan zama gaba murhun da takeyi. Amma haka nan take daurewa don samar wa yaranta ingattacciyar rayuwa. A kullum burinta 

Yaranta manyan uku duk sunyi aure Uwani, Maimuna da Salima, saura Zara da Hasiya a gabanta. A yadda rayuwa take gara musu tsugunne bata karewa Innayo ba.

Uwani ta gama School of Nursing abinta har ma ta kama aiki a Abdullahi Wase Specialist Hospital Kano wanda ake yiwa lakabi da asibitin Nasarawa. Tana samun kudi sosai sai dai anyi rashin sa'a. Halinta yana neman zarta na mahaifinta. Mugun mako da kyashi gareta. Mijinta yana da rufin asiri daidai gwargwado. Lab Technician ne a asibitin nasu. Bai taba dora mata nauyin da ba nata ba na kula da gida ko 'ya'yansu guda uku. Tana da wadatar da za iya taimakawa mahaifiyarta musamman ta harkar lafiyarta amma kullum cikin kiran babu take. Don ma kada Innayo ta dinga tambayarta kudi sai wata ya raba ta kan leko gidan. Tana zama bata da zance sai na bukatunta wadanda kudin hannunta ba sa su isa ta biya ba.

 Ita kuma Maimuna lokacin da Allah ya kawo mijin rimi-rimi ya amince za ta cigaba da karatun da take a Legal. Sai dai anayin aure ko wata biyu ba a rufa ba zance ya juye. Innayo tace indai don kudin ne zata cigaba da daukan nauyin 'yarta. Yace yaji ya amince dama kudin ne baya so ya biya. To kuma sai mahaifiyar sa ta ce bata yarda ba ko dai tayi zaman aure ko ta fita taje tayi karatun ta.

Nan kuwa yace to sai dai ra ajiye karatun. Maimuna shaukin soyayya na dawainiya da ita a lokacin tuni ta amince da bukatarsa. Innayo taji ciwon wannan abun amma ba yadda zatayi haka ta hakura. Haihuwa biyu duk ta tsufa ta lalace. Babu cima mai kyau ga tashin hankalin uwar miji da talauci. A hankali nauyinta ya sake komawa wuyan Innayo kuma bata yi mata komai da kyashi domin 'yarta ce.

Salima kuwa watarana suna zaune kwatsam Alh Rabiu yazo wai yayi mata miji kuma aure nan da nan zaayi ba bata lokaci. Nan fa innayo da Alh Rabiu suka hau suka duro ta dage tana so yar ta tayi karatu ko don gudun abin da ya sami Maimuna amma yaki yarda sam. Karshe dai haka wannan ma ta hakura akai auren. Ashe basu sani ba auren biyan bashi yayi mata ga mijin mashayi ne na bugawa a jarida. Yau duka gobe tsangwama haka dai itama Salima rayuwar ta kare babu wani cigaba. 

Banda lalurar ido tsabar damuwa da halin da 'ya'yanta suke ciki sai hawan jini ya sarketa. Innayo bata fasa komai ba. Tashi karfe hudu na asuba har jikinta ya saba. Kwata-kwata bata san hutu ba. Zara da Hasiya da suka rage take take fatan ko za a samu wani abu na cigaba a rayuwarsu. 

To matsalar Zara karya ce sama da kasa take dawainiya da ita. A dole ita sai tayi rayuwar da za'a ce ita 'yar wani ce, ita dai kar a rainata. Hasiya kuwa ba sawa ba fitarwa. Yadda bata son rigima haka take kin halayyar Uwani da Zara. Maimuna da Salima kuwa tausayi suke bata.

Zara ta gama sakandire da wata shida aka kawo kudin aurenta. Lokacin Hasiya tana aji shida ita kuma ita ma ta kusa gamawa. Saurayin nata da ne ga guda cikin mashahuran 'yan kasuwar da Kano take ji dasu a Singa. Alh. Rabi'u kamar ya zuba ruwa a kasa ya sha. Yadda yake jindadi da mijin A'i haka yake fata daga mijin Zara. Asabe kuwa hadiyar zuciya ne kawai bata yi ba. Hankalinta in ya yi dubu ya tashi wurin nemarwa Ummakati miji na wuce sa'a. An sanya biki wata biyu masu zuwa. 

Innayo ce zaune a daki da Uwani da Hasiya ga kayan amfanin gida irin su kuka da daddawa da ta siyo tana rabawa gida uku. Uwani dake kashingide akan gadonta ta dago kai.

"Ki dan kara min kukar Innayo kin san Usman bai ki kullum na kada masa ba."

Murmushi Innayo tayi ta debi cokali bibbiyu a sauran kaso biyun ta kara a daya. A zahiri ita ba da Uwani take rabon ba. Ta san tana da kudin saye. Nata ne da Maimuna da Salima. Ba yadda ta iya ta hakura da natan. 'Yan kudaden hannunta duk sun kare wurin siyayyar auren Zara. Wadannan din ma cikin nata ne ta dibar musu.

Dan gyaran murya tayi tana juyayin samun biyan bukata a wurin Uwanin.

"Uhmmn. Dama abin da yasa nace ki zo saboda maganar Zara ne."

Tashi tayi zaune tana hade fuska

"Wallahi indai harkar kudi ce sai dai kiyi hakuri. Na fada miki adashi nake yi kuma sai nan da wata hudu zan dauka."

"Yanzu ba za ki iya rokon arziki a baki daukar watan nan ba? Kinga bikin ya matso ko bamu sayi kujeru ba."

Tashi Uwani tayi. Da ta san dalilin kiran ma da ta kirkiri dalilin kin zuwa.

"Ki nema a wurin Baba ko a rokesu a daga bikin. Ni wallahi yanzu dubu ashirin ma ba zance za a samu a jikina ba. Gobe nake shirin ranto talatin a asibiti. Sai na raba muku ke da Baba kuyi hidimar bikin."

Muryar Innayo kamar za ta yi kuka ta ce "iya gudunwamarki kenan a bikin kanwarki? Uwani idan baki tausaya min ba waye kuma zai min? Sauran 'yan uwanki duka abin a tausayawa ne a gidajen mazajensu amma ban taba cewa ki kawo wani abu na basu ba. Na zata kina da hankalin duba yanayin da suke ciki ki ..."

Yanzu taji magana. Ta rasa dalilin da yasa Innayo ta kawo ido ta saka akan albashinta. Lokacin da take hana idanunta bacci tana kwana karatu me Maimunan da Saliman suke yi? Basu tsaya sun gina rayuwarsu ba kowace tayi aure. Sai kuma ake tunanin ita za ta dauki dawainiyarsu saboda bata san zafin nema ba. Muryarta a sama ta soma magana.

"To ni dai ba zan dauki nauyin kowacce katuwa ba wallahi. Dubu talatin kuma ita kadai zan iya fitarwa saboda nima bani dashi. In don nace ki kara min kuka ne to ki bar abarki. Haba! Ba damar nazo gidan nan kin dinga tasowa da bukatun kudi..."

Tasss...taji saukar gigitaccen mari. Da kyar ta bude idonta da ya kanne saboda zafin shigar marin tana neman wanda ya yi mata wannan aikin. Hasiya da Innayo ne a gabanta. Kalaman autar tasu ne ya nuna mata hannun waye ya sauka a kuncinta.

"Idan su Yaya A'i sun wulakanta rikon da Innayo tayi musu basa dubanta yanzu ke kina da wata uwar ne bayan ita?" Cewar Hasiya lokaci guda tana fashewa da kuka. Muryarta ta dinga yin sama-sama saboda taki yin shiru.

"Kullum ki ka zo gidannan kin dinga kiran babu kenan saboda kada ki taimakawa uwar da ta biya miki kudin makaranta. To Allah Ya hadaki da babun nan da kike kira don girman..."

"Hasiya kama gabanki. Fita kada ranki ya baci. A gidan wa ki ka koyi rashin kunya haka?" Innayo ta furta da kwalla a idonta.

Kwallar ta sake tunzara zuciyar Hasiya. Rainin wayon yayarta ta ya kaita makura. Idan bata amayar da ranta ba tana jin zuciyarta sai ta buga.

"Innayo ki barni don Allah. Dubi dakinki don Allah." Ta nuna kowacce kusurwa da hannunta "Dakin da Yaya Uwani ta mayar kemis a gidanta fanka biyu ce da ta bango da ta tsaye. Ke kuwa fankar tsayen ma da kyar take juyawa. Nima tashi nayi na ganta a gidan nan."

Bakincikin marin da Hasiya tayi mata yasa ta kasa cewa komai. Duk abin da ta fada gaske ne to amma gaskiya tana tsoron talauci. Idan tana bada kudin sai su koma matsayin da ta tashi a ciki. Innayo ce ta kama hannun Hasiya ta fita da ita daga dakin. Tana juyowa taga Uwani ta saba jakarta tana gyara mayafi.

"Uwani." 

Ta kira ta a sanyaye. Banda kudin bikin Zara da take nema harda na zuwa asibiti. Kwanakin nan sam bata jindadin jikinta daurewa kawai take yi. Dan abin da take dashi idan ta taba a zuwa asibiti dame za ta aurar da Zara? Danginta suna kauye a haka ta fi da yawa rufin asiri. Shi kuwa Alh. Rabi'u bakin hali ya raba shi da nasa sai jefi-jefi.

"Innayo sai naci mutumcin Hasiya. Dani take zancen. Kar ma ki bani hakuri don wallahi ba zan hakura ba."

"Zan yi mata fada. Yanzu dai ki taimaka min da ko dubu biyu ne in je asibiti gobe. Bani da kudi a hannu duk nayi sayayya dasu."

'Innayo ba dai naci ba' Uwani ta fada a zuciyarta. A ganinta duk abubuwan da take yi sun isa su sa tayi fushi ta daina tambayarta komai. Ba dole su A'i suka gujeta ba. Kila su ma roko ta damesu dashi. Dubu daya da dari biyar ta bata tasa kai ta fita.

"Nima ba kudin gareni ba."  

Hasiya tayi kukan bakinciki a ranar. Bata ga me Innayo tayi da ya cancanci wannan wulakancin daga 'yar cikinta ba. 

Washegari ta rakata asibiti. Hawan jininta ne ya tashi tana daf da samun stroke idan bata huta ba. Sannan likita ya bada shawarar ta rage damuwa daga ranta. Da ta fadawa su Maimuna babu abin da suka iya zuwa dashi dubiya sai sannu da fatar baki. Innayo din ce ma ta ce ta basu kullin kayan da ta ajiye musu. Zara kuwa bata zama ana ta shirin biki da kawayenta 'yan karya. 

Da daddare ne ma da ta dawo daga rabon kati ta saka Innayo a gaba da kuka.

"Wancan gadon na soro ne gadon da ki ka saya? Dangin Unais raina ni zasu yi. Kuma har yau ban ga kujerun ba. Idan auren ba zai yiwu ba kawai zan ce masa na fasa."

Tana jin motsin Hasiya tayi shiru. Tunda Uwani ta dawo ta fadawa Alh. Rabi'u marin da tayi mata itama take shakkarta. Shi kuwa har uwar daka ya kirata ya zazzageta tunda Uwani ta bashi dubu shabiyar tayi mutumci a idonsa.

Da maganganun Zara Innayo ta kwana a ranta. Gari na wayewa taje gidan A'i. Tangamemen gida ne na zamani. A wani karamin falo aka ajiyeta har A'in ta sakko bayan kusan minti arba'in.

"Innayo kece a gidan namu? Nima ina son zuwa kawo gudunmawata ta bikin Zara." Juyawa tayi ta koma sama. Bata dade ba ta dawo da leda mai baka da yalo ta bata.

Godiya tayi tun kafin ta bude sannan ta fadi abin da ya kawota.

"Don Allah rance nake so A'i. Kujeru zan sayawa kanwar taki da sauran kayayyakin da basu samu ba."

Kallon tausayi ta bita dashi kamar gaske "banda abinki Innayo kiyi mata komai daidai karfinki mana. Kodayake naji ance dan masu kudi ne. Zara da rawar kai maimakon ta kawo tsaranta shi ne ta dauko wanda yafi karfinta."

Daurewa tayi bata ce komai ba tunda nema take. Wai A'i ce take yi mata haka? Lallai duniya baka shaidar da ko da naka ne bare na wani.

Ta sami bashin tayi ta murna ta karba ta tafi gandun albasa inda kafintoci ke kware basirarsu. Ta sayi kujeru aka biyota dasu hae gida.

Zara na gani ta tabe baki alamun basu yi mata ba. Innayo sai ta shige daki kawai ta fashe da kuka.

"Allah kar kasa 'ya'yana su maye gurbin mahaifinsu wurin wulakantani. Idan nayi kuskuren tarbiyarsu Allah Ka shirya min su. Ya Allah na yafe musu. Da wanda suka yi da wanda zasu yi a gaba."

(Haka rayuwa ta kan zo wa bayin Allah. Sai mu wahala akan wani abu da tunanin samun jindadi a tare dashi nan gaba. Idan lokacin girbar dadin ya zo lokuta da dama sai mutum ya kare da shan mamaki. Babu abin da Innayo bata yiwa 'ya'yanta ba na kyautatawa amma har yanzu bata ga wani abin buga kirji game da cigaban da ta jima tana yi musu fata. Duk da su din jininta ne to amma kar mu manta jinin Alh. Rabi'u ne. Basu tashi sun ga mahaifiyarsu tana da kima ba. Wannan zai iya rage mata daraja a idanunsu. A wahale suka ganta kuma dabi'ar dan Adam ce gudun wahala da talauci. Sai mai hankali, hangen nesa, tuna baya da tsoron Allah ne yake jajircewa wurin sakawa iyaye musamman uwa da alkhairi.)

Anyi bikin Zara ba yadda take so ba amma dai ta bar gidan kamar yadda ta jima tana buri. Sai jifa jifa take zuwa gidan nasu saboda tana kunyar a ce Innayo mahaifiyarta ce. Ga talauci ga rashin wayewa. Mijinta ko a jikinsa. Bata nuna masa tana ganin girman mahaifiyarta ba shi ma bai ga dalilin girmamata ba.

Abu na karshe da ya karasa kashewa Innayo jiki ta fitar da rai daga samun saukin rayuwa shi ne auren Hasiya. Wata uku bayan bikin Zara aka aiko musu da mummunan labari. A'i tayi hatsari ta rasu. Shi kuma babban danta da suke tare ya sami rauni a kansa. 

Wannan labari ya gigita Innayo ya kusa zarar da Laraba mahaifiyar A'in. An sha koke-koke an hakura. Ranar da aka yi sadakar uku Innayo ta sayar da filin da shi kadai ya rage mata kadara ta biya bashin da A'i take binta na kudin kujerun Zara. Mijinta Hon. Habu ya ce ya yafe, idan ma adadinsu ya shiga gadon 'ya'yansu zai biya a madadinta. Kafin ta isa gida Laraba har ta je ta ce ta bata kudin. Ba musu ta dauko ta bata.

Kafin ayi bakwai ashe Alh. Rabi'u yana can yana kulle-kullen yadda zai cigaba da ci daga jikin Hon. Habu.

"Ga kanwarta Hasiya ba sai ta maye gurbinta ba. 'Ya'yanka suna bukatar uwa da za ta kula dasu tsakani da Allah."

Da mahaifiyarsa ya yi shawara ta ce ya amince. Dama ta kula a 'ya'yan Innayo din Hasiya ta fita daban.

Basu san hawa ba basu san sauka ba sai sadaki aka miko musu ranar da A'i tayi arba'in. Da uwa da 'ya aka rasa mai rarrashin juna. Asabe ta dinga habaici da zage-zage wai wa ya san me suka kulla har haka ta faru? Sai da Allah Ya kawowa Ummakati miji mai rufin asiri bayan shekara guda sannan ta daina zaginsu.

Hasiya ta tare da bakincikin auren dole da katse mata karatu. Mahaifiyarsu bata da mataimaki a gidan ga yawan rashin lafiya. Kaddara ta mayar da ita uwar 'ya'ya hudu da kananun shekaru.

Bata taba zaton zama zai hadata inuwa guda da 'ya'yan da suka raina mahaifiyarta ba. Sai gashi Abbas, Ummi, Murja da 'yar karamarsu Hajara (Ayaah) sun koma karkashin iko da kulawarta. A wannan lokacin ne kuma Innayo ta tashi tsaye wurin son ganin ta kashe wannan aure. A idanunta Hasiya ta maye gurbinta ne tamkar tarihi yana neman maimaita kansa.

Asabe kuma ta canja sheka daga yawon makota ta zamar da mijin Ummakati injin tatsa. Munzali ya kawo karfi ya yi kudi amma iyakarta dashi ta ce danta ne a baki ko ya bata idan ya yi niyya. 

***

2018

A yayin da uwa ta haifi danta bata san gobensa ba ko anjima ba amma tana gina kyakkyawan buri aka rayuwarsa. Idan so samu ne ya fi kowa nutsuwa, kyaun hali, kudi da kyaun halitta. Ita dai ace nata ya yi zarra akan duk wani abu da zuciya take muradin samu. Burika ba kasafai suke cika ba. Da dadi ko ba dadi koda da nakudar haihuwa ce kadai dole a jinjinawa gudunmawar uwa akan danta. 

Tabbataccen abu ne cewa kaddara ita ce kashin bayan rayuwar kowanne dan Adam. Akwai mai dadi da mara dadi wanda sau tari tafiyar rayuwa daga ranar haihuwa ke kai mutum ga tasa. Waye yake tare da mutum a wadannan lokutan sama da UWA? Kokarinta wurin bada kyakkyawar tarbiya kadai ba shi zai kare mutum daga afkawa ga kaddarar cizon yatsa ba. Addu'a da taimakon Allah su ne jigo. 

Wata za ta kokarta amma akasin mafarkinta ne zai faru. 

Wata za ta shantake amma duk da haka kyakkyawan alkalami ya rinjayi mummuna akan zuri'arta. 

Wata tayi mai kyau taga mai kyau.

Wata tayi mara kyau taga mara kyau.

A karshe dai ba a canjawa tuwo suna.

 Mari uwa ce

Innayo uwa ce

Khadija uwa ce

Asabe da Nasima ma dukkanninsu uwaye ne.

Shekarar ta kama dubu biyu da sha takwas. An sha gwagwarmaya an yi fama. Iyaye, gari (society), abokai da ma ainihin halayyar da aka haifi mutum da ita sun kai manya da kananan taurarinmu ga matsayin da suke a yau. 

BAKWAI RANAKUN MAKO.

LAGOS

2018

Mukullai da cheque bibbiyu mutumin ya ajiye akan hadadden teburin gilas din dake gabansa yana kallonsu. Dukkaninsu kyawawa ne ga cikar halitta da kwarewa a gayu. Haduwarsu ta hudu kenan amma bai taba ganinsu da sutura daban daban ba. Hatta safa wannan iri daya suke sakawa.

"Ga tukwicinku nan. Kun shigo da kafar dama domin na kwana biyu ban ji sun yabawa wani kamarku ba. Kudin kuma ku chanja wardrobe saboda akwai baki wata mai zuwa."

Abbati da Munzali suka yi murmushi kowannensu ya dauki check da mukullin da yafi kusa dashi suka fita tare kamar 'yan biyu. Wandon jikinsu baki ne 3-quarter. Suka dora yellow din (hooded vest) riga mai karamin hannu hade da hula. Kafarsu bakaken original nike slippers ne irin na shakatawa. Agogo da askin kansu komai iri daya. Kyawawan matasa ne da suke ji da duk wani abu da cikakken matashi zai yi tinkaho dashi a wannan zamani. Abbati yana da shekara talatin da biyar yayin da Munzali yake da talatin da hudu.

Suna zuwa farfajiyar gidan shakatawar suka ga an bude motocin da suka wuce a lullube lokacin shigarsu. Lexus ne RX 2015 biege iri daya guda biyu. Wani irin ihun murna suka saka tare da rungume juna suna tsalle.

"Mutumin, yau akwai shagali fa" cewar Munzali yana yiwa Abbati kallon bani da na biyunka.

"Ai dole. Ba don maganar nadin sarautar nan ba da munje Dubai." Abbati ya mayar masa yana kallon cheque din. Miliyan goma goma ne a jiki.

"Kai dai kawai ka ce za ka je ganin uwargida Hanne."

Wawan duka Abbati ya kai masa da muguwar harara.

"Uwar Hanne zan gani ba Hanne ba."

Munzali ya kwashe da dariyar jindadi. Baya hada kowa da Abbatinsa. Yana kuma kishinsa kamar yadda kowane masoyi ke kishin abin da yake so. Iya tsahon rayuwarsa wani mahaluki bai taba nuna masa soyayya kamar Abbati ba. Shi dai ya san cewa yana da uwa da uba. Suna raye har yau amma cikinsu babu wanda zai ce ya san shi sani na hakika. Haihuwarsa suka yi suka bar wa duniya  tarbiyarsa. 

Yadda Abbati yake ga Munzali shi ma haka ya dauke shi. Bambancinsu bai wuce Baaba Mari da matsayinta bai tawaya a zuciyar danta ba. Munzali tamkar tsani yake ko kuma madogara a gareshi. A lokacin da iyaye suka watso shi hannun duniya babu wanda ya kama shi ya rungume sai Munzali. Shi ne gatansa wanda bai taba bari ya yi kewar iyayensa ba tunda suka hadu. Ya ciyar dashi kuma ya hana rayuwarsa tagayyara kamar ta sauran almajirai. Indai halacci yana sa dan Adam ya riki wani ya so shi kamar kansa to hakika bai ga ta inda Munzalinsa ya cancanci juya baya ba.

 Sau tari iyaye maza suna son kasancewa cikin rayuwar 'ya'yansu amma sai neman abincin da zasu ci ya dauke uba ya nesantasu dashi. Irin wannan uba za ka same shi mai yawan dokin lokutan zuwa gida domin ya saurari kuruciya, shirme da zallar soyayyarsu gareshi. Akwai kuma kishiyoyinsu irin su Alh. Rabi'u. Shi a gida daya suke kwana amma rabonsa da bada kudin sayawa dan cikinsa panadol ma ya manta. Bai san komai ba sai cikinsa da biyan bukatarsa.

 Idan aka sami uba irinsa ko wanda dole ta raba shi da gida da wahala ace uwa bata nan. Ita ke kokarin maye gurbin uban kuma ta taka tata rawar. Asabe bata cikin wannan sahun! Burinta daya ne. Me za ta samu a jikin 'ya'yan da tayi wata tara tana dakonsu a cikinta. Indai za ta ci ta koshi ta saka mai kyau to komai nafila ne.

Munzali kamar sauran 'ya'yanmu yana bukatar kulawar majibintansa. Ayi tattalinsa a shagwaba shi. Ayi masa fada idan ya kuskure. A taka masa burki idan yana neman tsallake layin da dabi'ar dan Adam da addini suka shata masa. Bai sami wadannan ba sai a wurin Abbati. Tun kafin su gama gane rayuwa Abbati yake son sa da zuciya daya. Ba zai tuna lokaci na karshe da Asabe ta san bashi da lafiya ba musamman idan ciwonsa na namoniya ya tashi. Amma tun kafin ya daina kwana a gida Abbati ke jinyarsa. Wani lokaci da ya tashi sai da ya kwana biyu bata leka dakinsu ba inda yake kwana da kaninsa. A rana ta uku ne ma da lalitarta ta kone kurmus babu 'yan canji yaji muryarta tana yiwa Innayo bala'i.

"An sako min da a gaba saboda hassada da bakinciki. 'Yar fitar nan da yake yana roro min abin arziki a wurin mutanensa kina neman saka masa hannu."

Dariyar da Innayo tayi kafin ta bata amsa sai da ta bata haushi.

"Asabe kenan. Yau kuma rigimar dani kike ji?  Da nice ke gyale zan dauka na bazama nemansa ba zaman karyar son 'ya'ya amma ban san halin da suke ciki ba."

Gyalen kuwa ta janyo akan kyauren dakinta tana mai cigaba da kumfar baka da borin kunya ta kare da cewa,

"Dama fitar zanyi." Kugu ta kama tana karkada hannu daya kamar 'yan mata a wurin gaďa "Kuma ki gaggauta fadawa bokanki ya yi karya don bashi da rabo akan ahalina ehe."

Har ta kusa rijiyar dake daf da kofar gidan taja tunga ta tsaya. Tuno wani abin karin haushin tayi ta kuwa kalli Innayo ta kwashe da dariya. 

"Su 'ya'yan so din wai uwar me suka tsinanawa wahalalliya? Ai in fada miki dadin haihuwa bai wuce ki haifa ki mora ba. Amma ka haifa kuma a more kuruciya da lafiyarka a gujeka wai....uhumm bari nayi gaba."

Daskarewa Innayo tayi tana jiyo sautin Asabe tana rangada ahayye nanaye da salon wulakanci. Zafafan hawaye ta goge ta duka ta cigaba da tatar gero.

"Wata rana zan huta. Balle ma indai sun huta basu yi irin rayuwata ba ni bani da sauran damuwa." Ta fadi da dan karfi tana baiwa kanta kwarin gwiwar cigaba da aikin gabanta.

Munzali yana dakinsu ya gama jin zantukansu. Bai jidadin kalaman Asabe ga Innayo ba. A ransa yake jin inama ita ta haife shi. Ya tabbata da zai ga gata mara misaltuwa kamar su Hasiya. 

Sai da yaji tsakar gidan shiru ya lallaba ya fita. Murmushi ya karade ramammiyar fuskarsa ta kwana biyu da ya yi tozali da Abbati ya rakube a dakalin gidan. Shi ma yana ganinsa ya taso da saurinsa.

"Ya jikin? Ga abinci na samo maka. Akwai sauran kudi in siyo maka lemon kwalba? Ko kunun zaki? Kafi son lamurje ko?"

Dariya ce ta subucewa Munzali ganin Abbati duk ya rude. Kwana biyu da yake ciwon sai Asabe ta fita yake fitowa. A wurinsa yake wuni yana jinyarsa. Don kokari har kemis yaje ya siyo magungunan mura don a zatonsa mura ce da zazzabi ke damun Munzalin.

Wannan kadan daga irin abubuwan da suka kara masa kaunar Abbati kenan. Kulawa yake so kuma babu ta inda Abbatin ya gaza nuna masa ita. Abbati has always been there. Babu mai yi masa fada ko gyara masa wani abu sai shi. Tasgaron da ya mamayi wannan kyakkyawar alaka ba komai bane illa alfashar luwadi. Saboda sakar masa ragamar rayuwar da iyayensa suka yi da kananun shekara daga Asabe har baban nasa babu wanda yake gani da mutumci har ya girma. Sai dai ya kawo kudi su karba babu bincike ko damuwa. Tunda ya ce kasuwanci yake magana ta kare.

 Yunwa, bala'i ce wadda mutum zai iya komai domin kawar da ita idan ba ya kai zuciya nesa ba. Munzali ne ya mikowa Abbati hannun taimako a lokacin da take neman kassara shi. Halinsa na tsoro da rashin son rigima sauran daliban suke dogara dashi suna cutar dashi. Shi ma Munzali da baya makarantar ya tsaya masa. Sai da ta kai hatta manyansu suna shakkar taba shi saboda fadan Munzali. Duk kulawa da soyayyar Mari gare shi bai hana shi jin zafin barinsa da suka yi zuwa bara ba ita da mahaifin shi. A lokacin da ta so ya zauna a gida bayan rasuwar Sani ya riga ya saba da abin da suke yi. Amma ba shi ne makasudin kin zamansa ba. Bai ga yadda zai iya rayuwa babu Munzali a cikinta ba.

Shekaru suna gaba yana dan yin karatun addini sama-sama. Bai jima ba ya gane muni da girman abin da suke yi. Lokacin da ya kai shekara ashirin abin ya dame shi matuka. Shazali yana kaisu wurin manyan mutane ana amfani dasu a basu kudi sosai. Tuni Shazalin ya bar makarantar ya zama kawalin almajirai mai gidan kansa. 

Wannan sana'a tasu ta dami zuciyar Abbati. Ya yi nufin ya fadawa Munzali su daina su nemi sana'a ko ta wankin mota ce. Kullum abin yana ransa amma ya rasa yadda zai fito masa da maganar. Tsoronsa kada yaji haushi ya nemi rabuwa dashi. 

Wata rana yana zaune jiran isowar Munzali su je su sami Shazali tunani ya dame shi. Bai ji zuwan Munzalin ba sai da ya taba masa kafada.

"Allah Yasa ban barka jira ba. Matar nan (Asabe) ce wai na ranta mata dubu biyu."

"Ka bata ko?" Abbati ya tambaye shi yana tashi tsaye.

"Kudin da muka samo a gidan nan ne fa na shekaranjiya ta gani ta saka min ido. Ni kuma na riga nayi amfani dasu."

Idanu Abbati ya zaro. Dubu biyar biyar aka basu shi ko dari biyar bai cinye ba. Zai tambaye shi me ya yi da kudin ya miko masa leda. Atamfa ce guda daya da lesuka biyu.

Kallon tuhuma Abbati ya yi masa 

"Na meye wannan?" 

"Kayan sallar da ka ce zaka sayawa Baaba dasu Atine (kannen Abbatin)"

Zuciyarsa yaji tayi nauyi ya kasa magana. Abu daya ya sani. Munzali yana matukar kaunarsa. Ko kyamar almajirai bai taba yi masa ba.

"Kai da ka ce baka da kudi duk ka kashe naka?"

Murmushi Munzali ya yi. Shi ba maraya ba amma yana da wanda yafi uwa da uba a zuciyarsa saboda sakacinsu.

"Ka fini bukata kai da zaka je gida gobe. Na hannunka sai kayi kudin mota da wanda zaka bawa Baaba ta rike. Kafin ka dawo kullum zan dinga fita in tara mana."

Abbati yaje gida da tsaraba. Baaba Mari tana gidan kawunta a Maigatari. Ta kasa gaba ta kasa baya sai tunani. Duk sanda yazo hutu yaje ganinta sai ta tuna masa kada ya kusanci zina. Kar ya manta abin da ya faru shekarun baya. Idan 'yan matan sun zo su ma maganar kenan. A wahale suke rayuwa ana gasa su a gaban mahaifinsu. Da Abbati ya fara girma ne idan yazo ake daga musu kafa tunda da 'yan canjinsa a hannu.

Ya je gaishe ta wannan karon ma ya bata kayan ta tsatstsare shi da ido.

"Sana'ar me kake yi ne?"

"Jiran shago nake hadawa da karatun" Ya amsa mata kai tsaye  "Wannan ma ubangidana ne ya baki." Ya mayar da hannunsa da ya riko kudin da yake niyar bata ya dunkule. 

"A kula dai. Banda daukar kayan mutane. Banda ha'inci ko cuta."

"To Baaba."

Kwanansa biyar a garin ya koma Kirikasamma. Da isarsa gida da Gwaggonsu Deluwa ya fara cin karo a zaure. Guda ta saki tana ganinsa ta fara habaicin da ta saba wanda ya saka shi dakata karfi da yaji.

"Ango manya, na Hanne ka sha kamhi. Da Malan har iya cewa a bika Maigatarin ai...hummm, su Mari idan aka ga d'a sai ayi bulunbukwi a manta da an tsani almajiranci. Ledar da ka tafi da ita can ka barota kenan?"

Sauran surutan nata ba shigarsa suke ba. Kalmar 'na Hanne ka sha kamhi' ke kai wa da komowa a kwanyarsa. Me hakan yake nufi? Bai furta tambayar ba ya shige ciki da sauri. Kafin ya kai bangarensu tuni gudar Deluwa ta sanar da Mal. Sa'adu dawowarsa. Yana ajiye jaka dan aike na fada masa sakon kira. Gabansa ne ya fadi. Bai manta ba! Ta ina zai taba manta dalilin mutuwar auren Baaba Mari? 

"Wa ka fadawa za ka je Maigatari?" Cewar Mal. Sa'adu fuska a daure bayan Abbati ya amsa kiran nasa.

A dakile ya bashi amsa da cewa "Babu kowa." A ganinsa baya neman izinin kowa musamman na wan mahaifinsa kafin yaje wurin mahaifiyarsa.

"To ba zan dauki raini ba. Sai kazo ko kwana biyu baka iyawa a gidan ubanka amma ka iya tafiya dangin dangiro ka kai musu dan abin da ka tara. Ita kuma ko kunya babu ta karbe bayan ta gama aibatamu da karatun da aka tura ka."

"Baaba ce Dangin dangiro din? Baaba Marin da ta haifeni?"

Yadda ya fadi maganar da bacin rai muraran a idanunsa sai yasa Mal. Sa'adu yin lakwas. Tabarmar kunya ya nade da hauka ya sako bakunan kannensa cikin maganar yana cewa su taya shi gani Mari ta zugo danta ya raina shi. Da kyar aka bashi hakuri sai da Baba Inuwa ya zazzagi Abbati a gabansa.

Baki Mal. Sa'adu ya turo gaba shi a dole ransa ya baci ya ce "sai ka shirya gobe ka je kaga amaryarka. Da baka dawo ba munje an daura aurenka da Hanne jiya. Ai baka manta alkawarin da muka yiwa shi uban nata ba hekarun baya."

Dif Abbati yaji kamar an sara masa guduma a ka. Aure?! Shi kuwa me zai yi da mace yanzu? Macen ma wadda rabon da ya sanyata a ido tun tana shekara hudu. Tunaninsa ya tsaya a inda ya auno shekarunta na yanzu. Shadaya shi ne har an aurar da ita kamar zai gudu.

Lokacin da mallam Saidu yace masa sai bayan shekara biyu zata tare bai damu ba. Sai kuma wani tunani ya darsu a zuciyarsa wanda yasa shi sakin guntun murmushi. Ko ba komai ya sami hanyar da zai fadawa Munzali aibun abin da suke aikatawa tunda dalilin bari ya samu.   Abu ne da babu ko sabanin fahimtar malamai game da haramcinsa saboda haka bari ya zama wajibi.

Washe gari suka shirya tare da dan Mal. Sa'adu don zuwa ganin Hanne. Haka ta fito tana ta sussune kai wai ita nan amarya a gaban angonta, bakin nan ya sha jan baki ga fuska da dige digen jagira. Yarinya karama amma wai ta san shi mijinta ne, abin ma dariya ya bashi.

Bayan ya koma da yan kwanaki kadan ya shirya dawo Kano da farinciki zai ga Munzali dan yi masa fada da fatan kubutar dashi shi ma amma nan ya tarar da mummunan labari. An kama Munzali yana police station.

Sanadin rufe shin ba komai bane kamar yadda ya ji daga bakin wani dan makarantarsu da ya san abotarsu illa sumamen 'yan kwaya da aka kawo unguwar. Hankalin Abbati in ya yi dubu ya tashi. Munzali ko taba baya sha. Shan kayan maye bai kasance cikin dabi'unsu ba. 

Jin kwanansa hudu a can ya daďa jefa shi cikin tararrabin halin da yake ciki yanzu. Bai yi kasa a gwiwa ba ya nufi gidansu. Ya dai san ba a maraba dashi domin Asabe ta gargade shi da rabar danta tunda ta gane almajiri ne. So yake yaje ya tabbatar ba a sake shi ba sai ya nemi station din da yake.

Ya dade yana sallama kafin yaji wata murya ta amsa a fusace. Da azamarsa ya shiga soron gidan ya tsaya turus sakamakon maganganun dake tashi a tsakar gidan.

Muryar da ta amsa sallamar shi ya gane ta Alh. Rabi'u ce saboda hango shi da yake yi a tsaye yana sababi.

" Dan iskan yaro kai, ni zai zubarwa da mutunci a unguwar nan? Ashe wai a wani kango aka same shi da talatainin dare. Kuma jama'a sun yi ittifaki akan yawan ganinsa a wurin kamar kangon ubansa."

'Shazali yake jira' Abbati ya ce a zuci. Babu abin da ke kaisu kangon nan yanzu sai jiran zuwan Shazali ya kaisu wurin mutanensa.

"To ni dai ka kawo kudin sai naje nayi belinsa" Asabe ta ce a sakalce. Ta riga ta gama bincike dakin Munzali tas babu kudi. Da ace ta samu dama rabonta za ta dauka sai ta fito dashi. Ta rasa uwar me yake boyo a dakin da ya kori kaninsa ma daga ciki.

"Nawa ne kudin?" Cewar Alh. Rabi'u a fusace kamar an ce ya bada ransa.

"Dubu ishirin da biyar ne. Ka bada ishirin sai na cike sauran."

Sake bata rai ya yi cike da fushi sai kuma ya fashe da wata irin dariya. Kudi irin wannan indai ba kodarsa take so ya sayar ba a ina zai samu.

 "Kisan kai ya yi da zan biya talatin da biyar? To babu! Ya zauna su koya masa tarbiyar da ki ka kasa koya masa. Aikin banza. Baki da aiki sai yawon makota kina kwadayi. Ke dai kin shiga uku. Ko kishin yadda Innayo take tsaye kan nata 'ya'yan ba kya yi."

Habawa! Ran Asabe ya fi nasa baci saboda hadata da Innayo da ya yi akan kudi. Hannuwa ta tafa ta rike kugu tana sauke nata ruwan bala'in.

"Aikin 'bur in ji tusa. Kai dai anyi lusarin namiji. Ka haifi 'ya'yan ka bar mata da wahalar rayuwarsu. Kuma 'ya'yan Innayo din akwai wata ta dukan kirji a kai ne? Ba gara nawa ba akalla ko banza yana bani kudi."

Kanta ya yi kamar zai kai mata duka "ni kike fadawa wannan maganar?"

"An fada din lusari ko karya nayi?"

"To Yasin ba zan bada ko kwabo ba."

Hannu daya ta saka ta rufe bakinta tana masa ihu 

"Wohhhhh, anji kunya. Lusari. Dama me zaka iya fitarwa bayan kayi gadon bakin hali."

Shi dai bai tanka ba tunda ya sabule ba zai bayar da kudin ba. Dakinsa ya shige ita kuma ta yi rantsuwar sai dai a barshi a kulle don bata da kadarar sayarwa akan dan da dama ba wani tausayinta yake ba. Mayafi ta dauko ta sanar da sauran yaranta wadanda a kunnuwansu aka gama bala'in zata je gidan Ummakati. A lokacin auren duka duka bai yi shekara ba. Hasiya ce ma take neman shekara ta biyu a nata gidan.

Innayo kuwa tun safe da take ganin take taken rigimar kudin belin ta fita. Uwani da Zara ko ba a hada da sauran kannen A'i ba zasu iya hada kudin belin dan uwansu. To amma ta san fakewa zasu yi da rashin halin Asabe su ki taimakawa. Wannan kenan.

Yau idanun Abbati sun gane masa abin da yasa Munzali baya kaunar iyayensa. Gabadaya son kai ya musu katutu babu mai cikakkiyar damuwa dashi. Kudin belin ne ma ya dame shi. Dubu ashirin da biyar da yawa. Bai je station din ba ya tafi gidan Shazali. Cikin sa'a ya same shi. Ko gaisawa basu yi ba ya ce,

"Rance nake nema don Allah na dubu ashirin da biyar."

Shazali ya kanne ido "babu sai dai akwai manya da suka shigo gari. Kayi sa a domin kuwa harda mataimakin wani gwamna cikinsu. Idan zaka iya aikin na tabbata nan da gobe ka tara dari ma ko sama da haka."

Bashi da zabin da ya wuce karbar wannan tayin. Munzali ne fa. A wuni da daren ranar sai da ya ziyarci mutum biyar. Kudi kuwa don ma sun san ba wayayye bane amma duk da haka dubu dari biyar ya saka a gabansa yana kallo. Jikinsa har bari ya dinga yi saboda kudaden sun bashi tsoro. Haka ya hau titi zuciyarsa na fat-fat da fargaba. Gani yake kowa ya kalle shi zai gano adadin kudaden. 

Shazali ne ya fada masa wane station ne yaje da kudin belinsa a hannu. Sergent din da yake wurin ya fadawa sunan wanda yazo fitarwa.

"Kawo dubu goma saboda da daddare aka gan shi. Da da rana ne sai mu karbi biyar."

A haka shi Sergent din mugunta ya yi masa. Shi kuma muryar Asabe ce ta dawo masa. Kenan karya tayi da masifar da ta hau danta. Da gaske Munzali bashi da kowa sai shi. Wani irin tausayinsa ya sake mamayarsa.

Kwalla ya dinga zubarwa da aka turo keyar Munzalin. Ya yi dukun dukun ga dingishi yana yi. 

"Dama na san zaka zo Abbati. Na san wallahi ba za ka barni a nan ba. Nagode..."

Rungume shi Abbati ya yi suka fashe da kuka. Sergent ya tabe baki yana tunanin shakuwa ce ta 'yan uwa.

Abbati~Munzali ya yi masa gata tun bai san me ake kira gatan ba. Ba zai taba iya barinsa ba bayan ya san shi kadai ne tsaye a rayuwarsa.

Munzali~Abbati ne kadai ya taba bashi daraja ta dan Adam. Shi kadai yake kaunarsa da zuciya daya ba don wani abu ba. Iyayensa basu damu da kowa ba sai kansu.

Fita suka yi Abbati ya tallafi nauyinsa. Asibiti suka fara zuwa ya biya kudin gado don ya ce a kwantar dashi ya huta. Wani karamin private ne da suka gani a hanya. A nan aka gyara targaden aka saka masa ruwa. Abinci mai rai da lafiya suka ci sannan bacci ya dauke Munzalin. Sai da safe Abbati ya nuna masa kudin da ya samo.

"Me ya kamata muyi dasu?" Abbati ya tambayi Munzali.

Munzali ba amsa. Bakincikin iyayensa ke damunsa. A gefe guda yana taya amininsa farincikin samun abin da zai iya raba shi da talauci. Ya jima yana tunani sai jin muryar Abbati ya yi.

"To ga naka nan. Kowa ya dauki dari biyu. Wannan kuma.." ya nuna chanjin darin da ya taba yana musu hidima ciki "sai mu dinga cin abinci da sauran bukatu."

"Kudinka ne Abbati. Ka dai bani na abincin ka san cikina babu juriya" ya kare da dariya.

Sun yi ta kai ruwa rana akan Munzali da yaki daukar kudin. Shi yana ganin Abbati ya fishi bukata tunda yana da iyaye a kauye.

Da dai ya tabbatar Munzali bazai dauki kudin ba duk abun da ya ce, kawai sai ya dauki jakar ya fice. Kai tsaye gidan Shazali ya nufa, ya ci sa a kuwa ya same shi. Nan ya shaida masa yazo neman alfarma gunsa dan Allah ya sama masa gidan haya wadda yake mara tsada sosai. Daki biyu da bandaki ko da daya ne. Shi bai ma yi tunanin kitchen ba ko wani yadda za a ci abinci shi dai gidan yake  so a sama musu ko da ma daki daya ne kuma yana so ya zama nea da gidan unguwar da aka sansu.

Wani murmushin gefen baki Shazali ya saki

" dan gari, ashe ka gane abun da nake ta so ku fahimta tuntuni" nan ya amshe kudin ya kuma shaida masa in Allah ya yarda nan da sati daya gida ya samu. 

Bai ma yi tunanin zai cutar shi ba ko raba daya biyu haka ya dunkule duka kudin Naira dubu dari hudu cus ya mika masa yayi gaba bayan yayi masa godia sosai. 

Da ya koma asibiti Munzali yayi ta tambayarsa ina kudin, me yayi dasu? Ya ce masa ba komai. 

 Fita ya yi ya koma wurin likitan ya nemi alfarmar lallai a bar Munzali ya kara ko sati daya ne a asibitin dan yana so ya samu hutu sosai. 

Shima likita dai yaga kudi, abinka da private hospital iya kudinka iya shagalinka. Muddin zasu biya to fa shi babu damuwa. Qka bar Munzali ana ta sa mishi ruwa lokaci zuwa lokaci, yana samun kulawa mai kyau jikin sa yana kara kwari.

Bayan sati daya kuwa ya koma gidan Shazali, da kansa ya dauke shi a babur dinsa ya kai shi rijiyar zaki wurin gidan da ya sama musu din dan ya gani, a lokacin babu gidaje sosai a wurin. Gida ne ba laifi dan har da dan gate dinsa. 

Gidan dubu dari aka kama haya, ya biya dillalai da sauransu de komai ya kama dubu dari dari da arbain sai canjin sa dubu dari biyu da sittin ya mika masa duka. 

Ya ce "ga canjin ka ni bazan dauki komai a ciki ba. Ku rike wataran zai muku amfani. Aiki kuma duk randa kuke son ku cigaba da samun kudi to kun san inda zaku sameni."

Ya damka masa mukulli da takardun da akayi cike cike (tenancy agreement) yace gobe kazo ka sameni zamuje kaima ka sa hannu a gaban maigidan a karkare komai da komai. 

Farinciki a gurin Abbati a wannan lokacin ma bazai misaltu ba. Ya koma asibitin, ya sanar da Munzali halin da aka ciki. Shi kanshi mamaki ya ishe shi. Yanzu gida ma Abbati ya kama musu kawai don saboda yana jiye masa komawa gaban iyayen shi tunda da idon sa ya gani cewa ba kaunarsa sukeyi ba. 

A cikin sati guda suka tarkata suka koma can. Shi dai Munzali ya koma gida Asabe, har ta fara murna tana fadin ashe har an fito da kai, tana neman ta fara mai zancen ko za a samu kudi a wurinsa ko wani abu, yace mata ya samu aiki ne, an basu gida a Rijiyar Zaki da shi da abokin aikin sa, kasuwanci sukeyi zasu dinga tafiya Abuja da Lagos. 

Farinciki ya isheta tana ta murna hadi da yadawa Innayo habaici ita uwar mai shi. Danta ya samu aiki zai dinga shiga cikin manyan mutane. 

Munzali bai wani jima ba ya tattara yan komatsan sa ya fice ko tunanin ta tasa kaninsa ya bi ya gano inda ya koma bata yi ba. Sannan bata damu da mahaifinsa ya san halin da ake ciki ba.

Shi ko Abbati daman ba abin da ya cewa Malamin makarantar su, kawai shafawa akayi aka neme shi aka rasa. Ya san yanda zaiyi da iyayensa duk ranar da ya koma gida.

A kwana a tashi ba wuya a wajen Allah. Shekaru hudu da soma rayuwarsu su kadai haramtaccen arzikinsu ya bunkasa. Da fari Abbati ya so su bar mu'amala da Shazali amma abu yaci tura. Sun riga sun saba da wannan masifa sannan rashin kudi a hannunsu ba abu bane da zasu jure. Musamman ma shi Abbati da su Mal Sa'adu suka taso a gaba da bani-bani. Lokacin Inna Mairo ta rasu. Deluwa ta zige Jummai mahaifiyar Hanne cewa kudi ne dashi amma Mari kadai yake bawa. Jummai da kullum abin da ya yiwa 'yarta a shekarun baya yake dasa mata jin haushinsa sai ta hau dokin shaidan. Ba dama yaje ganin gida sai sun tatike shi. Bayan Hanne ta tare ya fahimci ashe kukan dadi yake da farko. Da yake a cikin gidansu aka basu daki Deluwa ce ta zama uwardakinta. Hanne har laluben aljihu tana yi masa. Sannan basu da sirri komai sai ta fada mata. Saboda haka duk abin da yazo dashi gidan kowa sai ya sani. Bai isa kuma ya ce babu ba sai zagi ya koma kan mahaifiyarsa. Ita ake dorawa laifin hana shi yi musu alkhairi da karbe komai nasa.

Wannan abu yana ci masa tuwo a kwarya. Dalilinsa kenan na cigaba da wannan mummunar alfasha. A ganinsa da kudin da suke mutuntawa zai samawa Baaba Mari lafiya daga sharrinsu. Yau da wata sana'ar ya koya a wurin Munzali sabanin wannan da kila wani karatun za a biya ba wannan ba.

A bangaren Baaba Mari kuwa da ta fuskanci irin kudaden da Abbati yake facaka dasu musamman lokacin auren kannensa sai da tsoro ya darsu a zuciyarta. Rufo kai tayi bayan an gama bikin tazo har gidan neman Baba Inuwa. Ranar ta sha habaici a wurinsu musamman matarsa da suka dan yi zaman kishi. Toshe kunnuwa tayi a gidan wata makociyarsu da tayi masauki ta jira ya dawo.

"Ni kuwa Malam ka taba zuwa ganin ubangidan yaron nan a Kano? Wace irin riba suke samu har yake iya daukar nauyin abubuwan da suka fi karfinsa?" Ta furta cikin girmama lamarin.

Jinjina kai ya yi yana tunani, lokaci guda shi ma yaji zuciyarsa ta dora masa alhakin rashin binciken dan nasa. Bai kai ga bata amsa ba suka ga Mal. Sa'adu ya nufosu a kofar gidan fakam-fakam yana baza babbar riga.

"Salamma alekun. Kai Inuwa tashi ka wuce gida." Ya ce fuska a murtuke sannan ya kalli Baaba Mari "kin dai ji kunya. Ni tunda nake ban taba ganin rashin kunya irin wannan ba. Ki taso kafa da kafa tun daga Maigatari ki biyo bazawari. Don kin haifa masa yara shi kenan kuma bashi da sauran rayuwa?"

Baba Inuwa har yanzu shi da 'yan uwansa basu da katabus sai abin da yayansu ya ce ya tashi da sauri.

"Ba abin da ka ke zato bane. Magana tazo akan irin kudaden da Abbati yake juyawa da bamu san... "

Hannu ya daga kamar yana magana da dan karamin yaro "kai arrr. Kinibibin matan ne ban sani ba ko me? Ta taho dai bikonka tana so ayi kome tunda ta rasa manemi shi ne za ta fake da sakawa yaro ido." Ido cikin ido ya kalli Baaba Mari tayi saurin dukar da kai "ko kin ki ko kin so Abbati jininmu ne kuma mun fiki iko dashi. Dan abin da yake kashe mana ki ke bakinciki shi ne zaki soma tada zaune tsaye da tsugudidinku na mata. To ahir dinki. Idan baki da kalamin san barka a gare shi ki kama bakinki akan aibata shi."

Ranta in ya yi dubu ya baci. Ta gaji da wannan fin karfi mara fasali akan 'ya'yanta. Auren ma da akayi duka matan a nan cikin gidan ake rabawa'ya'yan 'yan uwa. 

"Allah Ya san zuciyata. Yaran nan amana ce Ta bamu nake kokarin saukewa kun hana. Idan har Abbati yana mugun abu ina masa fatan shiriya. Ina addu'a Allah Ya bude idanunku ku gane gaskiya komai tsawaitar lokaci."

"Rashin kunya za ki min?" Cewar Mal Sa'adu cike da mamakinta.

Baba Inuwa don kada ya bata mishi rai shi ma ya hauta da fada "rashin kunya za ki yi masa Mari?"

Bata ce komai ba ta koma cikin gidan da ta fito. Su Baba Inuwa ma suka koma nasu gidan yana jin yayansa yana mayar da zance akanta. Karya da gaskiya haka ya hada ya kara mata bakin jini.

Daga ranar Abbati ya ci alwashin yin kudi sosai domin ya saya mata mutumci a idon duniya. Ya kuma yi sa a. Tunda ragamar gidan ta dawo wuyansa ya koma mai sawa da hanawa. Hatta Mal Sa'adu komai sai ya ce a jira Abbati ya zo. 

Da karfin ikonsa yasa aka mayar da auren Baaba Mari da Baba Inuwa. Ita dai bata so ba amma ta dawo ne saboda saka ido akansa. 

Zancen da ake yanzu nadin sarautar Sarkin Samari za ayi masa a garin Kirikasamma. Haihuwar Hanne uku duka yaran kafin suna suke komawa. Duk da baya sonta yana son haihuwa. Kudi ne sun tara sun tada kai. An kai iyaye Hajji an rushe gida an sabunta shi. Karafaren gida mai bangare biyu suka saya a Sharada cikin Kano suka tayar da ginin zamani guda biyu iri daya sak. 

Kamar Abbati shi ma Munzali da kudi ya sayawa kansa soyayyar iyayensa. Asabe jiki kullum yana rawa akan bukatunsa. Shekara biyar baya ya auri 'yar kanwarta mai suna Zakiyya. Dangi duk sun dawo jikinsa sai yadda ya ce. Daga haihuwar farko suka rabu saboda tana da wayo. Ta matsu kwarai ta gano ainihin sana'arsa. Ganin ta fara zarginsa ya saketa daga zuwa gida wanka. Yarinyar kuwa ya saka mata Mariya saboda soyayyarsa ga Abbati. Komai na sunanta Abbati ne ya yi. Ya bata yarinyar da shagwaba da gata. Qibdiyya suke kiranta. Bata rasa komai ba. Idan suka yi tafiya har gasar yi mata siyayya suke yi. Duk wanda tafi son kayansa ya dinga tsokanar dayan kenan. Tuni suka daina neman juna. Sun mayar da alfashar sana'arsu kadai suna cewq kawunansu idan sun tara da yawa zasu tuba.

Qibdiyya ce farincikin Munzali da Abbati.

Qibdiyya sanyin zuciya da idanuwansu.

Qibdiyya ta kara kusancinsu.

Qibdiyya ce JARABAWARSU!

***

A cikin kunnuwan Innayo aka yi kiran sallar asuba na farko da na biyu amma har aka idar bata iya mikewa daga gado ba. Ilahirin jikinta ke ciwo kamar ana soka mata allurai. Wannan yana da nasaba da ciwon hakorin da take fama dashi tun shekaranjiya. Mukamukinta na dama, bangaren hakorin mai ciwo ya kumbura suntum. Uwa uba kwanakin nan saboda zafin da ake fama dashi kusan kullum da ciwon kai take kwana ta wuni. Taje asibitin sha-ka-tafi na unguwar satin da ya wuce an ce jininta ya kuma hawa. Ba dole ya hau ba?!

Ita kadai take kwana ta wuni kamar mayya. Rayuwarta a matsayin matar aure suna kawai ta amsa amma babu alamunta idan ka cire rabon 'ya'ya. Asaben ma bata gaban Alh. Rabi'u. Shi dai ya ci banza da hofi a titi ya zauna gulma a majalisa. Idan ya dawo maigirki ta mika masa abinci idan ya ga dama ya tsakura. Dan na cefanen ma ya daina basu, a cewarsa 'ya'yansu sun kawo karfi.

Lamarin Uwani har yanzu da take matsayin Metiron (matron) a asibitin Nasarawa bai chanja zani ba. Sai an kai ruwa rana ihsani ke giftawa tsakaninta da Innayo. 'Ya'yanta kuwa basu saba da kakarsu ba. Da wahala ta saka su a ido. Idan ta leka gidan saboda dadewar da Uwanin take bata zo ba sai ace suna makaranta.

Maimuna da Salima ba cas ba as! Saboda tabarbarewar rayuwarsu da ta 'ya'yansu Innayo ta kasa daina sana'a. Ranakun da jikinta ya motsa ne kadai bata 'yar tsala. Cinikin a jikinsu yake karewa. Nasu 'ya'yan suna yawan zuwa domin a wurinta sun fi samun abin ci. Idan sun zo ba komai take karuwa dashi ba sai dadin wahala. Amma haka take jurewa da wasa da dariya su tayata aikin abincin ta basu su ci su kaiwa uwayensu.

Zara? Hmmm, babu abin da ya canja a tattare da ita sai kudi da mijinta ya sake yi. A yanzu haka har gidan mai gareshi. Ga shaguna  da motocin haya. Yana sakar mata sosai amma kunyar a dinga rabata da Innayo yasa sai ta dade bata waiwayeta ba. Ya kara aure kuma matar 'yar masu kumbar susa ce. Idan ana taro 'yan uwan surukan gidan suyi ta shiga da fita cikin kayan alfarma ana kece raini. Ita da bata da na nunawa sai ta zabi kawai ta rayu babu su da dai su matso jikinta  taji kunya.

Su duka hudun nan Innayo tana zubar da hawaye akan rayuwarsu ta yanzu sabanin mafarkinta. Sai dai duk kukanta a kansu bai kai wanda take yiwa Hasiya ba.

Tarihin da take gudu ne yake maimaita kansa akan 'yarta mai jin kanta. Hon. Habu ya shiga gagarin 'yan siyasar da aka daina damawa dasu kafin shekara da aurensa da Hasiya. Kan kace kwabo ya sayar da duk wata kadararsa sun dawo rungumar hannu. Ga Abbas a kwance har yau jiki yaki lafiya. Hasiya sai ta koyi kunshi take yi a unguwa. Sannu a hankali tayi suna mutane suke zuwa sosai. A rana sai ta sami dubu biyu ko uku. Idan satin biki ne kuwa har takwas tana hadawa. Lallen nata dari biyu dari uku take karba. Da wannan kudin suke cin abinci har ta bawa Honorable na sokewa a aljihu. A nasa bangaren shi ma yana fafutuka sai dai babu canji. 'Ya'yansa sun dauki Hasiya uwa banda Ayaah. Ita ce karama amma tafi kowa daukar zugar kakarsu Laraba da sauran kannen mahaifiyarta. An nuna mata Hasiya bata kaunarsu da zuciya daya, nema take ta rabasu da mahaifinsu.

Wannan bauta da Hasiya take yi a ganin Innayo babu abin da zai biyo bayanta sai kwatankwacin wanda ya sameta. Yau an wayi gari wadanda ta karar da karfinta akansu duka sun gujeta. Shi yass ta ari halin da ba nata ba tana kuntatawa Honorable da 'ya'yansa kawai don ya gaji ya sako mata 'yarta. 

Gwiwoyinta sun dade da sarewa akan ganin hasken rayuwa. Ta jima da karbar kaddararta amma bata yarda Hasiyanta ta zama Innayo ta biyu ba. Za ta yi iya yinta taga wannan aure mai tsahon rai ya turgude kowa ya huta. 

('Yar uwa ko kin san cewa yanayin gidan miji yana taimakawa wurin shaping din wace irin uwa mace za ta zama? Mata da yawa na aure da kyakkyawar zuciya amma abin da suke tararwa a gidan aure sai ya sauya musu zukata. Kuna tunanin da Alh. Rabi'u ya cika namiji Asabe ta isa ta zama ballagar uwa? Ba don bakin halinsa ba me zai sa Innayo mai kyakkyawar zuciya ta dage zai auren Hasiya ya mutu duk da su Ayaah 'ya'yanta ne?)

Ummi da Murja sun gama sakandire da gumin Anti Hasiya. Magungunan Abbas ita take saya. Kudin makarantar Ayaah yana wuyanta har yanzu. Honorable yana bakin kokarinsa amma samunta a kunshin nan yafi nasa nesa ba kusa ba. Jarabawa ta Allah dai har yanzu ita ko batan wata bata yi ba.

Jarabawar Innayo da Anti Hasiya ta shallake dukkan danginsu ta fada akan Hajaratu Ayar Allah.

****

Sautin muryar shugaban tsangayar kimiya da fasaha a jami'ar Ahmadu Bello Zaria (ABU) ce ta karade dakin taron inda yake cewa

"And lastly, the award for best research goes to none other than the reknowned Pharmacologist in person of Dr. Khadija Khalid." Yana dariya ya kara da cewa "Please keep clapping until she comes to the stage." 

Zuciyarta sai da ta doka dan tsallen murna gami da faduwar gaban dake tattare da sanin cewa yanzu idanu zasu yi mata caa. Cike da farincikin ganin wannan rana da ta kammala PhD dinta har gashi ana yi musu convocation ta mike tsaye. Mazaunin maigidanta Alh.Tahir a teburin manyan baki ta kalla da tunanin ganin zai dan karfafa mata gwiwa koda da gyada kai ne kafin ta hau. Bata yi mamakin ganin ba ita yake kallo ba. Za ta iya rantsewa ma bai ji lokacin da aka kira sunanta ba. Cikin dandazon mutanen da suka zo domin iyalansu ta nemo babban danta da ido. Dan halak din ita yake kallo yana dago mata hannuwansa bibbiyu fuskarsa dauke da madaukakin murmushi. Wannan kadai ya isheta. Ta tashi cikin takun girma ta hau stage din.

 Sanye take da doguwar riga da zani na swiss voile navy blue mai adon yellow din fulawa. Ta daura dankwali irin na Maryam Babangida sannan ta yane kanta mayafin kashka mai kauri yellow. Komai na jikinta ido zai nuna maka na kudi ne. Fuskarta babu kwalliya mai hayaniya. Sauda autarta taso fente mata fuska taki yarda. Suna waje saboda mutum biyu aka yarda a shiga dasu dakin karbar takardar shaidar gama karatun. 

Suhaib na ganin ta hau ya mayar da idanunsa ga mahaifinsa. A take duk wata fara'arsa ta dauke. Alh. Tahir ne yake yiwa wata inyamura dake zaune a bangaren ragowar baki magana. Kujerar da yake a teburin manyan baki tayi kusa da bangaren inda su Suhaib din suke kuma ita ma yarinyar nan take. Kayan jikinta sun dameta ga uban attachment a ka.

Vice Chancellor (VC) din University of Nigeria (Nsukka) ne zai bata award din. Sai da ya gama kwarzanta kwazonta sannan ya damka mata. Ta karba da murmushi ta juya koda wasa bata yi gangancin sake kai idanunta inda Alh. Tahir yake ba. Yau ranar farinciki ce wadda ta kara kusanta ta da cikar burinta.

Bayan an gama kowa ya watse ita kadai ta fita daga hall din. Ta zata Suhaib na bayanta sai da tayi masa magana taji bai amsa ba.

A ciki Alh. Tahir bai san Suhaib din na kusa dashi ba. Complimentary card dinsa ya mikawa inyamurar bayan ya rubuta nambar da tabbas za ta same shi idan ta kira. 

"Kar ki manta ki kirani." Ya kanne mata ido "sai kin fini farincikin amsa wannan gayyata."

"My Alaji..dole zan kira" ta ce da gurguwar hausarta tana mika hannu.

Basu ankara ba daga ita har Alh. Tahir din sai ganin hannu suka yi a tsakiyarsu. Ya warce katin ya dukunkune shi a hannunsa sannan ya sakarwa yarinyar murmushi.

"Kin fadi jarabawar da Babana ya yi miki. Da baki karba ba kyautar kudi zai yi baki."

Yarinya ta zaro idanu waje na rashin fahimta. Alh. Tahir kuwa sai uban murmushin dole yake kamar sauna yaga wawan zama. 

Da turanci yadda za ta fahimta da kyau Suhaib ya ce "Abba ya ce 'yan matan yanzu duk basu da tarbiyya indai sun ga kudi basa jin komai wurin bin dattijai marasa tsoron Allah."

Hankali a tashe jin ta kusa yiwa kanta sawarwara ta shiga jijjiga kai "nooo, ahhh. Abeg na the name I wan see. Alaji shebi I say I no go follow you."

Suhaib ya kalleta ya kalli mahaifinsa ya yi gajeren tsaki ya sa kai ya fita. Duk tsiya da jaraba dai ya tabbata dole Abban nasu ya hakura da ita.

A waje kuwa zuciya cike da farinciki Mami Khadija ta fito daga hall din, tana ta waige waigen neman 'ya'yanta cikin daruruwan jama'ar da suka cika harabar wurin, kowa yazo convocation din 'yan uwan sa. 

Tana tsaye tana kallon su dai dai ta ji an taba kafadarta. Ta waiga nan ta ga Suhaib tsaye yana sakar mata murmushin nan da ya saba yi mata mai cike da tausayin ta hadi da nuna sanin halin da take ciki. Har kullum Suhaib ya kasance mai shiga damuwa akan yanayin da ta tsinci kanta a hannun maihaifinsu. 

Murmushi ta maida masa tana kara jin tausayin dan ta a cikin zuciyarta. Iya tsahon rayuwarsa tana ganin bai taba damuwa da wani abu ba sama da ita da kuma halin da take ciki, komai nasa ita ce. Bangaren mu'amalarsa da mahaifinsa kuwa, a lokuta da dama tana ganin kamar laifinta ne da ya raina shi. Sai dai kuma babu yadda zatayi, duk iya kokarinta na ganin ta dauke damuwa daga fuskarta yayinda take tare da Suhaib, tabbas sai ya gane halin da take ciki. Wannan yasa ya raina Mahaifinsa fiye da tsammani baya ganin girman sa ko na miskala zarratin, tayi fadan, tayi nasihar, ta ja shi a jiki duk dan taga ya aje wannan matsalar ta Tahir a gefe yayi masa kallon uba dan ta san sharrin da ke tattare da kin yin biyayya da kyautatawa ga mahaifa amma abu ya ci tura. Addu'a kawai take yawaita yi masa. 

Babban kalubalenta a kan rayuwarsa bai wuce shaye shayen da ya sa a gaba ba domin neman saukin bacin rai. Gashi har yanzu babu alamun dainawa a tare dashi. Sa'arsu daya Ya gama makaranta har yayi bautar kasa. A lokacin Alh. Tahir yaso kwarai ya tura shi yaje yayi Masters a kasar waje amma fir taki yadda saboda ta san cewa a kan idon ta ma ya aka kare da shaye shayen balle idan yayi nesa da ita. Shima kansa baya son tafiyar, saboda gani yake babu wanda ya damu da yanayin mahaifiyar tasu sama dashi. Wannan ita ce rayuwarta da Suhaib. Tana matukar son shi, kusan ma duk cikin 'yayanta tafi nuna masa so da kulawa, saboda yadda tasan yana sadaukar da duk wani abu na rayuwarsa dan ganin murmushi shimfide akan fuskarta.

Bayan ta gama kallonsa tana wannan tunanin, ta maida dubanta ga Farha dake tahowa gare ta. 'Allah sarki Farha', ta ce a cikin zuciyarta. Yarinya kyakkyawa ga kyawun sura. Duk wani cikar zati na 'ya mace da za ayi sha'awa ace ana so kama daga kyan hali, dabi'a, yawan fara'a, ladabi da biyayya, iya girki babu ta inda Farha ta gaza. Amma har yanzu ko da wasa babu wanda ya taba sallama kofar gidan su da sunan manemin aure.

Wannan abu yana matukar damunta yana ci mata tuwo a kwarya. Ita ma Farhan yanzu take bautar kasa amma babu mashinshini kwata kwata a rayuwar ta. A duk sanda ta dubeta tana jin wani irin kunci da bacin rai a zuciyarta. Mai yiyuwa ma abin da mahaifinsu yake wa 'yayan mutane ne yake dawowa kan yaranta. Haka take yawan ayyanawa a cikin zuciyarta.

A bangaren Farha abin itama yana damunta fiye da yadda za'ayi tunani. Sai dai kuma tana nata kokarin ganin cewa iyayenta basu rage ta da komai ba ta dinga nuna hakan bai dame ta ba. Lokuta da dama takan tsinci kanta cikin kuncin rai har takai ga kwana tana kuka da tunane tunane kala kala. 

Son auren bai dameta ba kamar yawan tunanin ta ina ta gaza, mene bata dashi da ya janyo mata bakin jini. Ko irin saurayi yazo taji bata so ta kora ma babu. Irin samarin unguwa ma haka ko yan class daya da zasu nuna suna sonka ko da ba da aure ba irin dai school soyayyar nan duk babu. Kawayenta su zauna ana ta hirar saurayi, haka za tayi zugum tana jinsu ba za ta iya cewa uffan ba akai. Daga karshe ma har gani suke ko ta sawa kanta boko ne ganin mahaifiyarta lecturer ce ko itama bokon ta sa a gaba. Zolayarta suka koma yi ana kiranta Farha Boko addini. Sai ta biye musu kawai aka tafi a hakan, kamar da gaske abin bai dameta bane ba ko baya gabanta. Nan kuwa tafi kowa son taji wani ya zo da kokon barar neman soyayyarta. Itama ace yau dai ta taba yin saurayi.

Bayan ita, sai da Mami tayi dogon juyi tukunna da idanuwanta sannan ta hango Lilu can tsaye da abokai. Wani murmushin takaici ta yi a ranta, wato abun da ta kwana tana yi masa fada akai har suka kwanta bacci ta bayan kunnuwansa ya wuce.

Ta rasa gane irin kin ji da masifar kiriniya irinta Lilu. Kunnuwansa kamar an cusa masa duwatsu an toshesu, baya ji kwata kwata. Fitinanne ne na bugawa a jarida. Shima duk sanda ya yi abubuwansa, Tahir take hangowa, takan ga  karshen ta abubuwan da yayi ne Allah ya jarabce shi da 'ya'ya haka. 

Khalil bashi da tsawo, har takanyi mamakin yanayinsa jikinsa kamar mutumin ruga. Karamin jiki gareshi babu kiba sai fadin rai da jin shi ma ya isa. Ya fi sauran 'yan uwansa  kyau har mutane kan ce masa mai baby face.

Da wannan fuskar kamar ta salihan bayi yake yaudarar mutane, idan yayi abu mutane kanyi mamaki har suga kamar ma karya ne ace wai shi ya aikata hakan. Iya saninta game da halayyarsa ta san baya shaye shaye. Amma akwai hulda da abokan banza, har club yana zuwa. Ga kuma azabar son mata har mamakin sa ma ta ke, shekaru ba wani abun azo a gani ba amma idonsa idon mace sai yayi yadda yayi ya tsarata. Ko da bai fara aikata me gabadayan ba to fa ya dau hanya gadan gadan wurin gadon halin ubansa. A gida ma duk wani abu na fitina, ko abun da za ace bari ko wani abu mara dadi a to sunan sa ake ambata. 

Yanzu haka da take hangoshi tsaye yake tare da wasu abokansa yana ta zuba zance daga inda take tana iya jiyo muryarsa ana shewa ana dariya. Ga gashin kan san nan yayi wani irin askin gefe da gefe anyi lowcut, tsakiya ya tara gashi kamar kan zakara. Ita dai ta san ba buzu ta haifa ba amma idan ka ganshi banbace shi da buzu tabbas zai baka wahala. Gashin gaban ne ya wani nannade ya kwanta luf luf yana sheki. Wannan ne dalilin fadan su a daren jiya. Tayi tayi ya fadacmata me yake shafawa haka, har tana ce masa idan ma relaxer ya fara sawa  to Allah ya tsinewa mai kamanceceniya da mata. Sannan ta ce idan zai zo taron  convocation din to ya tabbatar ya aske kansa askin mutunci. 

To gashi dai yazo babu askin da alama kuwa har ya fita nuna farinciki ma yadda yake ta shewa da abokai. 

Bayan shi kuma sai autar ta Sauda. Ita yanzu suke shirin gama secondary tare da Mardiyan Nasima, don tare aka saka su makaranta.

Sanda aka saka Sauda, duk da Mardiya bata kai shekarun shiga ba haka Nasima ta nace sai an sakata tsabar masifar kishi dake azalzalarta. Matsalar Sauda shi ne raina duka matan Abbansu. Bata ragawa kowa indai zai shiga gonar Maminta. Amma Allah Ya hada jininta da Mardiya. Nasima tayi kokarin ranasu har ta gaji. Sannan sabanin yayarta Farha da ta rasa manema, ita kuma har sun mata yawa. Shi yasa Allah Allah take ma ta gama makaranta ayi mata aure kafin masifar Tahir ya rabe ta. Tunda manema ne da ita ta ko ina babu babba babu yaro kowa Sauda. Ita da ta haifo su ma bata ga da me saudat din ta dara Yar uwarta ba to amma abu na ubangiji baka da ta cewa se Hamdala.

A gefensu kuwa Mardiya ce a tsaye tana murmushin yake. So take ta karaso wurin Mami amma tana jin nauyi. Sauda ta figo hannun kanwarta suka taho tare ta rungume su daya bayan daya. 

Mardiya ita ce babban misali na rayayye ya fita a cikin matacce. Iyayenta basu da halin yabo ko daya amma ita dabi'unta ababen burgewa ne. Tana son 'yan uwanta da mahaifi sannan a gefe tana yakin boye mummunan halin mamanta Nasima.

Su biyar Abba Tahir ya mallaka. Ya dauki son duniya ya dorawa 'ya'yansa. Hatta Suhaib da shi kadai ya san boyayyen halinsa yana son abin sa. Duk wani so da gata da barin kudi ba ta inda ya ragesu. Tunda ya yi kudi arziki ya habbaka. 

Bayan gama daukar hotuna iyalin suka hadu a motoci biyu. Ta Alh. Tahir ce ta fara fita saboda takura da ya yi da kallon da Suhaib yake watsa masa. Dayar kuwa Lilu ne ya ja su zuwa gida...

Kaddarar shekarun da Alh. Tahir ya diba yana tafka ashararancinsa da 'ya'yan mutane a yau ne za ta rabi dukkan 'ya'yansa. Domin a wannan rana ne Munzali da Abbati suka shigo garin Kaduna akan hanyarsu ta zuwa Kano. 

TAKWAS GOMA BA BIYU.

Tun kafin ta iso bangaren da 'yan kunshin suke zama wanda yake hanyar kofar fita Anti Hasiya ta san takun waye. Sautin kwas-kwas da takalminta mai mugun tsini yake yi har tsakar kan mutane ake ji. Dunduniyar duka takalman ta cire wurin tsinin sai qusa ke kartar fasassun tiles din da aka saka a wurin . Budurwa ce da take cikin ganiyar shekarun 'yan matancinta. Tana da kyaun kirar jiki da na fuska. Kayan jikinta sun matseta don siket din sai da ta dinga tsalle tana jan shi sama kafin ya shiga. Rigarta kuwa ko anyi rantsuwa babu kaffara kana gani ka san da kyar take sauke numfashi. Ga rabin kirji duk a waje haka ma bayanta. Kanta babu dankwali sai wani yalolon mayafi sa ta yane kan dashi. Ana ganin zara-zaran kalbar da tayi da zaren lilo a cewarta shi ba haram bane. 

 "A haka zaki fita?" Cewar Anti Hasiya ganin tana niyar fita kai tsaye.

Maimakon amsa Ayaah gatsina fuska tayi ta nufi kofar gidan gadan gadan za ta fita. Anti Hasiya tayi murmushin takaicin wannan hali nata. Wani salon fitsara da rani bata tunawa dasu sai taga tsakar gidansu cike da 'yan kunshi. A lokacin take yunkurin taka matar da take matsayin uwa a gareta don kawai ta zubar mata da mutumci. Bukatarta ta dade da biya domin dadaddun kwastamominta kusan kowa ya san tana da 'yar da take neman fin karfinta ba don a tsaye take ba. 

Murja dake gefe tana tata sana'ar ta kitso ta saki kan matar gabanta ta taso a harzuke.

"Ba dake Anti take ba?"

 Ayaah tayi mata kallon raini tana jujjuya idanu "ai fa tunda ki ka fara kama matsabbai bakinki ya bude. To haka zan fita uwata ko zaki hana ne?"

Wata mata ta kada baki ta ce "ke kuwa 'yan mata idan baki ga girman yayarki ba bai kamata kiyi haka a gaban mahaifiyarki ba."

Dukan kunnuwanta tayi a tare tana murguda baki hagu da dama tare da farfari da ido kamar sabon kamun aljanu.

"Mahaifiya? Tabdi. To ni mahaifiyata tana kasa Hajiya. Wannan matar..."

"HAJARA!"

Ba Ayaah ba kusan duka matan wurin harda Anti Hasiya kuwa sai da tsawar Honorable ta kada musu ciki. 

"Baki da bakin amsawa ne?" Ya sake cewa a harzuke yana tsaye a kofar da ta raba ainihin tsakar gidan da barandar da ake zaman kunshin.

"Gani Baba" ta ce da sauri lokaci guda kwalla na zubo mata.

"Share wadannan munafukan hawayen kizo ki wuce mara kunyar banza."

"Baba gidan Anti Hasina (kanwar A'i kuma yaya ga Hasiya) zani."

"Kin wuce ko kuwa?"

Bata jira ya kuma magana ba ta bi ta gefensa ta shige ciki tana kuka. Dan dukar da kai ya yi ya bawa matan hakuri.

"Ai shekarun nan sai an kai zuciya nesa. Allah Ya shirya mana zuri'a." Matar dazu ta furta da dan murmushinta.

Ciki ya koma zuciyarsa tana tukukin bacin rai. Tsakaninsa da Hasiya yafi kowa sanin cewa ba soyayya bace. Ya sakawa zuciyarsa Allah ne Ya kawota cikin rayuwarsu domin ta zame masa bangon jingina. Idan ya tuna yadda har A'i ta rasu bai taba taka kafarsa gidansu ya gaishe da Innayo ba kunya kan rufe shi. Shi yasa baya ganin laifinta da taki goyon bayan auren nasu har yanzu. A yayinda mutane da yawa marasa tawakkali zasu alakanta aurensa da Hasiya a matsayin silar karayar arzikinsa shi alkhairi ya hango. Ya sani sarai cewa ko uwar 'ya'yansa da wuya ta zauna tsahon shekarun nan tana dawainiya dashi. Ba yadda zaiyi ya raba 'ya'yansa da kakarsu Laraba da kannen mahaifiyarsu amma yana bakincikin alakarsu. Yaji dadi da sauran basa daukar zuga amma Ayaah zugar ce ta tadda hali. Da fada yana fitowa mutum kila ba za ta ganu ba yanzu. A kanta ya fara dukan 'ya'yansa amma kullum dada kangarewa take yi. Shekararta goma sha shida da watanni, yanzu take ajin karshe a sakandire.

Bayan sun shige ciki sai da Anti Hasiya ta dauki mintuna kafin ta ita cigaba da zanawa matar gabanta lalle. Lokuta marasa adadi ta kan ji kamar ta yiwa Ayaah dukan tsiya amma sai ta daure. Maraicinta take dubawa da kuma sanin cewa duk ranar da ta kai mata hannu akwai yiwuwar ta karairayata. Bata iya fushi ba sam. Sai ta dade tana tara mutum kafin ta dauki mataki. Abu na biyu kuwa bai wuce fargabar da take fama da ita akan kalaman Innayo ba. Tana yawan fada mata cewa yadda su A'i suka watsa mata kasa a ido ta tabbatar da wuya idan ba haka su Ummi zasu yi ba. Gashi ita bata haihu ba ma balle tasa rai da samun mai jinkanta a gaba.

'Ba duka aka taru aka zama daya ba. Dan da zai ji kan mutum ba lallai ya fito daga cikinsa ba.' Haka take yawan fadawa zuciyarta.

Daga karfe uku ta rufe karbar 'yan kunshin ranar. Sai bayan la'asar ta gama ta shiga ciki tayi wanka. Ummi tayi abinci ta ci sannan taje ta duba Abbas. Yana yawonsa ko ina sai dai kwakwalwar ce ta dan tabu. Maganarsa ta hankali bata tsayi yake komawa shirme. Kwanakin nan yana yawan tashi da ciwon kai irin wanda yake yi tun bayan hatsarinsu. Ganin har lokacin yana kwance ta koma dakin Honorable.

Kudin da take tarawa ta dauko. Dubu hamsin ne da 'yan kai suka rage bayan sun sayi kayan abinci sannan ta biyawa Ayaah kudin NECO da WAEC. Dubu shabiyar ta cire zata kaiwa Innayo washe-gari. Wata shabiyar din ta bawa Honorable a kai Abbas asibiti. Ashirin din kuma zata rike goma sai goman kai ta siyo kayan lalle. Dama haka take yi duk karshen wata ta raba musu ribarta. 

"Hasiya ki bar kudinki. Na yiwa wani abokina dan majalisa magana zai bamu tallafi akai Abbas asibiti a duba shi sosai." 

Kin karbar kudin da ya miko tayi, "ka fara kaishi ko magani su bashi na saukin ciwo kafin tallafin yazo."

Da kyar ta samu ya karba a daidai lokacin da suke jin ihun Abbas din cikin azabar ciwo. Da gudu-gudu Honorable ya fita ya samo mai adaidaita sahu suka kaishi asibiti. Sai karfe tara na dare aka sallamosu. 

Kafin su dawo saurayin Ayaah ya kawo mata ziyara. Tunda babu idon babba a gidan tayi shiga irin wadda take so ta fita ba tare da sauraron gargadin Ummi da Murja ba.

"Wowwww baby so ki ke ki kasheni ne da wannan kwalliyar? Kin san ina matukar son kwalliya. Ganinki haka ya cire min duk wani bacin rai da na taho dashi." Ya ce tana isowa jikin motarsa.

Kanta taji yayi gingirin ya kara girma saboda tsabar dadin da taji da yabawarsa. Hankalinta kwance ta gillo masa karya da suka soma hira saboda yadda da soyayyarsa da tayi.

"Babanmu ya ce ka fito."

Sarai ya fahimceta sai ya bagarar ya gyara tsayuwarsa.

"In shigo dai ko Baby?"

Kallonsa tayi da rashin fahimta ta ce "ka shiga ina?"

"Oh, ba kina nufin na shiga ciki mu gaisa bane?" 

Da saurinta ta gyara masa "nufina ya ce ka turo ayi magana saboda asa rana."

Rabeel sai ya mike tsaye da kyau yadda za ta ga tsayinsa ya daure fuska yana jera mata tambayoyi "amma ba dai ce masa kika yi mun tsayar da maganar aure ba ko? Yaushe muka hadu? Ke da kike karatu me zaki yi da aure?"

Tsoron kar shi ma ya kufce kamar sauran yasa ta kwantar da murya tana bashi hakuri

"Dama ba wai auren za a daura yanzu ba. Kawai dai don ya san da kai ne kafin na gama makaranta."

Kofar motarsa ya kama zai shige yana sababin da ya kwana biyu yana neman damar yi. Ya gaji da gafara sa bai ga kaho ba. Ta kware wurin kwadaita masa jikinta da irin shigarta amma taki bari ya dara daga rike mata hannu. Ya zata a waye take yazo kwasar ganima ashe kidahuma ce. Ga damar sulalewa ya gudu ya samu ba bata lokaci kuwa ya cafketa.

"Yadda bana son a katsewa kannena mata karatu kema ba zan katse miki ba. Na zata Baba zai yarda kiyi zurfin ilimin da zamu yi alfahari dashi ni dake da 'ya'yanmu amma na fahimci ba haka ba. Tunda da wuri yake son aurar dake gaskiya ki nemi wani."

Hankalin Ayaah in yayi dubu to duka ya mike tsaye. Bata da burin da ya wuce tayi aure ta bar gidansu. Gwaggo Laraba dama ta fada mata Anti Hasiya ce ta hana Murja da Ummi aure sannan sun kasa shiga jami'a. Daga mai dinki Ummi sai Murja dake kitso. Ga babansu ta hana arziki ya zauna masa domin ta juya shi. Shi yasa ita ta dage da karatu sosai don ta sha alwashin shiga jami'a. Abin kaddara  duk kokarinta  bata ci kwalifayin (qualifying) ba shi yasa Anti Hasiyan ta biya mata kudin NECO da WAEC. Ta fara murna wannan saurayin sun yi wata biyu shi ma yana shirin subucewa.

Murmushi ta kirkiro na dole ta ce "Lahhh, wasa fa nake maka. Baba so yake na zama likita ma."

Ai kuwa ya hade girar sama da kasa

"Ayaah ni kam ba zan iya hada inuwa da makaryaci ba. Kamar baki san haramcin karya ba ki kalleni ki yiwa mahaifinki karya da sunan wasa?"

Hawaye ta soma tana bashi hakuri ya shige motarsa yaja. A ransa yana cewa ta fiye bakin naci. Tun satin farko da yazo ya fahimci ita aure kawai take so. 

"A nemi wani wahalallen ba ni ba" ya ce yana dukan sitiyari.

Kamar kiftawa da bude ido Ayaah ta neme shi ta rasa. Kuka sosai ta fashe dashi tana mai gasgakata Gwaggo Laraba. Lallai bokan Anti Hasiya ya iya aiki. Yanzu yanzu ta fito yana dariya amma ko rabin awa basu yi ba ya tafi. 

Rabeel bai zame ko ina ba sai gidansu abokinsa Danliti wanda ya bashi aron mota. Waya yayi masa ya fito karbar makulli.

"Amma Rabilu yau kayi sauri ko baka sameta ba?"

Dariya ya yi sannan ya kwashe yadda suka yi da Ayaah ya fada masa.

"Kuma sai ka barta?" Cewar Danliti da mugun mamaki.

"To zama kake so nayi a sani auren da ban shirya ba?"

"Kai dai gaula ne. Irinsu ai da sa musu rai da aure ake moresu. Yarinya danya shakaf kamar wannan ka tsallake ka barwa wani?"

Maganar ta shigi Rabeel ya cije yatsa yana maganar 'yan tasha yadda ya saba "ban yi tunani ba Yasin. To yanzu meye shawara?"

Danliti ya lashe lebensa na kasa "sa'arka ta kare saura tawa. Can zani na gwangwaje son rai..."

"Wannan yarinyar kamar kifi ba bari zata yi ka mori komai ba."

Danliti ya shige motar da ya gyara zai mayar gareji kafin ubangidansa ya fahimci bata kwana a can ba "muje ka rakani na mayar da motar nan na baka satar ansa domin gaba."

***

Jirgin Abuja su Munzali suka shiga. A can suka dauko motarsu wadda suka ajiye a gidan shakatawar daya daga cikin mutanen da suka ziyarta a Lagos. Babu bata lokaci suka kamo hanyar Kano saboda shirin bikin nadin sarautar Abbati sati mai zuwa.

"Wai kuwa ya maganar mai yiwa Qibdiyya alkyabba ne? Ka tabo shi mana muji idan ya gama mu tsaya a Zariyan" Abbati ya tambayi Munzali suna daf da shiga Kaduna.

Da sauri Munzali ya dauki waya ya kira mutumin da ya bawa aikin dinkunansu shi da Abbati da 'yarsu. Telan kwarrare a dinkuna irin na kayan sarauta. Kwatanta musu wata plaza ya yi mai suna Diamond plaza.

"Kwananmu hudu da kama shago a nan mun baro Zariya. Ban fada maka bane Alh. Munzali saboda idan na gama da kaina zan kawo muku Kanon."

"Ka gama na Qibdiyya? Babanta ya dameni wallahi." Munzali ya ce yana dariyar hararar da Abbati ke jefa masa.

"An hada komai saura takalman."

"Zamu biyo"

***

Sau biyar Mardiyya tana kin daukar wayar Mamanta Nasima saboda tsoron me zata ce mata. A na shidan sai ta tura mata text wanda yasa da kanta ta kira a tsorace.

(Idan baki dauka ba zamu hadu ne a gida. Shashasha mara mutumci.)

Ringing din farko Mama Nasima ta dauki wayar ta fara surfa mata zagi.

"Saboda baki daukeni a bakin komai ba ki ka shirya ki ka bisu ko? Tun ranar da babanki ya fada ban ce babu inda zaki ba?"

Mardiyya sai ta wayance kamar bata ji me ta ce ba "Mama muna hanya"

Rai a bace ta ce "Au, baki ma ji me na ce ba kenan. To ki ce su saukeki a shago yanzun nan."

Mardiyya ta kashe wayar ta taba Sauda dake gefenta.

"Mama tana nemana a shago."

Sauda ta dan zura kanta gaban motar ta ce "Ya Lilu don Allah mu biya shagon Mama a ajiye Mardiyya."

Bai so ba sai dai kuma Mardiyya tafi karfin haka a wurinsa. Tana kaunar 'yan uwanta suma suna sonta ciki kiwa harda Suhaib.

"A ina yake?"

"Diamond plaza" Farha ta bashi amsa.

U-turn ya yi ya koma titin da suka baro domin sun bar hanyar plazar a can baya. Farha ce ta kira Mami Khadija ta sanar da ita inda zasu fara zuwa ta ce babu matsala. Ta ma jidadi domin abin da take son yiwa Alh. Tahir zai fi a bayan idon 'ya'yansa.

Suna shiga harabar plaza din Lilu ya hango wata jar mercedes benz ya daki sitiyari yana dariya.

"O.M.G! Wayyo Ya Suhaib mintsine ni na farka."

Suhaib ya girgiza kai yana dan murmushi "kana da matsala Lilu. Yanzu zaka yi sauri mu ajiyeta ne ko mota zaka tsaya kallo?"

Kallon rashin yarda da maganar da ta fito daga bakinsa Lilu ya yi masa.

"Mercedes benz E class, E dinma 350. Ya Suhaib dream car dina ce fa kake yi mata kallon raini."

Su Farha dake baya suka bushe da dariya don Lilu kamar zai yi kuka.

"Tunda dai iyakarka da ita bai wuce dream din ba ai shi kenan." Ya zura hannu ta taga ya dagawa motar da ta sha tint glass hannu "ke dream car Lilu na gaisheki."

"Ya Suhaib ka sace min gwiwa. Burina na mallakin motar nan kasa kafa ka dagargaza da wannan abin da kayi."

'Yan matan suka cigaba da dariya yayinda Lilu yake ta mita kamar ya ari baki. Kusa da motar yaje ya yi parking yana cewa sai ya shafata ko za ayi kararsa.

"Muje na raka ka Lilun Mami." Farha ta ce hannunta a jikin hannun kofa.

Mardiyya ta janyo hannun Sauda bayan ta fito daga motar.

"Zo ki rakani muma mu taba." 

Kamar ba su Suhaib yake kira ba duka kannen nasa suka fice suna dariyar yadda jikin Lilu ke rawa yana zaro wayarsa. Jingina ya yi a jikin motar ya gyara kwalar rigarsa. Farha ya mikawa wayar ta karba tana murmushi.

"Allah Sarki 'yan matan KASU zasu shiga uku da hotunan karya."

Yana zura hannayensa a aljihu idanun Abbati dake zaune a mazaunin direba yana ta dariyar hirarrakinsu suka sauka akan Farha.

"Ya Ladif" ya sami kansa da furtawa a hankali yana shafar sumar kansa da take shan  gyara.

'So ne? Wannan ce soyayya?'

Karon farko a rayuwarsa mace ta burge shi. Mace ta dauki hankalinsa. Ganin Farha ya yi tamkar tauraruwar da wata ba ya cika sai da kasantuwarta kusa dashi.

It was love at first sight... 

TARA DAGA KE SAI GOMA.

I just published "10" of my story "UWA UWACE...". https://my.w.tt/ZvVtc6Nojab

UWA UWACE...10

Batul Mamman💖

Allah don isar da tafi kowacce isa

Allah don mulkin da bashi da wa'adi

Allah don rahamar da bata yankewa

Allah don girman zatinKa

Allah don kadaitar mulkinKa

Allah don buwayarKa

Ka karawa Annabi SAW daraja

Ya Rabbi mamallakin sammai da kassai Ka kare mana zuri'a daga dukkan sharri. 

Ya Allah Ka karesu daga sharrin masharranta da sharrin kawunansu domin hakika kowane dan Adam akwai dabi'ar da aka halicce shi da ita mai kyau ko akasinta. Ya Allah kar Ka buga misalin Allah wadai damu ko 'ya'yanmu.

Ya Allah Ka azurta iyayenmu da mafi girman daraja da daukaka daga cikin AljannarKa. Allah Ka yafe musu, Ka jikansu, Ka kara musu lafiya, Ka kyautata halayensu, Ka inganta mu'amalarmu dasu da kuma sauran mutane. Amin

 RABBIR HAMHUMA KAMA RABBAYANI SAGHIRA

***

Babu sautin da kunnuwan Abbati suke ji sama da bugun zuciyarsa. Sassanyan murmushi ya kufce masa a lokacin da ya dora hannun damansa akan kirji saitin zuciyarsa.

"Ya Farha kawo kema na dauke ki" muryar Lilu ta katse tunaninsa.

"Farha" ya gwada kiran sunan akan harshensa.

Daga wajen murmushi tayi wanda ya kara narkar da zuciyarsa ta ce

"Haka kawai ina tsaya masu motar su fito a tsareni in sha kunya."

Mardiyya da Sauda ya dauka har lokacin Munzali bai fito daga wajen tela ba. Farha ta gaji da surutunsa na rokon ta dauka ta jingina da motar bangaren direba.

"Irin abin nan zanyi kamar nice mai motar na zo shopping."

Hannun ta kama kamar za ta bude, Lilu ya saita ta zai dauka Abbati kuma ya cire lock. Tana dan daga handle din kofar ta bude. Daga ciki ya turota ai sai ta gigice su duka hudun suka kwasa a guje suka nufi shagon Mama Nasima. Suhaib na ganin haka ya fito daga mota da sauri. Wurin Abbati dake tsaye yana dariya ya karasa ya mika masa hannu.

"Don Allah kayi hakuri"

Abbati ya saki fuska sosai "ni zan baka hakuri saboda na tsorata maka kanne. Muje na tayaka kiransu" ya nuna hanyar matattakalar da suka hau.

"Kar ka damu na san inda suka je" Suhaib ya bashi amsa yana hawa benen. A ransa yake ayyana mutumin yana da saukin kai duk kuwa da cewa kana ganinsa tun daga sutura har fatar jiki ka san akwai kudi. 

Shagon Nasima da take sayar da kayan kitchen suka shiga. Allah Yaso babu kwastoma ko daya a ciki sai 'yar budurwar dake tayata aiki. Mardiyya ce ta fara shiga ta hau ta da fadan da ta fara a waya.

"Tsinannen yawo da rashin kishin uwarki yasa ki ka bijerewa maganata ko? Wace uwar za a baki a wurin da yasa ki fita da sassafe kafin na tashi?"

Tuni idanun Mardiyya suka kada suka yi ja tana shirin yin kuka. Farha, Lilu da Sauda sai suka yi turus. Mama Nasiman kanta ta dan ji kunyar ganinsu amma sai ta fuske.

Fuska ba wani annuri ta ce "yau kune a nan? Ince dai lafiya."

"Lafiyar kenan. Kanwarmu wadda babu mai iko da ita sama da Alh. Tahir mahaifinta muka kawo" Lilu ya bata amsa shi ma fuska a hade.

"Rashin kunya zaka yi min? Khadija ma..."

"Wallahi kar ki soma. Da fa bamu san asalin balbela bane." Farha da bata da hayaniya ta ce a tsiwace. Ita da 'yan uwanta basa gani su kyale in dai abu ya shafi mahaifiyarsu.

Mardiyya kuka ta saka. Ita ma ta san labarin auren cin amanar da mahaifiyarta tayi da babansu. Ba dai su san da maganar suna neman juna ba amma sun san mai'aikin gidan ce. Haka zalika sun san Anti Jiddo 'yar uwarta ce. Sauda ma kukan take tayata. Ana haka Suhaib ya shigo. Mama Nasima ta nuna masa kannensa cikin bacin rai.

"Ka fita dasu kafin na kira Alhaji. Ba zan yarda ku zo har nan ku min rashin kunya ba."

Da ido kawai ya kallesu suka fice daya bayan daya.

"Kiyi hakuri"

Ya ce da ita bayan sauran sun fita. Maminsu ta gargade shi sosai akan yiwa matan babansa rashin kunya. Mota suka nufa ya karbe mukullin daga hannun Lilu. Bai ce dasu komai ba yaja suka tafi. Suna fita Abbati da Munzali suna shiga shagon Mama Nasima. 

Yawun bakinta taji ya kafe ta nemi na hadiya ta rasa saboda ganin matasan masu kudi a gabanta. Komai da komai na suturar jikinsu da ido ke gani iri daya ne. A cikin 'yan dakiku ta gama lissafin tsadar kayansu ta gane sun tsallake raini nesa ba kusa ba. Harara ta gallawa Mardiyya wadda take jin zafin zuwanta a mace gashi bata sake haihuwa bayanta ba. Jikinta na rawa saboda rashin sanin daraja da kimar kai ta matsa gabansu.

"Alhaji me ku ke so? Ke Debora miko musu katalog (catalogue) dinnan su duba kaya." 

Kamar wani zai rigata da sassarfa ta ce su biyota office dinta. Wani dan daki ne da aka sakaye daga gefe da kofar gilas. A nan take zama idan ta shigo shagon. Waige waige Abbati ya dinga yi yane neman su Farha. Munzali yana 'yar dariya ya tura shi gaba zuwa ofishin Mama Nasima tana fesa airfreshner.

"Tunda ka kawomu ko kofi ne sai ka saya." Ya rada masa a kunne.

Da suka shiga sun sameta tana goge kujerun zaman baki da dankwalin kanta. Murmushi take ta dokawa ta nuna musu su zauna.

"Mardiyya. Ke Mardiyya kawo musu abin sha. Alhaji me zaku sha? Idan babu sai Debora ta sauka ta siyo."

Sai da Mardiyya ta goge hawayenta ta taho zuciyarta tana zafi. Haka ta tashi ta fahimci mahaifiyarta tana bare-bare da zubar da mutumci gaban masu kudi. Idan ta sansano kudi a jikin mutum to babu ya shi a wurinta. Yaro sa'an Mardiyya ma sai ta duka masa. Neman kudi take kamar tayi sata. Tunda bata da magajin da zai tatso mata da yawa a jikin Alh. Tahir sai ta fake da kasuwanci tana kwasar kudi son rai. Duk da haka tana son kasuwancin domin yana hadata da manyan mutane.

Shigowar Mardiyya keda wuya idanun Abbati suka sauka a kanta. Murmushi ya yi sosai.

" 'Yan mata ashe nan ku ka gudu. Dama ku muka biyo. Ina 'yan uwan maki?"

A darare ta kalli Mama Nasima sai taga ta kyafta mata ido da sauri. Da dariya ta ce dasu "Ba dai Mardiyya ku ka biyo ba? Ikon Allah. Ai 'yata ce ta cikina. Waye surukin nawa a cikinku?" 

Mardiyya ji tayi ina ma kasa za ta tsage a lokacin ta shige ciki. Daga ganin mutane ta kasa zaune ta kasa tsaye.

Ita kuwa Mama Nasima ko amsa bata jira sun bayar ba ta dora da cewa "zo ki zauna bari na kawo lemon da kaina." 

Da taga Mardiyyan ta kasa daga kafa ma saboda takaici ta soma fada "meye haka ne zaki barsu jira kamar sa'anninki?" Ta dube su da dan murmushi "kuyi hakuri fa. Yaran yanzu da ka ce kana son su sai su dinga ganin kamar kun zama sa'anni."

Tana fita Mardiyya tayi saurin zagayawa yadda zata fuskancesu da kyau.

"Don Allah kuyi hakuri da maganar Mama. Sannan kayi hakuri da muka tsaya a jikin motarka."

Murmushi Abbati ya yi yana jin tausayinta. Yanayin abin da mahaifiyarta tayi ba kowa ya kawo masa rai ba sai Munzali. Haka Asabe take gigicewa idan suka je gidan. Yanzu kamar ta goya shi bayan da almajiri take kiransa. Munzalin ya kalla yaga ya yi shiru. Ya tabbata shi ma ta bashi tausayi ne.

"Ga mai motar nan ni dan rakiya ne."

Caraf a kunnen Mama Nasima. Da saurinta ta karaso ta zuzzuba musu maltina mai sanyi a kofunan tangaran da yanzu ta bude daga kwali cikin kayan shagon. Da zata basu har wani dan durkuso tayi wanda ya tsayawa Mardiyya a zuci don takaici.

"Ma sha Allahu. Ai nima mota ta tana nan a waje. Zaku ganta wata koriya koriya nan. 3.8 miliyan maigidanmu ya saya mana ni da kishiyoyina. Mu uku ne nice ta biyu." Ta dan yi shiru na abin da bai kai sakan biyar ba sannan ta cigaba da magana tana tura musu tray din da ta dora kofunan "ku sha mana ai an zama daya. Ya sunanku ne?" Ta kare da tambaya tana doka murmushinta mai ban haushi.

Munzali zai yi magana Abbati ya take masa kafa ya nuna kansa

"Ni suna na Abbati shi kuma Munzali."

Kacokan ta mayar da hankali gare shi "Allah Sarki Alhaji Munzali. Ya su Mummy? Ya fama da jama'a?"

Kasa jurewa Mardiyya tayi ta fice. Wannan zub da kimar ya yi yawa. Abbati da Munzali kuwa da kyar suka danne dariyarsu. Munzali ne ma ya yi karfin halin cewa zasu tafi.

"Kun dai karbi nambar wayarta ko?"

"Yanzu zamu karba" Munzali ya bada amsa yana yin gaba.

Tana ganin Abbati ma zai fita ta dakatar dashi "Alh. Abbati ai da ka jira shi a nan. Sai da irin haka zasu fuskanci juna."

"Haka ne" ya ce yana tsayuwar dole.

Suna fita Munzali ya karbi nambarta. Hakuri ne dai take ta bayarwa ya ce kada ta damu. Nambar ma ya karba ne saboda kiran gaggawa da Abbatin yayi masa. Bai sani ba ko zai bukaci hakan.

A ciki tambayoyi ta tsare Abbati dasu ya dinga bata amsoshin da ya ga dama. Ba jimawa Munzali ya kira shi ya ce mata zasu tafi. Haka ta taso Mardiyya a gaba har bakin mota suka rakosu.

"Ka gaishe da Mummy da Daddy don Allah. Ka turowa Mardiyya nambarsu sai na kira mu gaisa a fara sabawa da juna."

Munzali da Abbati na ganin sun bar wurin suka hada ido suka kwashe da dariya.

"Mutumina ka gaishe da Mummy da Daddy" cewar Abbati yana kyakyatawa.

"Ya kaga Asabe tana amsa sunan Mummy" shi kuma Munzali ya ce yana tasa dariyar.

Sai da maganar ta fito ya yi saurin kallon Abbati ya doki bakinsa da kansa "sorry Abban Qibdiyya Allah subul da baka ne."

Abbati ya girgiza kai "ni dai na fada maka UWA UWACE. Tunda ta kawoka duniya tayi maka komai."

Duk da Munzali yaso daurewa amma sai da muryarsa ta dan yi rawa ya ce "Komai fa ka ce Abbati. Asaben ce tayi min komai?" Wani zazzafan hawaye ne ya sauko masa gashi shi yake tukin lokacin ya share ido da karfi "na rantse maka idan yau za a bani zabi kai zan zaba akan uwar da ta haifeni. Bata damu da komai nawa ba sai aljihu." Yana maganar yana hawaye sosai. Haka Allah Ya yi shi mai matukar son kulawa. Kuma duk yadda ya kai da basarwa ba karamin kwadayin ranar da Asabe za ta nuna masa mahimmancinsa yafi karfin kudi yake ba.

Hawayensa ya tayarwa da Abbati hankali ba shiri ya sake karbar tukin. Shiru suka yi a motar har suka wuce Zariya sannan Abbati ya katse shirun motar.

"Munzali"

"Na'am" ya amsa yana ciccijewa irin na wanda ransa ya baci yana jiran rarrashi.

"Dadina da kai ka ki girma. Ko kunya babu kake faman kuka kamar karamin yaro."

"Allah abin ne da haushi." Kawai ya sake fashewa da kuka.

Abbati yana tuki ya daga hannu ya make shi a kafada "ka min shiru don ubanka. Haka kawai za ka dinga min kuka kamar na dauko rikakken rago."

A take Munzali ya soma dariya ya karkace baki ya ce "ɓaaaaa, ɓaaaaa, ɓaaaaa"

Abbatin ma dariyar ya kama yi. Sai da suka yi mai isarsu sannan ya yi gyaran murya wanda yasa Munzali mayar da hankali gareshi.

"Misali a kawo maka mace da namiji duka kyawawa ace ka zabi daya wanne za ka zaba?"

"Me yasa ka tambaya?"

"Maganar sai mun zauna ka bari muje gida"

"Nifa ka san bana son jan rai kawai ka fada."

Bakinsa ya ji ya dan yi nauyi amma yana ganin dole ya yi magana.

"Munzali yaushe zamu daina wannan sana'ar?" idanunsa akan titi ya cigaba da magana tunda ya samu hankalin Munzalin na gareshi "ina tsoron kada mu dore a haka har asirinmu ya tono mu gogawa Qibdiyya abin da ba zai kankaru ba."

A hankali Munzali ya ce "ka sami macen da ka ke so ne? Ko yarinyar dazu ce da kaimu shagonsu?"

"Ko daya" ya sami kansa da cewa saboda yadda zuciyarsa ta raya masa cewa bashi da tsaftar jiki da ruhin da suka isa bashi dama ya furtawa Farha kalmar so.

"Idan kana so mu daina ka sani ba zan tsallake maganarka ba. Nima fa na san haramun ne amma hanyar da na sani kenan ta samun kudi."

"Munzali bamu da maraba da karuwai fa. Biyawa mutane bukata muke yi su biyamu. Bana so mu tabbata akan wannan abu" ya ce yana dan tsare shi da ido.

Jikin Munzali ya dan yi sanyi. Yana son bari shi ma amma yana tsoron kada haka ya zama dalilin rabuwarsa da Abbati.

"Idan mun daina me zamu yi?"

Abbati ya ce "yanzu zamu ga amfanin adult education (yaki da jahilcin) din da muka yi. Kudaden da muke samu muyi amfani dasu mu bunkasa shagunanmu na kasuwa. Ko mu bude irin super store dinnan ko mall."

"Kai kana sha'awar mata ne?" Munzali ya kasa hakuri sai da ya tambaye shi.

"Na zata bana yi Munzali amma daga baya na gane nafi son mace akan namiji. Nifa sana'a na dauki abin da muke yi sai kuma sabo. Amma ina ji a jikina zamu iya dainawa idan mun sa kanmu. Mu dai yi tunani a kai mu nemi mafita."

Kai tsaye Munzali ya amsa masa sai dai yana ji a jikinsa zasu wahala. Sun girma cikin wannan dabi'a har ta kai da kyar yake iya zuwa ga matarsa. Cikin Qibdiyya ma rabo ne kawai ya sani. Shi kuwa Abbati rashin so da mugun halin Hanne na dauke dauke yasa duk zuwansa gareta baya wuce rabo. Sai gashi 'ya'yan ma basa zama. Dadin dadawa sun saba da rike manyan kudi. Suna cikin matasan dake tashen kudi da 'connection' na sannin manya a yanzu

(Ina so 'yan uwa su sani cewa mutane masu neman jinsinsu kala biyu ne. Akwai homosexuals masu neman jinsinsu kadai. Basa taba sha'awar wani daban. Akwai kuma bisexuals. Sune masu sha'awar jinsinsu walau mace ko namiji da kuma wanda ba nasu ba. Suna iya mu'amala da kowanne su jidadi. Abbati da Munzali sun kasance cikin wannan jerin. Sabo yasa basu damuwa da mata, ba wai don matan sun daina daukar hankalinsu ba.)

***

Kayanta ta rage ta saka wata doguwar rigar yadi mai laushi sannan ta fito falonta inda aminiyarta a wurin aiki take zaune. Da fara'a ta sake tashi a karo na biyu ta rungumeta.

"Congratulations Dr. Khadija."

"Godiya nake Assistant Prof. Zuwaira" ita ma ta kirata da nata mukamin suka dara.

Suna zama Dr. Zuwaira kamar yadda kowa ya santa a wurin aiki ta mike " 'yar uwa guduwa zan yi fa tunda naga tare da maigidan ku ka dawo. Dama makara nayi ban samu na zo miki a makaranta ba na ce bari na biyo gida."

Dan bata rai Mami Khadija tayi "ba za ki zauna walimar da 'ya'yanki suka shirya min ba? Saboda ita mutane da yawa basu je Zariyan ba. Ana la'asar za a fara."

"Zan dawo Doctor. Babban abin da ya kawoni akan maganar gidan nan ne. Na san kin ce a yau dinnan za ki yi masa idan ya kawo zancen komawarku sabon gida." Da tausayi ta kalli kawarta da ta dauka tamkar kanwarta "Khadija fight for your marriage don Allah kada hakurinki na shekaru ya tashi a banza. Ki duba ki gani ido rufe nake neman aure da shekaruna da komai saboda shi ne babban martabarmu."

Murmushin takaici Mami Khadija tayi idanunta na cikowa da kwalla. Ba don suna shigowa gidan motar Dr. Zuwaira ta shigo ba da tuni kila ta karbi takardarta a hannun Alh. Tahir. 

"Magana fa nake kin tafi duniyar tunani"

A gajiye da lamarin aurenta ta soma magana.

"Kin san komai Anti Zuwaira. Abin da na kasa fadawa 'yan uwana ban boye miki ba. Don Allah kada ki shiga sahun masu bawa mata shawarar zama da mazinaci."

Kwalla ce a idanuwanta. Kuka take son yi ko zata sami sassauci. Ta wahala matuka kafin ganin cikar burinta. Aiki ba dare ba rana har ta tara isassun kudi tayi gini a nan cikin Kaduna. Gidan da Alh. Tahir ya kama mata haya a Zariya tun lokacin karatunta har ta soma aiki ya dade da saya. Da sunanta ya saya ya bata takardun gidan. Wanda ta gina yanzu zai wadace su ita da 'ya'yanta har suyi aure. Daki hudu ne. Mazan kowa daya sai matan a guda ita ma a daya. Takaicinta daya ta gama ginin daidai lokacin da shi ma Alh. Tahir ya gama tsantsara gida na kece raini. Kafin yasa ranar tarewa take so ta karbi takardarta ta bar shi da matansa na aure da 'yan matansa na titi.

"Khadija" Anti Zuwaira ta kirata a hankali da sigar laluma "idan kun rabu kin san da wa zaki hadu a gaba? Yawancin maza haka suke sai dai na wani yafi na wani. Ga 'ya'ya har hudu tsakaninku. Me zaki ce musu shi ne silar rabuwarku? Abin da hakuri bai bamu ba Khadija rashinsa ba zai bamu ba. Na isheki misali. Tun da sauran kuruciya na fito amma miji yaki samuwa. Ke banda tsoron Allah da sai na fada wani hali. A yadda nake ji yanzu ina dana sanin kai kararsa har aka rabamu."

Khadija ta dakatar da ita da cewa "dukan Anti Zuwaira? Yanzu har kina nadamar fita daga gidan wanda ya miki dukan da ki ka kusa rasa rayuwarki?" Da dan karfi ta ce "ba dole maza suke cigaba da cusgunawa mata ba. Suna yi muna turewa kawai saboda kar a kiramu zawarawa ko a rabamu da 'ya'ya."

"Khadija wace uwa ce mai hankali zata so barin 'ya'yanta a gidan da ita ta kasa zama?"

"Haka ne. Nima zamansu nayi domin dasu ya yi min barazana a lokacin."

Anti Zuwaira ta ce "yawanci duk hakurin da muke yi kenan. Fight to save your marriage and your husband."

Kuka mai ciwo Mami Khadija ta fashe dashi tana jin zuciyarta tana tukukin bacin rai "wane auren? Wane mijin? Anti da idanuna ba labari ba na kama shi da Nasima. Har yau ..." ta fada tana dukan kirjinta dake suya "ban manta da hoton da na gani ba. Zama gida daya dasu muna kallon juna tsayin shekarun nan ya isheni bala'i. Ko matarsa ce na fada musu daki ya ya zanji ballatana mai'aikina yarinyar da ta bada shawara aka cire min mahaifa! Bai kuma tsaya nan ba na kuma same su suna rigima akan kanwarta da ya kai daki. Gasu nan duk ya ajiye a gidan amma har yanzu bai daina yawon bin mata ba. Mutumin da ya ce ya ji ya gani akan sabon Allah din ne zan wahalar da kaina wurin kwatowa? To na kwato shi daga hannun wa? Shi ne fa wanda ya kamata a dinga neman tsari da haduwa dashi. Na riga nayi masa alfarma a idon 'ya'yansa. Banda Suhaib babu wanda ya san halinsa a cikinsu. Rashin abin rike kai da 'ya'ya ke sa mata daurewa suyi ta zama to Alhamdulillah naci moriyar wannan zama. Wai Anti har kin manta silar haduwa da dalilin amincinmu? Kin san komai Anti Zuwaira ki daina bani shawarar cutar kaina. Kaddara ta riga ta hada jinina da nashi mun haihu amma wallahi ina tsoro. Ina matukar tsoron hakkin 'ya'yan mutane kada ya bibiyi 'ya'yana da Mardiyya. "

Jinjina mata Anti Zuwaira tayi domin ta san cewa Khadija jarumar mace ce. Wata biyar da fara aikinta a jami'ar ABU suka hadu a masallaci. Allah sai Ya hada jininsu daga gaisawa suka kulla zumunci. Lokacin graduation din Sauda da Mardiyya daga JS3 Alh. Tahir ya shirya musu gagarumar walima a gida. Anti Zuwaira ta sami zuwa da 'yan matan 'ya'yanta su uku. A ranar Alh Tahir ya kyalla ido yaga babbar mai suna Siyama. Bai san 'yar waye ba shi dai ya ganta a wurin taro. Sai da ya san yadda ya yi ya nemi nambar wayarta. Yarinya ita ma bata san waye ba ya soma kiranta a waya da fuskar soyayya. Tafiya na gaba ya fito da maitarsa fili ya dinga tura mata kazaman sakwanni. Da yake Allah Ya kareta kuma akwai tarbiyya da kanta ta nunawa mahaifiyarta. Ita kuma ta kwafi nambar tunda bata tare da mijinta washegari a wurin aiki ta nunawa Mami Khadija. Hankalinta duk ya tashi tana tsoron kar a bata mata 'ya.

"Ta wace hanya ya kamata mu bullo masa? Idan wani abu ya sameta ta ina zan fara? Ka kwashi shekaru kana tarbiyya da tattali wani mara tsoron Allah Ya wargaza maka."

Tausayi ta bawa Mami Khadija domin ta shaida jajircewar Anti Zuwaira wurin tarbiyar 'ya'yanta.

"Bani nambar na kira shi."

"Keeee, raba kanki. Wai baki ga messages din da nayi miki forwarding ba? Mutumin nan da gani kwararren dan iska ne. Da aurenki kada matsalata ta janyo miki jangwam."

"Tsorata shi zan yi in ce mun yi bincike a kansa zamu turo masa 'yan sanda idan ya sake kiranta."

Kamar da wasa ta saka nambar a wayarta. Suna bai fito ba tunda Alh. Tahir bai taba kiran matansa da layin ba.

Ringing biyu ya dauka a zatonsa cikin 'yan matan da yake bawa nambar ce.

Kashe murya ya yi yana wani jan haruffa irin na kwararrun 'yan bariki "Hello baby girl."

Bata gane shi ba a lokacin ta ce "babar Siyama ce yarinyar da ka ke ta yiwa barin kudi. Idan baka rabu...."

Maimakon ya ja bakinsa ya katse kiran saboda mamaki da kaduwa sai cewa ya yi "Khadija?" Da ainihin muryarsa.

"Abban Suhaib?" Ita ma ta ce nata mamakin ya ninninka nashi. Anti Zuwaira sai ta matso kusa da ita. Jikinta ya yi mugun sanyi kamar anyi mata wanka da ruwan kankara haka. Kukan ma da take jin zai kawo mata salama kasawa tayi.

"Abban Suhaib abin naka har ya kai kan 'ya'yan kawayena?"

"Tsaya kiji Khadija" ya ce a gigice.

"Kaji tsoron Allah kada watarana abokan shashancinka su turawa naka 'ya'yan irin kazantar da ka turawa 'yarta. Ka kiyayi ranar da zaka ji inama baka zo duniya da lafiya ba bare ka dinga lalata 'ya'yan mutane." Kif ta ajiye wayar.

Anti Zuwaira ta matso kusa da ita a tsorace "mijinki ne? Babansu Farha ne?"

"Shi ne" ta ce a hankali sai ta yunkura kamar za ta tashi ta fadi yaraf a kasa. Anti Zuwaira taga tashin hankali muraran a ranar. Ta zata Mami Khadija ta cika ra dinga girgizata. Ganin abin yafi karfinta ta fita ta kira abokan aikinsu. Basu jima ba aka kawo ambulance daga asibitin koyarwa na Shika. Ma'aikatan su ma da fari sun zata ta rasu sai daga baya ta numfasa da karfi.

Shabe-shabe da hawaye Anti Zuwaira ta rungumeta tana kuka. A asibiti likita ya ce jininta ya hau sosai saura kadan ta sami stroke (mutuwar barin jiki).

"Kar ki bari ciwo ya kassaraki Khadija. Idan kina da damuwa ki fada min, ko bani da maganinta da shawara zan tayaki jimami. Barin kashi a ciki baya maganin yunwa. Ki dinga fadar damuwarki don Allah."

Cikin kuka Mami Khadija ta ce "damuwar ina auren mijin da bai dauki zina a bakin komai ba saboda rashin tsoron Allah?"

Ita kuka Anti Zuwaira kuka. A ranar suka kulla aminta.  A yau kuma Mami Khadija ta gama shirin ba za ta kara kwana a gidan Alh. Tahir ba da aure ko babu.

***

Hasiya ce mai zuwa duk satin ta duba lafiyar Innayo. Bata tafiya sai tayi mata miyar sati da girkin da zata ci ranar sannan ta gyara mata daki ta wanke bandaki. Ba don Innayo din bata son ganin su Ummi ba da su ne zasu  dinga yi mata aikin. Salima da Maimuna kuma kamar hadin baki kananun 'ya'yansu ne mata. Manyan duk maza ne. Na Uwani da Zara kuma sai sallah sallah suke zuwa. Munzali ya yi gyara a gidan yanzu kowace mace tana da bandaki a cikin dakinta. Asabe bakincikin kamar ta mutu da ya ce zai hada da bangaren Innayo. Gori kuwa har ta gaji da damuwa ta saba. 

Kwana na uku kenan ciwon hakori ko bacci baya barin Innayo. Tunda Hasiya bata zo ba ta san cewa dole matsala ce ta taso mata. 'Tana can tana bautar 'ya'yan miji' ta ce a zuciyarta. Wayar da Hasiyan ta saya mata ta dauka ta kira Maimuna da sanyin safiya. 

"Shallo, shallo Memuna kina jina?" Ta ce da kyar hannunta dafe da mukamukinta bangaren dake ciwo.

A dan tsorace saboda ganin wayar ta sammako Maimuna "Innayo ina kwana?"

"Lafiya kalau. Ina mazajen nawa marasa cefane?" Ita ma ta amsa murya a sake.

Da dai Maimuna ta tabbatar ba matsala bace sai ta saki rai suka gaisa sosai. Da tayi tunanin ko wani abu mara dadi ne ya faru a gidan. Suna gama gaisawar  dama shiri take ta ce

"Innayo Doguwa zamu tafi yanzu. An yo waya Iya (surukarta) ta zame a bayangida"

(Nima ciwon hakori nake Memuna) Innayo ta furta a zuciyarta. A zahiri kuwa addu'a da fatan sauka lafiya tayi mata. Suna gamawa ta kira Salima. Mai rakata asibiti take nema cikinsu.

Mijinta ne ya bata wayar tana gaban murhu sai fama da hayaki take za ta dumama tuwo.

"Ungo Innayo ce ke kira. Ki dauka ki tambayeta dubu goman da na ce miki. Banza karbi mana."

Tsuke baki Salima tayi domin idan tayi magana kuka ne zai taho. Sosai Hasiya ke taimakon 'yan uwanta da mahaifiyarsu sai dai samun nata ita ma ba wani mai yawa bane. Ita Salima ta san yanzu Innayo da Hssiyan ta dogara. Mijinta kuwa kamar an kwashe masa albarka. Aure har yau bata taba jindadinsa ba saboda mahaifinta bai saya mata mutumci ba. Ta kuma kasa fadawa Innayo saboda kada ta cigaba da tayar mata da hankali.

Murya can kasa ta amsa wayar bayan ya zungure mata keya "Innayo..."

"Ya naji muryarki a shake Salima?" Ta amsa a firgice.

"Da ciwon kai na kwana. Yanzu ma nasha magani amma bai sauka ba." 

Mijin nata yana jin mai take cewa ya damki dankwalinta wanda ya hada da gashinta ya matse iya karfinsa. Haushi kamar ya rufeta da duka saboda taki nema masa kudin zuwa caca.

"Sannu Salima. Zan fita idan na dawo zan biyo gidan naki."

Uwani da Zara ne suka rage bata kira ba. Gabanta har dan faduwa ya yi da tayi tunaninsu. Ita ta haifesu amma kalaman da suke yi mata ke sa bata yawan kiransu. Duk da haka a gefe suna nan cikin zuciyarta. 'Yan uwan Innayo mata kaf suna kauyensu a karkashin karamar hukumar Garunmalam. Akwai kadan cikin 'ya'yansu dake aure ko kananan sana'o'i a Kano. A ganinta nemansu su rakata asibiti tamkar kwayewa kanta baya ne.

Wurin Alh. Rabi'u taje neman kudin ganin likita ya ce babu. Kudin da Hasiya ta bata satin da ya wuce tayi barka dasu. Don kokari sai ta bayar da duka ta ce wai gudunmawar 'ya'yanta ce.

Ba za ta iya zama da ciwo ba. Ruwan alwala ma da ya shiga bakinta da asuba ta kusa sakin fitsari saboda azaba. Shiryawa tayi ta tafi asibitin Sir Sunusi inda Uwani ta kai matsayin Metron (matron) a bangaren karbar haihuwa. Fatanta dai Allah Yasa tana nan tayi mata jagora bangaren hakori a duba mata.

Nisan tafiyar zuwa asibitin wanda yake kan titin Hadeja daga unguwar Dala sai mazauni ko wanda ya san Kano zai gane. Adaidaita sahu ta shiga ya cajeta kudi mai tsoka kuwa saboda nisa da goslow. Yana sauketa a bakin gate ta tambayi bangaren haihuwa guda cikin masu gadin ya nuna mata. Tana tafe tana jin yadda duk taku daya sai kunnenta ya amsa na bangaren hakorin.

Wasu nurses ta gani su hudu a bakin kofar wurin ta duka ta gaishesu saboda ganin girman masu farin kaya da mutanenmu ke yi.

" 'Ya'yan nan don Allah Uwani nake tambaya. Wata 'yar jika-jika. Ta ce min a bangaren nan take aiki."

Zaro idanu suka yi suka hada baki wurin cewa "Matron Uwani bala'i"

 Daya ta ce "Iya in dai mai haihuwa ki ka kawo gara kawai ki bi tsarin asibiti kar ki daka Metron dinnan."

Innayo taji jikinta ya yi sanyi da kalaman da ake fada game da 'yarta. Ta tambayesu "akwai matsala ne ta bangarenta?"

"Ai ba kya ji mutuwar sarki a bakinmu ba. Zamu fada mata idan mun ganta" suka yi gaba abinsu.

Zaman minti ashirin a karkashin zafin rana da azabar ciwo Innayo tayi kafin Allah Ya kawo Uwani daga dakin hutunsu.

Taku daidai take yi cikin kasaita ta yatsina fuska ta ce "Wace ce aka ce tana nemana?"

Innayo ta daga kai da kyar. Bata san da yadda za ta kwatanta ciwon da take ji ba. Hasiyanta bata san da ciwon hakorin ba. Ita kuma taki fada mata saboda ta san irin nauyin dake wuyanta.

Uwani na ganinta ta karaso da sassarfa. Idanunta basu gane mata canjawar fuskar mahaifiyarta saboda kumburi ba. Ita dai kada wani ya gansu tare duk masu tsoronta cikin abokan aikinta su rainata.

"Innayo lafiya? Me yasa ki ka zo nan maimakon ki kirani a waya."

"Wurin hakori zaki kaini Uwani. Kwana biyu ko runtsawa bana iyawa."

Murya a sama sama Uwani ta ce "ni dai da kin kirani. Nan fa wurin aikina ne. Muna ta kokarin dakilar da neman alfarma da abokan aikinmu kan yiwa 'yan uwansu yanzu ni kuma zaki sani."

"Nima ba alfarma nazo nema ba. Wurin za ki rakani sai ki kara min kudi saboda sayen magani da ganin likita. Mai adaidaita baki ga yadda ya cajeni ba ya cinye kusan rabin kudin komawa gida gashi na so biyawa duba Salima"

Dariyar takaici Uwani tayi "Innayo kenan. Ki ce kudi ki ka zo karba. To ni wallahi haka na fito sikau don ko na man mota ma sai na ranta. Wata ya yi nisa."

"Uwani" Innayo ta kalleta ido cikin ido wanda hakan ya dan razanata "idan nayi miki baki wallahil azimu sai ya biki. Na bi uwata har ta koma ga Allah. Don Ya jarabceni da haihuwarki ba zan butulce maSa ba. Ke dai ki kiyayi hudowar rana da faduwarta. Shiga ki kawo min kudin ganin likita shashashar banza."

Tunda ta taso kusan yau ta taba jin Innayo tayi mata fada na gaske. Ranta a jagule ta koma ciki ta dauko dubu hudu ta kawo mata.

Ita kuwa Innayo sai taji tsoron kar fushinta ya zama silar mummunan abu ya sami Uwanin. Fatan shiriya ta dinga yi mata a zuci da cewa ta yafe mata. Tana bata kudin ta ce 

"Allah Ya yi muku albarka Ya shirya min ku."

Juyawa tayi ta tafi Uwanin ta biyota ta ce "koma bakin aikinki gida zan koma."

Da yake bata da tunani sai ta koma tana fadawa kanta ai dai tayi nata kokarin. Innayo kuwa karkashin wata bishiya ta samu ta zauna ta kira Hasiya. 

A duke take kan Abbas yana amai amma ganin wayar ta Innayo ce ta amsa da sauri.

"Hasiya"

Sai kuka.

Anti Hasiya bata san dalilin kukan mahaifiyarta ba amma tana jin kukan ita ma ta fara.

"Innayo gani nan zuwa. Daina kukan. Me ya faru?"

"Ki zo inda yayarku take aiki."

"Gani nan" ta ce tana mikewa tsaye a gigice.

(Uwa ta kira ki ta ce yi min kaza sai ki ji a ranki ta takuraki. Bata san uzurinki ba. Ko ta manta aure ki ke kina karkashin ikon wani? Allah Sarki...ita ma baki san uzurinta ba. Kila a wannan lokacin ke dai ce za ki iya kawo mata agaji. Kila kuma kulawarki take mararin samu. Kila kunya take so ki fitar da ita. Kila ajizancin da aka san dan Adam dashi ne ta gwada a kanki. Kila...Kila...ita dai uwa uwace ko da ta buzuzu ce.)

GOMA ƊAYA GOMA.

"Abu, Abu...Ke Abu!"

Da dan karamin gudu Abu mai'aikin Zara ta shigo dakinta ta sami wuri ta dan durkusa. Kafin ma ta soma yi mata fadan da ta saba ta ce,

"Ayi hakuri muna gyaran bangaren Hajiyan Fatakwal ne ban ji kiran da wuri ba."

Maganar kuwa ta sake fusata Zara wadda ke zaune akan gado ta dora kafafu akan filo saboda taruwar jinin da suke yi "amma ai kin san yau ba girkina bane saboda haka ba aikin bangarena bane gyara mata wurin zama."

Gyada kai Abu tayi bata ko mamakin halayyar uwardakinta yanzu.

"Ayi hakuri dai. Na kamawa Gaji ne saboda baki da ...."

Da hannu Zara ta dakatar da ita "ni ba surutu na tambayeki ba. Ga leda nan a kasa ki miko min."

Da azama ta dauko ledar ta mika mata sannan ta fita daga dakin. Tana zuwa bangarensu na masu aiki suka tuntsire da dariya. Duk sun san  bakar kyuya da son jiki irin na Haj. Zara. Ko kadan bata son motsa jikinta a dole ita matar Alhaji. Komai sai mai'aiki tayi mata. Ba komai bane dalilinta na yin haka illa son nesanta kanta da tunawa da asalinta. Ba za ta ce ga wani lokacin kirki da Innayo ke zama da suna gida. Kullum ita ce karshen bacci kuma farkon tashi kuma har yau bata huta ba. Ita kuwa za ta mori arzikin mijinta son rai. Ba don shi din ma ba mai son bada kudi bane da ta fi haka fantamawa. Tsarin Alh. Unais shi ne wadata iyali da duk kayan jindadin rayuwa amma kafin su ji kudi hannunsu sai a dade. Da yake amaryarta ta fito daga gidan arziki ko kadan bata damu ba.  Ita kuma girman kai da gudun asali sun hanata nemawa mahaifiyarta agaji. Aurensu da wata biyu mahaifinsa ya fitar da zakka. Da kansa ya tambayeta idan babu laifi a bawa Innayo duk da ya kula ba wani damuwa tayi da ita ba.

"Allah Ya sauwake. Sai kace almajira? Ko so ka ke 'yan uwanka su cigaba da raina ni?" Ta zauna a kusa dashi "don Allah kar ka taba karbar komai ka kai gidanmu. Idan zance ya zagayo ni ce darajata za ta zube a idanunsu."

Haka take zaune duk abin da take so indai bai saya ba bata yarda ta tambaya. A haukanta duk ranar da ta tambaya zai zama kamar ta amince ita din 'yar talakawa ce. Wata rana zai iya goranta mata ko kishiya ko wani a danginsa.

Ledar zazzage a gefenta ta karewa kayan ciki kallo. Turaruka ne da suka amsa sunayensu har guda goma.

"Ga turaruka ki zabi biyar ko kuma ki zuba duka a akwatin zuwa asibitin. Bana so ko da wasa a dauki dana ace anji wani abu ba kamshi ba"

Ta tuna kalaman Alh. Unais lokacin da ya ajiye ledar da zai fita kasuwa. Daya bayan daya tabi ta fesa domin tantance kamshinsu. Ta gama ta shafa cikinta tana murmushin jindadi. Sai yanzu a haihuwa ta shida da ake jira ko yau ko gobe likita ya tabbatar musu da cewa da namiji ne. 'Yan matanta biyar na kishiyarta uku. Alh. Unais ya kwallafa rai akan samun namiji. Tun cikin yana wata hudu da aka fada musu mene ne yake bata kulawa ta musamman. Babu abin da ta nema ta rasa. America ma yaso kaita haihuwa amma Hajiyar Fatakwal mahaifiyarsa ta hana. A cewarta lokaci ne na nunawa dangi ya sami magaji. Idan sun bar kasar dokin dan zai iya raguwa a zukatan dangi.

Abubuwan alkhairin da Zara ta samu a tsukin lokacin ita kanta bata san adadinsu ba. Ga dan Adam da son idan yana cikin farinciki ko samuwa ya sami mai taya shi murna. 'Yan uwanta da ta wofintar take kewa sosai. Su take son burgewa su tayata murna amma da kunya ta fara binsu yanzu. Uwani ce dama suke mu'amala to ita kuma rokon tsiya gareta. Ga aiki ga albashi amma kullum kiran babu da tambayarta abubuwa take. 

Ba don taso ba ta tashi ta bude wasu akwatuna da suke shakare da sutura sababbi marasa dinki. Ciki harda na barka da take samu na haihuwa da kuma na wurin mijin da abokansa. Tunda hannunta a kame yake irin na Alh. Rabi'u ba kasafai take kyauta ba. Idan barka ta tashi kuma mijinta yana saya ya bata ta kai. Wasu lesuka ta dauko masu tsada amma wadanda aka ci yayinsu kimanin shekaru shida da suka wuce lokacin haihuwarta ta hudu. Komai na akwatin ma na barkar yarinyar ne wadda bayan haihuwarta tayi rashin lafiya. Shi yasa bata diddinka kayan sosai ba. Guda hudu ta zabo za ta bawa Innayo, Hasiya, Salima da Maimuna su dinka su saka ranar sunan danta. Tana zuba su a leda ta tuno bala'in Hasiya ta karo atampa daya za ta karawa Innayo da ita. A kalla babu mai rainasu wannan karon ba kamar sunan 'ya'yanta na baya ba. Haihuwa ta biyar da kanta ta ce musu babu taro don kawai kada a maimaita irin na da. Basu zo ba kuwa aka ci suna aka watse. Kowa ya yi cigiyar danginta sai ta ce Innayo ba lafiya. 

Wayarta ta janyo ta kira Uwani bayan ta kwanta saboda bata jurar aiki. Lokacin kusan rabin awa kenan da rabuwar Innayo da Uwanin a cikin asibitinsu. Ranta duk a jagule saboda rashin nutsuwar da ta saukar mata sakamakon rashin kyautatawa mahaifiyarta. Ganin wayar Zara sai ta saki ranta ta dauka da murmushi.

"Haj. Zara ikon Allah. Matar Alh. Unais uwar Maryama."

Zara ta murmusa "duk ni kadai Yaya Uwani?"

"Kin isa ne kanwata."

Uwani ta saba yi mata bambadanci saboda kwadayin samun wani abu a jikinta bata san irin zaman da take ba. 

"To ni dai ya ku ke?"

"Lafiya kalau. Muna nan zamu fara shirye shiryen tafiya Saudiyya. Allah Ya yi Hajjin bana mun amsa kira."

Dan yamutsa fuska Zara tayi saboda bata son yawan surutu kuma ta san shi Uwanin zata yi mata.

"Na tayaki murna. Allah Yasa ayi maqabuliya."

Uwani ta murmusa amma da dukkan gaskiyarta ta ce "Amin. Zan zo karbar 'yan riyalan da ku ke dawowa dasu dai."

"Hala kin manta na fada miki watan nan zan haihu?"

Jin kamar ranta ya baci Uwani ta kwantar da murya tana tambayarta lafiyarta. Basu dade ba fushin ya gushe Zara ta labarta mata tanadin da maigidan yake yiwa haihuwarta.

"A Afficent za ayi suna. Ya biya kudi ko da sunan ya kama rana daya da masu biki zai biyasu kuma ya kama musu wani wurin. Ni abin da yasa na kira ki dama kaya ne za ki zo ki karbarwa su Innayo"

Fadin maganar ya yi daidai da shigowar Hajiyan Fatakwal falon Zara. Isowarta garin kenan ta taho bangarenta ta duba ta taji tana waya. Zama tayi a kujerar da tafi kusa da kofar dakin tana dan danna kafafunta da zummar jira ta kammala.

"Bana so wannan karon su zo a tsummokara ayi ta kallonsu."

Uwani tayi 'yar dariyar kalmar tsummokara sannan ta fada mata zuwan Innayo din asibitinsu.

"Wai ciwon hakori take kuma na ce muje a duba taki."

"Kar ma ki damu indai ciwon hakori ne da kanta za ta nemeki. Ba ma dole su yi ciwo ba. Ni kaina wallahi ina kyamar kalar hakoran nan nata." Zara ta fada tana bata rai.

"Kin san da ciwon sai da ta karbi dubu hudu a hannuna. 'Yan gulmar abokan aikina suka dinga tambayar wace na bawa kudi ni kuwa na ce matar makocinmu."

Haushi ya kama Zara. Ko me yasa Innayo ta auri mutum irin mahaifinsu bata sani ba. Hatta sauran 'yan uwanta tana bakincikin yadda suka auri talakawa. Ba dole su lalace ba. Ace maza ba za su fita su nema yadda masu kudi suke yi ba. Kalaman Uwani basu dameta ba bare su bata mata rai.

"Ni dai ki zo ki karbar musu su dinka da wuri don wallahi INA JIN KUNYAR NUNA INNAYO A MATSAYIN MAHAIFIYATA. Duk ta tsufa fiye da shekarunta. Rannan da muka je da su Maryam fa tana kiransu kin zuwa suka yi. Da muka fito Mas'uda harda amai kuma duk akan fatar jikinta da kalar hakora. Daki sai wani bashi bashi ni kaina da kyar na dinga hadiyar yawu."

Hajiyan Fatakwal mamaki kamar ya kasheta a zaune. Tuni ta manta da matsar kafa ta kasa kunne da kyau tana ji. Kalaman karshen ne suka tunzurata ta tashi ba shiri ta bankada labulen dakin ta shiga. Ba shiri Zara ta katse wayar ta tashi tarbarta harda su runguma.

"A'a kar ki kuskura ki tabani" cewar Hajiyan Fatakwal tana ja da baya "ina naga mutumcin da zai sa ki kaunaceni da zuciya daya tunda ki ke kunyar nuna uwar da ta haifeki."

Baki daya jikin Zara sai ya hau rawa. Hajiyan Fatakwal kuwa ta dinga surfa mata ruwan bala'i.

"Da wannan mummunar zuciyar a kirjinki ki ke haifa min jikoki? Wannan ba don nima a tsaye nake ba kila da Unais ne zai ce shi ma yana kunyar nuna ni."

"Hajiya don Allah ki yi hakuri" Zara ta furta a hankali tana kuka. Kukan tsoron kada surukarta ta tsaneta ko tayi mata iyaka da daular gidan.

"Wa? Ni? Ai ba ni zaki bawa hakuri ba."

Ficewa tayi tana mamakin wannan abu. Ka haifi da a cikinka ya dinga cewa yana kunyar kasancewarka uwa gareshi. Tabbas ta sani wasu iyaye matan suna abin da zai sa 'ya'yansu gudunsu musamman hali mara kyau. Amma wannan fa zancen kalar hakori da yamushewar fata take yi. Bangaren da take zama idan ta zo gidan ta tafi tana ta juya zancen a zuci.

***

Anti Hasiya ta tarar da Innayo ba yadda take saboda ciwo. A daidaita sahun da ta shigo ko tsayuwa bai gama ba ta diro saboda sauri. 

"Hajiya kudinki dari biyar."

Sai a lokacin ta ankare da yadda ta fito daga ita sai waya babu jaka. Salati ta soma yi shi kuwa zai fara tijara Innayo ta taso da kyar ta mika masa dubu daya cikin kudin da Uwani ta bata. Chanji ya mika musu ya tafi yana surutan samari marasa kunya.

Ido cike da kwallar kumburin fuskar Innayo Anti Hasiya ta ce "Da kudi a hannunki ne? Na manto jakata garin sauri."

Abin da take dashi ta nuna mata sai Anti Hasiyan ta ce bari ta kira Uwani tazo.

"Kyaleta  Hasiya. Bana ma son ganin likitan a wannan asibitin."

Anti Hasiya bata matsa mata ba ta ce "to bari na ranci kudi a wurinta sai mu wuce asibitin Nasarawa."

Suna haka sai ga wayar Honorable ya kira ya fada mata ta manta jaka. Da ta gaya masa halin da Innayo take ciki ya ce zai turo Ayaah ta kawo mata tunda asibiti dole sai da kudi. 

"Ka ce ta wuce Nasarawa sai mu hadu a can"

 Sai da ta gama wayar ta tambayi Innayo me Uwani tayi mata ganin har lokacin tana kwalla. Da kyar ta iya fada mata tana zubar da hawaye. Zuciya na zafi ta juya ta tambayi wani hanyar wurin karbar haihuwa ya nuna mata. Innayo na kiranta taki tsayawa. Salama tayi a wurin ko amsawa ba ayi ba ta banka kai ciki.

"Uwani Rabi'u nake nema" ta ce da wata 'yar matashiyar Nos a hasale. Teburin nurses din take duka da hannunta irin na wanda hakuri ya yiwa karanci

"Metron Uwani tana break sai anjima za ta fito."

Anti Hasiya kawai sai ta daga murya "Uwani Rabi'u. Uwani..."

Shiru tayi bayan katse wayarsu da Zara tayi tana son gaskata ita ake yiwa wannan kiran na rashin girmamawa ko kuwa.

"Uwani..."

'Kamar Hasiya'

Da sauri ta fito ai kuwa ta hango Hasiyan ta hade girar sama da ta kasa. Take takenta ta san indai ta kyaleta sai ta zubar mata da mutumci a wurin. Ga abokan aikinta sun firfito jin gulma.

"Muje waje Hasiya" ta kama hannunta za ta ja ta taji ta coge.

"Ba inda zani. Kudi za ki bani na kai Innayo asibiti."

Daure fuska tayi saboda ta san cewa ta bawa Innayo kudi ita ma Hasiyan sarkin nuna tafi kowa jinkai ba sai ta kawo ba.

"Wata ya yi nisa ba..."

Da yatsa Anti Hasiya ta nunata "wallahi ki ka kira min babu sai na tara miki mutane a wurin nan."

Kirjinta ta nuna tana kokarin danne fushinta kada su yi fada a wurin "Hasiya ni fa yayarki ce."

"Indai ke yayata ce to lallai Munzali (sakonta ne a haihuwa) da su Fati (wadanda suka hada uwa da marigayiya A'i ma yayyena ne)" ta kare maganarta da jan tsaki mai sauti.

Kasa kasa da murya Uwani tayi, dan kada a ji. Ta kula gaba daya yawancin abokan aikin kamar su matso inda suke dan tsabar son jin gulma. 

 "Ni kike gayawa magana Hasiya?"

 Hasiya ta ce "dake nake Uwani. Kinga ki dauko kudi ki bani na kai Innayo asibiti idan kuma ba za ki bayar ba sai na ranta a wurin abokan aikin ki."

Uwani na jin haka ta sha jinin jikinta dan ta san ba ko shakka wannan ba karamin aikin Hasiya bane aikata abun da ta fada. Da sauri ta dauko jakarta, ta zaro dubu biyar ta mika mata. Hasiya ta karba ta jujjuya su cike da takaicin hali irin na yayarta. 

"Indai dubu biyar ce nima ina da abin da ya fita, don na yi fitowar gaggawa ba na manto jakata a gida. Ki bani dubu goma, da zarar na koma gida zan aiko miki kudin ki in sha Allahu."

Haka Uwani ba yadda ta iya ta zaro wasu biyar din ta bawa Hasiya, tana so ta jaddada mata ita bashi ta bayar ba kyauta bane, amma kuma tana tsoron ta tabo Hasiya kada tayi mata tsiya a gurin nan. Haka nan ta hakura ta hadiye zancen a ranta ta juya da niyyar barin wurin. Batayi taku uku ba Hasiya ta kasa hakuri da wannan halin ko in kulan nata. Sautin muryarta a karye ta ce mata 

"Yanzu Uwani ba za ki zo ki ko kallon halin da take ciki kiyi ba?"

Kafin ta bata amsa ta fice abinta ta nufi inda ta baro Innayo. Wasu a cikin abokan aikin Uwanin har sun riga su yin gaba, suna kallon inda Hasiya ta nufa suka ga ta riko Innayo nan suka fara kuskus. Daya daga cikin su wacce Innayo ta fara tambayar Uwani lokacin da ta zo asibitin ta ce,

"A'a wannan ba matar nan bace ta dazu da ta zo neman Metron Uwani?"

Hasiya ta juyo ta kalle ta, ta ce "mata kuma? Ita matron din taku bata gaya muku alakar su ba kenan."

Uwani ta cika tayi fam, ranta ya gama kai kololuwa wurin baci. Shike nan an kwaye mata baya a idon makiya.

Ita ko Nos  da zakuwa ta tce "a'a bata fada mana ba."

Hasiya ta dubi Innayo taga kiris ya rage ta fashe da kuka. Girgiza mata kai take yi don tayi shiru gami da yafito ta da hannu tazo su tafi.

"Ba ma tafi ba Innayo ga abokan aikin 'yarki suna son saninki" ta matsa jikin Innayo din ta dafa kafadarta "ga MAHAIFIYARMU. Uwani yayata ce uwa daya uba daya."

"Ban gane ba fa. Ke da wa kenan?"

 Daya daga cikinsu tai mata tambayar cike da mamaki.

Hasiya ta ce "ni da matron din ta ku mana." Ta cuna Uwani da baki. Ta juya tai tafiyar ta. 

Nan ko wuri ya kaure da salallami, suna tafa hannuwa,mata an samu abun da ake so. 

Hasiya na tafiya daya ta yiwa Uwani kallon mara hankali duk da kasa take da ita.

" Matron kika ce mana matar makocinku ce."

Innalillahi wa inna ilaihir raji'un ta iya cewa a zuci saboda kallon mujiyar da wanda ya isa da wanda bai isa ba ke jifanta dashi.

Su kuwa juyawa suka yi kan ka ce meye wannan kusan kowa ya samu labarin abin da ta yiwa mahaifiyarta. Wadanda suka ga Innayo cikinsu sun fahimci bata son asan cewa mahaifiyarta ce duba da yadda take. k

Kana ganinta kaga mutum dake fama da talauci daga yanayin jiki har sutura.

Hasiya kuwa kai tsaye asibitin Nasarawa ta dauke ta suka wuce. A take aka cire mata turame biyun dake azabtar da ita. Anyi mata allurai an kuma bata magunguna. Har suka kammala suka koma gidan can Dala babu Ayaah babu dalilinta ballantana ta kawo mata jakarta da ta manta a gida.

Kunun gyada mai dadi Hasiya ta dama mata ta sha da kyar.

"Ki barni haka ya isa" Innayo ta ture cokalin da ta kawo bakinta.

Tayi kicin kicin da fuska kuwa.

"Allah sai kin kara." Sai kuma ta soma mita  "Haka kawai kina fama da ciwo ki kasa fada min?"

"Da ki ka zo din me ki ka yi banda kunyata 'yar uwarki?  Na dauka kin fi kowa jin maganata amma ina...kina kallo ina cewa kizo mu tafi ki ka ki sai da ki ka amayar da cikinki. Mece ce ribarki?"

Hasiya ta saki murmushi "ai kuwa ni ce da riba. Yau an yi jana'izar girman kan Matron Uwani a Sir Sunusi." Sai kuma ta yi dariya ganin Innayo tana murmushi "banda abinki ma dai Innayo meye na damuwa. Ni da nake son ki bani hadin kai mu fara bincike."

Sai da ta kashingida akan gadon da autar tata ta karkarde ta gyara sannan ta ce "na me?"

"Neman 'yarki ta fari. Ina tsammanin wannan Uwanin dai musanyen asibiti ce."

"Kaniyarki" 

Fadin Innayo tana son yin dariya ciwo ya hana. A cikin zuciyarta ta dinga rokawa Hasiya albarka tare da fatan ganin zuri'arta. A gefe daya kuwa kukan zuci take yi. Bata san da me ta ragi Uwani da Zara ba da suke gudunta saboda arziki. Ashe wahalar duk da tayi daga ciki har aurar dasu aikin banza ne? Ita Uwani ke kunyar nunawa duniya. Akwai Allah!

***

Irin kwalliyar da Ayaah ta sha ta zuwa asibiti kai jaka sai ka rantse gidan biki zata je. Bikin ma na masu kumbar susa ko 'yan karya. Idan ka ganta ba za ka ce tana tare da damuwar rabuwa da masoyinta Rabeel ba. Ga haushin Babansu ya rasa wanda zai aika kai kodaddiyar jakar Anti Hasiya sai ita. 

"Idan nayi aure naga mai iko dani sama da mijina" ta fadawa kanta ta.

Tun fitowarta wani saurayi da ake kira Dangwarzo da suke harka dasu Rabilu ya kira Danliti a waya. Dama a sanadiyarsa Rabilun ya hadu da Ayaah duk da bata taba sani ba.

"Malama Ayaah sai ina" ya ce bayan ya iso kusa da ita.

Yatsina fuska tayi tana fatan kada Allah Ya kawo wanda ya santa ya gansu tare. Ta tsani Dangwarzo tsana mai girma. 

"Sai inda ka aikeni."

"Maida wukar ba fada ya kawoni ba. Saukata kenan daga adaidaita na hango ki." Ya nuno mata wani cikin abokansu zaune a cikin dan sahu yana tazar kai "idan sauri kike ki shiga wancan abokina ne direban ba sai kin biya ba."

Kamar ta ce a'a sai kuma ta tuna ya ce ba sai ta biya ba. Tana faman rangwada da zuba kamshi taje ta shige ta fada masa inda zai kaita. Tafiyar minti biyar suka yi ya kira waya yana maganar da bata fahimta ba. Ita dai taji ya ce 'asibitin nasarawa' sai kuma 'idan ciniki ya fada nima zan zo d'ani '.

Danliti ya yi matukar murnar samun biyan bukata wato samun damar ganawa da Ayaah. Motar da tafi kowacce kyau a garejinsu ya dauka ya canja kaya zuwa jampa da wando da ya aro a wurin wanki. Ogansa bai san ya fita da mota ba sabòda girman garejin. 

Sun kusa zuwa junction din Dan agundi direban ya dinga taka burki da gangan kamar adaidaita sahun yana da matsala. Ayaah son bati maimakon ta fita ta tari wani sai tayi zamanta. Direban ya fita yana ta 'yan kwale kwalensa nan kuwa Danliti yake jira. Haushi ya fara kama Ayaah saboda wayar Honorable yana tambayar ko ta sami su Hasiya. Mata duk tabi ta asirce musu uba ya tada hankalin kamar tashi babar ce babu lafiya.

Gajiya tayi ta fito bayan kamar minti ashirin daidai da dosowar wata mota da ta dauke mata ido da hankali. Danliti ya rage motar ya tsaya a gefensu ya sauke gilas. Kansa babu hula amma ya taje sumar da ya dan tara ta kwanta. Ta bi fuskarsa da kallo taji gabanta ya doka. Wannan yafi Rabeel kyau. A nutse ta gangara jikinsa da ido ta karewa yadin da ya saka kallo.

"Malam don Allah kwanar Wanzamai nake nema a sabuwar kofa." Danliti ya yi kamar bai ganta ba ya tambayi direban.

Da baki ya yi masa kwatancen karya saboda babu wata kwanar Wanzamai ya ce bai gane ba.

"Ni kuma mashin din nawa ya sami matsala ga fasinja ma ban san yadda zan yi da ita ba."

Sai a lokacin Danliti ya kalli Ayaah. Da gaske ta hadu yadda yake son ganin mace. Kawar da kai ya yi ya ce tazo ya rage mata hanya idan hanyarsu daya.

"Malam ita fa wannan asibitin nasarawa za ta je."

"Sai na sami lada ko 'yan mata?"

Sai a lokacin ya kalli idonta kuma ya yi mata murmushi. Ayaah ta nemi hankalinta ta rasa. Gabadaya zuciyarta ta tafi wurin Danliti har tana hango 'yan dagwai dagwai dinsu suna wasan tsere a idanunta.

Ta manta da Anti Hasiya bare jakarta da ta bari a adaidaita sahun. Jiki na rawa ta shiga gaban motar ta zauna.

***

Su hudu ne a falon kowa da abin da ya saka a gaba. Mami Khadija ta dinga bin su daidai da kallo tana rayawa a ranta daga yau sai yau anyi an gama. Tunda Mamanta ta amince da kudurinta ba za ta taba yarda shawarar zaman hakuri tayi tasiri a kanta ba.

Alh. Tahir ne ya tara matansa a gabansa amma tunda suka shigo yake danna waya yana doka murmushi. Mami Khadija za ta iya rantsuwa da wata budurwar yake chatting.

Nasima da waya ta shigo a kunne har yanzu bata gama ba. Zancen shiga da fitar kaya ne sai kudaden da suka shafi kasuwancinta.

Jiddo ma selfie take ta kashewa tana dariya idan ta tura. Ko wa take turawa Allah Masani.

Mami Khadija ta girgiza kai. Wannan ba gidan aure bane. Za dai ta zauna har ya gama ya yi musu maganar da yasa ya tarasu. 

BABI NA SHA ƊAYA.

Godiya ta musamman ga duk masu comment a kafafen da nake dora labarin nan. Allah Yasa mu cigaba da karuwa da alkhairin dake cikin labarin Ya yafe mana kurakuran dake ciki. Amin

***

Abin ba na kare bane. Awa guda cur ta kusa rufuwa amma har yanzu Alh. Tahir bai yiwa matansa da ya tara a falonsa maganar da ta sanya ya tarasu ba. Mami Khadija ta gaji da kallon fuskokinsu ta mike tsaye. Hanyar kofa da ta nufa ne ya dawo dashi daga duniyar jindadin zafafan kalaman da yarinyar da suke chatting take aiko masa. 

"Mami ina zuwa?" ya yi maganar da kokarin saita hankalinsa gareta.

Amsarta takaitacciya ce gareshi don bata son fallasa kanta a gaban matansa.

"Dakina."

Ya dan ji kunyar abin da ya yi da ya kula da lokaci. 

"Ayi hakuri Mamin yara yanzu zan sallameku, dawo ki zauna."

Fuskarta babu yabo babu fallasa ta dawo inda ta tashi ta kuma zama. Alh. Tahir mai neman hanyar kawar da fushin da ya san kokarin dannewa take yi sai ya tambayeta uzurin da zai mayar da ita daki da wuri. 

"Hada kaya muke yi ni da yara."

Da murmushi ya ce "Ina mamakin yadda ake wani lokacin tunaninmu ke zuwa daya. Nima zancen da nake son yi muku kenan. Ga wannan kowa ta dauki daya."

Ya karashe maganarsa tare da zube mukullai guda uku akan teburin gabansa.

Anti Jiddo da Mama Nasima ne kadai suka dauka. Mama Nasiman tana kai hannu tana magana kasa kasa amma yadda ta san kowa zai ji.

"Ba dole ku dinga tunani iri daya ba tunda bokanta ya buga ya sanar da ita."

"Ke Nasima!" Alh. Tahir ya yi mata tsawar da tasa ta sakin mukullin da ta dauka "Khadija sa'arki ce ko me? Wato wuyanki ya yi kauri ko? Ki bar ganin ina kyaleki wallahi ba zan zuba ido ki rainata ba."

Ta baya ta rago shi ne abin da kalamansa suka sanya Mami Khadija fadi a zuci. Waye ya bayar da wannan kofar sama da shi? Shi yake nunawa matansa cewa wadanda suka tarar a gidan basu da kima a idanunsa ta hanyar nemansu a waje. Bata taba kulasu dai saboda babu sa'ar yinta a shekaru, ilimi da wayewa. Jiya ma fada sosai ta yiwa su Farha akan rashin kunyar da suka yiwa Mama Nasiman a shagonta.

"Idan baku raga mata don darajar tana auren mahaifinku ba ai kwa kyautata mata a matsayin mahaifiyar Mardiyya. Har abada bana fatan abin da zai zo ya raba kawunanku da kanwarku. Ta taso da kaunarku da girmamani shi ne ku kuma don rashin kunya zaku dinga fadawa mahaifiyarta magana akan idonta? Uwa uwa ce fa. Baku san abin da kuke yi zai iya tunzurata ta koma bin umarninta ko da ya sabawa addini da dabi'a ba? Ku tashi ku je dakinta ku bata hakuri."

Lilu da Farha ta bawa wannan umarnin. Suka tashi suna kunkuni gami da hararar Suhaib da ya kawo kararsu. 

Zuwan nasu da bada hakurin bai canja komai na tsanarsu a zuciyar Mama Nasima ba. Mardiyya kuwa sai ta kara kaunarsu a ranta har ta dinga doka murmushi. Farha sai taji dadi ita ma. Lilu kuwa tana biyo bayansu ya shiga tsokanarta domin ya kara wanke laifinsu. Da hannuwansa duka biyu yake wasa da kumatunta.

"An Mardiyya, Mardiyya. Kamota nan kamota nan."

Ai kuwa ta kwashe da dariya sannan suka taru shi da ita suna bin Farha tana gudu. 

"Kamota nan, kamota nan.."

Da Alh. Tahir ya shigo ya gansu sun hade su hudu suna bin Suhaib har wata guntuwar kwallar farinciki ya yi. Yana son su, yana kaunarsu. Su ne mafi girman arzikinsa a duniya.

*

"Mukullan na meye ne?" Anti Jiddo ta katse fadan nasa saboda tana son tashi. Gasar tura hotuna da shigar kece raini ake yi a wani group dinsu na whatsapp. Gabadaya ta rikice tana gudun idan bata tura da wuri ba za a iya zargin bata kai matsayin zaman group din ba.

"Na dakunanku ne a sabon gidan. Kowacce bangaren da mukullinta ya bude shi ne nata. Ku fara shiri ranar Juma'a zamu tashi. Kuna da kwana uku na packing."

Ya tashi zai fita saboda karar text da ya shigo wayarsa yana saurin zuwa ya bude yaji saukar mukulli akan centre table din. Dan wigowa ya yi sai yaga Mami Khadija ce ta ajiye nata.

"Ina son magana da kai."

Yadda Anti Jiddo da Mama Nasima suka ci burki sai ka rantse cewa tayi ina son magana daku. Alh. Tahir ya mayar da wayar da har ya zaro daga aljihu ya bude sakon. 

Baya son rigima shi yasa ya zube musu mukullai amma indai wani bangare take so a ranta zai bata dama. Ta cancanci fiye da haka ma.

"Ku kawo mukullan. Idan munje sai a zaba. A fara ta kan babba."

"Bar musu kayansu."

Tsayuwa ya yi da kyau yana kallonta "to ki dauki naki mana."

"Ba zan dauka ba. Maganar da ta kawoni kenan. Na gama gini kayi min izini na koma can tare da yara ko kuma ka sauwake min. Duk wanda ka zaba dai a ciki zan koma gidana ne." Ta ce a hasale ganin ya sake kai hannu ya shafo wayarsa da wani sakon ya sake shigowa. 'Yan mintuna kalilan din da take nema ma ba zai iya bata ba saboda matan titi.

Kalamanta sun saukar masa kamar dirar aradu ne. Ba shiri ya mayar da wayar. Hajiyoyin gulma suka dawo abinsu kowacce tana ayyana idan Mami Khadija ta fita zata jidadin korar 'yar uwarta. 

"Wace irin magana ce wannan Khadija? Kina cikin hankalinki kuwa."

Bata zauna ba. Zuciyarta ke tunkudarta akan ta amayar da bacin ranta a yau ko zata ji sauki. Abubuwan da suka yi ta faruwa shekara da shekaru suka dinga dawo mata. Mafi muni a  cikinsu bai wuce yadda mijinta ya shafawa idanunsa toka yake tozarta addinin musulunci ba. Haram haram ce babu ruwanta da jinsi. To akan me za a dinga yiwa maza uzuri akan zina? Sabon Allah ne fa!

"Duk abin da ka dauka game da hankalina daidai ne. Zaman gidanka ne na gama."

Ya kankace idanu da mugun bacin rai "saboda ke butulu ce? Sai yau, washe garin ranar da ki ke ganin kin sami duniya za ki fito da wannan maganar? Me ma aka yi miki?"

Rashin kunyarsa bata bata mamaki ba tunda ance zina tana daukewa dan Adam kunya.

"Wanda ka yi min na yafe amma bari na tuna maka kadan a cikinsu. Ka ha'inceni. Ka cutar da lafiyata. Kaci amanata. Lalura ta sameni a rasa mai zabar min abin da ya dace sai wadda na kama ka akan gado da ita? Wannan wulakancin yafi komai yi min ciwo. Ni Nasima tasa aka cirewa mahaifa." Idanu jazur ta kalli Mama Nasiman "da yake Ubangijina adalin sarki ne sai ya barki da taki mahaifar Ya kuma hana wani dan kwanciya a ciki. Gashi nan da bakinsa yake fada min asibitoci da kudaden da ku ke kashewa wurin neman haihuwa."

A haukace Mama Nasima ta kalli Alh. Tahir ranta a bace. Ta yaya zai dinga fallasa sirrinta a wurin matarsa. Ga wata shewa da Anti Jiddo tayi tana tafa hannaye. Ita kam a bangarenta komai zam. Duk su bar mata gidan ta ci karenta ba babbaka.

Tashin masifar Mama Nasima ko dis bai shiga kunnuwan Alh. Tahir ba. Zantukan Mami Khadija ne suke kai kawo a kowanne sassa na jikinsa. Don yana bin mata sai me? Mata nawa ne zaune da maza irinsa? Wasu ma kannensu ciki daya mazajensu suke bi kuma ayi sulhu a zauna lafiya. 

"Meye ban miki ba Khadija? Wace irin kyautatawa ce ban yi miki ba a tsayin rayuwar aurenmu? Karatun da kike son fara yi min takama dashi waye sila?" 

Ba taso ya ga rauninta ba amma hawaye ne suka balle mata. Yau daya ta daga muryarta sama da ta mijinta. Ta gaji da hakurin gaibu. Babu abin da kokarinta a kansa ya haifar na canji sai kara tabarbarewa.

"Kai har kana da bakin goranta min akan abin da kayi min? Ni da aka datsewa farinciki aka rabani da masoyina saboda ana neman shiriyarka in ce me? Kamar yadda mahaifiyata ta yiwa Baba biyayya ta amince da aurenmu haka nima na dinga yi maka. Ni ce shan banza da hofi duk domin ka sami gamsuwar da za ta rabaka da matan titi. Wani abin na sha na kwana na wuni gudawa, wani ya kulle min ciki, wani ya sani jiri amma duk a banza. Har yau ban dace da maganin infection ba saboda zama da kai. Ban gajiya da zuwa kunshi da gyaran kai saboda ance idan na dage da kwalliya zan karkato da kanka. Kai kanka ka sani babu irin kwalliyar da bana yi maka. Ka tara min abokanka nayi ta dora tukunya ina saukewa bana nuna maka gajiyata. Ladabi da biyayya har bayan na kama ka da mai aikina ban daina ba. WALLAHI MAZA IRINKA SUNA DAGA CIKIN MASU KAI MATANSU WUTA. Ba don kariyar Allah ba da tuni na dade da fara gurfana gaban malaman tsibbu ina karbo asiri. Kuma duk da na dade da kudurin barinka amma wallahi inata kyautata maka zato. Fatana ka shiryu mu cigaba da rayuwa da 'ya'yanmu har karshen rayuwarmu. Haba TAHIR! Idan ka tsarkake kan ka daga dattin zina ba Khadija ka yiwa ba. Bani da wuta da aljanna. Kanka kadai za ka taimaka da 'ya'yan da kake ikirarin so. Su ne nake jiyewa kada hakkin alfasharka ya fara bibiya."

Zuwa yanzu fuskar Alh. Tahir a tamke take baya ma gani da kyau. Wai shi matar da yake kokarin ganin ta tsallake kowa a matsayi da mukami ce take gasawa maganganu haka. Da ya rasa abin cewa sai ya yi mata tambayar da yayi nadamar yi saboda amsar da ta soma bashi.

"Duk wata nasara ta rayuwarki ba a jikina ki ka samu ba?"

Shekeke ta kalle shi har lokacin idanunta suna zubar da hawaye "nasara? Dama akwai nasara a auren wanda baya tsoron Allah? In dai auren irinka nasara ce ga mata to ina fata Allah Ya hada 'ya'yanka da maza irin..."

"Kina hauka ne?"

 Ya ce da dukkan karfinsa. Sannan ya dauketa da mari, wani abu da bai taba shiga tsakaninsu ba. Idanunta sun rine da bakinciki shi kuma da bacin rai. Da ya barta ko kadan bata da niyyar karasa addu'ar ita ma. Ko ba ita ta haifesu ba ba za ta musu wannan addu'ar ba. Marin bai sakata kuka ba sai dariya.

"Ashe dai kana sane ka ke take sanin. Da na dauka kallon waliyyai ka ke yiwa masu halinka shi ne zan rokawa zuri'arka"

Da dan allinsa ya nunata cikin fushi yana kumfar baka "ya isheki haka nan. Kuma babu inda zaki je. Ki hada kayanki jibi zan turo mota." Ya karashe a kufule.

"Idan ta kama na kaika kotu ne zan kai ka. Babu wani dalili na shari'a da ya ce wajibi ne zama da kai."

Nan yaji zuciyarsa ta dan girgiza. Dama ta fada ne don ta tayar masa da hankali. A daidai lokacin kuma waya ta shigo masa a wadda tun dazu ake turo masa sako. Wayar taki tsahirtawa duk da anji bai dauka ba. A kira na hudu yana faman babatun nuna mata wajibcin bin sa tunda shi ne namiji ya amsa kiran da sauri.

"Zan kira ki...ka anjima"

Bai ankara ba Mami Khadija ta warce wayar daga hannunsa. Katse kiran tayi da rawar hannu duk jikinta yana tsuma. Ace har a wannan matakin akwai wata tsagera a waje da ba zai iya hakura da bacin ranta ya shawo kan iyalinsa ba. 

Ta sake jin alamun shigar sako a lokacin da ya hayayyako mata da fadan ta bashi wayarsa. Daga Anti Jiddo har Mama Nasima sun kula da yanayin tsoratar da ya yi. 

"Ki bani wayata na ce."

Bata saurare shi ba sai hannu da ta daga masa tana yi masa alamar ya dakata daga matsowa kusa da ita. Da daya hannun ta bude bangaren sakonnin whatsapp wanda ta tabbatar dashi suke hirar.

(Mr Rufus)

Ta gani a sama alamun shi ne wanda ya turo sako mafi kusa da lokacin da suke ciki. Da kyar ta mallaki nutsuwarta ta bude.

"Khadija, Manzon Allah SAW ya ce wata tajassasu" ya fada muryarsa na karyewa.

"Ya kuma isar da sakon Allah SWT da Ya ce Wala taqrabuzzina."

(Gasu nan su tayaka bacci yau. Idan kuma dattijan gidanka sun barka fitowa ka tsaya a bayan layinmu ka daukeni.) Shi ne abin da aka rubuta na karshe

Mami Khadija bata so bude hotonan da suka fara bata tsoro ba tun a haka ma sai dai biyun da ya bude a sama sun kadata. A guje ta bude  daya ta dago kai ta kalle shi a sanyaye. She felt disappointed. Lalacewar tasa har ta kai nan? Me yasa maza masu wannan halayyar basa tsoron Allah ne? Ina hakki zai kai su?

Mika masa wayar tayi jikinta a sake

"Yumna? Yumna aminiyar Farha. Tahir ita ma baka bari ba? Ita kadai da iyayenta suka mallaka sai da ka lalata musu 'ya? Innalillahi wa inna ilaihi raji'un."

Fita tayi ko gabanta bata gani da kyau tana jiyo hayaniyarsa da amarensa.

***

"Daddy ni Papa ne zai bani." 

Cewar wata karamar yarinya da bature ke yiwa lakabi da cute. Duka duka bata fi shekara biyar ba. Tana sanye da kayan bacci riga da wando na cotton. Kanta sabon kitso ne yiri-yiri anyi mata shuku biyu hagu da dama. Ko a haka ka kalleta sai ta shiga ranka balle idan surutunta ya hadaku. Bata da haske sosai  kamar mahaifiyarta domin Munzali ya dan fi ta haske ma. Amma akwai idanu dara dara da dan karamin baki daidai fuskarta. Hancinta yana da dan tsini kamar na Munzali.  

Rike take da plate din indomie da kwai wanda mai girkin gidan Audu ya dafa. Daga bakin kofar kawataccen wurin cin abincin (dinning area) a tsaye Iya Kande ce dattijuwar dake kula da ita.

"Daddy ka kira min Papa pleaseeee."

Munzali ya dora hannu a ka kamar ya yi ihu. Kwata kwata ta hana shi baccin safe ga gajiyar da suka kwaso jiya. Kuma suna isowa Kano suka wuce gidansu Zakiyya mahaifiyarta suka daukota. Dama ita ma ta sani indai Munzalin na gari a gidansa Qibdiyya take zama ko lokacin makaranta ne su suke kaita. Bai yarda rabuwar auren ta kawo gibi tsakaninsa da ita ba. Yanzu breakfast suka zo yi karfe bakwai da 'yan mintuna saboda sammakon tashin da tayi amma take yi masa rigimar sai ya kira Abbati.

"Papa bacci yake yi idan ya tashi zai shigo. Ki ci wannan sai a sake dafa miki wani abincin idan ya zo." Ya ce da sigar lallashi.

Noke kafada tayi "ni dai a'a. Iya ta bude min kofa naje wurinsa."

Ransa ya soma baci ya zaro mata ido "zan zaneki fa Qibdiyya. Ki zauna ki ci abincin nan nace kafin ya tashi."

Sai kawai ta fashe da kuka kamar dukanta ya yi "Daddy sorry. Daddy ka ce ka hakura. Daddy..."

"Na hakura" ya ce a kagauce da gajiyar magiyarta "zauna ki ci."

"Kayi dariya"

"Hihihi" ya yi yak'e kansa na sarawa. Gadonsa yake muradin hayewa ya nutse cikin lallausan bedsheet....

Murmushinta tayi masa jin ya hakura don ita bata son ana fushi da ita "yauwa Daddy to in dauko maka waya ka kira Papana? Pleaaasee"

Ido ya tsura mata ya saki murmushin da bai yi niyya ba. Tana tsaye a gabansa tana rangwada kai gefe da gefe. Duk wanda ya san Qibdiyya zai shaida manyance da tsantsar wayonta. Idan ma akwai tashi a hannun kaka wato Gwaggo Lami kanwar Asabe harda halinta. Wani abin idan tayi shekara goma ko ma fi za ka bata.

"Daddyna please fa nake ta cewa" ta dan turo baki alamar gajiyawa.

Daukota ya yi ya dorata a cinyarsa "ki zo na baki don Allah ki ci mu je mu kwanta."

Ita ma hakurinta ya kare tana ganin ba za ta sami abin da take so ba. Tafi son kwana a gidan Abbati amma tun bayan ya tura Hanne Kirikasamma sai ya ce ta dinga kwana a gidan Munzali tare da Iya Kande.

"Ni Papa. Papanaaaa"

Tun Munzali da Iya na rarrashi har ya koma fada. Bata yi shiru ba sai ciwon kai da ta kara masa. Wayarsa ya tashi ya dauko ya kira Abbati ba shiri.

*

Tun farkon kwanciyarsa har bayan asuba da ya koma bacci mafarkin Farha yake yi. Sunanta kuwa ya ambata a mafarkin da kuma a farke yafi a kirga. Wayar Munzali ce ta tashe shi ya yi guntun tsaki.

"Idan na shigo sai ranka ya baci. Ka san me ka katse min da wannan wayar kuwa?"

"Ba matsala duk abin da zaka yi na shirya in dai za ka dauki 'yarka. Yadda ka san in yi bacci a zaune amma kamar da gangan ta isheni da rigima."

Murmushi ne ya mamaye fuskar Abbati yayinda yasa kafa ya shure katon duvet din da ya lulluba dashi. Sanyin dakin ya sauka a jikinsa ya mike da gaggawa ya dora riga mai madauri akan dogon wandon baccin jikinsa.

Girarsa ta tattare da fushin da ya maye gurbin fara'arsa "me yasa ka tasheta da sassafe haka? Ko takwas fa bata yi ba. Yara suna bukatar isasshen hutu. Asabar din ma yaro ba zai  huta ba to sai yaushe?"

"Sannu mai 'ya. Dadin abin dai nima ba daga bishiya aka tsinkoni ba. Haka kawai ta hana mutane bacci ka zo kana yi min fada..."

Dariyar da bai yi niyya ba ce ta kama shi. Wani zubin ya kan rasa gane da Munzali da Qibdiyya waye 'ya waye uba. Munzali har kishi yake da ita idan ya ga yaki kula shi. Ba don komai ba kuwa sai don ya tashi da yunwar kulawa irin ta iyaye. Shi ne komai na aminin nasa shi yasa yake ganin lokaci ya yi da zai yi amfani da wannan damar su saita rayuwarsu. A nasa bangaren dole sai ya je gida gobe. Munzali kuwa tunda iyayensa suna gari yanzu zai fara yi masa maganar abin da ya kamata ace ya yi tuntuni.

Wannan rayuwar ta ishe shi. Suna bukatar iyali na kurkusa wanda zasu rayu tare. Farincikinsa daya yaki da jahilcin da suka dage sosai suka yi. A lokacin sun yi ne domin samun kasuwarsu ta daga a idon manya. Yanzu zai musu amfani wurin yin kasuwanci a ilimance. Wayewa dai irin wadda mutum zai je ko'ina kai tsaye ya saje sun samu. Haka nan manyan kasa ke biya musu su je kasashen waje domin idan sun iso su amfana dasu. A haka suka sami wayewa sosai idanunsu suka bude.

*

"Papaaa"

Qibdiyya ta ce tana yin tsalle. Abbati ya dagata sama ya juya suna kyalkyala dariya. Munzali na ganin haka ya tashi zai gudu daki.

"Malam dawo magana zamu yi fa. Me Audu ya dafa ne?" Ya yi maganar lokacin da ya dire Qibdiyya.

A marairaice Munzali ya kalle shi "kayi min rai dan Mariya uban Mariya. Kaina wani yammm yake yi irin na mai shirin zarewa saboda rashin bacci."

Kafe shi da ido Abbati ya yi wanda ya nuna masa zaman nasa dole ne. Sai da ya harare shi ya koma ya zauna.

"Ka dai ci sa a ina tsoron masifarka wallahi da ba zan zauna ba."

Iya Kande ta dube su tayi dariya. Abokan suna matukar burgeta. Tana fatan kowanne ya sami matar da zasu yi zaman lafiya tare. Ta san wani abu cikin zaman Abbati da Hanne mara dadi. Wauta take ganin ta yiwa Hannen yawa tunda duk kokarin Abbatin na son kyautata mata ta 'buge da yi masa sace sace a gida. 

"Mutum ma yaki zama mana idan ya isa." Cewar Abbatin bayan ya zauna a kujerar kusa dashi.

Iya Kande sai ta ja hannun Qibdiyya da dabara suka bar falon. Bread da kwai Audu ya kawo musu domin bai kammala suyar doya da farfesun da yake ba. Ka'idarsu sai wuraren sha daya suke karyawa shi yasa bai fara da wuri ba. 

"Ni wallahi jikina duk ya yi sanyi. Ka sanni idan an ce za ayi magana amma don mugunta ka tayar min da hankali kafin na ci abinci."

"Idan baka ci ba ma maganar sai jibi."

Munzali na jin haka ya shiga tuttura abinci yana kurbar tea. Yana gamawa ya ture harda na gaban Abbati dake cin nasa a nutse. 

"Yauwa fadi don Allah."

"Ban koshi ba"

"Ba kyau abin da kake yi min." Sai kuma ya dan muskuta tare da rage murya "ko dai ya shafi maganarmu ta jiya? A shirye nake mu daina da gaske."

Wannan yanayin na zance mai mahimmanci Abbati ya yi da fuska sannan ya ce "Wannan maganar zamu yi ta sosai amma kafin nan Munzali gidanku kai ne namiji babba ko ba haka ba? Duk yawan yayyenka mata ka fisu iko saboda kasancewarka namiji. Saboda haka alhakin gyara zumuncinku yana wuyanka. Ka nemi 'yan uwanka ka san su sani na jini da jini. Kaga ni dasu Atine bamu da shamaki. Babu wadda ban san halin da take ciki ba duk da suna gidan miji."

"Ummakati ce babba kuma tayi aure mijinta yana da abin hannunsa."

"Ina ruwan zumunci da abin hannun mijinta? Kuma fa muna tare fa babbar yar ku ta rasu kuma ka ce min akwai wasu."

"Wadanda ba dakinmu daya ba su tara ne duka mata."

"Sai kuma aka ce sun sauya suna daga matsayin 'yan uwanka don baku fito daki daya ba? Nima muna da 'yan uba kuma duk na hadesu. Magana ta gaskiya Qibdiyya ba mu kadai take bukata a rayuwarta ba. Banda 'yan gidan su Zakiyya bata saba da kowa ba."

Kallo sosai na nutsuwa da fahimtar mutum Munzali ya yi masa. Kullum shi ne mai hango masa matsala kuma ya taya shi gyarata. Shi kam ko yau ya bar duniya ya yarda da soyayyar dake tsakaninsu ya san Qibdiyyansa ba za ta taba maraicin uba ba.

"Naji zan kokarta. Amma sai ka tayani don ka san Asabe ita kudi kawai take so. Su kuma  wallahi idan na bi wata ta gayan bak'a sai na rama."

"Ka kwana biyu baka yi muryar 'yan tasha ba ai."

"Kut...ni ne dan tashar?"

Munzali ya tashi ya yo kansa a guje shi ma ya mike yana neman tsira. Idan ya zauna karshenta sai ya nemi panadol. Gajiya Munzalin zai tara masa don a jikinsa yake fanshe wasan kokawarsa da bai yi ba da kuruciya.

"Ka dawo kawai mu gwabza mutumina ko na goge nambar yarinyar nan ta Diamond plaza."

"Da gaske ka karbo?" 

Farinciki mara misaltuwa ya bayyana a fuskar Abbati lokacin da Munzali ya gyada kai. Bai jira komai ba ya je ya riko shi suka fara gwada kwanji. Yau dai Munzali ne ya ji jiki don bai san me Abbati ya sha ba har yake jin karfi irin haka.

***

Sai da ta kusa isa dakinta wani tunani da ya karasa dagula mata lissafi ya darsu a ranta.

"Yumna. Yumna aminiyar Farhata?" 

A guje ta shiga dakin 'yan matan har tana tuntube saboda sauri.

"Farha bani wayarki" 

Ta umarceta fuskarta babu wasa. Bakinciki da taraddadin dake kai kawo a kirjinta kuwa baki ba zai iya kwatanta shi ba. Wani irin sauti kamar bugun kararrawa take ji a kunnuwanta. A tsaye take tana haki amma cike da dauriya ta kai hannunta dake rawa bangaren hotunan wayar. Bata ga komai ba saboda haka ta mika mata

"Baki isa ki ha'inceni ba wallahi. Ungo ki budo min wadanda ki ke tura masa."

"Shi wa?" Lilu ya tambaya suna shigowa dakin shi da Sauda da Suhaib.

Akwati ta kira shi ya zo ya sauko musu dashi daga kan wardrobe. Tun a hanya ya ce ta san ba tsayi gareshi ba kawai ta kira shi don suyi dariya. Da kansa ya kira Suhaib suka taho tare.

Mami Khadija ta kallesu ta ce "duk ku jirani zan zo gareku daya bayan daya." Ta mayar da hankalinta ga Farha "idan ba za ki bude ba bani nambarsa ko waye shi in kira."

Farha ta karasa rudewa sai kuka take yi tana juya wayarta a hannu. Ran Mami Khadija ya sake baci ta daka mata tsawa nata jikin yana 'bari da tsoro.

"Har kin isa ki yaudareni? Ina ta kaffa kaffa daku ashe ni aka mayar shashasha. Kuna can kuna turawa mutanen banza tsiraicinku."

"Innalillahi wa inna ilaihi raji'un."

Su duka yaran abin da suka ambata kenan amma sautin muryar Farha tafi ta kowa. Kuka take yi iyakar karfinta Sauda tana tayata. Mamin tasu ta hargitse basu san musabbabin hakan ba. Kirjinta ta shiga nunawa wasu sababbin hawayen suna wanke mata fuska.

"Mami ni? Ni din? Wallahi, wallahi karya yake ko waye shi. Saboda gudun fadawa halaka da tsoron bata miki Mami watana biyu bana kula Yumna."

Da kyar Mami ta dan saita kanta ta nuna bata san komai ba "ina magana akanki me ya kawo zancen Yumna. Me tayi?"

" 'Yar kawunta ce tazo hutu gidansu ta koya mata bin sugar daddies. Nayi ta mata nasiha taki ji shine na rabu da ita bayan ta ce za ta hadani da wani."

"Ta hadaki da wani don mugunta? Me yasa ma baki sanar dani ba?"

Farha ta share kwalla "ce mata nayi zan fada miki ki gayawa Ummanta sai ta ce min wai in  na fada miki sai me? Shi ne naji haushi na kyaleta."

A zuci Mami Khadija ta iya cewa 'Ba dole ta ce miki sai me ba tunda mahaifinki ya zubar mana da mutumci?' 

"Naji kuma na yarda amma na rantse duk ranar da ki ka afkawa irin wannan sharin ki kuka da kanki."

Sauda ta nuno da hannu tana labe bayan Suhaib duk ta tsure.

"Wallahi Mami bana komai ni. Masu zuwan ma nace su rabu dani sun ki."

"Ki daina kokarsu tunda lokaci ne da Allah Ya kawo miki. Na baki kwana uku kiyi shawara da zuciyarki da 'yan uwanki ki fidda wanda ya kwanta miki. Kina gama secondary zan miki aure."

Da yake bata ga fuskar musu ba ko tari bata yi ba sai aukin gyada kai.

"Kai kuma Lilu idan na sake jin an ce kana bibiyar mata sai na saba maka. Yaro tun baka tafasa ba kana neman konewa. Kar kayi tunanin cututtukan zamani ne kadai sharrin dake cikin yawon banza. Lahirar mutum ce kacokan take gurbacewa. Duniyar ma kuma duk kudinka ba za ka taba samun nutsuwa da jindadin da kamilalle zai samu ba. Wadannan abokan banzan naka ku raba jaha kowa ya kama gabansa. Sai kun fi jindadin shiryuwa."

Duk maganganun nan tana yinsu ne cikin haki da kunar zuciya. Suhaib yaji duniyar tayi masa zafi. Kusa da ita ya karaso ya dora hannayensa akan kafadunta ya sallami kannensa.

"Ki kwantar ta hankalinki Mami in sha Allahu komai zai daidaita"

"Komai zai daidaita a ina? Shaye shayen da kake ka shirya dainawa? Idan kana tunanin kana sha domin batawa mahaifinka rai ne to ka sake tunani. Bai san kana yi ba. Ko ma ya sani babu mai dora masa zunubanka tunda ba shi ya kama hannunka ya kai gaban 'yan kwaya ba" 

Idanunsa a kanta yana kara samun tabbacin Abban nasu ya yi wani abu mai girma ya ce "In Allah Ya yarda ba za ki kuma yi min maganar nan ba."

Farha, Lilu da Sauda sai suka ji kansu ya kulle. Kalaman Mami na karshe ga Suhaib sun hasko musu wata kofa da basu san akwai ba. Kofar sirri tsakanin mahaifiyarsu da babban wansu. Kofar da suka kwadaitu su bude don ganin me aka rufe a cikinta.

***

"Kayi hakuri don Allah. Zan yi mata magana da kaina." 

Anti Hasiya ta furta da sauri domin ceton Ayaah daga fushin Honorable. Ba don tayi magana ba daf yake da kai hannunsa jikinta. Amma duk da haka wani kallon kasa-kasa na raini Ayaah ta bata tukwici.

"Hakuri kamar yaya? Kina ji fa jiya da na tambayeta a ina ta manta jakar cewa tayi a daidaita sahu. Daga baya kuma ta ce motar wanda ya rage mata hanya."

"Zan mata magana don Allah ka sassautawa zuciyarka." Ta rarrashe shi. Tafi kowa sanin yawan hidindimun gabansa da rashin kudi. Ga matsalar Abbas.

Takalmansa ya zura ya nufi kofar dakin zai fita "ki yi mata magana Hasiya. Zan dauki komai na halayyar da take mana a gidan nan, amma wallahi banda yawo. Idan ta ce yawo zata yi babu wanda ya isa ya kwaceta a hannuna."

Sai da ya fita Ayaah ta taso tana kumbura baki zata fita daga dakin.

"Dawo ki zauna."

Murguda baki tayi ta juya idanu sannan ta ce "a zaunar dani mana idan an isa."

Maganar ta daki Anti Hasiya sosai. Fuskarta ta hade da bacin rai ta daka mata tsawar da ta zaunar da ita ba shiri. Wani gululun abu ya tsayawa Ayaah a rai saboda tana son bijirewa amma a tsorace take sai kawai ta soma hawaye.

"Kar ki soma yi min wannan kukan gulmar taki."

Dan shiru tayi ta jira Ayaah ta share hawayenta da bayan hannu sannan ta cigaba da yi mata fada. Sam babu alamun lallabawa ko rarrashi a yadda kalamanta ke fita. 

"Ni ba kishiyar babarki bace da zaki zauna kina kishi dani Hajara. Da Yaya A'i tana doron kasa ko sama da kasa za ta hade ba zan auri mahaifinki ba tunda jininmu daya. Saboda haka ki ajiye makaman da ake baki na kishi dani a gefe. Ko kina so ko ba kya so, da auren babanku a kaina ko babu ni Hasiya uwa ce a gareki. Sannan ko babu alaka tsakanina da Yaya A'i bani da dalilin cutar daku domin mahaifinku bai cuceni ba. Na san kina da hankali ko da ba kya tunani sai abin da aka ce kiyi. To a cikin hankalinki ki zauna ki fada min me na taba yi muku a gidan nan na rashin kyautawa. Idan kuma jira kike bayan duk fadi tashin da nake a gidan nan in dawo na kwanta ki takani ba za ki ganin wannan ranar ba in sha Allahu. Idan ban ci darajar komai ba a wurinki in ci ta uba da na hada da wadda ki ke ganin zuwana gidan nan cin amana ne a gareta. Karshe ina so ki san cewa ba soyayya bace kike yiwa Yaya A'i da wannan halayyar. Kina tozarta tarbiyarta ne wadda Allah zai muku shari'a ranar lahira, ai kin sani idan abin da ki ke yi daidai ne ko akasinsa. Tashi ki bani wuri."

(Iyaye mata mu sani cewa 'ya'yanmu komai kankantarsu suna lura da abubuwan da muke yi. Mu daure muyi namu kokarin wurin koyawa musu kyawawan dabi'un da zamu wanke kanmu a kai ko a gaban Allah. Abin da wuya kyma ba iyawarmu bace amma mu yi iya yinmu. Ayaah bata da wani wayo ta rasa mahaifiyarta. Amma bata manta cewa babu alaka mai kyau tsakaninta da Innayo da 'ya'yanta ba. Yau babu A'i amma tarbiyarta bata bar autarta ba.  Sannan a gefe ga Laraba da sauran kannen A'i suna ingizata. Su Ummi da suka fara wayo sun rigata fahimtar wace Hasiya a tare dasu. Ita kuwa da akidar kiyayya suka raineta a gefe. Allah Yasa 'ya'yanmu su zama silar samun rahamarmu ba kishiyarta ba. Amin)

Jiki a sanyaye Ayaah ta tashi ta bar dakin. Tana shiga dakinsu Murja da Ummi suka fice suka barta bayan tsakin da kowaccensu ta buga. Ai sai taji kuncin zuciyarta ya karu. Kukan gaske ta kama yi ba ji ba gani. Tabbas bata kyautawa ta sani. Tun jiya ake zancen jakar Anti Hasiya da ta manta a adaidaita sahu amma ita mai jakar bata ce komai ba. Sannan ga tunanin mai motar da ya kaita asibitin Nasarawa ya isheta. Komai nasa ya burgeta amma ko sunanta bai tambaya ba har suka rabu. 

Ko babu komai zuciyarta ta cika da shakkar Anti Hasiya. Bata taba yi mata fada kamar na yau ba. Lallabawa za ta yi ta nuna musu ta shiryu zuwa ta samu tayi aurenta ta bar gidan ta huta. Yadda kowa ya tsaneta (a tunaninta) barin gidan shi ne mafi a'ala.

A bangaren Anti Hasiya kuwa duk yadda take son zuwa duba Innayo yau hakan ba zai samu ba sai can yamma ko dare idan ta gama lalle. Musamman saboda tun safe Uwani ta rangado mata kira.

"Idan na taso daga aiki zan biya duba Innayo. Dama kira nayi in tuna miki kada ki manta da sakona." 

Da azahar ta sake kira shi ne musabbabin fadan da Honorable ya sake yiwa Ayaah.

"Karfe uku zan fito Hasiya. Idan ba da wuri zaki je wurin Innayo ba sai na biyo gidanki na karba."

Taji zafin kalaman amma ta daure bata mayar  mata ba saboda nata kudin sun bata. Duk 'yar ajiyarta ce a ciki Ayaah ta salwantar. Wai akan kudin da ba a cikinta ta ci ba Uwanin ke kiranta bayan rabon da su gaisa a waya ta manta. Wani irin nauyi zuciyarta tayi saboda damuwa da hanyar da Uwani ta dage sai ta bi ta sabawa iyaye. Inda suke lallen ta koma ta cigaba da sakawa matan. Ana kiraye kirayen Isha ta sami shiga gidansu da abincin da ta dafowa Innayo.

"Ki yi hakuri. Wallahi jakata ce ta bata babu ko sisi a jikina."

Innayo ta murmusa da kyar. Idanunta duk sun zurma ciki saboda tsabar wahalar da tasha kwana biyu

"A waya ma fa na ce miki kar ki damu. Uwani ta zo kuma sai da aka yi magariba kamar Salima ta bar gidan nan. Fuskarta dai duk a kumbure ko kadan ban ji dadin ganinta ba."

"In Allah Ya yarda cikin satin nan zan ziyarceta. Mutumin nan baya tsoron Allah. Ko albarkacin 'ya'ya yaci ace yana raga mata wannan rashin mutumci."

"Hmmm" Innayo ta iya cewa kawai.

Anti Hasiya sai tayi shiru saboda ta san cewa cigaba da maganar zai kara bata ran Innayo ne. Salima bata taba sanar dasu mijinta yana dukanta ba amma sun dade da sani. Wahala kawai take sha amma Alh. Rabi'u ya ce ba zai iya riketa da 'ya'yanta ba idan ta kaso auren. 

"Faten tsaki nayi miki. In zuba yanzu ko sai anjima?"

"Zuba min sai ki leka wurin Asabe ku gaisa ki zo ki tafi dare na kara yi."

"Baban Ummi zai biyo ya duba ki. Shi zan jira."

"Da ma kar ya wahalar da kansa. Taki wahalar ma ta isa."

Anti Hasiya sai ta mike ba don tana son zuwa dakin Asaben ba. Zamanta zai sa Innayo ta koma nuna rashin son aurenta da kullum ta sami dama sai tayi. Ita kuma ta riga ta karbi kaddararta hannu bibbiyu. Zaman lafiya da aminci suke yi dashi wanda yafi karfin zaman soyayya. Ya girme mata sosai amma yanayin zama ya mayar dasu tamkar aminan juna. 

***

Riga da skirt na atampa aka sakawa Qibdiyya da zasu fito bayan Magrib. Ita ta dage wai kayan 'yan mata take so. Iya Kande tayi mata dauri ta kwance ta sake yin nata a cewarta na Iya na tsofaffi ne. Natan ma dai sai dai a gimtse dariya kawai. Tayi abinta Abbati yana ta kwarzanta kyaunta har suka fito.

Kowa da motarsa suka fito daga gidan ita tana ta Munzali shi kuma Abbati yana tasa shi kadai. Daga wurin Asabe zai je gidan Shazali ne ya fara gabatar masa da kudurinsu na daina wannan mummunar alfasha. Shi kuma Munzali zai dawo da Qibdiyya gida.

***

"Salamu alaikum" Anti Hasiya ta sake doka sallama ta biyar a kofar falon Asabe. 

Da karfi da alamar kosawa Asabe ta ce "Wai waye ne haka ake ta yi min sallama kamar an biyo bashi?"

Ba don Innayo ce ta turota ba da babu abin da zai kawota. Danne bacin ranta tayi ta ce

"Hasiya ce."

"Wace Hasiyan" ta kuma tambaya a wulakance.

Zuciyarta har wani harbawa take saboda bacin rai. Juyawa tayi za ta bar wurin taji an tura kafadunta cikin dakin.

Asabe dake zaune rashe rashe tana kallo ga farantin da ta dora ledar tsire a kai ta mike tsaye tana gyara zani.

"Meye haka za ki fado..." sai kuma ta kula da wanda Hasiyan take yiwa kallon mamaki bayan ya turota dakin. Fuska ta saki ta kama dariya "Alhaji Munzali sannu da zuwa, sannu da zuwa. Lale marhabin. Ai ban san tare ku ke ba. Ita ma kuma da sai ta ce Hasiya matar Honorable Habun A'i sai nafi saurin daukar haske."

Munzali ya yiwa Abbati irin kallon nan na kaga abin da nake fada maka ko. Duk maganganunsu sun ji shi yasa ma ya turota dakin. Abbati dake dauke da Qibdiyya ya yi dan murmushi kawai.

Anti Hasiya sai ta gaishe ta domin ta basu wuri amma maimakon ta amsa sai ta karkata kai ga Abbati.

"Alhaji Abbati ina wuni? Ya fama da jama'a? Ya kasuwar? 'Yan uwa duka lafiya ko?"

Ran Munzali ya sosu da wannan barar da kai na Asabe da kuma wulakanta Hasiya da tayi.

"Baki ji Hasiya na gaishe ki ba?" 

"Au...hankali na ne ya tafi wurin Mariya." Ta janyo Qibdiyya jikinta. Ko daga kai ta kalli Hasiya bata yi ba ta ce "ya mijin naki da yara? Dazu ma naga Salima da Uwani ince dai lafiya."

Wani mamakin ya sake kama Hasiya. Jiya baki da baki ta fadawa Babansu an cire hakwaran Innayo har biyu. Shi kuma ya san da lalurar ma kudi ne da ba zai bayar ba.  Bata sani ba yanzu shi ne bai fadawa Asaben ba ko kuwa shaftarta ce da ta saba.

"Innayo ce bata jindadi."

"Allah Ya sauwake. Mariya mu je ciki na baki alawa" ta kama hannun Qibdiyya ta shige ciki da ita.

Gwiwa a sage da wannan wulakancin har a gaban bakon ido Anti Hasiya ta juya ta fita. Munzali ya bita da sauri ya cimmata kafin ta karasa dakin Innayo.

"Hasiya tsaya mana." 

Tsayuwa tayi bata juya ba. Dan uwanta ne da ya bata 'yan watanni amma rabon da su hadu ta manta.

Fuska ya saki da ya iso gabanta "saurin me kike yi ko gaisawa bamu yi ba?"

Murmushin da tayi masa mai ciwo ne. Gabadaya jikinsa ya yi wani irin sanyi. Bata ce masa komai ba amma a fuskarta yake karanto damuwarta.

"Don Allah kiyi hakuri. Dukkanku ku yi hakuri akan duk wani rashin kyautawa daga gareni ko Asabe da duka 'yan dakinmu. Laifin namu ne don na san Innayo bata son wannan zaman da muke da juna."

Kwalla ce ta taru har tana barazanar zuba daga idanunta ta ce "Ba komai. Biyonin da kayi ma wallahi naji dadi"

Hannu ya mika ya karbi wayarta yana cewa "kawo in saka miki nambata". Ya fara saka nambar yaga sunansa ya fito "kaiiii, ashe kina da nambata amma baki taba kirana ba."

"In kiraka in ce me?"

'Yar dariya ya yi ya ce "Ki ce kin kira mu gaisa." Nambarsa ya kira domin ya sami ta ta sai yaji ana cewa "your account is too low for this call"

Dama a kunnensa ya kara wayar sai kawai ya wayance don kar ya kunyata ta ya ce babu service mai kyau. Da ka ta karanto masa nambar ya bita har dakin Innayo.

"Munzali kai ne a dakin nan? Hasiya daga cewa ki je ki gaishe da Asabe kin dauko min magana ko?" Innayo ta ce a dan tsorace.

Kunya kamar an zuba masa ruwan sanyi haka yaji. Yanzu  ace ganinsa bai haifar da komai ba a wurin matar babansa sai tsoro. Sunkuyar da kai ya yi bayan ya zauna a gabanta.

"Ba haka bane Innayo. Kiyi hakuri don Allah. Na dade bana kyautawa amma in sha Allahu zan gyara. Zan daidaita zumunci da 'yan uwana." Ya dubi Anti Hasiya "taimaka ki karanto min nambobi su Yaya Uwani da kaina zan kirasu. Idan da hali mu hadu a nan ranar asabar mai zuwa. Kowa ta taho da 'ya'yanta. Zan kira ki dai mu tsara yadda abin zai kasance."

Kwallar da ta danne tun farkon maganarsa ce ta sauko. Tana son 'yan uwanta kuma tana kwadayin su yi zumunci da juna kamar kowanne dan uwa. Gasu da yawa amma babu jituwar kirki tsakaninsu da juna tamkar sun hada jini da Malamijo (KU DUBE MU). Mahaifinsu ta dorawa alhakin lalacewar lamuran gidansu. Babu ruwansa da komai na iyalinsa indai zai dawo a bashi abin ci. Ta rasa gane wace irin rayuwa yake yi. Tarbiyar jowa a gidan saitinta daban. Matansa ya kamata ya daidaita tuntuni domin su hada kan 'ya'yansu amma ya bari a daki daya ma ana gaba.

Munzali sai ya matsa ya rungumota a barin jikinsa "in sha Allah Hasiya komai zai daidaita tsakaninmu. Nayi sakaci a baya kuma ina da na sani."

Bambarakwai taji rungumar ta yi murmushi tana kokarin ture shi. Shi kuwa ya rike kafadarta gam yaki saki yana dariya 

" 'Yar kauye meye haka? Irinku ne masu rungumar miji sau daya a wata ko?" 

Innayo bata san lokacin da tayi dariya ba. Dariyar da bata iya karasawa ba saboda banko kofar dakinta da Asabe tayi tana huci.

"Billahillazi huwar rahmanu Bokanki ya yi karya Innayo. Ni? Ni Asabe da raina ki ke neman yi min farraku da d'an da baki san lokacin da nake fadi tashin gina shi ya zama mutum ba?"

Wani irin kallo Munzali ya bita dashi zuciyarsa tana zafi. Bai taba ganin uwar da bata san darajar kanta da 'ya'yanta ba sai ita...sai kuma babar yarinyar nan ta Diamond plaza wani sashe na zuciyarsa ya tunatar dashi. 

BABI NA SHA BIYU.

"Hasiya muje daga waje muyi magana please. Ina so mu tsayar da rana ne a yau dinnan."

Innayo ta kalla da Asabe wadda take shirin hadiyar zuciya. Maganar me Munzali zai yi da Hasiya har yake neman su kebe? 

"Bishi ku je. Allah Ya kara muku zumunci." Cewar Innayo tana murmushi. Allah Ya sani har zuciyarta ko Munzali yafi kowa talauci tana maraba dashi da 'yan uwansa wurin zumunci da nata 'ya'yan. Yau idan babu su a raye bata jin ko shi uban gayyar mahaifinsu zai so ace kowa tasa rayuwar yake yi. 

A tsakar gidan suka zauna ya sake bata hakuri. Ita mamaki ma ya kashe nata bakin sai murmushi take dokawa. Basu taba zaman hira ba da 'ya'yan dakin Asabe tun kuruciya.

"Weekend dinnan zan yi tafiya da wanda ki ka ganmu tare a dakin Asabe. Aminina ne sosai sosai Hasiya."

Wai Munzali ke fada mata wani abu nashi mai mahimmanci? Lallai duniya inda ranka ka sha kallo. Ita ma zata bashi labarin tata rayuwar kuwa ta ayyana a ranta.

"Allah sarki. Yaya sunan shi?"

"Abbati"

Daga yadda ya fadi sunan ma ta fahimci alakar ba ta wasa bace. Dan tunani tayi ta dago kai tana ware idanu.

"Ba dai wanda Asabe ta taba dukanka akan kana kula shi ba?"

Dariya ya kwashe da ita "ashe kin tuna..oh su Hasiya muguwa...ai na kullaceku lokacin. Kuna kallo tana neman kaini kiyama aka rasa mai cetona."

Ita ma bata san lokacin da ta soma dariyar ba. A nan Abbati ya samesu suka sake gaisawa yana murna da canjin da aka fara samu a rayuwar Munzali tun yanzu.

"Ina Qibdiyyan?" Munzali ya tambaye shi.

"Asabe ta ce idan zamu tafi kaje ka daukota. Ni bari naje wurin Shazali zan sameku a gida."

Sallama ya musu ya tafi. Munzali ya san fada ne Asaben ke ji kuma ba zai bari ta sake raba kansu ba. Ummakati ya tuno ita ma ko a waya sai ayi watanni basu gaisa ba. Kananun ne dama masu damunsa saboda roko da Asabe ta koya musu.

"Wai don Allah bebin da muka zo barkarta ce wannan? Mariya sunanta ko?" Anti Hasiya ta ce tana rike baki.

"Allah wadaran gida irin namu. Yanzu fa babu abin mamaki ki ganta a waje ku wuce juna. Wallahi Baba bai yi ba..."

"Kar mu fara aikin alheri da aibata iyaye. Shi Baba sai dai addu'a kawai."

"Da Asabe ma..."

"Da Uwani.."

"Da Mahe (kaninsa wanda Asabe ke cewa sune magadan Alhaji Rabiu)"

"Da Zara."

"Da duka ahalin Laraba (babarsu A'i)"

Wata dariyar suka yi. Gidansu kamar ba gidan mutane ba. A gabanta ya tura mata katin waya na dubu biyar ya ce ta kira duka 'yan uwan nasu suyi shawara. Idan asabar ko lahadi ta sama tayi musu duk su hallara a gidan da 'ya'yansu.

"Allah Ya kara budi Ya kuma kyautata zumincinmu." Cewar Anti Hasiya.

"Amin"

"Dan dauko min Mariyan in dauketa. Ya ma naji kuna kiranta?"

"Qibdiyya" ya ce da murmushi.

Asabe tana ta masifa ya dauko 'yarsa ya kai dakin Innayo wurin Anti Hasiya.  Yarinya kuwa tuni ta ware saboda Hasiya tana da son yara. Kafin ya fita Honorable Habu ya shigo suka gaisa. Innayo bata nuna halin ba saboda farincikinta na soma gani  hadin kan 'ya'yansu. Fatanta Uwani da Zara ma su bada hadin kai.

Da Abbati yaje wurin Shazali ya fada masa bukatarsu nuna masa ya yi babu komai har ya ce zai bisu bikin nadin saurautarsa. A badini kuwa ya hau lissafin asarar da zasu tafka da kuma kalubalen da ka iya biyo baya. Manyan 'yan siyasa da masu kudin da suke mu'amala dasu ba yarda zasu yi su rabu haka ba. Gani zasu yi kamar dama turo su akayi ko kuma sun gama sanin sirrinsu zasu tona musu asiri. Rabuwar sam ba za ta zo yadda suke tsammani ba.

***

Tunani da zubar hawaye sune suka taya Mami Khadija kwana. Bata san kulle kullen da Alh. Tahir ya yi ba tun a jiyan sai washe gari da misalin karfe takwas na safe. Farha ya aiko kiranta amma sai ta kasa tashinta ganin yanayin yadda take baccin. A inda tayi sallar asuba bacci ya dauketa a zaune. Komawa tayi ta sanar da Abbansu tana bacci sai ta tarar da'irar kakaninta da abokan Alh. Tahir duk a falon. Gabanta ne ya fadi, da gani ba lafiya. Gaishesu tayi ta koma dakin ta taso ta.

Tsabar ta rude ma harda hawayenta. Nata hankalin har yafi na uwar tashi wai amma a haka take kokarin kwantar mata da hankali.

"Mami ki kwantar da hankalinki ki shiga falon a nutse. Kin san komai kaddara ne. Naga Mama da Baban Kawo tare da Yakumbo. Kuma  su Lilu suna dakinsu kowa lafiyarsa kalau." Zuwa yanzu jikinta har karkarwa yake "Mami harda Yakumbo fa. Me zai kawosu gidan nan da sassafe haka?"

Mami Khadija ta murmusa da ta fahimci inda zancen ya dosa "ki kwantar da naki hankalin kuma kar ki yarda ke ko wani cikin 'yan uwanki yazo falon Abbanku."

Idanu kamar su fado saboda tsorata Farha ta ce "Mami ko dai sakinki Abba ya yi?"

"Wuce ki fadawa yayanku nace" Mami ta furta da dan karfi don ta tsorata ta.

Tare suka fito Farha ta ruga dakinsu Suhaib ta fada musu kai tsaye tare da sallama. Tayi sa a kuwa kowannensu da suturarsa. Lilu lecture gareshi da karfe tara shi kuma Suhaib   yunwa ce ta tashe shi.

"Are you crazy?"

Suhaib ya ce fuska a hade. Ya hana kannen nasa mata shigo musu daki babu sallama kamar yadda ya hana Lilu shiga nasu kai tsaye. Hawayenta ya gani ya cillar da wayarsa ya mike daga kan gadon.

"Ya Suhaib wani abu na shirin faruwa...."

Muryarta da sauri-sauri ta dinga fita wurin fada musu abin da ta gani.

"Taso min Mardiyya da Sauda." Ya ce yana yin hanyar kofar dakin.

Bayansa tabi Lilu yana take musu baya. Da kansa ya bude dakin yana kiran kannen nasa. Duk tsoronsa bai wuce kada abin da za a tattauna a falon ya fito har ya shiga kunnuwansu ba. A firgice yake da gudun halin da zasu shiga idan suka san waye mahaifinsu. A duniya bai ga wani abu mai saurin zubar da mutumcin mai mutumci ba sama da zina. Bai san me yake faruwa ba amma ya san da maganar Maminsu na son su koma nata gidan.

"Ku tashi Lilu zai kai ku gidan Mama."

"Maman fa tana falon Abba na ce maka" Farha tayi saurin fada.

"Na sani. Ku tafi zan biyoku nima."

Gardama Farha da Lilu suka so yi masa ya jugo garesu a birkice. Sauda da Mardiyya ba ganin haka suka tashi duk da basu san me yake faruwa ba suka saka hijabansu.

"Ya Suhaib please ka yi min bayani."

Farha ta ce da rawar murya. Ita fargabarta bata wuce tunanin ko Mamin ce tayi laifi ba.

Gyara yanayin fuskarsa ya yi domin ya kwantar musu da hankali baki daya.

"Ku daina damuwa ba wani abu bane" yana fadin haka suka hada ido da Lilu wanda ya tabbatar idan bai basu gamsasshiyar amsa ba yaron zai fara tone-tone. Dan murmushi ya yi sannan ya ce "Kun san Abba ya gama gini zamu tashi daga nan. Ita kuma Mami ta riga shi farawa ita ma ta gama nata. To shi ne take so ita ta koma wanda ta gina ba na Abban ba."

Gabadaya a tare fuskokinsu suka sauya zuwa yanayin da yake fatan gani.

"Fadan da babu ruwanka dadin kallo ne dashi" Lilu ya furta yana dariyar shakiyanci.

Harara ya samu daga Sauda ta ce "Fadan su Mamin ne da dadin kallo Ya Lilu?" 

"Idan ba dadin kallo ba me zan ce? Mu dai babu wanda zamu ce zamu shigarwa tunda matsayinsu daya. Kuma na tabbatar miki suna shiryawa sai masu shiga fadan sun ji kunya."

Farha da bata yi saurin yarda kamar kannenta ba ta nisa ta ce "wai kun manta yadda ta shigo daki jiya tanata yi mana fada. Ni nawa ma yafi na kowa" ta karashe maganar da raunin murya.

Suhaib ya yi saurin kawar da tunaninta da cewa "tun jiyan fa suka fara rigimar. Ni na zata ma a lokacin zai fadawa su Mama. Anyways mu zauna a nan don kun san Yakumbo tana ganin mun fita zamu sha fada."

"Yaran zamani ba kunya..."

Suka hada baki suka fada cikin salon kwaikwayon kakar tasu.

*

Da cikakken confidence Mami Khadija ta shiga falon da sallama. Dogon hijabi ne mai hannu har kasa ta dora akan kayan baccinta. Suna hada ido da Alh. Tahir ya kawar da nasa saboda kwarjinin da tayi masa. Dan tabe baki tayi ta wuce gaban Yakumbo ta gaisheta. Fuska a gimtse ta amsa mata. Bata nuna damuwa ba ta matsa gefen Mama (mahaifiyarta).

"Rike gaisuwarki tunda har kin yi girman zama 'yar kanki."

Motsa baki tayi za ta bata hakuri Baba ya katseta ta hanyar nuna mata yatsa "baki isa ki bijerewa umarnina ba matsawar kina amsa sunan 'yata wallahi. Wato kin fara shiga cikin manyan matan dake zaman kansu sun hure miki kunne. Da hankalinki da ilimin addini ki ke neman rabuwa da miji akan abin da bai taka kara ta karya ba. Shin namiji ba mijin mace hudu bane? Menene aibu don ya nemi auren kawar Farha? Ba sunna ya dabbak'a ba? Ko baki da masaniyar cewa 'ya'yan Nana Khadija (RA) su Sayyada Zainab da Ruqayya sun girmi Nana Aisha Allah Ya kara yarda dasu baki daya."

Maganganun sai suka daure mata kai. Ido ta sake kaiwa ga Alh. Tahir wannan karon bai yarda ya kalleta ba. Ita kuwa bata yi shiru ba ta ce,

"Baba me ya ce nayi ne?"

Ran Mama ya sake baci kuwa ta kalleta a harzuke "Khadija ko dai da gaske kin fara kawance da matan da basu san girman na gaba dasu ba? Mijinki ya kwana yana fushi dake amma don kokari a gabanmu ki ke son shashantar da zance."

"Ku kyaleta don Allah da fadan nan. Kishi dole ne. Khadija matso nan.." Mami ta matsa kusa da surukarta kuma yayar mahaifinta "kiyi hakuri tunda dai auren ba haramun bane. Abin da yake haramtacce shi ne mace ta dinga neman mijinta ya saketa ba da dalilin da shari'a ta yarda dashi ba. Na san irin auren nan babu dadi amma kar ki manta ba haram bane."

Ta soma hasashen abin da ya faru amma duk da haka shi ta kalla kai tsaye. Zai kawar da kansa ta daga murya rai a matukar bace. 

"Kar ka kuma kawar da kanka ka kalleni ka fada min abin da ka sanar da iyayenmu."

Tana kare maganar Mama ta tashi za ta mareta cike da takaicin zubar mata da mutumci da take ganin Mamin tayi. Kafin tayi marin Alh. Tahir ya taso da sauri ya rike hannun.

"Kiyi hakuri Mama don Allah. Ban nemeku domin haka ta faru ba. Hakuri kawai nake so ku bata sannan ta san cewa na janye."

"Wallahi ba za ka janye ba. Wannan aure kamar anyi an gama kuma ni zan maka waliccinsa ma. Idan an daura ta mutu tunda bata da tawakkali" cewar Baba.

Nan fa gaban Alh. Tahir ya fadi. Shi da ya yiwa kansa garkuwa da auren karya wannan tsohon (wato Baban Mami Khadija) yana neman ballo masa ruwa. Da aminansa na shashanci su biyu wadanda ke zaune a falon suka kulla komai.

*

Daren Jiya (Dakin Nasima)

"Zabi ya rage naki. Ko dai ki goyi bayana ki ce auren yarinyar na nema Khadija ta tubure ko kuma na rantse miki zan SHEGANTA Mardiyya."

Dif taji kunnuwanta sun daina daukar kowane sauti sai gudun jininta a cikin jijiyoyin jikinta.

"Me...me? Me kake nufi Diya?"

Ta fara zuwa hannu ya fada a ransa sannan ya murtuke fuska "an fada miki ni sauna ne ban san me nake ba? Daga aurenki ko wata taran cif bamu yi ba ki ka haifeta. Na san tawa ce dai amma..."

Dankwalinta ta cire ta daure kugu dashi jikinta na rawa kamar ana yi mata allurai. Gabadaya ta haukace masa ta soma masifa ido rufe tana zufa. 

"Wallahi kayi mugun kadan Tahir. Kambu..ni zaka yiwa haka?...to bari kaji in gaya maka. Zan jure komai banda wannan. Wallahi Mardiyya 'yar sunna ce. Ba a waje nayi cikinta ba" sai kuka ya kwace mata. Iyakar abin da Mardiyya zata tsira dashi na mutumci kenan a duniya. Shi ne kawai abin arzikin da ta san ta yiwa 'yarta da bata sami cikinta a waje ba. Nata dangin babu wani asali na bugawa a misali. Ga miji bashi da maraba da bunsuru. Ai ita ba mahaukaciya bace. Ta dade da sanin barin Mardiyya cikin 'yan uwanta gata ne gareta. Duk wannan hargagin na son ta rabasu ba komai bane sai barazana da kishi.

Kukanta kuwa ya faranta ran Alh. Tahir

"Za ki iya bani hadin kai na ceci aurena da Khadija ta hanyar karyata ta gobe ko kuma ki fadi gaskiyar abin da ya faru 'yarki ta shiga sahun marasa asali...that is bayan mutuwar naki auren da karbe shagona dake hannunki."

Bata daina kukan ba ta ce "Ka karba. Ko yanzu ka ke son zan baka amma idan ka taba mutumcin Mardiyya sai na nuna maka haukan da har ka mutu idan kaji sunan Nasima sai zuciyarka ta girgiza."

"Nasima kenan. Bakinki ba ya mutuwa. To ni dai kin amince ko kuwa?"

"Na yarda."

(Ai na fada muku komai lalacewa Nasima ma uwa ce. Duk barazanarsa babu abin da ya dameta illa asalin 'yarta da zai lalace. Babu wani abu komai dadinsa a gareta da zai sa ta yarda hakan ta faru. Saboda Mardiyya ta amince da wannan shiri.)

*

Daren Jiya (dakin Jiddo)

"Ina magana kin yi shiru. Idan ba za ki bani hadin kai ba ki fara hada kayanki domin dama zamanki bashi da amfani sai karin nauyi. Ke ko barin nan da mata keyi baki taba yi ba."

Shekeke ta kalle shi "kaga ni babu ruwana da sabgarka. Yawon tambada ai ba yanzu ka fara ba..."

Marinta ya so yi ta kauce kafin hannun ya iso kuncinta.

"Kaga Malam kar ka taba lafiyata. Idan kana so ma ka aurota da gaske ba matsalata bace"

Hankali kwance ya fice daga dakin. Dogon tsaki Jiddo ta bishi dashi kafin ta mike ta saka mukulli ta kulle dakinta. Ruwa ta watsa ta saka wata figigiyar rigar bacci sannan ta bi fuskarta da heavy make up. Selfies ta kashe sun fi ashirin. Ta zabi biyar da suka fi kyau da nuna jiki ta tura whatsapp dinta.

(Danliti Makanike) shi ne sunan da ya bayyana. Tura masa hotunan tayi ta kwanta tana jiran waya ko amsarsa ta nan.

A lokacin Danliti yana zaune tsakiyar abokansa su Rabilu da direban adaidaita sahun da ya dauki Ayaah. Jakar Anti Hasiya suka zazzage suna shirin raba kudin dake cike Danlitin ya hanasu.

"Ni da zan yi amfani da jakar na koma gareta ai zaku zubar min da girma idan aka taba kudin.."

Ihun basu yarda ba suka fara yaji shigar sakwanni a wayarsa. Budewa ya yi ya doka uban tsalle sannan ya cillawa Rabilu wayar.

"Wayyo Bobo ina ka samo wannan kayan dadin?"

"Wohooho...kai kaga wata dakakkiyar haja. Shegen ina ka samota?" cewar direban.

"Matar da nace muku motarsu ta lalace a wurin Ciromawa (Zaria road) aka daukoni na gyara musu. Daga hira fa tana ce min biki suka zo za su koma Kaduna sai gani da lambar wayarta. Sai ma kun ji irin hirar da muke yi." Ya kare da lumshe ido yana mantawa da batun Ayaah.

"Bobo kawai kaje asha shagali. Wannan fa katin gayyata take turo maka da hotunan nan."

Kada kai Danliti ya yi "inaaa, matar aure ce. Haka kawai azal ta kaini asiri ya tono a batar dani ban gama morar duniya ba."

"Banza dan bakinciki. Ni ka hadamu kawai" cewar Rabilu.

Basu tashi ba sai da kowannensu ya tura hotunan a wayarsa suna ta fasalta ta tare da amfani da kazaman kalamai akan mummunar alakar da suke son kullawa da ita.

(Komai mutumci, girma da kimar mutum tsirara yake komawa da zarar ya kulla abota da zina. Ya Allah ka nesantamu da zuri'armu daga wannan kazamar alfasha. Amin)

*

Bakin Mami Khadija kasa rufuwa ya yi a lokacin da Anti Jiddo da Mama Nasima suka hada baki wurin bada shaidar zur. Su biyun sun ce rigimar ta faru ne lokacin da Alh. Tahir ya fada musu zai auri kawar Farha idan sun tare a sabon gida.

Sai da iyayenta suka gama yi mata tatas sannan ta iya cira baki ta ce "Allah Ya sanya alkhairi a tsakaninsu. Bari naje mu cigaba da parking kafin goben."

Ficewa tayi ba tare da ta sake kallon kowa a falon ba. Jikin Mamanta sai ya yi sanyi ta soma tunanin ko akwai wata a kasa. Ta san halin Khadijanta amma jiya fa Tahir din da abokansa yazo gidansu kamar zai zubar da hawaye. Yayinda zuciyarta take wannan tunanin sai wani sashe ya tunatar da ita cewa idan aurenta ya mutu yanzu tamkar ta bata rawarta da tsalle ne. Mata kowacce fa hakuri take a gidan aurenta. Me zasu ce da 'yan uwansu ya raba auren shekara da shekaru?

Jikin Yakumbo yafi nata sanyaya. Tafi kowa sanin halin dan nata. Kafafu babu kwari haka ta tashi ta dogara zuwa dakin Mamin. Kofar a rufe take. Daga ciki taji an ce,

"Ko waye ku fadawa sauran bana son damu. Kar wanda ya shigo sai na nemeku."

"Ni ce" cewar Yakumbo a raunane.

Da sauri Mami Khadija ta taso ta bude mata kofar duk da dama ba mukulli ta saka mata ba. Sai da suka zauna sannan Yakumbo ta soma magana.

"Khadija fada min tsakani da Allah me ya faru."

Sai da ta hada da roko sosai sannan ta sami amsar da tazo nema. Hawaye ne ya balle mata ita kuwa Mami dama nata ya kare.

"Kiyi hakuri shi ne kadai abin da zan iya cewa. Wallahi ba don kun tara zuri'a ba da da kaina zan karbar miki takardarki. To amma yanzu kina fita me zaki fadawa 'ya'yanki ya rabaki da mahaifinsu? Dukkansu fa aqilai ne babu karamin yaro a ciki. Ko kin boye da sannu magana za ta fito. Yaya zasu ji ace uban da basu da madadinsa ne da wannan halayyar? Da girmansa ya zube a idonsu ace ya nemu kanwar 'yarsa a waje ai gara ace aurenta ya yi. Kina kallon halin da Suhaib ya shiga. Tahir din da kansa ya fada min da na matsa da tambaya. Ki daure ku karasa rayuwarku tare don Allah."

Ga mamakinta sai ji tayi Mami Khadija ta ce "Yakumbo zan zauna. Wannan shawarar na san ita ce dai zaki bawa Amina ko Asama'u ( ya da kanwa ga Tahir). Kamar yadda nake tsammanin zasu yi miki biyayya nima zanyi. Zan zauna har Allah Ya kawo masa shiriya."

Kalamanta sai suka bar Yakumbo da bude baki da rufewa. Ta rasa me za ta cewa Mami. Ba abin ta ce tayi mata rashin kunya ba ta san cewa gaskiya ce ta fada kuma dama wanzami baya son jarfa. Fita tayi Mami Khadija ko kofar daki bata rakata ba. Irin ciwon da zuciyarta take yi a lokacin tana tsammanin zai iya kwanyar da ita. Wannan wace irin duniya ce muke ciki mai cike da son zuciya da son kai. Sab'o ya tashi daga abin kunya ya koma abin rarrabewa tsakanin mata da maza. Jinsi mafi rauni idan ya aikata shi ne laifi.

Bayan tafiyar iyayen nasu Alh. Tahir ya kai gwauro ya kai mari yana ta safa da marwa a falonsa. Baba ya ballo masa teku ba ma ruwa ba. Yakumbo tayi rantsuwar idan bai auri Yumna ba sai ta tsine masa kafin ta tafi. 

"Me zan ce da yaran nan? Me zan cewa Farha?"

***

Da safiyar wannan ranar ne kuma 'ya'ya da jikoki harma da tattaba kunnen Marigayi Mal. Auwalu Sarkin Dori suka tashi da shirye shiryen isowar Farinwatan (Zahra Tabi'u) gidan. Kwai da kwarkwatansu babu wanda baya ci daga arzikin Auwal wato Abbati. Kafatanin danginsa na uwa da uba babu mai arzikinsa gashi babu rowa balle nuna kyashi. Washe garin ranar ne za ayi masa nadin sarautar da ayyukan alherinsa a garin suka saya masa. Sardaunan Matasan Kirikasamma. Da yake ba wasu abokai gareshi ba daga shi sai Munzali, Shazali wanda ba a son ransu ya biyosu ba, Iya Kande da Audu kukunsu sai shalelensu Qibdiyya.

Katafaren ginin da ya yi a jikin katangar ainihin gidansu nan Hanne take zaune tun bayan ya maidota da kansa. Zama suke wanda babu soyayya ko kadan sai bakaken halayen da take nuna masa. Shi ma kuma yana sane da nasa mummunan aikin da ya shallake 'yan sace sacen da take yi masan. Nesanta da juna a tunaninsa shi zai raga musu yawan fadan da suke yi. Da ya dawo da ita Gwaggo Jummai gidan tazo ta sha kukanta akan lallai ya mayar da ita. Mal. Sa'adu ya shafawa idanunsa toka kamar ba ciki daya suka kwanta da ita ba ya ce maganar Abbati ce abar dubawa. Idan Hanne ba za ta kwantar da kai taci arziki duk da rashin haihuwa ba zasu bashi wata. Tana jin haka ta gane autarsu suke son bashi. Lokacin halin Deluwa ya fito musu zahiri. Rigima sosai aka yi wadda har yanzu da burbushinta domin gaba lamarin ya haddasa. 'Yan fadar Deluwa suna goyon bayan asa Abbati ya auri 'Yashshafa. Masu amana na hannun daman Gwaggo Jummai suna tuna mafarin hadin auren Hanne da Abbati suna sukar abin. Mal. Sa'adu bai ce komai ba saboda shi ma ransa yana so. Baaba Mari abin duniya ya isheta. Tayi ta kiransa ya zo a sulhunta yaki zuwa. Kowacce kamar za ta kwanta mata a kasa. Hanne da 'Yashshafa su wuni suna girki da zuwa yi mata shara da duk wani aikin bangarenta wanda ya koma aljannar Kirikasamma.

"Ayiririiiiii. Kai jama'a, mai hanci ta buga mana gud'a mai doguwar gunna mana. Ga Shafa'atu ikon Allah. Kainuwa dashen Allah. Zinariyar gidan Alh. Sa'adu mai kyauta bata kirgawa. An buga an barki an sake bugawa an kuma barinki. Sannu uwa ga jikokin Haj. Mariya ta Alh. Inuwa gatan marasa galihu. Muna nan muna jira badi war haka sai an saki guda kala hudu a jere na saukar irin da zaki dasa a gidan Alh. Abbati. Na ce ina gaisuwa da babbar murya ga Alh. Abbati Sardaunan Matasan Kirikasamma..."

Ta tagar wani falo dake saman nasu gidan Hanne ta leko cikin gidan iyayen nasu. Su ma basu fara ba sai da suka daidaici jikin katanga inda suka san ana yi zata jiyo. Tana lekowa kuwa 'Yashshafa da kawarta mai wannan kirarin suka kwashe da dariya gami da tafawa.

Ta kule iyakar kulewa ta koma kasa inda kannenta ke tayata girke girke da gyaran gida na tarbar mijinta da bakinsa.

"Ki barmu kawai Hanne muje ayita ta kare wallahi." Cewar wata kanwarta tana yanka ganyen salad din da ko wanke shi ba ayi ba. A tasu fahimtar sai an gama yankawa ake wankewa (datti da kwari idan akwai ba lallai su fita duka ba)

"Ni fa jikina har tsuma yake Yasin. So nake kawai wata ta dan bangajeni ko da bisa kuskure ne inyi mata zugar zogale."

Murmushi Hanne tayi ta kada kai "kar wacce ta kuskura ta taba kowa. Ina da maganin wannan rawar kan kuma zaku ce na fada muku. Su gama haukansu su hakura domin ni na tabbata ba zai taba kara aure ba."

(Mutumin da take tunanin ba don rabon cikin da ta dinga samu a baya ana samun matsala ba da tayi rantsuwar bashi da lafiya. Duk wani abu da zata yi na daukar hankali sai ta ga kamar baya gani. Ta jima da sakawa ranta akwai matsalar da ta shafi lafiya a tare dashi.)

Ana gama aikin 'yan matan suka yi wanka suka koma can gidan aka barta ita kadai. 'Yan kulle kullen magungunan mallaka da Gwaggo Jummai ta karbo mata ta zauna ta zuzzuba na abinci da na abin sha. Cikin irin juice din da yake girke mata a gidan ta bude daya ta tsiyaya ruwan maganin. Za ta kula ta tabbatar shi ya sha. 'Ba don mayen nan ba (Munzali) ai da kana gama ci zan saka ka zuwa yiwa Baba Sa'adu rashin mutumci' take zancen zuci ita kadai tana murmushi.

Sai yamma likis taji dirin motoci wanda ya yi daidai da iface-iface daga bangaren iyayensu. Ta katanga ta leka ta hango kannenta mata da wasu cikin 'ya'yan Mal. Sa'adu ciki harda 'Yasshafa suna dambe. 'Yashshafa na kwance a kasa ana tumurmursata ko hannu bata daga ba. Wannan shiri ne na Deluwa akan suna isowa ta bari ya ga abin da ake mata. Fadan ma su suka takala. 

Motarsu na tsayuwa yaga 'yar wani kawun nasa kuma aminiya ga 'Yashshafa tana ihu tana tumami a kasa.

Da sauri ya fito "ke Baito lafiya?"

"Ina fa lafiya? Gashi can Anti (kalmar da bata taba fada ba) Hanne tasa kannenta suna nema  kashe 'Yashshafa."

Dogon tsaki ya ja ya juya yana cewa su Munzali su fara shiga gidansa yanzu zai fito. Bayan Baito yabi suna shiga katuwar tsakar gidan 'Yashshafa ta soma zunduma ihu. A guje ta ture 'yan matan da suke dukanta ta yi kansa da gudu kowa yana kallo.

Saura kadan ta fada jikinsa ya dan ja baya tare da zaro idanu.

"Ki ka tabani sai na wanka miki mari"

Turus ta ja tunga ta tsaya. Deluwa taji wata irin muzanta da bata taba jiba. Da sauri ta bar wurin. Sauran iyayen nasu mata 'yan kallo ma kowacce ta sulale aka bar 'yan mata da kananan samari.

"Ku kuma tunda karfi kuke ji kowaccenku ta samo tsintsiya ku share gidan nan tas. Ina nufin a shiga bangaren kowa da kowa har soron waje. Zani gida nayi wanka. Don Allah idan na fito ace min ga wadda bata yi ba taga yadda zanyi da ita."

A gurguje suka dinga watsewa ya saki guntun murmushi. Wai 'Yashshafan da bata dade da daina yawo da majina bace aka koyawa irin wannan abin. Babu abin da bai ji ba a wurin Baaba Mari. Zai saitasu ne su duka su fita hanyarsa. 

Bangaren iyayensa ya wuce yana mai fadada murmushinsa. Babu kowa a falon ya shiga da sallama. Daga cikin daki Baaba Mari ta amsa ya bita can. Yana sallama ko amsawa bata yi ba ta soma fada.

"Kaga abin da ka haddasa a gidan nan ko? Nayi nayi kazo sai yau kaga damar zuwa don ra'ayin kanka. To ka fadawa Hanne ta shirya ku koma tare zaman ya isa haka. Su Deluwa ma ka san yadda zaka yi dasu amma na gaji."

"Ayi hakuri Baaba komai zai daidaita in sha Allahu."

Kallonsa tayi ta danyi murmushi "haka nake so. Idan ka huta kazo ina da magana da kai."

Tatsuniyar gizo bata wuce ta koki. Zancen Baaba Mari baya taba wuce kwakkwafinta akan silar arzikinsa. Ita dai burinta ta san me yake yi ko taji sukuni a zuciyarta.

"Nima na taho miki da albishir. Ni da Munzali zamu bar kamfanin da muke yiwa aiki mu bude namu a Kano."

"Cewa zaka yi an daina bani labarin gaibu. Zan ga kamfanin da idona kenan." Ta ce tana washe baki.

"Kwanan nan kuwa da yardar Allah" ya amsa mata yana murmushi.

"Kai Madalla..."

Addu'a ta dinga binsa da ita kamar ba za ta daina ba. A can kasan ranta tana jin kamar an sauke mata nauyi. Tana son danta kuma babu abin farinciki sama da ganin dan cikinka ya zama gatan wasu ba ma kai kadai ba. Amma sabanin wasu iyayen ita sanin silar kudin shi ne kwanciyar hankalinta. Fargabarta kullum idan baya gari shi ne kada azo ace mata an kama shi tare da 'yan fashi ko barayi. Da wannan zulumi take kwana ta tashi. Ta sani cewa shi ma yana sane da rashin  gaskata shi da tayi. Shi yasa tana dauko zancen yake nemo abin zillewa. Iyayensa maza kuma ko a jikinsu. Babansa ma da yake tayata damuwa ya sallamawa Ma. Sa'adu. Tunda ya ce a kyale shi ya san jininsu duk inda ya shiga ba zai yi abin assha ba.

*

Ya shiga gidansa ya sami bakinsa a zaune a falo su kadai.

"Ina Hannen?"

"Gani nan Yaya. Barka da zuwa. Ina kitchen na shiga hado abinci ne."

"Amma ko ruwa da ba sai basu ba"

"Ayya, ban ji shigowarsu ba."

Zai sake magana Munzali ya kada masa kai sai ya fasa. Abinci ta fara kawowa Abbati ya ce ta bari suyi wanka. Dakunan da ya ce ta gyara ya leka babu wanda aka share. Da kyar ya hadiye fushinsa ya dauki jakar Qibdiyya.

"Iya Kande muje bangaren Baaba ku kwana a can. Nan takura zaki yi. Qibdiyya ma za ta fi sakewa don akwai 'ya'yan kannena."

Iya Kande ba musu ta mike. Ta kula da irin kallon da matar tasa take jifansu dashi na rashin maraba da zuwansu. 

Tare suka fita su duka sauran ma sun ce zasu gaishe da Baaba Mari. Sai da suka zazzauna a falonta tana ta haba-haba dasu sannan Abbati ya fita ya kira Hanne. Ransa a bace ya ce ya bata minti talatin ta gyara dakunan. Kuma ta aika musu abincin suci a can.

Hada komai tayi ta kalli juice din da ta zubawa magani kamar tayi kuka. Malamin ya ce ta tabbatar shi ne abu na farko da ya fara sha bayan shigowarsa gida. Ta tabbatar wannan dai sai dai a hakura domin bata san waye zai sha ba idan an fitar. Na abincin ma a miya ta saka. Dolenta ta canja miyar don kada a sami matsala idan wasu suka ci. Tayi tsaki yafi cikin carbi tana jin haushin aikin da ya saka ta ga asarar kudi. Dadinta ma ba duka ta juye magungunan ba da ta sha bacin rai.

*

Lomar farko Abbati ya tauna kasa harda tsakuwa a cikin salad. Miyar kuwa tsabar tattasai ya yi yawa har wani daci take yi. Ga garin nasu ba wani restaurant zai samu ya sayawa bakinsa abinci ba. Allah Ya taimake shi ya riga kowa zuba abincin. Qibdiyya na kan cinyarsa zai bata sai ya ce bari ya dandana miyar ko da yaji. Munzali ya kalla yana neman ceto. Tuni ya fahimta ya karbi plate din hannun Shazali yana cewa yaji kamar muryar baban Abbati su je su gaishe shi. Audu dama bai riga ya dauka ba shi ma ya mike suka fice.

Iya Kande ta kalli yanayin Abbati ita da take da wayo kuma ta fahimci wulakancin da Hannen tayi musu kafin ya shigo dazu. Idanunsa sun yi jazur ga jijiyoyin kansa sun tashi.

"Sai hakuri baban Qibdiyya." 

Murmushi kawai ya yi ya shiga daki. Wurin da ya tabbatar ba zai ji kunya ba ya je ya zauna a gefen Baaba Mari.

"Ni dai wallahi bana son wannan dabi'ar. Baka jin komai kake zama a jikina. Wannan ba sai ka sa a fara cewa rashin kunya ka koya a birnin ba."

A da idan tayi maganar sake nanikarta yake sai ta ture shi. Yanzu kuwa murmushin yake ya yi.

"Baaba ko zan sami abinci na bawa bakina?"

Bai fada ba amma sarai ta fahimci me ya faru.

"Kira Atine ta kawo abincin wurinta. Dama kannen naka sun yi muku abinci na ce su cinye kayansu kana da mata."

Maimakon ya kira Atinen wadda dan kawunsu take aure ita ma a gidan aka yankar musu wuri sai kawai ya tafi da kansa. Tayi murnar ganinsa sosai ta kinkimo kwanuka ta biyo shi. 

Audu na hangosu ya baro su Munzali yazo ya karbi na hannunsa. Godiya Abbati ya yi masa ya ji dadi. A duniya bai taba ganin mutum mai saukin kai kamar Abbati ba. Ga kyau ga kudi kuma ga dangi rututu amma shi mutum ne mai yiwa kansa abu. Bai dade da fara aiki tare dasu ba ya soma zargin iyayen gidan nasa ko Sojojin baya ne (maza masu neman maza) saboda wasu abubuwa da ya gani. Har yau bashi da kwakkwarar shaida amma yana saka su a addu'a idan gaske ne Allah Ya yaye musu. Bai san kaddarar da ta kaisu ga wannan fitinar ba amma tabbas ya yarda da kyakkyawar amintar dake tsakaninsa da Munzali.

Zama suka yi suka ci suka koshi sannan suka tafi gidansa. Hanne ta burbura gyara don ba wani abin kirki tayi ba. Har dare kuwa bata ga fara'ar mijin nata ba.

Ana sallar Isha Audu da Shazali suka nemi makwanci. Abbati har lokacin yana ta kumburi akan abin da Hanne tayi musu. Munzali ya taso daga inda suka yi sallah a wajen gidan ya zauna a kusa dashi.

"Mutumina inata jira ka gama shan kunun nan mu kira 'yar budurwar nan ta Diamond plaza naga kuma abin yaki karewa. Abin takaici ban san wadda ta burgeka ba da wurinta zan garzaya da kokon bara."

Harara Abbati ya wurga masa yana dauke murmushin da ya soma jin Munzali ya gama ja masa rai akan nambar.

"Kokon bara wane iri?"

Dariya ya dinga yi masa "maida wukar idan bayi barar kai zan kawowa zuciyar ta ta."

Abbati ya lumshe idanu "sunanta Farha. Ina jin sister din wadda muka bi ce."

"Ai yarinyar ta bani tausayi. Tashi a gaban Asabe part two ba karamar jarabawa bace."

Dundu mai shiga Abbati ya sakar masa a baya ya dinga shafa bayan yana harararsa.

"Mugu kawai"

"Naji din. Tunda kunnenka baya ji mu tafi a haka. Na fada maka Asabe ba abar rainawa bace. Iyaye sun fi gaban wasa tunda sune tsananinmu na samun rahama. Kuma banda abinka duk tsiya ai ta haifeka kai kuma ka haifa min Qibdiyya."

Murmushi Munzali ya yi. Abbati daban yake har kullum. Shi ma Abbatin sai ya mayar masa yana ji a ransa ba zai taba jindadin rayuwar da babu Munzali a cikinta ba.

"Allah Ya baka hakuri Mutumina na tuba. Yanzu dai matso mu danna kira.."

Wayar da ta kasance mafarin komai!

***

"Alhamdulillah ta sauka. Hajiya ku bamu kayan baby."

Hajiyan Fatakwal ta sake fadada murmushinta sannan ta ce "Nos bani jaririn zan gyara jikana da kaina. Ita dai ga jakarta nan.."

Jakar kayan Zara ta tura mata ita da Alh. Unais aka rasa mai iya mallakar kansa. Dukkaninsu murna ta cika su yau burinsu ya cika. Ganin wannan ranar ne ma ya hana Hajiyan sake tayar da zancen maganganun da taji Zaran tayi a waya.

Nos ta koma cikin dakin haihuwar ta sami Zara tana rizgar kuka. Da gudu ta karasa gaban gadon duk da cewa ga likitoci biyu tsaye a kanta suna bata hakuri.

"Me ya faru? Ina baby din? Ko wani wurin yana mata ciwo ne?" Ta dinga jera tambayoyi ba tare da samun amsar ko daya ba.

"Ina kayan?" 'Yar dattijuwar likitan ta tambaya ranta yana baci da kukan Zara.

"Kakar ta ce a in kai mata."

Idanu cike da hawaye Zara ta dago kai ta ce "kin fada musu mace ce?"

"A'a fa. Basu ma jira ba suka ce in dauko musu."

"Na shiga uku. Doctor kin cuceni wallahi. Sau nawa kina ce min namiji ne?" Ta fada a zafafe tana wani kukan.

"Haj. Zara ni ba zan baki hakuri don nayi kuskuren fadar jinsi ba domin ba ni na halicci abin da ke cikinki ba. Kuma tun farko muna fada muku ana iya samun canji."

Zare safar hannunta tayi ta jefa a shara ta fice rai a bace. Yarinya kamar wannan za ta kawo mata raini akan abin da bata da hannu akan yiwuwa ko akasinsa.

Tana fita Alh. Unais da Hajiyan Fatakwal suka matso. Ganin ba bebin bane a hannunta sai ya zaro kudi.

"Dakta ga tukwicinki inji Imran dani babansa. Mungode sosai."

Dan dagowa tayi ta kalleshi da kyau "wane Imran din?"

'Yar dariya mai fallasa tsananin farincikinsa "jaririna na ciki"

"Oh..ashe fa Nos din bata fada muku ba. Ai mace ta haifa. Ko ba Zara Rabi'u ba?"

In sun tanka to lallai kujerun wajen ma sun tanka. 

BABI NA SHA UKU.

Kafin isowarsu gida kishiyar Zara ta sanar da duka maaikatan gidan uwargidan Alhaji ta haifi da namiji. Labari da dumi duminsa yazo gareta daga wajen kanwar Alh. Unais wadda ta kasance aminiyarta cewa mace aka haifa. Dariyarta ta sha a daka harda rawa sannan ta fito rama wulakancin da Zara ta dinga yi mata da cikin.

Dama saboda doki Alhajin da kansa ya tuka su zuwa asibiti ita da Hajiyan Fatakwal bai bari direba ya kaisu ba. Hancin motarsa na shigowa katafariyar farfajiyar gidan 'yan dattijan masu aikin gidan mata suka soma guda.

"Allah shi raya Imarana magajin Alhaji Unaisu" inji mai girkin gidan.

"Aminnnn" sauran suka amsa a tare.

Hajiyan Fatakwal ta fito fuska a hade ta daka musu tsawa.

"Ku matsa ku bani wuri duk kun cikawa mutane kunne. Waye ya ce muku namiji ne?"

Sai suka yi tsuru-tsuru dasu. Hajiyan Fatakwal ta shige bangarenta ko waige babu balle ta sake kallon Zara. Jaririyar ma bata karbeta ba tun a asibitin ita suka bari ta dauko abarta. Ko tausayin yadda take daga kafa da kyar Alh. Unais bai ji ba ya ce tazo su tafi tunda kalau take. Hutun da ake yi bayan haihuwa tayi a gida don bai ga dalilin zama ba.  Kasa magana tayi saboda yadda suka canja mata lokaci guda. Gashi ta sha dinki irin wanda ba a taba yi mata ba duk haihuwarta amma dole ta sauko jiki ba kwari.

Alh. Unais bin bayan mahaifiyarsa ya yi suka barta da masu aiki. Laurat kishiyarta ta dubeta ta tabe baki.

"Ya aka haihu a ragaya uwar Imran? Bari na dauko wayata don har na canja muku suna ke da maigidan zuwa Abu wa Ummu Imran." 

Tana dariyar shakiyanci ta wuce. Masu aikin ma ganin kamar Alhajin cikin fushi yake sai aka rasa mai karbar 'yar. Akwatin kayanta kawai aka daukar mata.

Sai da kowa ya fice daga dakin ta kwantar da jaririyarta ta sami damar fashewa da kuka. Kirjinta har wani irin dokawa yake saboda bacin ran abin da aka yi mata tun daga asibiti har gida akan haihuwar mace. Bata yi mamakin ganin haka daga surukarta ba amma ta zata Alh. Unais yana sonta ko da bata taba haihuwa ba ma.

Cikin radadin ciwo ta tashi ta tara ruwan zafi bayan kimanin minti talatin da ganin Hajiyan Fatakwal bata shigo ba. Jikinta ya yi tsami sannan 'yar ma tana bukatar wanka.

Setin robor wankar jaririyar ta dauko ta ajiye a dakinta daga bangaren da yafi kusa da bandakin. Haka ta dinga dibar ruwa tana takawa da kyar har ta ajiye komai a wurin. Ta tashi za ta dauko bebin kafarta ta turgude ta tale gabadaya. Wata irin razananniyar kara  ta saki lokacin da dinkin da tasha wuyarsa ya kece kyat! A wurin ta fadi jini na zuba cikin dan kankanin lokaci ta fice hayyacinta.

Maryama da kannenta sai karfe shida suke tasowa daga islamiyya. Basu da masaniyar Mummyn tasu taje asibiti har ta haihu. Bakwai  da rabi suke tafiya makarantar boko daga can su wuce islamiyyar. Mas'uda ce ta fara shiga falon Zara daukar wani abu taji kukan jariri. Da gudu ta karasa ciki ta hango jaririyar akan gado tana ta tsala ihu ga mahaifiyarsu kwance a kasa. 

Kanta tayi ta dinga jijjigata amma ta kasa tashi sai da kyar ta ce ta kira Hajiyan Fatakwal. Kafin wani lokaci dakin ya cika da 'ya'yanta sai Alh. Unais da Hajiyarsa. Masu aiki ne suka taimaka mata tayi wanka da kyar jikinta babu kwari. 

Duban yanayinta Hajiyan Fatakwal tayi gami da yin karamin tsakin da ya shiga kunnuwan mutanen dakin. Zara bata da hankali a ganinta. Irin maganganunta na rannan a waya su suka tabbatar mata da haka. Tayi mata lamuni ne dama albarkacin cikin da namiji da ake tunanin za ta haifa. Amma tunda abu yazo da haka ta sami damar raba danta da bakar kadara irin wannan. Dinbin asarar da Zara ta saka Alh. Unais akan hasashen gaibu ba kadan bane. Bakin gadon ta samu ta zauna ta dora kafa daya kan daya. Hannuwanta dake dauke da zobban gwal ta dauko guda ta nuna Zaran dashi.

"Wai har yanzu baki sanar da kowa haihuwarki cikin danginki bane?"

Gabanta ne ya yanke ya fadi ta kalli Hajiyan a tsorace "zan kirasu."

"To ya dai kamata. Ba zai yiwu bane ace duk haihuwa sai dai ayi miki komai a nan. Dubi yadda ki ka fadin yanzu har dinki ya bude. Ya dace iyayenki su dinga tabuka nasu kokarin komai talaucinsu."

"Umhumm" Zara ta furta kamar taci madaci.

"Da dai nayi wa Unais magana akan daga can su samo miki mai zama har kiyi arba'in, to amma tunda ga wannan lalura da dole sai an sake miki dinki gara ki tafi gida. Kira min maman taki nayi mata magana."

"Innalillahi wa inna ilaihi raji'un" Zara ta furta da dan karfi hannunta akan kirji "gida fa ki ka ce Hajiya?"

"Akwai matsala ne? Gidanku fa nake nufi."

Zara ji tayi ta gwammaci kar a turo kowa tayi aikin komai na jegonta da kanta akan dai ta koma gida. Ta zauna da Innayo a wannan dakin da iskarsa ma bata mata dadi? Tunanin kadai ya sake dagula lissafinta.

"Hajiya ki barni a nan zan iya..."

Hannu ta nuna mata fuska a hade "bana son wata magana. Ko akwai magana ne?" Ta dubi danta. Kai ya girgiza don  shima haushinta yake ji "yauwa to ki shirya direba sai ya mika ki yanzu. Kar ki manta da batun dinkin dai."

Jikinta ya yi sanyin da ko baki ta kasa motsawa. Wane irin wankan jego zata je gida haihuwa ta biyar? Anya ba za a zata auren ya mutu bane? 

Babu sarki sai Allah dolenta ta shirya 'yan kayanta ta lallaba zuwa dakin maigidan. Tare da Laurat ta same shi ta nuna tana son magana dashi ya ce Bismillah. Laurat ta kalla ya hade fuska kuwa.

"Kin kuma yi kadan ki zo ki sameta kiyi tsammanin zan ce ta fita saboda ke."

Laurat ta murmusa tare da mikewa.

"Kila sirri ne bari na baku guri."

"Dawo ki zauna nace."

A fakaice ta yiwa Zara gwalo ta koma kusa dashi ta zauna.

Kirjin Zara ya dinga harbawa saboda tsananin bacin rai amma haka ta danne.

"Uhmm dama cewa nayi kayan bebi din kadan ne unisex duk na maza ne. Ko za ka bani kudi...."

"Ba zan yi asara ba. Ki saka mata duk wadanda aka farke kafin na sami sararin sayan na matan"

Gyada kai tayi tana kokawa da hawayen da bata son zubarwa a gaban kishiya.

"To in dauko maka ita kayi mata huduba?"

"Idan kin je gida kakanta ya yi mata ya kuma saka mata sunan da yake so."

Hannuwanta ta dunkule har suka soma zafi saboda rashin gudun jini. So take ko ta halin yaya ta farka daga mafarkin da take yi. Lokaci guda mafarkinta ya sauya game da haihuwa. Ta saka rai za ta haihu su dawo gida miji yana nan nan da ita sai gashi ko mutum daya bai karbi jaririyar ba cikinsu. Duk rashin kunyarta bata san da idon da za ta kalli Innayo ba. 

Asibitin da ta haihu ta ce da direban ya ajiyeta suna fita. Da kafarta ta kai kanta wurin likitar da ta gama yiwa rashin kunya ta nemi a dubata. Duk irin haushinta da likitan take ji sai da ta tausaya mata. Mirgina kai kawai ta dinga yi hagu da dama tana hawaye da ake sake yi mata dinkin. Azaba ce kan azaba don ta gwammace ace sake haihuwa tayi akan wannan wahalar da bata da na biyu. Ana cikin yi tana jin kukan jaririyar da har yanzu ko wanka ba ayi mata ba. 

"Wai ina 'yan uwanki ki ka dawo ke kadai?"

"Wayata ce babu chaji shi yasa ban kirasu ba" ta iya cewa tana kawar da kanta don kar a gano karyarta.

Likitan bata takura ba amma jikinta ya bata akwai wata a kasa. Boye mamakinta tayi lokacin da Zara ta ajiye kunya a gefe ta roketa ta bata gado ko da na kwana biyu ne. Tunda file dinsu kudi kawai Alh. Unais yake sakawa bata da matsalar biyan kudin komai. Kudin hannunta ko dubu biyar basu kai ba saboda baya basu kudi a hannu sai dai ka gani a kasa.

***

"Wai Ayaah ta zo inji Dani."

Muryar wani dan almajiri ya karade tsakar gidan Honorable. Murja ce ta amsa masa saboda tana wanki a wurin. Dakinsu ta shiga ta sami Ayaah ta tura earpiece a kunne tana fama da koyon turanci a gidan rediyo. Makarantar gwamnati suke zuwa turancin babu sosai gashi tana son cigaba da karatu. Shi ne ta daukarwa kanta sauraron wani shiri da ake darusan turanci a gidan rediyo.

"Helflesslyyy"

"Aimlesslyyy"

"Hofelesslyyy"

Take ta maimaita kalmomin da ake fada da kokarinta na ganin ta tace turancinta. Sai karya murya take tana magana da hanci.

Duka Murja ta daka mata a cinya ta tashi a zabure.

"To tashi alhudahuda ana kiranki a waje. Ki je ki kore shi kafin Baba ya dawo wallahi"

"Daga sallama sai kora saboda ba wurinki yazo ba?" Ta maida mata a tsiwace.

"To kar ki kore shi. Ki bari Baba ya dawo ya tarar da kasurgumim kafiri a kofar gidan nan ki sha mamaki."

"Kafiri?" Ayaah ta ce tana kai hannu kirjinta ta dafe.

Murja bata amsa mata ba sai ta janyo hijabi ta dora akan rigarta ta fita da sauri. Ko ba Baban nasu ba bata so Anti Hasiya ta dawo daga wurin Innayo da ta sake tafiya yau ta ganshi. Karshenta ta fadawa baban nasu don ayi mata fada tunda ba kaunarta take ba. Tuno fadan da tayi mata rannan tayi ta dan yi murmushi. Ita bata ma san laifin da Antin tayi musu ba har ta tashi da tsanarta. Lallabawa zata yi ta soma yi mata biyayya ko don kayan daki...

Ido, baki da hanci duk ta bude tana kallon Danliti a kofar gidansu. Bai tashi zuwa kawo jakar ba sai da aka sake samun rantsatsiyar motar kece raini a garejinsu. Ya sha shadda mai kyau sai daukar ido take. Kan nan nasa a kwance luf yana sheki ya sha man alayyadi wanda ya hada da ruwan turare dan d'uri domin ya danne warinsa. 

Shi da kansa ya san ya yi barna a zuciyarta saboda yadda ta kasa mallakar kanta a gabansa.

"Malama Ayaah sai ki ka ganni a kofar gidanku ko?"

Muryar da ya daddage ya kashe domin ta kara dadi ta shiga kunnuwanta wanda tsabar rudewa sai cewa tayi "cewa akayi in zo in ji Dani."

Kansa ya shafa da dan murmushi "sorry you know rannan sunanki na tambaya ban samu na fada miki nawa ba muka rabu. Suna na Abubakar amma a gida kakanni suka saka min Danliti. Abokai na kuma suke cewa Dani. Sunan nawa dai na san ba zai miki dadi ba."

"Nooo" Ayaah ta cije baki wurin fadar kalmar saboda ya gane ita ma ba baya ba a turancin.

"Sunan da dadi mana. Dad dina sunanku daya amma Hon. Habu ake kiransa shi ma."

"Nice" inji Danliti. 

Jakar ya mika mata tare da zuba mata karairayin yadda ya dinga nemanta bayan ya ganta a motarsa. Abin ya so daure mata kai saboda duk lissafinta jaka tana adaidaita sahu. Za ta iya rantsuwa bata shiga da ita motar ba. Saurin kawar da tunanin tayi tunda dai ta dawo sannan ga Dani a gabanta.

"Ban san me ki ka yi min ba Malama Ayaah amma tunda muka rabu na kasa sukuni. Zuwa nayi da bakinki kiyi min bayani."

Wayyo Allah. Ko balam-balam ba za ta gayawa Ayaah kumburi ba a wannan lokaci. Tsaf ta fahimci inda ya dosa. Jirkita idanu tayi tana masa fari. Zuciyarta fes sai farinciki Allah Ya kawo mata mijin aure tayi ta bar gidan nan.

"Ni ban maka komai ba" ta fada tana dan tura baki.

Danliti ya kunshe murnarsa zai mata magana wayarsa ta shiga ringing. Saboda rayuwar karya da cutar 'ya'yan mutane da suka saka a gaba wayar mai tsada ce. Dauka ya yi ya kara a kunne maganarsa na fita da sigar rarrashi ga wanda ya kira shi. Ayaah ta kusa kuka da hirar tasa tayi gaba ta gane da wa yake magana.

"Kiyi hakuri ba dadewa zan yi ba."

"Ba shekaranjiya na tura miki 50k ba?"

"To, to...naji kiyi hakuri. Yadda ki ke so Honey haka zan turo." Ya dan saurara kadan sannan ya ce "har dubu dari biyu? Ok zan miki transfer."

Wayar ya tura aljihu idanunsa a kanta yana murmushi.

"Sorry wife dina ce."

"Ok" ta amsa da yanayin ko in kula.

Muryarsa a sanyaye ya ce "Ku mata sai da lallabawa. Bakwa son gaskiya ko kadan. Da an so nuna muku laifinku sai ku hau bori."

"Wasu matan dai ba duka ba"

Dariya ya yi "dama kun saba karewa juna."

Wata wayar ta sake shigowa ya dauka murya a sake.

"Gambo ka siyo min abincin?"

"Yauwa dama cewa zan yi ka biya Yahuza suya tsire ka siyo na dubu biyar saboda tayi baki kuma bata yi girki ba. Abincin kuma duka friedrice mai hantar nan suke so plate takwas. Sai coleslaw da lemon kankana."

Yawun Ayaah ya tsinke saboda tsabar yadda ranta ya biya har kamshin abincin kwakwalwarta ta zayyano mata.

"Sorry fa na cika ki da waya. Yau Madam dina ke jin rigima shi yasa nace ku mata sai da lallabawa."

Daga iya bayaninsa ta fahimci kamar baya jindadin abin da matar tasa take yi masa. Ga kudi zai tura ga abinci zai saya. Kuma a haka aka sake masa flashing ya dauka ya sake bata hakuri yana cewa yanzu zai tura. Danne danne ya yi a waya ya sake yin alamun kira ya ce ya turo. Da ya gama gabadaya ya sake fuskantar Ayaah.

"To Malama Ayaah ni zan gudu gashi baki bani amsar tambayar da nayi miki ba."

Wayarsa ce ta hau ruri ba kakkautawa tana soma magana. Da sauri ya dauka ya sake bada hakurin cewa gashi nan zuwa.

"Madam ta matsa kambon zan tafi sai na sake kawo miki ziyara."

Ranta bakikkirin da takaicin wannan mata mai hana ruwa gudu ta ce, "tafiya ko ruwa baka sha ba?"

"Kar ki wahalar da kanki akwai a mota."

Wata wayar ta shigo wannan karon daga garejinsu. Dauka yayi abokin aikinsa na sanar dashi mai motar yazo dauka amma an fada masa anje testing. Hakuri ya kuma bayarwa yadda ba za ta gane ba. Bayan mutumin ya ajiye wayar ya cigaba da magana ba tare da ya cire daga kunnensa ba.

"Don Allah kiyi min tuwon ko leda biyu ne."

"Haba Honey. Ko baki da lokacin yin miya ni dai kiyi tuwon zan yi miyar da kaina ko in ci da mai."

"Babu komai Allah Ya kaimu weekend din."

Ayaah taji tausayin Danliti kamar tayi kuka sannan ga mamakin saukinsa. Ji yadda yake bin matar tana wulakanta shi. Idan ita ta same shi ba zai rasa komai ba. Samun kanta tayi da tambayarsa.

"Tuwo ka ke so ne?"

"Na cire rai Madam ta gaji."

Ayaah taji kamar ta nemota ya shako wuyanta. Sosai take jin tausayinsa. Ji wannan bata show ta hana shi hira da ita ma. Tayi sa'a ya karbi nambar wayarta dai. Yana tafiya don karfin hali ta ce,

"Idan na shigo gidan nan sai kin raina kanki."

Shi kuwa Danliti yana haduwa dasu Rabilu ya labarta musu yadda suka yi.

"Irinsu zuma ne da wuta ake cinsu. Na darsa mata tausayina da yawan arzikina ga hakuri. Indai ba fyade kake son yiwa mace ba to da irin haka sai kayi mata wayo ta kawo kanta har ta roki kayi eh ya ne..."

Dariya suka kwashe suna tafawa. Danliti ya kira matarsa da ko shekara basu yi ba ya kasheta da kalaman soyayya da alkawarin taho mata da tsire saboda laulayi da take.

"Mugu dan masara. Ka gama da wata ka koma lallaba ta gida." Inji Rabilu

"Ta gida ce dahir kaji. Wadannan kawai a samu garabasa ne a wuce wajen. Bari ma na tashi sai gobe."

***

"Haba Malam. Wannan irin sakin baki tun ban kira ba." Cewar Munzali yatsansa na laluben nambar Mardiyya "idan ka fiye washe baki zan fasa kira sai gobe. Ina tsoron kar ka zubar mana da girma garin rawar kai"

Ba don yana tsoron kar Munzali ya yi masa sanadin rasa abin da zai hada shi da Farha ba da a take zai rama.  Kwafa ya yi kawai.

"Fadi ko kaji dadi" Munzali ya sake kokarin tunzura shi.

Abbati ya nuna masa gidansa ya ce "Ka kira ko ka kwana a waje yau. Ai dai ka san wancan gidana ne."

"Gidan Hanne da 'Yashshafa ba."

Karar da wayar ta soma yi alamun kiran ya shiga ne ya dakatar da Abbati daga bashi amsa.

Mardiyya na taya Sauda tsifa kiran ya shigo. Har yanzu basu san me yake faruwa a gidan ba sama da abin da Suhaib ya fada musu. Wayarta da Saudan ke dannawa ta hau kuka ta mika mata. Ganin bakuwar namba sai ta dan jinkirta dauka har ta kusa katsewa.

"Salamu alaikum" ta ce da siririyar muryarta.

Munzali ya dan numfasa kafin ya amsa da murmushi "amin wa alaikum salam. Diamond girl ce?"

Mardiyya ta tabo Sauda ita ma ta taso don jin waye mai kiran.

"Diamond girl kuma?"

"Eh. Mardiyya wadda muka hadu farkon satin nan a Diamond plaza Kaduna."

"Waye don Allah?" Ta tambaya duk da ta so gane muryar. Sai dai bata fatan wata matsala ta taso sakamakon tsayuwarsu yin hoto a jikin motarsu.

Abin da ta guda ne ya faru taji ya ce "dama ranar da ku ka yi hoto a jikin motarmu yayana yana ciki. Shi ne ya ce na kira ki zai yi miki magana. Shi ne ma dalilinmu na biyoki shagon."

Mardiyya taji cikinta ya kulle. Daga daukar hoto abu na neman zame musu matsala kamar sun saci motar.

Jiki a sanyaye ta ce "Hoto ne fa kawai muka dauka."

"Mirror din bangaren direba yana rawa, motar ma a gareji ta kwana."

Abbati ya zungure shi da gwiwar hannu yana balla masa harara "Sannu kanya uwar zuba. Haka kawai ka ke yi musu karya"

Sai da ya toshe kan wayar sannan ya ce "ka kyaleni nayi yadda nake so. Kai dai ba Farha kake nema ba? To za ka samu in sha Allah."

Cigaba ya yi da wayar sai yaji murya daban tana cewa "daga cin arziki sai ku ce an taba mirror? Ko an gaya maka ba za mu iya biya bane"

"Ke kuma ya sunanki?"

"Sauda" ta amsa a tsiwace "ai ba mu ya kamata ku nema ba. Mu ma muna da yayye sai mu hadaku dasu."

Munzali ya kunshe dariyarsa. Da gani 'yan matan a tsorace suke amma suna gudun nunawa don kada matsalar ta girmi yadda take yanzu.

"Zan ma fi son haka. Hadani da babba sai na bawa yayan nawa."

Kashe wayar Sauda tayi ta rike haba

"Mardiyya me yasa kika basu nambarki?"

"Biyoni suka yi" ta iya cewa ba tare da tayi bayanin abubuwan da Mamanta tayi musu ba. Duk lalacewarta da kunya ta dinga kwaye mata baya.

"To mu kaiwa Ya Suhaib?"

Mardiyya ta mike da sauri "kina bashi zan tafi na kwanta. Haka kawai ki sa ya shekara yana  yi mana mita"

Dariya suka zauna yi wayar ta kara shigowa. Da sauri suka kaiwa Farha a kitchen. Takaitaccen bayanin kiran suka yi mata sannan ta amsa wayar da sallama. Sunanta Munzali ya tamnaya tana fada ya maimaita da cewa,

"Ya Farha" kamar yadda yaji Mardiyya ta fada kafin ta bata wayar "ga yayana Abbati" ya karawa Abbati a kunne ya tashi.

"Ya Farha" Abbati ya ambaci sunan a kasalance.

To ita dinma kamar kannenta taji tsoron wannan binbini.

"Yanzu shi kaninka da ya hadamu da kai ba arziki bane ace yana da motar da za a dauki hoto a jikinta?"

Murmushi ya yi yana jin jikinsa sakayau kamar zai tashi sama.

"Ni ban ce daukar hoton laifi bane."

"To menene? Su Sauda sun ce wai mirror yana rawa. To ko dai motar gidanku ku ka dauko ta sami matsala ku ke neman kudin gyara a jikinmu? Ko irin 'yan karyar nan ne masu aro mota su je burge 'yan mata? Duk fa mun san halin ire-irenku." 

Sosai yadda take magana ya sanya shi nishadi. Jinginar da kansa ya yi da bayan bishiya yana sauraron muryar dake zagawa sassan jikina.

"Da gaske Ya Farha."

"Ka dena ce min Ya Farha ni ba yayarka bace."

"Allah Ya Farha?" Abbati ya kuma fadan sunan da 'yar dariya.

Ita ma Farha sai ta sauko da ta fahimci kamar zolayarta ma yake yi.

"Ya sunanka?"

"Kina iya kirana Abbati."

"Sai dai in ce maka Uncle Abbati. Wai don Allah me yasa ka kira kanwata."

"Neman rigima kawai Ya Farha. Yadda motar ta burgeku shi ne na fito ko Allah zai sa nima na burgeku ayi hoton dani sai kawai ina bude kofa ki ka gudu." Yana son ya kara da cewa ta gudu da zuciyarsa ya fasa. Ba yanzu ba. A gaba kadan za ta gane matsayin da ta taka farat daya a zuciyarsa.

"Idan na baka hakuri magana za ta wuce? Idan aka ji a gida fada za'a yi mana."

"Tun ranar ma na hakura Ya Farha."

Dan hade fuska tayi ta ce "nifa ko rabin shekarunka ban yi ba ka ke ce min yaya."

"Kin sanni ne? Ko kin san shekaruna?"

"Na ganka lokacin da ka bude motar."

"Wane irin mutum ki ka gani?" Ya tambayeta da dan tararrabi a muryarsa.

"Mai kyau" ta ce kai tsaye.

Zuciyarsa dokawa tayi da abin da bai san sunansa ba. Dumi ne ya lullube shi tun daga tsakar kansa har tafin kafa. Ita Farha tunda take bata taba hira makamanciyar wannan da saurayi na shi yasa take fadin duk abin da yazo bakinta. Kalmar karshe ce dai sai da ta fito ita kanta taji nauyinta. A karon farko taji kunya ta mamayeta. Harshenta ya yi nauyi a bakinta da kyar ta juya shi ta sake hada wasu kalmomin da suka fito kamar mai rada.

"Ba haka nake nufi ba."

"Bani da kyau kenan? Allah Sarki Abbati..." ya furta yana mayar da muryarsa irin ta mai shirin kuka.

Da sauri Farha ta ce "kana da kyau mana."

"To za ki yi hoton dani? Please Ya Farha."

"Idan Allah Ya sake hadamu." Ta ce tana murmushi sosai.

"Zai hadamu. Ina ji a jikina in sha Allah idan na sake zuwa Kaduna zan nemeki ki cika alkawari. Wace kala ki ka fi so?"

Duk da ta soma rikicewa sa zantukansa amma ta bashi amsa.

"Orange"

"Ina fatan ganinki cikin kaya masu wannan kalar a haduwarmu ta gaba. Mu kwana lafiya Ya Farha."

Da kyar ta iya cewa "Allah Ya bamu alkhairi."

Kafin ya ce Amin ta kashe wayar. Juyawa tayi za ta bar kitchen din ta hada ido da kannenta sun zuba mata nasu idanun.

"Ya ku ka kare ne Ya Farha?" Cewar Sauda tana kanne ido.

"An kare a matakin ina karbar wayar nan in tura number dinta mana" Mardiyya ta bata amsa.

Kasa ce musu komai tayi kuma bata ji tana son hana a tura nambarta ba. Bata san me take ji ba har suka fice suja barta. Haka ya karasa daren har ta kwanta tana tariyo hirarsu tana murmushin da bata san dalilinsa ba.

Could this be love knocking at her door? 

Da ta kwanta ranar mafarkin Abbati ta dinga yi a daidai lokacin da ya bude motar nan ya fito suka gudu. Bambamcinsa da haduwarsu ya zahiri shi ne (Ya Farha) da ya dinga kiranta...

*

Bacci yaki zuwa kamar yadda Shazali ya yi niyya saboda aikin tunani da ya bawa kwakwalwarsa. Neman hanya yake komai kankantarta da zai dauwamar da su Munzali akan sana'ar da ya zama sanadin fadawarsu gareta. Abbati bashi da hankali da har zai tunkare shi da maganar tuba. Dariya ce ma ta taho masa da ya tuna yanayin fuskarsa a jiya da ya fada masa. Idan sun san wata basu san wata ba ai. Shi mutum ne da zai iya komai domin biyan bukatarsa. Da ya ce zai biyosu nadin sarautar tudun dafawa yazo nema kuma ya dace da samu.

A sanin da ya yiwa Munzali tun kuruciya ya fahimci shi yaro ne da ya rasa sa ido da kulawar iyaye. Sai aka yi sa a sakacinsu ya cire masa tsoron sab'a musu da kaunar faranta musu. Yana da yakini mai girma cewa ko a gaba kwai ya fashe daga Munzalin har iyayensa ba za su ji ciwo kwatankwacin na Abbati ba. Sudaddiyar habarsa da babu alamun gashi ya shafa, murmushi na mamaye fuskarsa.

Ya shiga har falon uwar Abbati. Kirjinsa har dokawa sai da ya yi saboda tsantsar haiba da tawali'u irin na matar. Bai hango komai tattare da ita ba sai kyawun hali saboda yadda ya kula mutan gidan suna shiga taitayinsu a gabanta. Kudin danta zai iya saya mata rigar mutumci amma bai isa ya saye shi duka ba. Dole ne ma kyawawan halayen da a haduwar farko ya tsammaceta dasu su taka tasu rawar. 

Mahaifinsa kuwa tare suka yi sallar magariba da isha'i a masallacin kofar gidan. Bai yi masa kama da mutane masu hayaniya ba. Ya dai karanci akwai shakuwa irin ta uba da babban dansa a tsakaninsu. Shi ma din zai iya cewa ba kudi kadai ya kawo musu wannan jituwa ba. Uban yana kaunar dansa. 

Kuskuren iyayensa daya. Almajiranci da suka tura shi!

A gefe guda kuma ga kawunnai da 'yan unguwar da zai rantse da Abbati zai tsaya takarar siyasa baya jin za a sami kuri'ar wata jami'ar daban da tasa daga garesu. Karara ake ganin yadda kowa yake kaunarsa.

He has everything to loose idan asirinsa ya tono. Kwafa Shazali ya yi ya zauna jiran shigowarsu. Lokaci bai tsawaita ba Munzali ya shigo falon zai wuce dakin da ya zama nasa duk lokacin da suka zo tare. Bai kula da Shazali a falon ba saboda an kashe fitila mafi haske sai wata mai dan duhu daga can gefe. Hankalinsa yana can duniyar tunanin samun masoyiya da Abbati ya yi. Dadi yake ji tare da fatan Allah Ya daidaita zukatansu ita ma ta so shi. Da sai tafi kowace mace dacewa da mutum mai kyaun hali da iya kulawa da wanda yake so. Gashi ta zo a daidai lokacin da zasu gyara rayuwarsu. Babu abin da zasu ce da Allah sai godiya. Yana shiga daki ya yi shirin bacci don ba zai jira shigowarsa ba balle su tsaya hirar da zai shiga hakkin Hanne.

Rabin awa da shigowar Munzali sannan Abbati ya shigo. Fuskarsa bata yi kokarin sakaya farincikin da ya lullube zuciya da ruhinsa ba. Hirarsa da Farha ya dinga tariyowa yana murmushi shi kadai, sai ka rantse hirar soyayya ce. Karon farko a rayuwarsa da yaji zuciyarsa tayi nauyi saboda cika da soyayya irin wadda ta halatta tsakanin masoya. Feeling ne da yafi karfin kwatancen baki ko rubutun alkalami. A gareshi Farha tamkar numfashi take tun yanzu. Yana ji a jikinsa ita din alkhairi ce mai dorewa a rayuwarsa. Zai yi bakin kokarinsa su gyara rayuwarsu shi da Munzali domin tsaftatacciyar rayuwa yake yi musu fata daga wannan lokaci.

"Abbati in babu damuwa ina son magana da kai."

Muryar Shazali ce ta katse masa tunanin da yake neman kaishi duniyar taurari shi da Farha. Cak ya tsaya ya juya bangaren da ya ji muryar domin da fari bai kula yana wurin ba. Wayarsa ya miko masa ya karba sai dai ko sakan talatin bata yi ba a hannun nasa ya saketa a kasa a gigice.

"Shazali meye wannan?" Ya furta a hankali baki na rawa.

Guntun murmushi ya yi kafin ya ce "Abbati ne da His Excellency gwamnan..."

Toshe masa baki Abbati ya yi da sauri yana cewa "Baka da hankali ne? Gidana ne nan fa akwai mata ta a ciki."

"Oh haka ne fa" Shazali ya ce da sigar shakiyanci "gudun kar ta ji ta fita ta tona maka asiri a gidanku sai ka bani aron lokaci muyi magana."

Da wani irin yanayi mai ban tausayi ya nuna kansa "Ni za ka yiwa haka? Shike nan mu fita daga waje" Abbati ya ce yana yin hanyar kofa a yayinda duk wata na'ura mai sadar da sako a jikinsa ta dauki zazzafan caji.

Abinka da kauye goma saura na dare amma kusan babu kowa duk an shige gida. 

"Menene ma'anar wannan vidiyon? Jiya baka nuna min komai na rashin dadi ba har na baro gidanka" Abbati ya tambaya suna tsayuwa a bangaren hagu da gidansu jikin wata bishiyar dabino.

"Saboda ban riga na fahimci sagegeduwar da kake son ku yi min bane. Abbati kai da Munzali ba za ku iya barin sana'ar nan ba. Nayi magana da Mr. Lewis abin ya wuce tunaninka."

Bai sani ba da kirjinsa da zuciyarsa waye ya kumbura. Shi dai ya ji kamar baya iya jan numfashi saboda takurar da kirjin ya yi gabadaya. Yawun bakinsa ya kafe da kyar ya iya tambayarsa cikakken bayani. A take Shazali ya hada masa kaso sittin na gaskiya ya gwama da kaso arba'in na karya aka tashi dari.

"Jiya kana tafiya na fadawa Mr. Lewis yadda muka yi da kai. Idan da kaji irin masifar da ya dinga yi min da barazana sai ka tausaya min. Abbati da manya kuke mu'amala. Mutanen da suke juya kasar nan tamkar kwallon wasan yara. Kun gama sanin sirrinsu kila harda wanda bai shafi abin da kuke yi tare ba. Shi ya turon bidiyon nan da wasu ma na Munzali"

Jikin Abbati ya soma sanyi domin ya fara dauko hasken inda maganar ta dosa.

"...janyewarku a yanzu da kuke ganiyar samun kudi da yin suna a tsakaninsu ba komai zai harfar ba sai zargi inji Mr. Lewis. Mutanen nan zasu iya tunanin ko abokan hamayyarsu a siyasance ko kuma ta bangaren kasuwanci ne suka biyaku domin ku tona musu asiri. Idan kuma gajiya kuka yi to ka sani sune a sama. Gajiyawarsu ce gajiya ba taku ba. A takaice ina jiye muku tsoro domin tabbas rayuwarku tana daf da zuwa karshe" dan shiru ya yi yana nazarin Abbati wanda banda bugun zuciya komai ya tsaya masa.

"Maganar daya ce wadda gudun faruwarta ya kawoni gareku yanzu. Zaku iya daina amsa kiransu to amma wallahi babu abin mamaki idan aka ji kun yi hatsari ko gobara an sallaci gawarku. Ko kuma wadannan bidiyon su zaga danginku. Kar kaji haushina. Turo ni akayi na yi muku barazana idan ba haka ba harda ni zata kwabewa. Kuma yau ko mutuwa kuka yi sirrin nan dole ya fito domin maganar gaskiya mutanen nan suna da makiya. Kuma makiyan nasu da hannunsu yawanci wurin fitar musu da sirri. Wannan bidiyon ma a wurin mai kawo abincin hotel din da kuka je aka samu. Na san ka fi Munzali nutsuwa shi yasa na zabi fada maka. Abbati guguwar da ta tunkaroku da wannan niyar taku bala'i ce..."

Kwalla ce mai zafi ta cika idanun Abbati har ta soma saukowa bai sani ba. Ko gezau bai ji ba da ya ce za'a iya kawar dasu a doron kasa. Amma maganar tonon asiri ta kada hanji da hantarsa. Kafin kowa ya fado masa a rai sunan mahaifiyarsa ya soma amsa kuwwa a kwakwalwarsa. Wallahi ya gwammaci tayi arba da gawarsa da dai ta sami labarin yadda yaci zamanin kuruciyarsa da silar arzikinsa. Zuciyarta za ta iya bugawa amma ba wannan bane kadai matsalar. Yana ji kamar ko a lahira Baaba Mari ba za ta yarda ta hada hanya dashi ba bare har ta yafe masa ya sami rahamar Allah. Zinar da bata so yake aikatawa. Mafi muninta ma. Sannan ya kasance bashi da maraba da karuwa mai biyawa mutane bukata a biyata.

Budar bakinsa zai yi magana sai hawaye ya soma ambaliya a kuncinsa. Bai damu da hana zubarsu ba.

"Ni kadai zan iya zuwa?"

"Me kake nufi?"

Abin da zuciyarsa ta karanto masa a matakin karshe ya furta. Abin da yake jin shi ne karshen soyayyarsa ga Munzali.

"Sirrina iyayena kadai zai batawa rai amma kuma ba ni kadai suka haifa ba. Zuwa wani lokaci zasu iya mantawa. Amma Munzali uba ne. Ba Qibdiyya ba ina jin har jikokinta idan ta sami mai aurenta kenan sai an goranta musu."

Shazali ya murmusa yana danne dariyar da ta taho masa. A wannan fagen karan Munzali ya kai tsaiko amma Abbati ne tauraron shi ma ya sani (wa iyazu billah). Bashi da asara indai Abbatin zai cigaba da zuwa yana samun nasa kamshon kudin.

A munafunce ya ce "Ayi haka Abbati? Wahalar za ta yi maka yawa." 

'Qibdiyya batayi laifin amsa sunan diyar fasiki mai neman maza ba' wata karamar murya ta jaddada masa. Sannan yana da yakinin cewa idan Munzali ne a wannan gabar abin da zai zaba kenan. 'Kila ya hada da kaiwa Shazalin naushi ma kafin ya taka martabar' wani sashen ya ankarar dashi.

Shazali shigewa ya yi gidansa bayan ya fada masa cewa gobe da sassafe zai bar garin don ba zuwa ya yi domin ayi wani nadin sarauta dashi ba. Bai damu da hana shi shigar masa gida ko jin zafin maganar ba. Masifar da ya kunna masa tafi komai daga masa hankali.

Bayan shekara da shekaru cikin jindadi da fantamawa da kudi Abbati ya sami kansa da shiga tsakar da kudi ba zai maganinta ba. Kuka ya soma a hankali har yaci karfinsa ya durkushe a wurin. Su suka cuci kansu ko rayuwar da aka jefasu a kuruciya? Sanda suka farga da illar abin kuma komai ya lalace sun saba.

Ya san bai yi kuskuren ceton Munzali ba domin shi kadai ke fada masa yaji. Tunda ya samu ya amince zasu bar komai tare bai dace ya dawo dashi ruwa ba. Bayan shi Munzali bai dauki wani abu da daraja ba sama da 'yarsa. 'Shin akwai adalci idan na bari mutumcin uba ya zuba a idon 'ya kamar yadda na kakanta ya zube a idon dansa?'

Ya furta daidai jin kunnuwansa a yayinda hawaye masu dumi suka makanta ganinsa. Runtse ido ya yi suka sauko zuwa kuncinsa.

*

Washe gari har akayi nadin a fada suka dawo nan kofar gidansu Abbati domin yin walima Munzali bai ga walwalarsa ba. Hasalima tamkar gangar jikinsa kadai ke tare dasu amma shi yana wata duniyar daban. Munzali sai ya takura shi ma fara'a ta dauke masa.

Da suka shiga ciki ne a dakin Baaba Mari danginta suna yi masa addu'a ta tuntubi Munzalin game da abokinsa.

"Kace masa ya saki fuskar don sarauta ba tana nufin dinke fuska kamar damammiyar fura ba."

Tayi ne domin ayi dariya kuma kowa ya dara banda Abbatin. Allah Yasa fuskarsa nade take da rawani sai ya dan dukar da kai saboda dariyar tasu kuka ta kusa saka shi. Gani yake idan ya yi dariya tamkar yana maraba da cigaba da wannan sabon ne. Bai yi aune ba hawayen da bashi da niyar zubarwa suka soma diga a gaban farin rawaninsa. 

Munzali ya matso kusa dashi ya dago kansa sai  kawai ya fashe da kukan. Wannan wace irin rayuwa ce suka tsunduma kawunansu ciki gashi fita ya zame masa matsala. Ta ina zai fara ambaton sunayen mutanen da ya sani ta wannan hanya? Waye zai yarda dashi kafin azo batun taimaka masa?

"Don Allah Baaba a dan bamu wuri" cewar Munzali idanunsa sun kada sun yi ja. Bai san damuwar Abbati ba amma ya san cewa duk damuwar danuwan nasa tasa ce shi ma.

Da kanta ta sallami matan dakin ana ta gulmar abin da ya saka shi kuka a wannan lokacin. Wasu har sun fara cewa dama akwai masu harin kujerar me yiwuwa asiri aka fara jefo masa.

Jiki a sanyaye Baaba Mari ta ce "Me ya same ka har ka ke zubar da hawaye a gaban mutane haka?"

Munzali ma zuba masa ido ya yi shi kuwa sai ya  ce "Baaba ji nake dama ban karbi sarautar nan ba. Haka kawai hankalina bai kwanta ba ina ganin kamar wani nauyi na karba. Kasa daurewa nayi da na tuna abubuwan da Liman ya fada min akan hakkin mutane."

Murmushi tayi ta koma ta zauna "Nauyi ne mana Abbati. Amma da yardar Allah da kuma addu'armu za ka rike amanar da aka baka. Kai dai ka yawaita addu'a da kuma kiyaye hakkokin Allah."

Nasiha sosai ta dinga yi musu mai ratsa jiki har Munzali ya dinga jin muguwar tsanar kansa. Wannan mata mai kyaun hali ya cutarwa da d'a ta hanyar koya masa mafi munin zina. Kukan da ya dinga yi bai da alaka da zantukan Abbati don ko kadan bai yarda ba. Nasa laifin ne ya dame shi yaji kamar da biyu take magana.

Da ta kare maganarta ta sako zancen hakkin Hanne.

"Idan kun tashi komawa jibi ka tafi da matarka. Wannan zaman da take ya isa haka. Yana daga cikin dalilan da suke ta kawo rikici a gidan nan. Sannan kaje na yarje maka ka takawa Deluwa birki haka nan. Na gaji da shari'a ba gaira babu dalili."

Dan murmusawa ya yi ya mata alkawarin cika umarninta sannan suka tashi zasu koma waje. A daidai soron da zai sadasu da matasan da suka yi dafifi a waje Munzali ya ce,

"Ga fa mutanenka suna jiranka Ya Sardaunan Makaryata."

Da sauri Abbati ya dube shi sai ya ga ya dinke fuska.

"Ni kake kira makaryaci?"

"Kar ma ka fara sha min kunu don ka san gaskiya na fada. Yadda ka ninke Baaba Mari ni ba za ka min ba. Tun fa kafin aje fada nake tambayarka damuwarka kaki fada yanzu ka zo kana zancen wai maganar Liman...maganar da ko awa daya ba ayi da yinta ba."

Da yake bashi da kuzarin rigima da Munzalin sai ya bashi hakuri kawai.

"Da ciwon kai na kwana ga case din Hanne da maganar Inna Deluwa da 'Yashshafanta..."

"Duk kuma so kake na yarda da abin da ka ce ko? Zan kyaleka dai sai mun koma"

"Nagode. Kuma Allah Ya kaimu abubuwa su daidaita sai na gurje bakinka. Wai ni kake kira makaryaci. Wallahi Munzali ka raina ni. Ko rawanin kaina bai isa tsorataka ba?"

Dariya suka yi baki daya sannan Munzali ya daukesu selfies a wayarsa suka fita waje.

*

Kwana biyu da dawowarsu Kano Hanne taga canjin kulawa daga wajen Abbati. A nata tunanin ayyukan malaminta ne suke ci. A bangarensa kuwa ya zabi daukan shawarar Baaba Mari ta sauke nauyin da ya dauka na matarsa da mutane. Babu soyayyarta ko digo a ransa amma akwai kyautatawa. Yana sa ran samun canjin halayya gareta sakamakon gyara zamantakewarsu da ya dauki niyar yi. Ita din ce dai ban san alkiblar da take fuskanta ba balle ya gane inda ta dosa.

Yau da sassafe suka fita tare da Munzali duba  fili. Sun yi ta tufka suna warwarewa kafin su yanke shawarar gina makarantar boko primary amma Islamic oriented (wadda tafi bada karfi a fannin addini).

Tunda suka fara tafiya Abbati ya zurfafa a tunanin yadda zai yi ya sabule ya tafi Abuja saboda kiran da Shazali ya yi masa da safe. Munzali ya gaji da janyo hira yana barinsa da zance shi kadai. Ga kauce-kauce akan maganar damuwarsa ta Kirikasamma.

"Wai kuwa ka samu ka karbi nambar Farha a wurin Mardiyya?"

Saukar guduma maganar tayi masa. Farhan da ta hana zuciyarsa sakat amma ya kasa kiranta bayan Mardiyya ta turo nambar saboda kyamar kansa da yake. Me zata yi da kazami irinsa wanda ya zama bolar masu kudi? Idan ya aureta anya bai cika mugu kuma mara imani ba? A da dai da ya zata tubansa mai sauki ne ya kudiri niyar hada rayuwarsa da tata amma banda yanzu.

Kallon mamaki Munzali ya dinga yi masa. Kwanakin nan ya rasa abin da yake damun Abbati. Kullum suna tare suna shawarwarinsu amma iyakarta kenan. Shi ya san ba Abbatin da ya saba dashi bane. Wannan bashi da aiki sai yawan tunani da damuwar da ta fito baro-baro akan fuskarsa. Ya gaji da wannan sabon yanayin da ya jefa shi wasiwasi da tuhumar kansa ko shi ya masa laifi. Tanadin da ya yi musu wanda a ka'ida zai shawarce shi ma ya kasa fada masa. Kudin da suka samo a Abuja kaf ya kwashe nasa miliyan goma harda ciko ya tura wani asibiti mai zaman kansa a kasar Italy. Asibitin ya shahara wurin canjawa mutane halittar jinsi kazalika suna da bangare guda da yake gudanar da theraphy na masu son komawa yadda suke. A bincikensa ya gano wannan bangaren zai iya taimaka musu wurin kawar musu da sha'awar da za ta iya mayar dasu ruwa. Har magana ya yi da daya daya cikin manyan likitocin asibitin domin ya samu gamsashen bayani. Akwai wadanda ake haifa saboda genetic defect su kasance a zahiri wani jinsi a badini kishiyarsa. Sai ka sami zabgegen saurayi da muryar mata yana karairaya (dan daudu). Ko mace da katuwar murya tana tafe tana bokarewa kamar wani dan ball. Irin wadannan yawanci aiki ake yi musu a kwantar da jinsin dake da rauni domin su zama abu daya. Kaso na biyu kuwa wanda a nan suka fada sune 'yan taka haye. Koya musu akayi ta karfi da yaji tun kafin ma su san ma'anar wannan mu'amala. Su ne suke iya aure har su hayayyafa sannan a gefe suna bibiyar 'yan uwan jinsinsu. Matsalar da irinsu kan samu ita ce ta sha'awar da kan taso lokaci zuwa lokaci saboda sabo. Wannan sha'awar Munzali yake son nema musu maganinta domin ya san suna da ita. A yadda ya fuskanci Farha ta tafi da tunanin Abbati ba zai so ko kadan gurbatacciyar rayuwarsu ta baya ta sami kafar nuna kanta bayan ya aureta ba.

Kiiiii ya taka wani wawan burki motar ta yi gaba kamar za ta jefar dasu ta gilas sannan ta tsaya da karfinta a gefen titi.

Sai lokacin Abbati ya yi firgigit ya kalle shi yana kuma dube dube na neman abin da ya kawo haka "lafiya? Birkin ne da matsala ko me?"

Cikin yanayin ko in kula Munzali ya ce "Ko daya. Naga ina ta magana baka ji bane shi ne nayi haka domin dawo da kai duniyar mutane."

"Yi hakuri kan nawa ne ya yi wani wuri."

Haushin boye boyen da yake yi masa ya sanya shi magana da bacin rai

"Wurin da bai kamata na bika ba bare na san damuwarka mu magance ta? Kai ni ban ma damu da na sani ba. Ba dole bane sai ka fada min komai naka tunda dan Adam yana da sirri amma a kalla ka fadawa Baaba Mari ko wani da kake ganin zai tayaka neman mafita."

Kallom tsaf Abbati ya yi masa sannan ya ce "kana nufin akwai abin da kake boye min?"

"Ai ba kai kadai ne ka san ma'anar maganar nan da ake cewa ciki ba'ayi shi don abinci ba kadai. Ka rike damuwarka a cikinka amma wallahi ka daina nunata a gabana. Ba za ka sa kullum na kebe in dinga tunanin matsalarka ba. Ga 'ya muna da ita ga kuma aure nima ina son yi. A bar mutum idan ya kebe ya yi tunanin 'yar budurwarsa mana da hanyoyin tsarata."

'Munzali kenan' Abbati ya ce a zuciyarsa yana murmushi "dan'anace ba dai zan fada maka ba. Da girmana ka dinga kokarin yi min wayo. Wannan blackmail din bai ba, ka koma inda ka koyo ka karbo kudinka."

Dariya sosai Munzali ya yi ganin ya yi nasarar dawo dashi daga ko ma ina tunaninsa ya kai shi. Dan daidaita fuskarsa ya yi ya daina dariyar.

"Maganar gaskiya ko dai har ka fadawa Farha kana sonta ne taki amincewa?"

Goshinsa ya dan matse tare da kada kai 

"a'a, ni ne dai ma na fasa saboda bana jin mutum irina dake lullube da kazanta ya cancanci samun soyayyar mace irinta. Don baka ganta bane Munzali amma ko kadan babu alamun shashanci a tare da ita."

Shiru Munzali ya yi na wucin gadi har Abbati ya dinga kiran sunansa. Da ya amsa kwalla ce ta cika idanunsa har tana saukowa. Muryarsa ba rawa ya ce "Abbati za ka taba yafe min kuwa? Ni ne sanadiyar shigarka wannan rayuwar. Na cuceka na cuci kaina cuta mai girma."

Zuciyarsa radadi ta dinga yi masa ta cigaba da magana yana kuka tamkar karamin yaro.

"Na dade ina son rokon gafararka amma sai nake jin tsoron kada ka barni. Abbati ban rasa iyaye ba amma marayu da yawa sun fini gata. Mahaifana basu yi min komai ba a rayuwa sai kawoni duniya. Duk wadanda muka fito ciki daya ina jin Ummakati ce kadai rayuwarta dama-dama. Sauran kannena kowa ta kansa yake yi. Shi yasa bana kyashin basu kudi don kar su nema duk da kudin ba shi zai basu tarbiyya ba. Navso kaina daya akanka tunda nayi amfani da soyayyarka gareni muka dauwama cikin sabo..."

Kuka suke duk su biyun kowanne yana cike da nadama da tsanar kai. Ina ma ana komawa baya da Munzali zai zabi yin bara akan karbar abinci wurin Shazali.

"Ka bar kukan nan haka in sha Allahu zamu sami rayuwa mai kyau a gaba ko babu kudi."

"Wace irin rayuwa mai kyau bayan nayi sanadin abin da zai iya hanaka samun wadda ka ke so?" 

Shan kunu Abbati ya yi ya ce "dalla can murya kamar kosasshen zakara ka daina kukan duk ka cika min kunne."

Kyabe fuska Munzali ya yi yana fyatar hanci da gangan "Allah sarki ashe baka tsaneni ba."

"Ban tsaneka ba amma na tsani irin wannan fyace hancin kaima ka sani. Ni ka ja motar mu tafi kar ka sakani amai." Ya dage hancinsa.

Munzali don mugunta sai ya mika masa hannu "to mu gaisa in tabbatar ina ranka ko bayan raina"

"Allah Ya kiyaye in taba hannun da aka kai hanci" ya doke hannun.

Motar tana tafiya baka jin komai sai dariyarsu da fadan da baya karewa kamar mage da bera. Munzali ya yarda damuwar Farha ce ta tsayawa Abbati shi yasa ya yanke shawarar neman Mardiyya ya aura. Da haka zai taimaka ya rabata da mamanta sannan yaji dadin cusawa Abbati Farha har sai yaga an shafa Fatiha.

BABI NA SHA HUƊU.

"Dakta yaushe za ki sallami matar nan ta room 3 ne? Ba shishshigi zan miki ba amma gara taje gida ta karasa jinyar nan ko don jinjirarta. Yau kwana hudu babu wanda yazo dubiya balle a kawo abinci. Kullum sai dai ta bada naira dari biyu a siyo mata bons da ruwa."

Tafiya likitan take yi da fari amma jin abin da sub-staff (karamar ma'aikaciyar) take fadi ya dakatar da ita.

"Wace mata? Akwai mutum a room 3 ne?"

Dan zaro ido mai aikin shara da wankin bandakin tayi 

"Dakta ba dai kin manta da ita ba? Haba ko da naji. Shi yasa naga ba a shiga ashe." Ta fada da tausayawa "Matar nan da ki ka yiwa dinki fa."

Hanyar dakin likitan ta nufa. Tana budewa ta hade rai gabadaya. Dakin zafi ga wani irin kuka da tun kafin su shiga dakin take ji na baby.

"Haj Zara?" Ta ce da mamaki wanda ya gauraye da bacin rai "wata lalurar ce ta sake dawo dake?"

Zara ta dan murmusa tana kokarin tashi zaune amma ta kasa. Bebi dinta tana can gefen gado babu wani lullubin kirki sai cilla kafafu take tana kukan yunwa.

"Ban tafi ba tun ranar nan ina jiran sallama" Ta ce da murmushin yake.

A harzuke likitan ta soma magana ta zura hannu cikin aljihun labcoat dinta ta dauko wayarta

"Tunda nayi miki dinki na ce miki ba zan kwantar dake ba saboda baki zubar da jinin da zaki bukaci kari ba. Ga 'yarki..."

Yarinyar ta dauka ta shafa fatarta da hannunta taji wani mugun bacin rai. Ba ayi mata wanka ba tunda tazo duniya. Layin reception ta kira ta bukaci a lalubo nambar Alh. Unais a file dinsu a tura mata. 

Zara na jin haka hankalinta ya tashi. Niyarta ta zauna ranar suna ta koma nata gidan. 

"Doctor da kin kyale shi. Zamu iya maneji har jibi sai na tafi." Ta ce a sakarce.

"Anya kina da hankali kuwa? Daga ke har bebinki babu wanka tunda ki ka haihu. Ance bons kike ci kullum ta ina za ta sami ruwan nono mai kyau?"

Bata san hankalin nan da sauki ba a wurin Zara. Tunda aka gyara dinki ta kwana biyu ta soma jin wani irin mugun ciwo a wurin. Idan taje fitsari da kyar take yi ta dan shafa ruwa saboda ciwo. Wuri ya ruruce saboda rashin kulawar da bai samu ba. Kwayoyin cuta na neman kama wurin (infection). Ciwon da take ji ne ya yi tsamari har yana neman taba mata kai. Kwakwkwarar hira da za ta bukaci aiki da hankali yanzu tafi karfin tunanin Zara. Sako daya take fahimta-ciwo.

Alh. Unais na amsa wayar likitan nan ta dinga surfa ruwan bala'i akan sakacinsa da lafiyar iyalinsa.

"Ka zo ka dauketa yau dinnan. Kuma a biya duka kudin kwanakin da tayi."

Ta ajiye wayarta shi kuma ya shiga wurin mahaifuyarsa ya fada mata. Haj. Fatakwal ta ce kuea da wa Allah Ya hadata. Banda Zara bata gabanta da kila sai ta hada mata da hannu.

"Babu inda za ka je. Ka tura direba a kaita gaban iyayenta. Shi kuma wanda ya kaita asibitin ka kore shi. Ni da Zara ne a gidan nan. Na rantse sai ta zauna a gidan iyayenta. In ta san wata bata san wata ba."

Dan wani tunani tayi ta tashi da sauri ta ce su tafi gidan Innayo kafin ya tura direban. Alh. Unais bai fahimci hikimar haka ba sai da suka isa gidan. Mahaifiyarsa tayi dabarar sabule kanta da shi daga zargi a gaban iyayen Zara.

Innayo ce kadai a daki tana sauraron rediyo taji sallama gami da kamshin turaren da ya gauraye kofar dakinta. Muryar ba ta Munzali ba ce. Shi ne mai shigowa kwana biyun nan ya cika su da kamshin turare mai dadi. Amsa sallamar tayi ta janyo mayafi za ta lullube jikinta ta leka sai kawai aka shigo. Girgiza kai tayi ganin ko waye bai dauki bata lokaci tayi izinin a shigo da mahimmanci ba. Alh. Unais da ta gani daga bayan matar da ta luluka tunanin inda ta san fuskarta ya bata mamaki matuka. Mikewa tayi jikinta na rawa da tunanin ko wani abu ne ya sami Zara. Rabonsa da takowa dakinta tana jin tun gaisheta da suka zo bayan auren.

"Ina masu jegon naji dakin naki shiru?" Cewar Hajiyan Fatakwal tana murmushin dole.

Ita dai hankalinta a tashe ta ce "wane masu jegon kuma? Waye ya haihu?"

Hajiyan Fatakwal sai ta fiddo idanu kamar gaske "bangane ba Maman Zara. Ya ina maganar Zara da 'yarta da suka taho nan wankan jego yau kwana biyar kina cewa waye ya haihu?"

Allah Sarki Innayo. A gigice ta mike tsaye, zaninta na sabulewa tana kamo shi da kyar.

"Kuyi min bayani yadda zan gane. Zara bata zo gidan nan ba kuma babu wanda yake da labarin haihuwarta."

A gabanta Alh. Unais ya kira direban da aka umarta kawota gida ya ce ai asibiti ta ce ya kaita tun ranar. Innayo sai taji kamar an dora mata dutse a kanta. Me yake faruwa? Mayafin da ta dauko lokacin da taji sallama tayi saurin yafawa tana tambayarsu sunan asibitin. Yana fada ta kira Hasiya ta fada mata. Ita kuma lokacin Maimuna tana gidanta.

"Ke da Maimunan ku sameni a can."

'Yar pos dinta ta dauko akwai kudi a ciki saboda Munzali ya bata dubu ashirin shekaranjiya da ya zo. Ashe kudin zai mata rana. Ko mukulli bata saka ta rufe dakinta ba tabi bayansu Hajiyan Fatakwal.

Duk tsiya hankalin Alh. Unais yana kan matarsa ita kuwa Hajiyan Fatakwal dama burinta ta sada bak'ar k'aya sunan da ta lakabawa Zara da gidansu. Ko danta zai dawo da ita ba yanzu ba.  Tunda ko kusa bata da niyar shiga asibitin Innayo na isowa jikin motar da sassarfa za ta bude baya ta dakatar da ita. Ita ba za ta iya zaman mota tare da wannan matar da ta kode da wahalar rayuwa ba. Karshenta ta cika motar da wari. 

"Maman Zara ina ga gara fa ki shiga adaidaita sahu saboda daga asibitin gida zamu wuce."

Innayo sai tayi turus. Matsananciyar kunya ta kama ta sakamakon wannan cin fuska. Ta fahimci motar ce ba a so ta shiga. Banda haka ko ma ina zasu wuce tunda wuri daya zasu yanzu me zai hana a tafi da ita. Wani abu mai kaifi ya soki zuciyarta saboda tunawa da cewa wadannan mutanen Zara ta fifita akanta. 

'Yar dariya ta kirkiro "laa babu komai ku wuce ai na gane sunan asibitin."

Hajiyan Fatakwal ta tabe baki "to sai kin iso"

Innayo na kallo suka ja mota. Hanyar titi ta nufa da zafin nama idanunta cike suke taf da hawaye. Bata zaci Zara ta kaskantar da ita ta yadda surukanta zasu kyamaci hada abin hawa da ita ba. Duk da haka kuma bata fasa adduar samunta lafiya ba.

Za ta shiga adaidaita sahu kenan taji kira daga bayanta.

"Innayo ina zuwa?"

Munzali ne don ta gane muryar tun kafin ta juya. Da hannu ya sallami mai adaidaitan ya fito a ladabce ya bude mata bayan motarsa. Tana shiga ta soma kwararo masa addu'a har ya zagayo ya zauna.

"Allah Ya tsare jinka da ganinka Munzali Ya rabaka da duniya lafiya. Nagode. Nagode. Nagode." Ta ce tana danne kwallarta. In wani ya ki ka wani zai so ka. Wadda ta haifa ta ja mata wulakanci. Ga kuma dan mijin da bai damu da komai nasu ba ya martaba ta.

Yaji dadi har ya kasa boyewa. Asabe bata yi masa addu'a irin haka. Kudi ne dai idan ya bata mai yawa ta ce 'nagode'. Idan ta raina ta ce 'an gode'.

"Ina za ki da ranar nan?"

Yadda suka yi da mijin Zara ta fada masa. Ransa kuwa ya baci da salon wulakancinsu ya hau fada.

"Bar bata bakinka. Zara ce ta nuna musu bamu da wata kima a idonta. Rabonta da zuwa gida wata goma kenan."

Haka suka yi ta tattaunawa akan tabarbarewar gidansu har suka isa. Da bata ga motarsu a waje inda ake ajiye motoci ba sai ta fara tunanin ko ba daidai taji sunan ba. Suna shawarar zuwa gidan Zaran tambayar sunan asibitin tunda babu nambar da zasu iya kira sai ga su Hasiya. Munzali ya fita ya tarosu yana fada musu babu tabbas nan ne.

"Ina jin fa nan ne" cewar Hasiya "bari mu shiga mu tambaya."

Munzali na fadin sunan Zara a reception idanuwa suka yi kansu. Sai surutai ana nuna su da baki da hannu da masu yi da wutsiyar ido. Ashe Zara tana da dangi a kusa take zaman asibiti a yashe.

Har dakin da take aka kaisu. Zuciyoyinsu duka sai da suka karye da ganin Zara. Tayi wani irin duhun da kana gani za ka gane wahala da dauda ya kawo shi. Lebe ya bushe fatar ta daddago kamar wadda ta shekara a kwance. Idanunta kuwa sun yi zuru duk ta zabure. Duk wannan bai kama kafar halin da 'yar talikar jaririyarta take ciki ba. Wani tsami take bugawa sosai. Maimuna tayi saurin dorata a cinyarta ta bude diaper (pampas) da nufin canja mata. Gabanta ya yanke ya fadi da abin da ta gani. Cikin rawar murya ta soma salati. 

"La'ila ha ilallahu...Zara?"

Innayo da ta bada hankalinta tana sauraron bayanin likita game da Zara sai ta juyo. Munzali da Hasiya ma suka kallota.

"Menene kuma?" Innayo ta tambaya da alamun rashin hakuri.

Hannu na rawa Maimuma ta bude pampas din yarinyar ta tsanyara wata irin kara kamar ba jaririya ba. A tunaninsu ma ko fatar gabanta ta biyo pampas din sabods tsabar jikewa da cika da tayi. Alamu sun bayyana karara ba ta yau bace. Duk abin da tayi a ciki ya canja launi zuwa wani abu daban. Ya ci fatar jikinta da danshi ya d'ad'e jikinta. Likitan ta fita ba jimawa ta turo mai shara da filas din ruwan zafin office dinta saboda kafin a dafa ma zai bata lokaci. 

Maimuna ta shiga da yarinyar bandaki tana yi mata tsarki Hasiya na zuba ruwan. Su biyun aka rasa mai hana 'yar uwarta zubar hawaye. Innayo kuwa kirjinta ke zafi amma taki kuka.  Wace irin masifa ce wannan da Alh. Rabi'u ya sanya gidansa a ciki? Su kadai ya bari su tarbiyantar da 'ya'yansu. 

"Allah Ya gani nayi bakin kokarina Zara. Ban rageku da komai cikin abin da Allah Ya hore min ba. Amma yau gudun zama dani kar ace babarki talaka ce mara ilimin zamani ya kawoki nan."

Baki Zara ta zumburo "me kuma nayi?"

Janyo hannunta Innayo tayi daga kan gadon tana cijewa saboda ciwo.

"Babu abin da kika yi Zara. Zo mu tafi gida. Ba zan bata bakina akan ki ba tunda na san sarai ba kya cikin hayyacinki."

Bayan an gama tsarkin ko pant basu nema sun sakawa yarinyar ba saboda yanayin jikinta sai zani aka dan rufa. Munzali yana kasa ya nemi bill din Zara aka ce masa ai family file ne.

"Ku bani daga ranar da dawo ita kadai"

Aka lissafa masa ya basu kati suka cire. Zai so ganin mijinta da wallahi sai ya naushe shi. Ace matarsa tana asibiti amma don wulakanci suka  yiwa Innayo alkawarin karya suka ki zuwa.

Kayanta gabadaya suka saka a mota suka tafi gida. A hanya Innayo ta ce Hasiya ta duba mata Sahad na cikin gari ta siyo madara mai kyau ta yara. Pos dinta ta bawa Hasiyan amma Munzali ya hana. A gurguje ya shiga ya siyo kala uku saboda rashin sannin wadda zasu fi so. Zai yi rantsuwa bai taba jinsa ya cika mutum ba irin yau. Gashi yana ta kai kawo wurin kyautatawa jininsa. A duniya ba zai taba mantawa da Abbati ba.

Suna isa gida Innayo da kanta ta hada itace murhu biyu ta dora ruwa a manyan tukwane. Asabe tayi mamakin ganin shigowarsu tare da Munzali sai dai ganin Zara da son jin kwaf ya hanata yi masa fada. Tana jinsa ya kira Ummakati ya ce tazo gida yau ko gobe Zara ta haihu.

Tsaki tayi da karfi "meye sabo a haihuwarta da ka ke kira min 'ya daga gidan miji?"

Bai ce komai ba saboda ya san sai ta janyo rigima idan ta fara maimaita zancen tana rashin arziki.

Kafin ruwan ya tafasa Innayo ta rufe kofar dakinta ta duba jikin Zara. Ajiyar zuciya kawai tayi ta kira Uwani a waya.

"Kun tashi daga wajen aiki?"

Uwani ta dan yi jim tana tsoron amsar da za ta bayar saboda bata san dalilin tambayar ba. Can dai ta ce

"Eh mun tashi ina gida." Jin kamar Innayo za ta yi magana ta kara da cewa "wallahi kin ga wata ya yi nisa dan abin hannuna duk ya kare."

"Ajiye karyarki wata rana kila in tayi fure tayi miki amfani. Yanzu dai ki fadawa mijinki ina nemanki da gaggawa. Ki taho da kayan aikinki. Dinki za ki gyarawa ...."

Uwani taji kamar ta dora hannu a ka. Ta dade tana gudun ranar da Innayo za ta dinga kiranta taimakawa wani saboda aikinta. Kamar su allura ko karin ruwa da ta kan saka ta kafin tayi aure. Idan an yi lokacin ba kasafai take bari a biya ba. Sai dai ta dinga addu'a tana cewa arziki ne wasu na amfana da iliminta. Tana aure ta nuna bata son cigaba da wannan sadakar dolen. Idan ba za a biya ba kowa yaje asibiti. Bata jira jin karshen maganar ba ta ce

"Gaskiya Innayo ki ce su tanadi kudi.  Dinkin ma idan ba haihuwar farko bace ni har dubu goma ina karba."

"Allah ba zai hana ni abin da zan biyaki ba. Ki yi sauri." Kawai ta iya cewa ta kashe wayar. 

Uwani sai jiki ya dan yi sanyi. Amma tunda za a biya bata ja lokaci ba ta shiga motarta ta taho gidan. Sanda ta iso Maimuna ta gama yiwa jaririyar nan wanka. 'Yar na kuka ita ma tana yi saboda tausayin jikinta. 

Zara kamar mutum mutumi tana zaune a daki har aka gama. Hasiya ta bude akwatin ta daga kaya duk na maza. Cikin unisex ta samu guda daya ta kaiwa Maimuna ta saka mata. Pampas kuwa bayan an shafe wurin da man kade sai aka barta a bude domin ta sha iska. Ana shiryata Hasiya ta hada mata madara tunda da feeder a kayanta. Maimuna ta bata ta sha sosai sai bacci. Duk sai ta basu tausayi. Innayo sai lokacin tayi kwalla. Tashi tayi ta bar wurin saboda bata son zuciyarta ta karye. Zara ta bata mata rai fiye da duka wani abu da ta taba yi a baya.

Da Uwani ta iso Innayo ta gama hada ruwan wankanta a bandaki.

"Maimuna dauki 'yarki ku koma bangaren Asabe don na sanki da raguwar zuciya. Kar ki kuskura ki zo min kofar daki sai an gama."

Da sauri-sauri kuwa Maimuna ta mike. Tunda taji ana zancen gyara dinki hankalinta ya tashi. Dakin Asaben ta je ta gaisheta ta sami wuri ta zauna.

"Lafiya dai ko? Naga mun gaisa har 'yar na gani amma kin gaza tashi."

"Aiki za ayi a dakin Innayo zan tafi idan an gama"

Kasa cewa komai tayi ta barta don bata ga alamun za ta fita ba. Munzali ya fita tunda ya kawosu amma ya ce zai dawo.

Innayo ce tsaye da Zara a bandaki ta soma gasa mata jiki da tawul. Zafin ruwan bai sa tayi niyar gudu ko korafi ba sai da hannun Innayo ya kai cikinta. Nan fa ta kwala kara wadda tasa Asabe zabura a gigice.

"Ke Maimuna gayan gaskiya. Me ake yi a dakin Innayo? Wannan dai duk ragwantar mace ba tayi shi a matsayin kukan wankan jego ba."

Ita ma dai a tsoracen ta ce "naji ta ce Uwani tazo da kayan aiki"

"To ni dai ina nan. Babu inda zan leka wallahi. Banda daukan hakki ai da ta fada min na tafi unguwa yau...uhmmm bari na shiga makota" ta tashi ta figi mayafi. Ihun Zara duk ya tayar mata da hankali.

Cikin Zara Innayo ta dinga dannawa iyakar karfinta da tawul. Hasiya ta rike hannuwanta saboda taki tsayuwa da kyau. Cikin sa a kuwa sai ga audugar da aka bar mata a ciki tun ranar da ta haihu ta fado ta cika wurin da wari. Tuni ta koma bakikkirin babu kyan gani. An barta ne tun lokacin da ta kasa zama ana cikin kwashe mata jini da taji sakon Hajiyan Fatakwal game da haihuwar mace.

Fadowar  audugar yayi daidai da wata ajiyar zuciya da ta sauke da karfi. Innayo ta cigaba da yi mata wanka ta gasa jikin sosai. Sannan babu batun kyama ta zauna ta wanketa da ruwa mai zafin da bai yi yawa ba. A nan taji yadda wurin dinkin yake yauki saboda rashin kula. Da ta gama suka fito ta umarci Uwani ta duba idan ana bukatar sake dinkin ne ayi mata.

Hasiya ficewa tayi ta koma falo. Uwani tana dubawa Innayo na kallonta.

"Kin yi shiru. Tana bukatar sabo ne ko kuwa?"

"Wannan din ya dauko hanyar warkewa. Idan aka ci gaba da tsaftace shi ba za ta bukaci sabo ba."

"Da kudina Uwani kar ki cutar min da 'ya. Idan kin san wannan zai iya bata matsala ki ware shi ki sake mata wani."

"Haba Innayo nima fa kanwata ce. Ta yaya zan cuceta? Tun zuwana kun ki fada min abin da ya faru da ita."

"Idan ta dawo daidai ta fada miki da bakinta. Naga kuna dasawa labarin ba zai miki wuyar samuwa ba. Nawa kike chaji in an kiraki amma baki yi aiki ba?" Innayo ta fada fuskarta babu wasa.

Magana ce ta fahimta kuma ita ma sai yanzu taga wautar abin da tayi dazun a waya.

"Ko ina karba ai banda wannan. Don ban san Zara bace da ba zan yi zancen kudin ba Innayo. Naga kamar baki jidadi ba."

"To Allah Ya bada lada."

Daga haka Innayo bata sake bi ta kanta ba. Tuwon da tayi da rana wanda tasa Hasiya ta dumama ta zuba ta dinga bawa Zara a baki. Tana karba hawaye wani na bin wani a kumatunta. Tunda audugar nan ta fito taji kamar an tasheta daga bacci. Duk abin da ya biyo bayan nan ta sani ta kuma tuna me ya faru dalla dalla.

"Wani wurin na yi miki ciwo ne?" Cewar Innayo  lokaci guda tana kai hannu wuyan Zara taji ko akwai zazzabi.

"A'a" ta amsa a raunane

"To madalla. Ci abincin ko kya samu ki ji kwarin jikinki."

Daga haka bata sake cewa komai ba. Zara ta dinga kallonta tamkar wata sabuwar halitta da bata taba gani ba. Kukanta bai tsagaita ba  amma da za a saka mata wuka a wuya ba za ta iya cewa ga takamaimai abin da yake yawo a ranta ba. Abubuwan da yawa. Malmala daya da rabi ta cinye ta sha kunu fiye da rabin kofi sannan tayi gyatsa.

Innayo ta dauke kofin daga bakinta sannan ta mika mata wayarta da suka dauko daga asibitin.

"Kira mijinki yazo ya daukeki."

Ba Zara ba hatta Maimuna, Hasiya da Uwanin da bata gama sanin me ya faru ba maganar ta basu mamaki. 

Idanu cike da hawaye Zara ta ce "Innayo a hakan zan tafi?"

"Ba a hakan ki ka zabi asibiti akan wannan dakin ba? Kije gidanki ki karasa jinya Zara. Allah Ya raya miki 'yarki."

"Don Allah Innayo..." Maimuna ta fara roko ta juyo kuwa tayi mata wani irin kallon da yasa bakinta rufewa gum. 

Da zasu fice ma baki dayansu daga dakin da taji dadi. Kuka take son yi. Kukan tausayin Fatima Zahranta. Kukan rashin sanin laifinta a wurin tarbiya da rainon 'yarta. Kukan matakin da take son dauka domin nunawa Zaran cewa dama can talala take yi mata. A daidai lokacin kuma Alh. Rabi'u ya daga labulen kofar ya leko dakin...

***

Shiru Yumna tayi har Alh. Tahir ya gama magana sannan ta tashi daga jikinsa tana yi masa wani banzan kallo.

"Aure fa kace? Ni za ka aura? Gaskiya nafi son auren yaro daidai dani."

Mamaki sosai ya kama shi da karfin halinta na yi masa rashin kunya. Yarinyar da take sa'ar 'yarsa. Wato don ya sakar mata jiki da fuska take ganin kamar yanzu kansu daya. Ba don Yakumbo ta sake jaddada masa batun auren nan ba da tuni ya saka ta a bolar da yake jefa wadanda ya gama cin moriyarsu.

"Kinga samu wuri ki zauna ba maganar wasa bace. Hotonan da ki ka turo duka matana sun gani."

Rawa jikinta ya dauka ta saki wayarta a kasa ta kuma bi bayanta ta zube a gabansa.

"Me? Ka ce min basa taba wayar. Na shiga ukuna. Idan suka fadawa Mummy wallahi kasheni zata yi kawai." Ta fashe da kukan firgici.

Shi ma ba zai so tonawa kansa asiri ya fada mata gaskiya ba sai ya ce "da suka tuhume ni a kai na nuna musu cewa aurenki nake son yi. Yanzu duk sun zuba ido suna jiran jin batun aure ko hoto ya tafi gaban mahaifanki."

"Na shiga uku" ta sake fadi cike da jimani "yanzu me zan ce da Farha?"

Gabansa ya fadi shi ma amma sai ya dake.

"Bana son munafurci. Baki san da Farhan ba ki ke bina duk inda na nema?"

Murguda masa baki tayi "ai dai ba ni na kawo kaina ba kai ka nemeni."

Tashi ya yi ya kimtsa jikinsa sannan suka karkare magana.

"Matashin da ki ke son aure babu wanda zai yarda ya zauna da irinki. Ko an fada miki mazan yanzu jahilai ne? Gane masu yawo ba wahala yake musu ba. Gara ma ki yarda kina watanni zan sako ki. Kinga mun kashe bakin 'yan gulma. Wannan abu fa duk saboda ke nake yi saboda kada a gaba ki sami matsala da mijinki. Sannan zaki sami yadda kike so a wurina. Duk kasar da ki ke son zuwa zaki je. Infact na ma daina daukar matana rakiya sai ke." Da kudin ya sayeta duk da ba shi ya fara mu'amala da ita ba. Da su zai sake ninketa ya aureta saboda tsira daga bakin uwa.

Alkawuran sun mata dadi. Ba musu ta bada kai bori ya hau. Tunda ta amince bata ga dalilin auren ya zama na takaitaccen lokaci ba. Yadda ya yake da kudin nan gara taje ta kwashi rabonta da hujja. Iyayenta dai take ji sai dai kuma komai ya zo ba yadda ta zata ba. Alh. Tahir ya nuna mata da gaske yake.

A ranar da suka yi maganar da daddare yaje tsohuwar unguwarsu tare da Kawunsa daya da abokai biyu. Aka yi musu sallama da babanta wanda ya tarbesu da mutuntawa a falo. Yumna ce mai kawo ruwa da lemo ta shigo a nutse kamar ba ita ba. Tana fita abokin Alh. Tahir ya fadi abin da ya kawosu. Baban Yumna da mamaki ya ce,

"Alh. Tahir din da kansa ko dansa Suhaib?"

"Alh. Tahir din dai" cewar kawunsa.

Babanta sai yaji kansa ya yi nauyi.

"Abin ne ban fahimta ba. Soyayya ta aure kuke yi da ita Yumnan amma bani da labari?"

"Ko daya Alh Kabiru. Yanzu ne dai Allah Ya dora min son hakan shi ne na ce gara mu zo da manya ayi magana ta fahimta. Idan tana da miji ne babu wani abu. Na kawo Kawuna ne da abokai dama domin  ka san da gaske nake."

"Ina zuwa" ya ce yana mikewa.

A falon ya barsu ya shiga wurin iyalinsa. Ya yi mamaki kwarai da Yumna ta ce ta amince kai tsaye. Mahaifiyarta kuwa tsalle tayi ta dire ta ce wannan cin amana babu hannunta a ciki. Komawa ya yi ya barsu a dakin tana ta yi mata fada. Zancen duniya baya buya. Yana da labarin kafin su dawo wannan unguwar Alh. Tahir ya auri mai'aikin gidansa da 'yar uwarta. Sun yi zama na 'yan shekaru a nan gashi sun sake tashi. Mutumcin dole ne ya shiga tsakaninsu dalilin 'ya'ya amma sam mutumin bai masa ba. A 'yan watannin da suka gabata ya fahimci wata irin rayuwa da 'yarsa ta fara. Zuciyarsa sam bata son yarda da abin da ya tabbatar halayyar 'ya'yan yayansa ita ma take bi. Zuwan Alh. Tahir bai kara masa komai ba sai tsoratar dashi. Aurar da ita zai yi kawai domin tsananta bincike zai iya haifar masa da ciwon zuciya. Ya kwallafa ransa akan tilon diyarsa. Ko kadan zuciyarsa ba za ta dauki tabbatuwar zarginsa ba.

Yana shiga falon ya ce musu ya amince kuma baya son a dauki lokaci. Su ma tunda a shirye suke sun sanar dashi zasu dawo nan da sati tare da kudin aure.

Ana kammala wannan Alh. Tahir ya shiga tashin hankalin yadda kwan nan zai fashe a wurin 'ya'yansa. Matan gidan sun riga sun sani. Bai san da idon da zai kallesu ba. A zahiri aurensu ba haramun bane amma ji yake kamar zasu san boyayyar alakarsa da ita.

***

Kwanaki sun zo sun wuce babu sako ko waya daga mutumin da ya kira kansa da Abbati a wurin Farha. Yafi sau hudu tana tankwara zuciyarta wurin son tambayar Mardiyya ko ta tura masa nambarta daidai. Da kanta take kwabar kanta cewa kar ta zubar da mutumcinta na 'ya mace. Daga cewa yana son su dauki hoto meye nata na kawo rai da buri ta dora a kansa? Karshenta ma yana da iyali. Yadda bata taba burge sauran maza ba bai ma kamata ta sakawa zuciyarta cewa kila ta burge shi ba. Mami ta ce ta cigaba da hakuri ta jira zuwan mijinta idan tana da rabon aure a duniya.

"Idan Allah bai kawo ba ki gode Masa akan sauran ni'imomin da Ya yi miki. Bana kin aure Farha amma akwai matan da zasu rantse miki da gidan mijinsu gara su tsofe a gaban iyayensu. Duk yadda nake son in ganki a dakinki da zuri'arki ba zan taba gurfana gaban malami domin nema miki miji ba. Allah ba Ya dorawa rai abin da ba zai iya dauka ba. Ki rike wannan."

Nasihar Mami Khadija kenan ta karshe a gareta ranar bikin 'yar kanwar Mamin da suka taso tare. Rashin aure daban da ace mace ta taso babu mashinshini inji bahaushe. Wannan yana tayarwa kowace irin dakakkiyar zuciya hankali ya sanya mata wasiwasi game da tsarin halitta da lafiyarta.

Sun tare a sabon gidansu wanda Alh. Tahir ya zuba musu kayan alatu kamar baya tunanin aurar dasu. Da kanwarsa ta tuhume shi akan hakan lokacin da suka zo ganin gidan cewa ya yi aure ba sayar da 'ya'ya bane. Duk wadda abu ya kawota gida koda ziyarar wuni ce tana da dakinta inda zata wataya tare da 'ya'yanta. Idan kuwa kwana ne babu mai cewa sun takura masa.

A bangaren 'yan matan wanda yake kusa da na Maminsu akwai falo madaidaici da kofofi uku na dakunansu. Kowacce da bandakinta a ciki kuma an kawata shi kamar na amaryar gata. Su kuwa mazan kowa da nasa. Duk da a manne suke da juna amma kowa kofarsa daban. Akwai falo da katon daki da bandaki a ciki. Matansa ma dakuna bibbiyu kowane da bandaki ga kitchen da store. Da yake kowacce kudi ya bata ta sayi abin da take so ita Mami Khadija sai ta adana nata a banki. Ta riga ta gama duk wata siyayya saboda gidan da ta gina. Yanzu ma 'yan haya take nema ta saka kafin ta ga me gaba za ta haifar.

Mardiyya da Sauda na kallo a falonsu Farha kuma na dakinta tana chatting. Sanye take da doguwar riga ta material wadda tabi jikinta ta fiddo da cikar tsarin halittarta. Gashinta wanda ya zarta kafada da kadan ta raba shi biyu ta tufke kowanne tana jiran shigowar maikitsonsu. Muhawara suke tafkawa a wani group game da wasu matsaloli ta whatsapp Yumna ta kirata ta dauka da dan murmushi. Kawar ta ta bata da matsayi kamar da a zuciyarta tunda ta fara harka da manyan maza. Sai dai tana kewarta sosai.

"Hajiya Farha meye duniya ne? Sai dai na ganki online ba hi ba hello."

"Kin yada ni ne Yumna daga fadar gaskiya" ta ce da dokin da yafi na lokacin da kiran ya shigo.

Yumna ta gatsina fuska sannan ta ce "to dai fada tsakaninmu ya kare. Duba status dina."

Kashe wayar tayi tana dariyar mugunta ta bar Farha da waya a kunne. A ganinta ko ma meye tunda har ta kirata ai da ta fada da baki. Kada kai tayi ta fara laluben sunan Yumnan a jerin sunaye dake bangaren status din. 

(Alhamdulillah my lion has proposed. Wedding bells ringing)

Murmushin Farha sai ya koma dariya. Falo ta koma wurin kannenta tana tsallen murna ta nuna musu. 

"Korafi ya kare Ya Farha ta shirya da aminiyarta." Cewar Sauda ita ma tana tayata murna.

Mardiyya kuwa rungume Farha tayi "congrats Sis. Ai na san sharrin fada da kawa. Ni da muka yi da Jamila har zazzabi na dinga yi"

Yadda ta fada ya sanyasu dariya. Farha ta zauna a nan inda suke ta kira Yumna.

"Wane lucky guy din (mai sa'ar) ne ya sace zuciyarki? Gaskiya sai nayi review na danna nawa stamp din."

Yumna taji dadin farincikin da ta tsammata daga Farha. Wannan zai taimakawa shirinta na farko wajen soma wargaza gidan. Ita yanzu hatta Mamin da take yiwa kallon uwa bata da sauran gashi a idonta. Mulkin da take zubawa a waje shi za ta dora a cikin gidan don ma kada a sami mishkila. Ba za ta ragawa kowa ba balantana ta bada kofar da wani zai takata a gaba. Wannan shawarar cousin dinta ce wadda suke yawonsu tare.

Numfasawa tayi zuciyarta tana dan dokawa da tsoro ta daure ta ce "sake duba status din na saka hotonsa. Zan dai zo har gida muyi shawara don ya ce nan da sati biyu yake son ayi komai."

"Sati biyu? Lallai ki ce zama bai ganmu ba. Amma kin san mun tashi. Ki bari zan zo kawai sai mu taho tare ki ga gidan."

So take ta ce mata ta riga saka kafa a gidan domin sun zo ita da Alh. Tahir yafi a kirga sai ta fasa.

"To shike nan. Sai na ganki." 

Farha ta katse kiran ta koma kan status din Yumna ta sake budewa.

(My Lion and I {ni da zakina}) kadai aka rubuta slide din da ya biyo bayan wanda Farha ta fara gani.

Na gabansa ya sanya zuciyarta mummunar dokawar da bata taba yi ba tunda tazo duniya.

Mahaifinta ne Alh. Tahir sanye da singileti da dogon wandon shadda ya zauna akan wata doguwar kujera. Akan cinyarsa ba kowa bace illa Yumna daga ita sai wasu figaggun kananun kaya. Ga hannuwanta sakale da wuyansa yana dariya. Bidiyo ne na sakan biyar mafi tsaho da ciwo a zuciyar Farha. Mummunan gamo ne wanda ko Suhaib da Lilu bata fatan ganin dayansu da wata mace a haka.

Zazzabi, ciwon kai, tsananin bugun zuciya tare da sanyin jiki suka kamata. Jijiyoyinta suka neme daina kai sako yadda ya dace. Bata ji muryar kannenta ba lokacin da suke cewa ta nuna musu hoton mijin Yumna su gani. Bata ji bata ganin komai sai wannan bakin hoto da ya yi zaman dirshan a kwakwalwarta. Hawaye kuwa kamar ruwan famfo suka dinga ambaliya a saman kuncinta.

"Allahumma ajirni fi musibati....Allahumma. Innalillahi..." take furtawa ta kasa kai karshen ko daya.

A zabure Sauda da Mardiyya suka tashi suna tambayarta abin da ke faruwa bata kulasu ba. Mardiyya ta damke hannunta ta fizge wayar ta duba amma Yumna ta riga ta cire status din. Farha na gani ta danna musu delete. 

Bata san tafiya take yi ba. Yaushe ta je bakin kofar bangarensu? Allah Masani. Ta dai tuna lokacin da ta mika hannu da nufin bude kofar domin ta fita. Daga nan komai ya dauke cak sai ihun Mardiyya da Sauda suna kiran sunanta.

BABI NA SHA BIYAR.

"Ya naga kun yi carko carko kamar masu barin gari, lafiya?" Alh. Rabi'u ya ce idanunsa na binsu daidai da kallo. Baki ya saki da ya hango alamun jariri ne a hannun Maimuna ba kunshin kayan da ya zata da farko ba. Tambayar mai haihuwa cikinsu ya yi Uwani ta nuna Zara.

"Shi ne ki ka taho nan maimakon ki wuce gidan mijinki daga asibitin? Me za ayi miki a nan wanda ba za ki sami dubunsa a gidan Alh. Unaisu ba?"

Innayo tayi kwafa hade da murmushi mai ciwo.

"Dama me za ta samu a gidan uban da bai san ci da shanta ba tun zuwanta duniya bare a kai ga batun hidimar aure?"

Magana ce irin wadda bai taba ji daga gareta ba, shi yasa shigarta kunnuwansa ta gigita shi. Sake kallonta ya yi ko zai ga ta inda ta kuskure da wadda ya sani mai hakuri da kawar da kai tsayin shekaru. Ita kuwa Zara ta kalla.

"Ki kira mijinki ko direbanki ko ki tura a samo miki abin hawa ki tafi."

Zara ta sake fashewa da kuka ta koma rokon Alh. Rabi'u. 

"Baba ka bata hakuri na zauna a nan kamar yadda su Hajiyan Fatakwal suka ce. Idan na tafi yanzu wallahi matsala zan samu. Sun ce lallai sai na zauna nayi wankan jego..."

"Laifi kika yi? Ko sakin ki ya yi?" Ya tambayeta cikin tashin hankalin kalamanta da  na Innayo.

"Saboda na sake haihuwar mace.." ta fada a kunyace murya a kasa.

Maganar ta shigi Innayo sosai don ji tayi kamar da ita ake. Ita ce ake gorantawa haihuwar mata.

Alh. Rabi'u sai ya yi nufin burge Innayo yau daya dai tunda ya fahimci ranta a bace yake. Fada ya soma ba ji ba gani.

"Amma wannan yaro anyi dan iska. Ita macen ba 'ya bace?"

"Ta ina mace take 'ya? Ai ka barshi ya wulakanta matarsa yadda aka yiwa uwar da ta raina lokacin da take ta haifar mata. Ita kuma ka barta ta koma inda ya fi gidan mahaifinta dadi. Banda abinka ai duniya tafi bagaruwa iya jima."

Juyawa tayi ta shige dakin baccinta ta barsu a tsatstsaye su da mahaifinsu. Yana son cewa wani abu domin kallon neman agaji suke yi masa sai dai bai saba ba. Matsayinsa a gidan suna ne kawai. Ba ya bi ta kan yaran sai bukatarsa ta tashi kamar yadda ya yiwa Salima da Hasiya.

Basu bar wurin ba wani almajiri ya ce ana sallama da Zara. Alh. Rabi'u sai ya leka a zatonsa mijinta ne. Maimakon ya ganshi sai direba ya gani an aiko shi da kayan tea, ruwan roba da maltina masu yawa. Zuciya ta kwadayi  sai ya basu hanya suka fara shigo dasu. Kafin su gama Munzali ya dawo. Tasa motar ma shake take da duk wani kayan bukatar maijego.

"Meye wannan?" Ya ce da yaci karo da ledar kayan tea din. Madara da milo manyan gwangwani bibbiyu. Sugar na kwali guda hudu sai su ruwan.

Alh. Rabi'u da  sauri ya ce "Mijin Zara ne ya aiko mata. Ku shiga dashi falona saboda 'yan barka kada su gani ayi ta hada shayi ba kai ba ...."

Ai kuwa Munzali ya hasala. A iya saninsa yana bawa mahaifinsa kudin da bai ci ace gwangwanin madara zai daga masa hankali ba.  Da karfinsa kuwa yasa kafa ya yi ball dasu. Direban da ya kawo da almajirin daya taya shi shigo dasu suka saki baki. Maimuna da Hasiya kuwa hakan ya musu daidai.

"Ka dauka ka mayar ka fada musu nan ba gidan matsiyata bane. Zara kuma ta dawo gida kenan. Ita dashi sai ya zo gaban mahaifiyarta ya bata hakuri. Ka ce masa wannan sakon UBAN Zara ne!"

"Ni?" Alh. Rabi'u ya ce yana dan ja da baya. Wannan ai sanadi zai masa ya toshe kofa daya ta arzikinsa. Ya kalli direban ya ce "kai wallahi ban fada ba. Alh. Unaisun nan ba wani ganin girmana yake ba za ka janyo min matsala dashi" ya kare yana hararar Munzali.

Kallon tsanar da bai yi niyya ba ya jefawa mahaifinsa sannan ya kalli Zara.

"Ke malama ki fa daina wannan kukan. Idan kin ga kin koma gidan wannan mara mutumcin to da yawun Innayo."

Ransa na kuna ya fita ya nemo masu taya shi kwashe kayan tasa motar aka shiga dasu ciki. Uwani na kallon wannan dirama yadda Innayo ta tsame hannu akan Zara da kuma irin rokon da Maimuna, Munzali da Hasiya suka yi ta fama har ta kyaleta. Hada kayanta tayi ta shiga motarta ta bar gidan kafin a gama daidaitawa. Ita kadai a motarta take magana kamar sabon kamu.

"Dole ma na karasa gini saboda bacin rana. Ji yadda Innayo take mata kamar ba 'yarta ba. Ita ma Zara banza. Da tana da hanyar samun kudi wallahi tafi karfin wannan wulakancin. Hummm. Ba gashi Munzali na shiga maganar Innayo ta sauko ba?"

Allah Sarki Innayo. Duk barazanarta bata fatan kora Zara inda bata da daraja. Tabbas ranta ya baci amma tauna tsakuwa kawai take yi. Ta jira asa baki a bata hakuri domin Zaran ta gane da gaske take yi ne. Magiyar su Munzali taje mata akan gaba ne ba wai don nauyin aljihun dayansu ba. 

***

'Yar karamar jakarsa mai cin kayan da basu fi seti uku ba ya zuge sannan kamar wanda ya yi aikin karfi ya zauna akan gadon a gajiye. Rashin kuzarin zuciyarsa ne ya harbi duka gabobinsa har ya haddasa masa wannan yanayin kamar na mai ciwo. Babu sauran jirgi mai zuwa Abuja yau. Shi kuma halin da yake ciki ba zai barshi yaji dadin tuka mota zuwa Abujan ba. Kansa yaji ya sara kamar an buga guduma lokacin da Hanne ta shigo dakin ta buga kofar da karfinta. Damuwa ce fal a ransa ya rasa wanda zai iya fadawa domin ya sami mafita.

"Ashe daki ka shigo ina ta faman jiranka na zata kana wurin Munzali."

Kansa ya rike da hannu biyu saboda magana ma kara masa ciwo take ga wayar Shazali dake shigowa babu kakkautawa. Hanne bata kula da yanayin nasa ba ta soma fada masa tasa an kawo mata mai-aiki ya kawo kudin sallamar wadda ta kawota.

Da kyar Abbati ya iya bude bakinsa ya ce "yaushe muka yi dake zaki dauki mai-aiki da har zata zo ban sani ba?"

Tabe baki tayi kafin ta ce "tohhh, daukar mai aikin ma sai na fada maka? Naga ba sabon abu bane tunda dama akwai tafiya tayi."

Abin da ke ransa yafi karfin wata rashin kunya da Hanne za ta yi masa. Kada kai kawai ya yi ya bata kudin da ta tambaya sannan ya tashi.

"Abuja zan tafi yanzu. Ban san kwana nawa zan yi ba amma bana sa ran yin sati in sha Allahu."

"Adawo lafiya" Hanne ta ce hankalinta yana ga kudin da take kirgawa.

Shi ma bai kulata ba ya dauki jakarsa ya fice. Sai da ya zauna a mota ya saka wani hadadden bakin gilas sannan ya tayar ya fita daga gidan. Ya kusa Unguwa Uku wayar Munzali ta shigo masa. Gidan mai ya shiga ya bi gajeren layin dake ciki sannan ya gyara murya ya amsa wayar.

Munzali da shigarsa gida kenan "ina kaje ne? Na dawo babu motarka."

Abbati ya dan kaurara murya yana murmushi "kai fa ka fiye naci. Yanzu daga baka ganni ba sai kira. Wannan idan kayi aure matarka ta shiga goma bama uku ba."

"Naji. Ni dai ka fada min inda kaje. Wallahi ina ganin babu motarka gabana ya fadi shi yasa na kira ba wai don na damu da kai ba. Banda ni ma waye zai iya zama da masifaffe. Ka wani zama mafadacin karfi da yaji kwanakin nan. To dai ina kake in zo?" Munzali ya yi maganar yana shiga motarsa.

Dariyar da Abbati bai son yi ce ta kubuce masa har Munzali yaji sautinta.

"Ina hanyar Abuja."

"In kaje ka gaida Zuma rock."

Ya san bai yarda ba sai ya rantse masa tare da fadin karyar da ya shirya tunda Shazali ya kira shi kwanaki biyu da suka wuce.

"Chief Harrison ke nemanmu. Shazali ya yi masa bayanin mun daina yaki yarda. Shi ne yace gara daya daga cikinmu yaje muyi masa bayani baki da baki. Wai a haka yana iya zargin ko hadin baki ne muka yi da abokin nan nasa da suka yi fada."

Saboda yadda yake fitar da maganar daki daki da sanin cewa karya ce ya sharo har wani irin bugu yake jin zuciyarsa tana yi. Da wahala idan akwai watarana da suka taba yiwa juna karya shi da Munzali.

Munzali ya saurari dogon bayanin amma abu daya ne yafi daukar hankalinsa. Hade girar sama da kasa ya yi kamar Abbati na kallonsa ya ce 

"Wait! Ba mun ce ko waya ba za ta sake hadamu da Shazali ba? Menene nasa na kiranka yanzu?"

"Na fada maka..." Abbati ya soma fada yana jan motarsa gaban bututun zuba man.

"Yes ka fada naji amma ban yarda ba. Haba Abbati! Shazali dan is** ne kuma gogaggen makaryaci. Ka sani ko wata manakisar ya shirya maka tunda ya san Chief yana mutuwar sonka."

"Nima nayi tunanin haka sai na ce gara naje dai muyita ta kare dasu kawai." Shi ma da yake maganar ba shigarsa take ba saboda raunin hujjar da ya bayar. Da wane baki zai fada masa cewa kwanaki biyu kenan da ya sami alert mai tsoka kuma ana jiran yaje ya yu aikin kudin?

"To amma me yasa baka fada min ba? Me yasa kuma baka jira mun tafi tare ba?"

Abbati sai ya amsa masa da cewa baya so ya kawo masa matsalar da zata sa ya bar 'yan uwansa a yanayin da gidansu yake. Ya dora da nuna masa illar rashin ganin ko mutum daya cikinsu saboda matsayin irin mutanen da suke bi a da. 

Munzali tun yana ta kokarin kure shi da tambaya saboda rashin gamsuwa har ya hakura ya amince.

"Don Allah ka kiyaye kar suyi maka wayo don na sanka sarai."

Abbati ya saki rai jin Munzalin ya dauko wasa.

"Ai baka da kunya dama kuma yau tun safe bamu hadu kayi min ba. Zan kira ka idan na kuma tsayawa yanzu zan hau titi."

Sun gama sallama Munzali zai katse kiran ya fasa. Haka nan yake jin wani irin nauyi a ransa.

"Abbati wallahi idan ka bari suka yi wani abu da kai ALLAH YA ISA."

Wani irin radadi ya rike duka jijiyoyin idanun Abbati saboda kukan da yake jin zai iya yi. Tafiyarsa daidai take da cin amanar Munzali, Baaba Mari da tuban da ya kuduri niyar yi.

"Me ka ce?"

"Allah Ya isa na ce. Mutumina kayi duk yadda zaka yi ka fito lafiya. Kaga ka jirani in zo mu tafi tare mana" ya kare a raunane yana mai jin tsoron kada ayi amfani da saukin kan Abbatin.

Sai da ya dake ya iya cewa "kaima ka san zan kiyaye. Idan na sami damar ganinsa a daren yau ma to gobe zan dawo in sha Allahu."

"No..a'a fa. Wane irin da daddare? Ka jira gobe ku hadu koda a restaurant ne da rana tsaka kuma a wuri mai mutane. Ka fada masa komai ka. Kuma ka tsaya akan bakanka ka ce musu mun daina duk aure zamu yi." Ya dan sako wasa yana dariya kasa-kasa "Idan kana dawowa ka jirani a Kaduna inje wurin Diamond girl."

"Wai da gaske ka ke akan yarinyar nan?" Kyakkyawar fuskar Farha na dawo masa tar a idanunsa.

"Tausayinta naji ranar nan. Sai nake ganin kamar irina ce ta tashi uwa bata damu da ita ba. Tunda kai ka fasa da yayarta ni dai ina ciki da kanwar. Allah Ya kiyaye hanya."

Daga haka ya ajiye wayar zuciyarsa babu dadi. Abbati kuwa kwalar idonsa ya hana zuba sai zafin dake yawo a ilahirin jikinsa. Dama can sun san haram suke aikatawa amma shaidan yafi karfin zukatansu. Yanzu kuma da suke jin sun shirya komawa ga Allah sai shaidanu suke neman hanasu. Wani irin abu ne ya soki kokon ransa da ya ayyana a ransa ko bashi da rabon tuba ne? Ko dai baya cikin masu dacewa da rahamar Allah? Zuciyarsa sai ta sare. Karfin gwiwarsa ya ragu. Tsoro da fargaba suka mamaye dukkan tunaninsa. Me yasa suka biyewa son zuciya a wancan lokacin? Ya akayi ya zama daga cikin masu raya zunubin mutanen Annabi Luďu AS? Tabbas ya san basu da alhakin dulmiyar da kowa amma idan ya tuna sun rayu kwatankwacin rayuwar karuwa sai yaji ya tsani kansa. Sun bi musulmi sun bi kirista. Manyan masu fada aji a kasar nan duk suna tafin hannunsu domin sun san sirrinsu. Kafin ya isa Kaduna zazzabi ya rufe shi. Tukin gagararsa yake neman yi don sau biyu yana auna arziki bai karawa wani ba. Da tambaya ya samu aka kwatanta masa asibiti mafi kusa da titin da yake bi na fita gari.

              DOCTORS HAVEN

Shi ne sunan da ya gani an rubuta kato a jikin bangon dake kallonsa na asibitin.

(Yana daga cikin kokarin Shaidan la'ananne akan bayin Allah ya sarar musu da gwiwa yayin tuba. Ya kan sanyawa mutane hopelessness har kaji kamar tuban ba zai amfaneka ba. A bangare guda kuma Allah SWT zai iya jarabtar bawa da kalubale domin Ya kara masa ladan hakuri da jajircewa wurin tuba. Muhallishshahid shi ne kada mu karaya. Mu dage iyakar dagewa mu tsaya akan bakanmu. Idan Allah Yaso sai mu rayu cikin zunubi kuma Ya saukaka mana tuba da komawa gareShi. Sannan rahamarSa ce idan Ya so ya kawo mana nau'ikan jarabawa akan hanyar tubanmu domin mu kara imani. ALLAH SHI KADAI NE BASHI DA ABOKIN TARAYYA. Ya bamu ISTIGFARI domin Ya daukaka darajarmu rana gobe kiyama. Idan mun tsaya da ikilasi to lallai Allah zai bamu mafita da izininSa.)

***

Mami Khadija na daki tana aikin tsara slides (power point) na lecture din da take dashi da 'yan masters sati mai zuwa taji kamar ana kiranta a waje. Gilashin idonta ta tura ciki sosai ta tashi daga gaban teburin aikinta da sauri.

"Sauda? Farha? Mardiyya? Kai waye yake min wannan kiran ne kamar ana kuka?"

Hanyar fita zuwa bangarensu tabi inda take jin muryoyin. Sai da tayo kusa ta fahimci Sauda da Mardiyya ne suke kukan. A bakin kofa taci karo da Sauda wadda ta taho domin kiranta. Nan kuma idanunta suka sauka akan Mardiyya tana girgiza Farha tare da kiran sunanta cikin kuka. Da gudu gudu ta karasa gabansu ta durkusa a wurin.

"Me ya sameta?"

"Bamu sani ba Mami. Daga duba status din Yumna ta fadi." Cewar Mardiyya hannunta na rawa wurin shafawa Farha ruwa a fuska.

Ran Mami Khadija ya baci sosai ta ce "Yumna? Gaya min yadda abin ya faru. Sauda dubo min mazan nan mu kaita asibiti."

Bayan fitar Sauda ne Mardiyya ta fadawa Mami abin da suka sani.

"Na duba banga hoton ba amma na tabbata ganinsa ne ya sumar da ita."

Fuskar Mami tamkar bata taba murmushi ba baŕe dariya ta tashi tsaye. Lilu ne ya shigo lokacin Farha ta bude ido da kyar.

"Ku bani wayata" ta ce a tsorace tana gudun kada su ma su gani.

Yadda tayi ya tabbatarwa Mami Khadija cewa lallai hoton ya shafi mahaifinsu. Wayar ta mika mata don ta sami saukin rai har tana nuna mata kamar ranta ya baci ganin bata da lafiya amma tana neman waya. Farha bata ce komai ba sai kai da ta sunkuyar. Kunyar mahaifiyar tasu take ji sosai da tausayi. Ga wata irin tsana mara takunkumi da take hauhawa a zuciyarta ta mahaifinsu.

Mota ta ce su wuce ta tafi dauko mayafinta a daki. Ta dauko jakarta ta saka wayarta a ciki. Ji take kamar ana caccakarta da allura saboda bakin cikin halin da Alh. Tahir ya sakasu a ciki. Albarkacin 'ya'yan nan yaci kuma yake kan ci da tuni ta bar gidansa. Ba za ta yarda ya lalata mata tasu rayuwar da rashin kamun kansa ba. 

Doctors Haven asibitin da suke zuwa duka gidan Lilu ya kaisu. Farha da kafarta ta shiga  kuma tana ta rokon Mami akan su koma gida.

"Zan saba miki idan ki ka sake magana Farha."

Bata sake cewa uffan ba har aka kira sunan file dinsu suka shiga wajen likita. Abu na farko da likitan ya fara gani shi ne jininta dake barazanar haure mizanin zaman lafiyar dan Adam.

"Hawan jini nema yake ya tashi daga ciwon manya zuwa na kowa da kowa."ya ce a kokarinsa na yiwa Mami Khadija bayani "ki saka mata ido ta cire damuwa daga ranta kada a gaba ya zame mata ciwo."

"In sha Allahu zan kula doctor. Nagode."

'Yan rubuce rubuce ya yi a takardar gabansu ya mikawa Farha takardar. Magungunan da zasu saya ne ya rubuta. 

Shiru suka fito babu mai magana sai hannunta da Mamin ta rike. Gani take kamar idan ta saketa damuwar dawowa za ta yi har ta kuma sumar da ita.

"Jeki mota ki huta na karbo magungunan."

Muryarta can kasa duk tayi laushi ta ce "zan iya Mami ki je ki zauna."

Lilu yana bangaren da aka jere kujeru ya hangosu ya taso. Mami ta ce ya tafi da Farha mota su jirata. So take kawai su bar inda take ta samu ta fito da zahirin halin da zuciyarta take ciki babu rufa rufa. Tana kallo suka sauka daga matattakalar kofar fita waje sannan ta sami wuri ta zauna maimakon sayen maganin. Hawayenta ta bari suka sauko a lokacin da ta sanya fuskarta a kan tafukan hannayenta. Yana daga cikin abin da take gudu ace duka 'ya'yanta sun san halin mahaifinsu. Sai gashi bayan Suhaib ga dukkan alamu Farha ma ta sani yau. Rayuwarta da ta sadaukar saboda karesu tana shirin zama shirme da bacin lokaci muddin aka tafi a haka. Yaranta zasu daina ganin girman mahaifinsu. Tarbiyarsu za ta tawaya domin yana da hakkin matsayin uba a wuyansu. Wace irin rayuwa zasu yi a gaba? Wane irin mutum Allah Ya jarabceta da aure? Yana da damar karin aure. Ga kudi. Kai idan ya so ma ya sake su duka ya sake sabon zubi a gidansa da dai wannan kazamar rayuwa mara fasali.

A cikin motar Lilu ne yake ta damun Farha akan ta fada masa wane irin hoto Yumna ta turo mata. Tausayin yayar tasa yake ji har yana hasashen ko dai mutumin wani ne da Farhan take so a gefe.

Maganar hankali irin wadda bai saba ba yake yi mata tare da ban baki

"Kin san dai babu wanda zai auri matar da ba tasa ba. Ki bar mata shi kawai. Naki mijin fa idan ya tashi zuwa sai Kaduna ta girgiza."

Murmushi tayi wanda ya hade da zubowar hawaye. Za ta barshi ya cigaba da wannan tunanin har zuwa lokacin da kowa zai sani. Iyaka dai bata fata ko kadan wani ya fahimci akwai mummunar alaka tsakaninsu tun a waje. 

A lokacin da suke 'yar hirarsu ne kuma idanun Lilu suka kai bakin gate din asibitin. Motar Suhaib ce take shigowa yana waya dasu Sauda masu damunsa yaya jikin Farha. Motar bayansa wanda ya zata mai ita yana jiran ya wuce ne shi ma ya yi nasa parking din ta soma karar horn da karfi. 

Tsaki ya ja da karfi saboda anki daina danna horn din "Zan kiraku Sauda" ya jefa wayar gefensa ya kauce.

Har ya gama parking babu sassauci a karar horn din. Mutane suka fara kallon motar ana 'yan surutai. Kimanin minti biyu a tsakani da suka fahimci ko motsi motar bata yi sai hankula suka fara tashi. Suhaib yana so ya shiga ya ga halin da kanwarsa ke ciki ya dakata. Shi ya fara zuwa gefen direban ya kama hannun zai bude yaji a rufe. Gashi gilas din da duhu baya ganin komai. Farha da Lilu da 'yan tsirarun mutanen wurin sun firfito an tsaya a wurin. Ta gilas din gaban motar suke iya ganin kan matukinta akan sitiyarin kuma baya motsi.

"Ki koma mota Farha bari mu gani ko zamu iya balle kofar a fito dashi" cewar Suhaib ganin tana tangadi kamar za ta fadi.

Bata san me ya fito da ita ba kamar yadda Abbati bai san ya akayi ya iya daga kansa dake tsananin ciwo a lokacin ba. Sannu a hankali yake dagawa saboda kwankwasa gilas din da ake yi ta kowane gefe ana cewa ya bude domin a taimaka masa.

Sakan daya, biyu, uku...goma, talatin...idanun Abbati suka sarke cikin na Farha suna kallon juna. Bata tabbatar shi ne na diamond plaza ba amma fuskar ba bakuwarta bace. Abbati kuwa mamaki ne ya kashe shi a zaune. Da ace bai ga Lilu yaron da ya fara tsayuwa yin hoto a motarsu ba, da Suhaib wanda ya bashi hakuri da sai ya ce lallai gizo take yi masa. Kai ya girgiza a hankali ya runtse idanunsa sannan ya sake budewa yana kallon inda take. Fuskar da ta zame masa hoton zuciya ya sake gani ta dan yamutsata tare da dafa gaban motar don kada ta fadi. Rana ce ta take sosai mai  zafi.

'Uncle Abbati?' Ta yiwa kanta tambayar da sunan da ta lakaba masa lokacin da ya dinga kiranta Ya Farha.

'Bata da lafiya' shi kuma wani sashe na zuciyarsa ya sanar dashi yana mai jin karfi na zuwar masa. Cire lock din kofar ya yi Suhaib ya bude da sauri. Ya zuro kafarsa waje hasken rana na saka shi kare fuskarsa da hannu saboda yadda yaji kamar ta kara masa ciwon kai.

"Lilu kula da Farha kafin mu shigar da mutumin nan ciki"

Sune kalaman da Abbayi yaji matashin da ya bude kofar yana kokarin rike shi ya fada. Dubansa ya kai gareta yaga yadda take takawa a hankali duk da daya saurayin wanda yake tsammanin shi ne Lilu din ya riketa. Takunta da duk wani motsinta ya dinga zama a zuciyarsa tamkar ana zana shi da kakkaifan alkalami. Yana da tarin matsaloli a kansa amma sake ganinta sai ya kankantar da komai. Tubalin dan guntun ginin da ya soma yiwa zuciyarsa katanga daga barin soyayyarta ya ruguje baki daya. Irin wannan coincidence din yafi karfin rainawa. Bai iya dauke ido daga kallonsu ba har ta shiga mota ta kwanta a baya. 

Bin Suhaib da wani Security din asibitin ya yi ciki. A hanya suka hadu da Mami Khadija, wata mace da ya gani mai cike da haiba da nutsuwa tamkar mahaifiyarsa Baaba Mari. Wannan kam da gani babu tambaya uwa ce ga wadannan bayin Allah. Fuskarta kamar ba ita tasha kuka ba. Bandaki ta shiga ta wanketa sannan ta goge kwarmin idonta da kwalli ya bata ta daidaita shi. Kallon Abbati tayi wanda ko ba a fada ba ta san bashi da lafiya sannan ta tambayi Suhaib ko waye shi. A takaice ya labarta mata yadda suka hadu ta kalle shi da tausayawa.

"Bari na kaiwa Farha maganin sai naja motar shi kuma Lilu ya jiraka. Ka zauna dashi har ya dan sami kuzari sai ku kira 'yan uwansa." Ta sake kallon Abbati "Allah Ya sauwake kaji."

Tafiya tayi suka karasa reception. A nan Suhaib ya fahimci Abbati bashi da file a asibitin da ya amsawa matar wurin cewa babu amma zai iya budewa yanzu.

"Kiyi masa amfani da namu" cewar Suhaib yana tura mata file din da ta dauko lokacin "idan yana bukatar budewa ayi daga baya. He needs a doctor now (yanzu likita yake bukata)"

Abbati ya yi masa godiya sosai. Da zai shiga wurin likita sai Suhaib ya tambaye shi wanda ya kamata a sanarwa yana asibitin.

"Daga Kano nake kuma Abuja zan wuce. Idan na fito zan kira kanina" ita ce amsar da ya bashi.

Suhaib sai yaji ba zai iya tafiya ya barshi ba. Jira ya yi har likitan ya leko ya ce waye ya kawo Auwal. Tunda bai san sunansa ba sai ya dan yi daburce kafin ta tuna cewa wanda ya rako shi kadai ne ya shiga ciki.

"Gani" ya fada yana mikewa.

"Yauwa Suhaib ashe dan uwanka ne. Koda yake naga file din gidanku. Me yake faruwa ne ake ta zuwa da hawan jini. Nasa is very bad damuwa tayi masa yawa  dole zan kwantar dashi don nayi monitoring dinsa."

Bin bayansa Suhaib ya yi. Nan ya tarar da Abbati a zaune amma ya kifa kansa a teburin likitan. Da fitar likitan wayar Shazali ya amsa wanda ya fada masa maganganu masu tada hankali. Yayi haka ne saboda gudun kada Chief Harrison ya nemi Shazalin ya maido da nasa kamashon kudin.

"Ran Chief ya baci fiye da zatonka. Yanzu haka ya tura gidanka na Kano a taho da kai. Mutanen sun tabbatar masa baka gida ya ce a dauko Munzali tunda tare kuke."

Abbati yana da saukin kai. Saukin kan da yawansa ya sanya Baaba Mari gudun tafiyarsa almajiranci. Gashi yau dashi Shazali yake amfani.

A raunane ya yi magana "Na fada maka ina hanya. Gani a Kaduna da kyar na karaso asibiti. Bani da lafiya Shazali." Kausasa murya ya yi duk da bata fita da karfi ya ce "Idan ka shigo da Munzali cikin abin kuma wallahi sai na nuna maka nawa kalar haukan".

Ya san Abbati sarai. Ba zai taba yi masa karya ba saboda shi mutum ne kaifi daya kuma mai yawan kyautata zato. Ba dabi'arsa bace bincike da bin kwaf balle ya gano karyar da ya yi masa. Hasali ma Chief Harrison ya bashi damar kawo masa kowane irin namiji. Da ya ce zai kawo Abbati ne ya kara nasa dubu dari akan abin da ya bashi.

"Tsakaninmu bata baci Abbati. Ka maida wukar. Zan yi masa bayani sai na hada shi da wani."

Suhaib ne ya taimaka masa zuwa dakin da aka bashi ya kwanta. Yana wurin aka zo aka dibi jininsa domin gwaje gwajen cututtuka irinsu maleriya. Bayan an gama an soma yi masa karin ruwa aka hada da allurar bacci. Baccin na fizgarsa Suhaib yana son sake tambayarsa wanda zasu nema ya kula baya cikin hayyacinsa saboda karfin allurar. Likitan ya ce yana bukatar hutu sosai.

Waje ya koma inda Lilu yake zaune akan mota yana jiransa. Mukullin ya cilla masa yana yi masa bayani.

"Ya yi bacci kafin ya bani nambar wani nasa na kira. Zan zauna kaje gida ka karbo bedsheet da bargo don na kula akwai hadari."

Lilu ya tafi shi kuma ya koma ciki. Har Lilu ya dawo da kaya niki niki wanda Mami Khadija ta hado domin kwanciya Abbati bai farka ba. Suhaib ya duba wayarsa amma a rufe take bare ya dan duba sunaye. Hakura ya yi tunda Mami ta ce ya jira ya tabbatar wani nasa ya zo. 

Ba jimawa da Suhaib ya ajiye wayar a kan wani tebur da ake ajiye kayan abinci na mara lafiya Munzali ya kira. Sun yi dashi zai kira shi idan ya tsaya amma shiru. Daya layin nasa wanda wayar tana mota yana shiga shi ma bai ji an dauka ba. Haka ya dinga kira babu kakkautawa saboda hankalinsa dama bai kwanta da tafiyar ba. Haka kawai tunane tunanen ban tsoro suka far masa ya kasa sukuni. Kasa zama ya yi ya tashi ya tafi gidan Shazali. Ya san da wuya ya ce masa yana gida idan kira ya fara yi.

 Maigadinsa bai hana Munzali shiga ba tunda ba bako bane. 

"Ka dage kafi Abbati bashi farinciki. Ina mai tabbatar maka duniya sabuwa za ka bude idan ka kama manyan nan a hannu."

Kalaman da suka sauka a kunnuwan Munzali kenan yana shirin yin sallama a budaddiyar kofar shiga gidan Shazali. A shirye yake yana takowa bakin kofar yana waya zai fita. Idanunsa na sauka akan na Munzali da yake bashi da gaskiya sai ya ja baya. Munzali kuwa ya ce da wa Allah Ya hada shi....cakumar wuyan Shazali ya yi gami da yi masa mummunar shaka.

Da ihu yake masa magana idanunsa sun gama kankancewa.

"Ina Abbati?"

"Wane Abbatin?"

Rufe bakinsa ya yi daidai da saukar naushi a bakin.

"Wane Abbati? Ni ka ke tambaya wane Abbati?"

Shazali sai ya fara kokawar kwatar kansa saboda Munzali zai iya yi masa lahani.

"Kaga Malam nima da na ce yaje Abuja ya musu bayani bai karasa ba. Dazu muka yi waya ya ce min yana asibiti wai bashi da lafiya."

"In na yarda Allah Ya tsine min. Kai Shazali! Dubeni da kyau wallahi. Munzali ne. Ka sanni ba tun yau ba. Bani da mutunci ko kadan akan abin da ya shafi Abbati. Ina yake?" ya furta a fusace. Jijiyar kansa tuni sun firfito idanu sun yi ja.

Cikin jin haushin naushin da ya masa ya ce "Dama ta ina zaka yi mutumci a kansa tunda har yanzu kana begen ku cigaba da..."

Wannan karon bai gama hada kalamansa ba wani naushin ya sauka. Munzali ta dinga dukansa a haukace yana cewa ya fada masa inda Abbati yake.

"Indai kana tunanin waccan soyayyar nake yiwa Abbati to kayi kuskure. Ni da Abbati ma'abota inuwar Al'arshi ne in Allah Ya yarda (duba hadisin Qudsi dake magana akan mutanen da Allah zai sanya a inuwar Al'arshi ranar lahira. Allah Ya amintar damu da masoyanmu na gaskiya da wannan ni'ima. Amin). Wannan shi ne tsakanina da Abbati!"

*

Karfe bakwai da rabi Abbati ya tashi. Ya farka kansa ya yi nauyi amma babu ciwo sosai.  Munzali ne ya fara fado masa a rai da ya hango duhun waje. Da sauri ya shiga laluben wayarsa saboda ya san dole yana can cikin tashin hankalin jinsa shiru. Inda Suhaib ya ajiyeta ya hangota. Zai dauka Suhaib din ya dawo daga masallacin kofar asibitin.

Godiya sosai Abbati ya sake yi masa.

"Babu komai. Za ka samu ka kira wani ko?"

"Eh yanzu zan kira. Nagode."

"To ga abinci nan. Zan dawo da safe in sha Allah. Ko in zuba maka?"

Saukowa daga gadon Abbati ya yi "ka barshi naji kwari ai. Zan fara yin sallolina tukunnan."

Suhaib ya fita shi kuma ya shiga bandaki. Da ya idar da sallah ya dauko wayar domin ya kira aka yi rashin sa a chaji ya kare. Aljihunsa da inda ya ga wayar ya duba babu mukullin motar balle ya je ya dauko chaja da daya wayar. Fita ya yi cikin sa a ya sami motar an gyara mata parking. Duk yadda aka yi wanda ya gyara din bashi da nufin cutarsa. Zuwa wayewar gari idan ba a kawo ba sai ya yi cigiya. A reception din ta sake tsayuwa ya tambayi wadda take kan aiki aron waya. Mata ta hade girar sama da kasa.

"Ba sai kin bani ba. Zan fada miki nambar idan an dauka ki ce a kira Abbati ne."

Kunkuninta tayi ta gama sannan a wulakance ta ce ya fadi nambar. Bai nuna jin haushin abin da tayi ba ya fada mata ta kira. Munzali na dauka a dakile ta ce "ka kira layin nan wani Abbati yana son magana da kai."

Yana dakinsa lokacin ya rasa me yake masa dadi. A gefe ga jaka ya hada kaya da duka atm cards dinsa a ciki. Waya kuwa baya nisa da ita yana ta adduar Allah Yasa ba mugun hannu Abbati ya fada ba a hanya.

Wannan wayar ta shigo a kan gaba. Matar na kashewa ya kira hannunsa har rawa yake. Da wayar kamar bata so haka ta mika masa.

"Munzali kayi hakuri" Ya fara cewa sannan ya fada masa abin da ya same shi.

"Yanzu yaya jikin naka? Zan taho na san in sha Allahu kafin sha biyu na iso."

"Kar ka soma tafiyar dare. Bani da wata matsala yanzu."

Duk yadda Munzali ya so Abbati hana shi tahowa ta yi.

Da bacin rai karara a muryarsa ta ce "Da asuba zan taso." 

"Naji. Allah Ya tsare hanya." Abbati ya amsa da murmushi.

Mai waya dai sai cika take tana batsewa wayar tasa ta kusa minti shabiyar. Da ya gama ya mika mata ta dan murguda baki. Wani murmushin ya yi sannan ya zura hannu a aljihu ya ciro dubu uku ya bata.

"Ga ladan aron waya"

Kunya ta kama ta amma bata sa ta mayar da kudin ba. Sai ma dannesu da tayi da hannu.

"Laahhh babu komai fa. Idan baka gama ba ka kira shi ma." (Kudin wayar bai wuce naira hamsin ba)

"Mun gama. Nagode"

Ya fara bin hanyar dakin da yake yaji tana cewa "ni suna na Rufaida. Idan kana so ka dinga zuwa aron wayar kafin a sallameka."

*

Da sauri sauri har yana tuntube Alh. Tahir ya nufi bangaren Mami Khadija inda aka ce masa Farha tana kwance. Ya saba duka yaransa banda Suhaib yana waya da kowa kafin ya baro office. Shi yasa babu matsalarsu da bai sani ba. Rashin miji a wajen Farha kuwa nasihun da yake mata suna matukar tasiri a ranta. Yau da bai sameta ba sai ya shiga damuwa. Idan ya kirata kiran na shiga take rejecting call din. Shi ne ya kira Sauda take fada masa bata da lafiya har sun je asibiti sun dawo. Meeting suke yi mai matukar mahimmanci amma haka ya fito ya ce gobe a cigaba. 

Ya kusa kofar dakin daga bayansa yaji kira daga Mami Khadija.

"Ina son magana da kai amma a dakinka."

Kallon mara tunani ya yi mata. Wace irin magana zasu yi a kebe Farha ba lafiya

"Ko ma meye ki jira don Allah in duba yarinyata."

Hannuwanta ta harde a kirji ta ce "abu mafi muni da za ka yi mata a yanzu shi ne ka nuna mata fuskarka a yau."

A tsorace ya juyo "fada mata zan auri Yumna kika yi? Haba Khadija! Ba na ce zan yi musu magana da kaina ba?"

Gaba tayi abinta. Bashi da zabin da ya wuce binta dakinsa. Suna shiga ta ce ya dauko wayarsa ya kira Yumna.

"A wane dalili?"

"Ka kirata ko ni na kira."

Da gaske take yaga alama. Kiran ya yi ai kuwa Yumna ta dauka da salon muryar da take yi masa idan suna tare.

"Zakina"

Mami Khadija ta tabe baki "daga Diya kuma yanzu Zaki ka koma? Tafe tafe sai an sami mai kiranka kadangare."

Harara ya jefa mata ransa na baci. Zai yi magana ta karbi wayarsa.

"Yumna ki saurareni da kyau ki ji abin da zan fada miki."

Hantar cikin Yumna ta kada amma ta kasa kashe wayar. Mami Khadija ba sa'ar yinta bace. Akwai layin da duk rashin kunyarta bata isa ta ketare ba.

"Babu ruwana da abin da ya hadaki da Maigidan nan. Duk wani shirme da shiriritar da ki ke yi da rayuwarki ya tsaya kanki da abokan shaidancinki" tayi maganar idanunta a kansa. Wani irin sanyi yaji ya ratsa shi na tsantsar kunya. Amma bai ce komai ba har ta cigaba da magana.

"Ki fita harkar 'ya'yana. Babu ke babu Farha. Bana bakinciki da shigowarki gidan nan a matsayin matar aure amma muddin ki ka dasawa ranki taba min yara to ki saka a ranki ke da Tahir sai dai a titi. Bana magana biyu saboda haka don't try me."

Wayarsa ta ajiye masa a kusa dashi ta fice daga dakin. Jiki na rawa ya kuma kiran Yumna.

"Turo min abin da ki ka turawa Farha har ya sumar da ita."

"Zakina.." ta ce tana shekar kukan kissa.

"Zakin uw**ki. Ki turo min yanzu yanzu kafin na tambayeta." Ya daka mata tsawa.

Yumna sai ta rikice. Gumi ya dinga karyo mata. A haka ta tura masa video din jiki ba kwari.

Alh. Tahir zabura ya yi da ya bude. Nasa gumin tamkar an kwara masa ruwa. Yanzu ace wannan abu Farha ta gani? Mutumcinsa kaf ya zube tunda ya san cewa ta gama ganinsa a wannan yanayi. Kulle kansa ya yi a daki ya rasa tudun dafawa. Yana son Farha amma ya  tabbata yadda Suhaib ya guje shi ita ma haka za ta yi.

Tun Yumna na jiran ya kirata yayi masifa har ta hakura. Bata san abin zai hada da asibiti ba. Sannan gashi a gabansa kuma da wayarsa Mami Khadija tayi mata magana. Hakan na nuni da cewa wanda take yi dominsa shi ma yana shakkarta. Status din nata dama ta rufe babu mai gani sai Farha saboda kar ta sami matsala a gida. To gashi ta sami matsala da wanda take shirin shiga gidansa.

*

Bacci rabi da rabi Farha tayi a daren ranar saboda tana rufe ido abu daya take gani a mafarki. Mami Khadija bata matsa mata da tambayar me ta gani ba. Ta dai ce mata kar ta ja da hukuncin Allah game da mijin da Yumna za ta aura. Addu'a ce kawai tasu tunda basu isa su haramta halal ba. A gefe daya ga tunanin mutumin nan na asibiti da ya addabeta. Ji take ta tsani maza babu sauran nagari tunda mahaifinta ma bai tsira daga tarkon shaidan ba. To amma ta kasa cire yanayin da ta ganshi na rashin lafiya daga tunaninta. So take taji halin da yake ciki ko za ta sami sauki a zuciyarta. Abin gabadaya sai ya dinga bata haushi. Emotions sun yi mata yawa suna ta karo da juna.

Da gari ya waye sai ta tashi da ciwon barin kai  saboda rashin isasshen bacci. Mami Khadija ta bata magani tun asuba. Karfe bakwai da rabi ta gama shiri saboda tana da aji karfe goma a ABU. Direbanta har ya iso ita yake jira sai ga Suhaib.

"Ina zuwa da sassafen nan na ganka a shirye?"

"Wallahi Mami mukullin motar mutumin jiya ne na gani a aljihuna da asuba. Ya barshi a motar da na gyara masa parking ashe ban ajiye a dakin ba."

"Ai kuwa gara kayi maza ka kai masa." Ta kalli Farha wadda ana ambatonsa taji faduwar gaba "yi maza ki shirya ki bishi." Sannan ta juya ga danta "Suhaib ta sake ganin likita. Da ciwon kai ta kwana. Hawan jini yana sa ciwon kai. Bana so ya zame mata ciwo tun da kuruciyarta. Gara taje ta sake yiwa doctor din complain. Ga wannan ku tafi wa mara lafiyar dashi" ta ajiye kwandon abincin da aka hada mata na zuwa office. Damuwar Farha ta mantar da ita tasa ayi abincin safe dashi.

Cikin minti ashirin ta shirya cikin riga da sket na atampa. Hijabi mai hannu ta saka navy blue wanda ya kusa kwaurinta. Fuskarta tayi fayau babu kwalliya sai hoda da kwalli.

A mota Suhaib yake ce mata kamar ya taba ganin mutumin. 

"Kamar shi ne mai motar nan na diamond plaza."

"Ikon Allah" ya dinga cewa yana murmushi "idan kuwa haka ne ai ku bashi hakuri wannan karon tunda wancan lokacin kun gudu."

Da suka shiga asibitin Suhaib sai ya wuce dakin da Abbati yake ya ce in ta gama ta biyo shi sai su gaisa. Ita ma bata sami ganin likitan ba ance sai karfe tara zai zauna. Yanke shawarar bin Suhaib ya zo ya kaita gida kawai tayi. Kila idan tayi bacci za ta ji sauki. 

*

"Jiki ya yi kyau gashi har kayi wanka" Suhaib ya ce da ya shiga dakin ya ajiye kwandon hannunsa.

"Alhamdulillah. Nagode sosai da taimakonku gareni."

Munzali wanda ya iso awa daya da ta wuce ya taso ya mikawa Suhaib hannu suka sake gaisawa. Wayar matar jiya ya kira ta kwatanta masa asibitin.

"Nagode sosai. Daga yau ka zama dan uwanmu kaima. Ni sunana Munzali, kai fa?"

"Suhaib"

Mukullin motar ya mikawa Munzali yana basu hakurin mantuwarsa. Sun nuna masa babu komai har suka soma taba hira. A dan wannan lokacin ya fahimci yadda suke son juna. A haka dai kamar su ga hanjin juna da mara lafiyar da mai jinya. Sai kawai ya dinga murmushi yana kallonsu.

Su ukun suka kalli kofar dakin da aka kwankwasa gami da yin sallama da tattausar murya amma ba a bude ba.

Abbati ji ya yi duk wata na'urar jikinsa ta tsaya. Ashe dadin muryarta da yaji a waya ba komai bane. Yanzu ya san yaji muryarta domin duk wani gashi na jikinsa ya mike kamar zasu amsa sallamar.

"Yi hakuri kanwata ce. Na ce ta sameni a nan ne idan ta ga likita."

"Meye abin bada hakuri? Kanwar dan uwanmu fa kanwarmu ce" Cewar Munzali ya daga murya ya ce "shigo."

A hankali ta turo kofar kamar tana jin tsoron.  Kanta a kasa ta shiga ta sake wata sallamar. Munzali da Suhaib kadai suka amsa. Abbati kuwa yawun bakinsa ma ya kafe. 

"Kanwarmu ya jiki? Kin sami ganin likitan?"

Kallon mai tambayar tayi niyar yi sai idanunta suka sauka akan na Abbati. Da sauri ta kawar da kanta gefe ta amsawa Munzali wanda yake mata fara'a.

"Da sauki amma sai tara Doctor din zai zauna. Ya Suhaib ko za ka kaini gida kawai?" Ta marairaicewa Suhaib saboda a takure take jin kanta.

"Sai dai ki rakani ATM . Maybe kafin mu dawo taran ta yi"

Munzali ya kalleta ya girgiza kai "bata da lafiyan za ka kwasheta wani wajen? Barta kawai ta zauna a nan ko ka kaita gidan idan babu nisa. Amma kafin nan don Allah rakani in kama mana hotel idan akwai a nan kusa. Da alama yau za a sallamemu. Gashi bana son mu kama hanyar Kano sai ya kara jin sauki. Ni kuma ban san kan garin nan ba."

Suhaib ya ce akwai wani kurkusa dasu su je ya nuna masa. Mukullin motar da suka zo ya mikawa Farha ya ce ta jira shi a motar kafin su dawo.

Munzali ne ya fara fita sai Suhaib din. Farha ta kusa bakin kofa Abbati ya kirata. Zuciyarsa taki bashi hadin kai na kar ya kula ta.

"Ya Farha" Abbati ya furta da wata irin siga da ta tsaya mata a zuci. Tsayuwa tayi gabanta na harbawa da sauri.

"Yaya jikin naki?"

Kunya sai ta lullubeta. Shi da ya kwana a asibiti ko gaishe shi da jiki bata yi ba. Bata san me yake damunta ba. Murmushi tayi ta juyo amma kanta tana kasa.

"Ina kwana? Ya jikin? Allah Ya kara sauki."

"Lafiya kalau. Jiki da sauki. Amin Ya Rabb." Ya amsa da murmushi.

Yadda ta jero tambayoyin haka ya amsa su. Dariya hakan ya bata amma sai tayi murmushi kawai. 

"Subhanallah" ya furta da sauri saboda yadda murmushin ya daki ko'ina a jikinsa.

Farha sai ta kalle shi saboda bata ji me ya ce sosai ba "Na'am?"  

"Babu komai Ya Farha."

"Ka daina ce min Ya Farha."

Dumi dumi yaji a zuciyarsa. Salon maganar ya burge shi. A lokaci guda ya hau musu da zuciyarsa.

'Bata san shagwaba take bane? Anya ba kasheni yarinyar nan take son yi ba? Dama haka ake son mutum? Wannan ya zan ji idan ta ce tana sona?'

"Ka ji." Ta maimaita a zatonta bai ji bane.

"To me kike so na kira ki wanda zai kusantoki gareni ba tare da na bata miki rai ko na cutar dake ba?"

Babu wata kalma da ya fada da bata ji ba amma bata gane komai ba. Ta dai ji ya ce 'kusantoki gareni'. Sauran kuwa kamar ba da hausa ya yi ba.

"Kin yi shiru."

"Me ka ce?"

"Cewa nayi in dinga kiranki Farha-ta?" ya tsokaneta ganin ta tafi duniyar tunani.

Yana ganin yadda idanunta suka kara girma da mamaki ta yi saurin cewa "wallahi ba haka kace ba."

"Kin tabbata?" Ya tambayeta yana dariya.

Soyayyar Farha ta zame masa jinin da yake yawo a jikinsa. Anya daidai ne ya biyewa zuciyarsa?

BABI NA SHA SHIDA.

Ta san tsokana ce amma bata da karfin ikon hana zuciyarta dokawa tana wani irin tsallen murna wanda bata san ana irinsa ba. Da ta tuna tasirin da wayarsu ta farko tayi a kanta, da yadda ta jima tana jiran wayarsa har ta fidda rai sai ta zabi dakile hirar tasu yanzu. Banda Allah Ya hadasu yanzu da bashi da lafiya kila da ba za ta kuma ji daga gare shi ba. Ba abu bane da take son ta amince tayi ba amma tabbas ta kasance cikin dokin lokacin da zasu dauki hoton da ya fada. Tana tsoron sanyawa ranta abin da zai yi wuyar samuwa gareta.

Wani irin kallo tayi masa mai kama da harara sai ya fadada murmushinsa. Bata iya hararar ba da alama. Ita kuwa kunya ce ta isheta tana neman hanyar gudu.

"Baki ce komai ba. Kenan kin yarda haka na ce?"

Marairaice fuska tayi ta ce "ina da karamar lalura fa. Wani lokacin idan an yi magana sai in ji dif. Kunnuwana suna zabar abin da zasu ji. Kaga duk abin da ka ce bayan mun gaisa ba komai naji ba."

Tashi ya yi daga kan kujerar gefen gadon zai dauko wayarsa da ta soma ringing ya dakata ba shiri. A fuska ya nuna mata kamar zancen ya jefa shi cikin alhini. Nan kuwa dariya yake son dannewa.

 "Da gaske Ya Farha? Allah Sarki lovely Farha. Yanzu Sweet Farha ba komai ki ke ji ba? Farhata har kin bani tausayi...."

Ciwon kan da ya kawota asibiti tun dazu ta manta dashi. Rashin kuzarin ma ta neme shi ko sama ko kasa. Da wani irin sauri ta bar dakin tana jiyo dariyarsa har cikin kokon ranta.

"Tunda idanunki kalau suke zamu dinga chatting Farhataaaa" ya dan dago murya yadda za ta ji.

Sai da ta waiga gefe da gefe don ma ta tabbatar babu wanda ya ji abin da ya ce. Butterflies din da take ji ana cewa suna yawo a ciki lokacin da mashin so ya harbi zuciya suka kai mata farmaki. Har ta isa motarsu gabanta yana faduwa sannan tana murmushi. 

Zamanta ke da wuya Suhaib ya kirata yana tambayar ko likitan ya iso.

"Ka manta ance sai karfe tara?"

"Hala bacci ne ya daukeki a motar? Duba wayarki."

Hannu ta kai ta rufe bakinta "ahhh" ta ce da mamaki. Tara da minti ashirin. Bata san minti nawa tayi a dakin Abbati ba. Gani take kamar suna fita ita ma ta fito.

Abbati bai san lokacin da murmushinsa ya kara cika annurin fuskarsa ba. Shi kadai a daki bakinsa yaki  rufuwa. Sake kiransa aka yi ya duba yaga Mal. Sa'idu ne. Yana amsawa yaji ya ce.

"Kirani" da sigar umarni.

Shi yake saka masa kudi amma baya taba kiransa. Kullum haka yake yi idan yana bukatar magana dashi.

"Gwoggwonka Deluwa ta ce tun jiya take kiranka baka amsa ba kuma baka bi kiran ba."

Girgiza kai Abbati ya yi. Mal. Sa'idu ya dawo da gadara da umarninsa kansa kwanakin nan. Da dai sai lallabawa saboda abin hannu. Bai san me ya faru ba abin ya canja zani.

"Ina asibiti a kwance ne."

"Ai hoo..amma dai tunda ka iya amsa wayar na san jikin da sauki."

Muryar Deluwa ya ji tana cewa "kayi sauri kayi masa maganar"

Shi kuma Mal. Sa'adu ya ce "anjima zaka tura tasha a dauko 'Yashshafa. Yanzu za ta taho ta dinga kamawa 'yar uwarta ayyukan gida tunda ita ba haihuwa take ba balle ta sami mataimaki."

Maganar ta daure masa kai sosai. Yanzu ya fara fahimtar sabuwar gadarar kawun nasa. Ya san ba zai taba yarda ba ace 'Yashshafa ta zo. Amma a haka ana magana da iko dole ya amince. Ransa a bace kuwa ya ce

"Kawu nace maka ina kwance a asibiti. Sannan a Kaduna nake ba Kano ba. Ku kira Hanne ta tura a daukota."

Yana kaiwa nan ya katse kiran ya bar Mal. Sa'adu da waya a hannu.

"Wai a kira Hanne shi ba ya gari" ya ce da Deluwa da ta dame shi da tambaya.

"Shi ba zai je ba? Malam ka ga illar saken da ka yiwa yaron nan da ya yi kudi ko? Yanzu waye zai kira Hanne taje ta daukota?" Sai kuma ta zauna dabas a gefensa "Malam ita ma Hannen motar gareta? Ya sanar da kai kafin ya saya? Kaga irinta ko? Allah kadai Ya san me da me ya mallakawa yarinyar nan." Sai da ta dan dakata taga yanayin tasirin maganarta a fuskarsa sannan ta cigaba da cewa "kar ka ga kamar na damu ko bakinciki. Ko kadan ba shi bane a raina. Danku ne Abbati. Yana ta faman hidima babu magaji ga raini da tayi masa. Na tabbata babu mai bashi kulawa sama da jininka. 'Yashshafan dai ita ce daidai dashi."

"Ki barni dasu daga shi har Hannen da iyayensu babu wanda ya isa ya ketare maganata. Zan daina yi masa sako-sako saboda ya gane kudinsa ba zai sa na karbi raini ba."

Dariya tayi muryar nan ta fito kamar ta-macen kozon kwad'o.

"Me zai hana kawai a samo mota ko Buba (mijin Habi kanwar Abbati) ya kaimu kuma ba za a biya shi ba tunda Abbatin ne ya saya masa yake haya. Kaga  ni da 'Yashshafa da uwarsa sai mu je can inda yake asibitin? Dole ya karbe mu da kyau darajar Mari. Daga can sai mu tafi Kanon. In mun kwan biyu mu taho mu barta a can har su saba?"

"Ku tafi ku kadai. Mari ba kirki gareta ba. Da wuya ta bari a bar 'Yashshafa a can."

"Ai kuwa dole mu hada da ita. Shakiyin yaro ne kana ganinsa ba karamin aikinsa bane yasa a juyo damu muna isa."

Wuka da nama ya bar mata a hannunta. Tana tashi taje ta samu 'Yashshafa har ta gama shiri. Fuskar nan ta dau kwalliya kamar fatalwa za ta zance. Sanar da ita canjin da aka samu na tafiya tayi sannan suka rankaya bangaren Baaba Mari.

*

Bata dade da dawowa daga makarantar islamiyar da ta shiga ba ta matan aure. Ajinta daya amma bata damu ba. Ta mayar da hankali sosai wurin neman ilimi. A karatun da take ne ta fahimci ashe ba karamin jahilci suka rayu ciki ba. Shi yasa ta tasa 'ya'yanta a gaba da izinin mazajensu suke zuwa. Abbati ya gyara sorayen da ake karatun saboda ba ginanniyar makaranta bace. Dalilin zuwanta makarantar ne yasa ta tashi tsaye akan yiwa 'ya'yanta addu'a musamman Abbati. Ta rasa menene game da sana'arsa ya tsaya mata a wuya. Daidai da rana daya bata taba jin gamsuwa game da arzikinsa ba. Dare daya Allah kan yi bature inji Hausawa. To amma komai yana da sila. Silar arzikinsa kuma bata sani ba!

Yau sun dawo da wuri saboda hutun da aka basu na sati biyu. Ta kama hijabi za ta cire kenan taji muryar Deluwa tana kuka. Labule ta daga za ta duba suka ci karo tayi baya.

Kuka Deluwa take harda majina "mun banu mun lalace. Mun shiga ukun mu. Wayyo Allah.."

"Lafiya Deluwa? Ba kyau irin wannan kukan fa. Mutuwa aka yi ne?"

'Ai fa tunda kika fara zuwa makarantar nan muke ganin sanabe' ta ce a zuci. Sai da ta fyace hanci babu dadin sauraro sannan ta ce 

"Abbati ne."

Innalillahi wa inna ilaihi raji'un. Hanjin cikin Baaba Mari ya cure wuri guda saboda fargaba. Jikinta duk ya saki. Deluwa ta dinga dariya a zuci.

"Mari kar ki sume min mana. Rashin lafiya ce ta kama shi yana wani asibiti a Kaduna. Ki shirya don Malam ya ce yanzu zamu tafi."

Tafiya yanzu yanzu daga jin labarin rashin lafiya? Sai hankakinta ya kara tashi. Takalmin da ta cire ta mayar ko hijabin islamiyar bata cire ba ta fito. Tana son kiran Abbatin ma amma babu kowa kusa da zai nemo mata nambar a kira. Ita kuma ba iya karatu tayi ba. 

Mal. Sa'adu ya sanar da mutanen gidan halin da ake ciki. Da Baba Inuwa ya ce zai bisu sai ya ce ya bari tunda ga Buba tare dasu. Su ma ya amince su tafi ne saboda ganin hankalin Baaba Mari ya tashi. Tana ji tana gani yayi wannan karyar amma sai ta kyale tunda bata san manufarsu ba. Ta nemi su Atine su biyo su Mal. Sa'adu ya ce wai za a takura mazajensu. Sai kawai Buba ya ce da Habi ta taho su tafi tare. Su Deluwa dai ba haka aka so ba amma gudun kar a gano su ko ace menene dalilin tafiya da 'Yashshafa sai ta kama bakinta.

Cikin awa daya suka dauki hanyar Kaduna. 'Yashshafa doki da murna kamar bakinta ya yage. Deluwa tamkar mai zuwa Makkah. Banda garuruwan kusa dasu bata taba zuwa ko'ina ba. Kanon ma Allah bai yi zata je ganin daular Abbati ba. Baaba Mari da Habi ne kadai cikin damuwa sai Buba.

Sun sha tafiya kamar ba za ta kare ba. Jikin kowa ya yi la'asar. Wuraren tara na dare suka iso garin Kaduna. Sannan ne kuma Deluwa ta ce 'Yashshafa ta kira mata Hanne.

"Latso min ita inji ko tayi mana girki. Yunwa nake ji kamar naci babu. Duk 'ya yame yamen da muka yi a hanya ba rikeni suka yi ba."

"Gida garesu a nan din da zata yi girki? Ba suna asibiti ba?" Cewar Baaba Mari.

"In basu da gida ba sai ta aika a siyo ba. Ni naga sai wani gani-gani kike min don na taho duba danki."

Baaba Mari sai ta ki magana. Ko babu komai Buba surikinta ne.

"A wane asibitin yake na tambayar mana kwatance?" Inji Buba 

Deluwa ce ta amshe da cewa "yanzu dai ai kya bari a kira Hannen ko?"

Ita Baaba Mari ba waya. Habi ma babu duk sun barosu a gida. Abbati ya yi ta kiranta amma dama bai yi niyar fadin yana asibiti ba kada hankalinta ya tashi. Kullum dai suna waya shi yasa yayi ta kira bai samu ba. Ya nemi Atine ita ta fada masa suna hanya. Ita ma din sai yamma ya kirata. Ransa ya yi matukar baci kuwa.

"Akan me zai taso min uwa tayi wannan doguwar tafiyar? Yanzu ina zan kaisu su kwana? Me zasu ci?"

Yake ce da Munzali cikin bacin rai. Gashi bai samu sallamar ba ance sai gobe saboda ya kara hutawa. Tun yamman suke kiran Buba basu samu ba saboda rashin network a hanya har dan cajin nasa ya kare.

'Yashshafa ce ta kira Hanne. Tana zaune a falo ta ajiye tray din kayan marmari tana dauka ta yanka da 'yar wukarta ta kai baki. Bata san nambar ba haka nan ta dauka tana yatsina.

"Hello"

Deluwa ta ce "ke ni ba shalo ba gaya min sunan asibitin gamu nan mun shigo gari. Kuma da uwarmijinki muke a tanadi abinci ko don ita."

Hanne sai ta mike tsaye da sauri.

"Gwaggo Deluwa wane asibitin?"

"Kuji min lusara. Inda mijinki yake kwance mana."

"Kai Gwaggo Deluwa ko dai kun yi batan kai ne? Shi fa ya tafi Abuja tun jiya."

"Da ya tafi baku yi shalo dashi ba?"

"Ya kirani dazu ya ce min baya jindadi to amma ban ji batun asibiti ba."

Deluwa an sami yadda ake so "an gaisheki tinkiya uwar tambele. Mijinki ya kwan a gadon asibiti baki sani ba. Ya kira ya fada miki baki bada hankali kin saurara ba. Ungo 'Yashshafa latso min Abbatin"

Hanne na jin sunan 'Yashshafa bata san lokacin da ta kifar da farantin gabanta ba. Wato da ita aka tafi bayan ta gama sanin kudirinsu. Abbati ta kira harda kukanta.

"Wallahi gobe zan taho nima. Ai dazu baka ce min kana asibiti ba-"

Kashe wayarsa ya yi saboda takaicinta. Yana cikin fada mata ta ce wai tayi baki daga makota. Kafin ya farga ta katse kiran kuma bata sake a bi ta kansa ba. Deluwa tasa aka kira shi ya ce da Buba ya sami mai adaidaita sahu ta musu jagora zuwa asibitin. 

Tun yamman Munzali ya kama musu dakuna a guest inn din da Suhaib ya nuna masa. Sannan ya siyo abin ci da abin sha ya ajiye musu. Suna isowa shi ya fita ya biya mai adaidaita sahun sannan ya kaisu dakin da Abbati yake.

"Sannunku Baaba kun sha hanya."

Murmushi tayi "kai ma kana ta fama da jinya Munzali. Allah Ya kara hada kawunanku."

"Amin amin. Ai Yaya Munzali ba daga nan ba." Cewar 'Yashshafa wai ita mai abokin miji.

Ganin alamun wahala, yunwa da gajiya a tattare da Baaba Mari ya sa Abbati jin kwalla a idanunsa. Tsanar Mal Sa'adu kuwa ta karu a ransa. Banda son zuciya ba maza ne ya kamata su zo ba idan ma sai an taho?

"Ina bayi (toilet) yake ne? Marata cike take taf" Deluwa ta ce tana dukawa saboda matsuwa. Munzali ya nuna mata kofar ta fada a guje. 

"Baaba ya hanya? Habi harda ke a wannan wahalar?" Abbati ya ce yana kirkiro murmushi.

"Alhamdulillahi. Ya jikin naka?"

"Da sauki."

Zai fara korafin zuwansu ta girgiza kai sai ya yi shiru. Bai yarda ma sun dade ba yace su tafi masauki.

Deluwa na jin haka ta kada baki ta ce "To ke 'Yashshafa a tafi dake kuwa ke da ki ka taho jinyar dan 'uwanki?" Ta dubi Munzali  " A gida baka ga kuka ba duk tabi ta tayar da hankalinta. Indai da wurin kwanan mata tayi zamanta don na san kukan za ta dameni dashi cikin dare. Ni kuwa na gaji ina bukatar hutu...hehhhehh" tayi wata dariya mara fasali.

Tsabar takaici Baaba Mari sai cewa tayi "Munzali zo ka kaimu. Ke ma Deluwa idan nan za ki kwana sai ku kwana tare da ita."

Fita tayi kawai Habi ta biyo bayanta. Deluwa jiki a sabule ita ma ta fito. Tana kuma ji Abbati ya ce da 'Yashshafa "ke ba za ki tafi ba sai na zo na sameki a nan wurin?"

Turo baki tayi irin na marasa kunya, ya yunkura kamar zai taso ta fice da sauri. Abin nasu yana neman wuce gona da iri ya koma hauka. Wace irin kwakwalwa ce da Deluwa da za ta ce 'yarta ta kwana jinyarsa kamar a garin mahaukata? Ko Habi ai ba za ta kwana ba balle ita.

Daki guda Munzali ya kamawa Baaba Mari. Habi da Buba daya sai su Deluwa a guda.

"Nima daya nake so don 'Yashshafa bata iya kwanciya ba duk sai ta bubbuge mutum." Ta ce dashi fuska a hade.

Da yake shi ma kwararre ne sai ya miko mata hannu.

Diriricewa tayi ta kalli Baaba Mari sannan ta ce masa "Me za ayi?"

"Kudin dakin da zan kama miki za ki kawo. Dubu ashirin da biyar ne kwana daya."

Sai ta hau hargagi don a bar maganar "Ashirin da biyar? Dakin aljannah ne? Barshi kawai zan kwana da Mari."

"Ita Baaba umarnin Abbati nake bi. Ya ce ta kwana daki daya saboda an saka ta tafiyar dole."

Babu wata magana da suka yi da Abbati. Hasali ma bai san komai game da inda ya kama musu ba. Sanin halinta ne yasa ya zabi raba musu wurin kwana. 

Ba dai haka taso ba don tana tunanin ko abincin dakin Baaba Mari yafi wanda aka ajiye musu shi yasa taso komawa can. Tunda babu fuska sai ta rungumi abin da ya samu. Da Munzali ya koma asibitin yana bashi labarin yadda suka yi da ita suka dinga dariya.

"Amma wane daki ne dubu ashirin da biyar? Babban hotel ne?"

"Guest inn ne. Dubu goma ne fa"

Dariya suka sake yi sannan Abbati ya bashi labarin hirarsa ta dazu da Farha wadda bai samu sun yi ba saboda jin tahowar su Baaba Mari.

***

"Yaushe rabonki da hutawa Hasiya?"

Honourable ne ke maganar yana bubbuga mata kafadunta da suka rike saboda dukawa yin lalle.

Murmushi tayi. Ita kanta ta san cewa ta gaji. Yau ciwon wuya, gobe kafada, jibi kai. Ga rashin isasshen bacci. Tana tsakar fama da zuwa gida saboda lamarin Zara yau kuma manemin Ummita ya aiko cewa iyayensa zasu zo sati mai zuwa. Ita da kanta take ganin cewa da gaske sawun Innayo take bi. Wahala da fadi tashi tun farkon aure. Kila gobe hutun yazo, kila kuma wahalar goben tafi ta yau. Allah Masani. Ta dai san ba kowa ke da rabon jindadi a wannan rudaddiyar duniyar da zunubi ya yi mata kanta ba. Fatan bawa bai wuce samun dacewa da cin jarabawa a duk yadda tazo ba. 

"Ina hutu ga mai shirin aurar da 'ya?"

Sai yaji nauyi a zuciyarsa. Tunda ta aure shi take wahala da 'ya'yansa ba gajiyawa.

"Ina jin kunyarki Hasiya. Abin da ki ke kawowa domin tafiyar da gidan nan yafi nawa yawa. Sai yanzu nake sake ganin wauta ta. Dama ance don tuwon gobe ake wanke tukunya. Ban san a gaba zaki maye gurbin A'i ba. Lokacin da nake da wadata ban damu da me yake faruwa a gidan nan ba balle na gyara. Allah Yasa Innayo ta yafewa A'i.."

"Ta yafe mata tuntuni."

"Nifa? Ni da ban san girmanta ba sai da na aureki. Gashi ko da wuka ba zan taba barinki ba" Dariya maganar tasa ta bata suka yi tare.

"Allah Ya yi miki albarka maman Ayaah."

Kallon yanayinta ya yi ko za ta canja fuska sai ya ga ta sake murmushi.

"Mun zama abin tsokana ko?"

"Ai na rasa me ya kamata muyi mata kuma ta dawo hanya. Ina jiye mata kar tayi irin nawa. Sai a gaba idan Allah Ya sanya samuwar farincikinta a tattare da wani abu naki tazo tana bin bango yadda nake yi a gaban Innayo."

Hasiya bata da zabin da ya wuce bushewa da dariya. Ranar har suka kwanta tana tsokanarsa da Honourable Mai bin bango. Yana jindadin ganin ya faranta mata saboda iyakar abin da yake iya yi mata kenan. Akwai abin da yake ta fafutukar samu. Ba dai ya son fada mata ne kada ta saka rai kuma bukata taki biya. Gobe zai koma wurin mutumin ko za a dace.

*

"Dama kira nayi mu gaisa." Ayaah ta ce da karamar murya tana wani murmushi tamkar yana ganinta.

Danladi ya yi juyi akan katifarsa yana harba kafafu cike da farinciki. Dama shi kadai ne a gidan matarsa ta tafi unguwa. Saboda haka zai sake ya gillawa Ayaah karya son rai.

"Thank you Ayaah. Wannan wayar ta shigo a lokacinnda nake tsananin bukatar mai sauraron damuwata ya bani shawara." 

Daga magana kawai ta fuskanci rauni da damuwarsa ta yanayin fitar muryarsa.

"Me yake faruwa."

Numfashi ya ja da karfi wanda ya sake dagula mata lissafi.

"Amanata zan baki Ayaah. Ban san me yasa nake jin zan iya yarda dake ba."

Kamar za tayi kuka don yanayinsa duk ya karyar mata da zuciya ta ce "ba zan cutar da kai ba Danny. Ka fada min abin da ke damunka."

Sake salon muryarsa ya yi yadda ya san zai kara janyo tausayinsa gareta sannan ya ce

"Bana jindadin aurena Ayaah. Auren soyayya muka yi amma na rasa kulawa ta kowacce fanni" ('yan mata a kula!)

'Yar dariya tayi. Wannan mata tamkar tana share mata waje ne. Tunda ita bata iya rikon abin da take dashi ba kwatarsa a hannunta ba zai mata wuya ba. Wayancewa tayi taki nuna maitarta a fili.

"Ku fa maza haka kuke. Baku da aiki sai korafi akanmu. Ni dai ina bayan Antina don na san ba za tayi laifi ba"

"Don dai baki san zaman da muke bane. Duk girman gidan nan kishi ya hanata daukar maaiki. Ita kuma taki gyarawa. Abinci kuwa tafi ganewa na siyo a waje. Rabona da cin abincin gidan an kwana biyu. Yanzu ma ta fice tun safe ko ruwan zafi bata bar min ba. Kodayake laifin Mum ne. Tun muna yara an cika mana gida da Kuku masu aiki. Da ace ta koya mana duk da muna maza hakan ba za ta faru ba. Da Mum tana da rai wallahi babu macen da ta isa ta tauye min rayuwa haka."

Ayaah sai kwallah, sai kuka wanda Danny ya zaci duk a cikin tausayinsa ne. Nan kuwa mahaifiyar da bata gama sani ba take tunawa. Karyar Danny sai ta kara masa kusanci da zuciyarta domin ba karamin tausayi ya bata ba.

"Yanzu kana nufin baka ci abinci ba tun safe?"

"To me zan ci? Ga freezer cike da nama. Na kasa cire ko kulli daya da sai ki koya min yadda zan yi ko dan peppersoup ne."

"Ba don kada ka ce nayi maka shishshigi ba da nace ka zo bayan kafin Isha. Sai dai kuma ban sani ba ko kana iya cin abincin talakawa."

Danladi ya yi wata super a katifarsa ya kankame waya. Wannan yarinyar ba zai dauki lokaci wurin samun kanta ba. 

"Ayaah kar ki wahalar da kanki."

"Sai dai idan ka raina abincinmu."

"Zan zo Ayaah. Thank you very much."

Ranar Murja ce ya kamata tayi girkin dare amma Ayaah sai ta ce za ta yi. Naira dubu biyu ta fitar cikin kudin hular turban da ta fara sayarwa ta je tayi cefanen kayan miya. Ta hado da kayan salad da balangun dari biyar wanda ta boye cikin riga. Sannan ta biya wani shago can hanyar titi ta karbo bashin foodflask mai kyau guda daya dan madaidaici. Irin mai mazubin miyar nan a ciki.

"Ayaah yau take sallah ne? Ina kika sami kudi nan haka?" Ummita ta tambayeta da ta ganta tana gyaran kayan miya.

"Wallahi ribar huluna ne nace yau dai bari muci dadi."

"Allah Ya amfana Ayaah Ya karo ciniki." 

Hasiya ta ce da taji me suke tattaunawa.

"Amin" ta amsa ta cigaba da aikinta sai kuma ta ce "uhmm Anti in debi shinkafa ko na dafa taliya?"

"Duk wanda ya yi miki. Shinkafar tana da dan yawa za ta ishemu girki uku ma." Da zuciya daya taji dadin sauyin da ta gani wurin Ayaah. Ba wai na siyan kayan miya ba. Yadda take magana da girmamawa babu wannan tsiwar.

Daren ranar shinkafa da miya suka ci harda salad. Honourable ya bayar aka siyo kifi kowa yaci. Abinci yaji maggi kowa ya dinga santi. Yana tafiya sallar Magariba ta dauko flask din da ta zubawa Danladi abincinsa ta watsa balangun a cikin miyar. Yanka daya kawai ta jefa a baki ta maida yawu. Salad din ta zuba a farar leda don kar ya jike akan shinkafar. A bakar leda ta saka ta daure ta kai soro ba tare da kowa ya gani ba ta ajiye can jikin bango. Wurin da duhu babu wanda ya lura. 

Ta san mahaifinta sai bayan isha zai dawo shi yasa ta ce ya zo kafin ishar. Ana idar da magariba kuwa taji wayarsa. Sulalewa tayi don kowa yana daki wasu ma basu idar ba. Ta dauki ledar ta mika masa. 

"Naga duk ka fad'a." 

Ya yi murmushi mai ciwo kamar gaske "ba dole ba. Damuwa ce tayi min yawa harda irin wadda bai kamata na fada miki ba. Sunan ina da aure ne kawai Ayaah amma gwauraye da yawa sun fini gata."

Sai taji kamar tayi kuka. Ga mutum cikakke ya sha kananan kaya da gani masu tsada ne. Soronsu kuwa sai kamshi yake kamar anyi barin turare amma rayuwar gidansa ba dadi.

"Ka kara hakuri komai mai wucewa ne."

Flask din ya dan jijjiga yaji da nauyinsa. Yawunsa ya tsinke tun bai bude ba. Ji yake kamar ya tashi sama ya ganshi a dakin Rabilu inda zasu ci su gyatse kafin ya tafi gida. Surutan tausayin da Ayaah take masa duk suka gundure shi. Ana idar da sallar ishar taji anyi sallama ta sallame shi. Bata sa rai sosai ba amma a zatonta zai bata tukwicin wahalarta.

"Karshenta sai ya dawo da filas din zai min kyautar godiya" ta ce da kanta lokacin da take komawa cikin gida. 

BABI NA SHA BAKWAI.

"Habibu ya maganar Agent dinnan? Naga har yanzu baka ce min komai ba."

"Uwani kenan. Tsakaninmu da watan Hajji akwai watanni 5 kwarara."

Hankalinta bai kwanta ba. Ta gaji da gafara sa bata ga kaho ba. Wata uku da bayar da kudinta na kujerar Hajji amma har yau bata ga komai na shaida ba. Habibu mutuminta ne tun farkon fara aikinta a asibitin. Shi yake mata shige da fice duk lokacin da aka turo mata transfer ta cigaba da zama a Sir Sunusi. Ta riga ta kafa ta tsare. A nan take cin kasuwarta. Sai mace ta haihu ta ce ta tafi gida za ta zo tayi mata dinki mai kyau a can.

"Yawancin yaran nurses dinnan duk lalata muku jiki suke in an zo wata haihuwar sai an kara budeku. Indai ba ni nazo karbar haihuwarki ba kada ku yarda ayi muku dinki ko kun karu. Ga nambata ki nemeni da an sallameki sai ki kwatanta min gidanki nazo nayi miki. Dubu shabiyar ne amma ina miki rantsuwa mijinki ma sai ya gode min ba ke ba."

Tsarin hudubarta kenan tun a wurin awo. Irin matan da ta yiwa dinki a gida basu kirguwa. Da yake kuma ta kware din sai matan suke turo 'yan uwa da kawayensu. Kasuwa ta bude mata sosai a waje. Manyan mata ko basu haihu ba suna neman Metron Uwani ta gyarasu. Ana iya cewa wannan shi ne babbar silar samun kudinta fiye da na aikin asibitin. Matan masu kudi tana yi musu suji dadi ayi mata ihsani mai tsoka. Ga karbar haihuwa da take yi a waje. Duk wata Nos da ta san sirrinta ta nemi tona mata asiri bata kara sati biyu Habibu zai tsaya har sai an yi mata transfer. 

"Yanzu sai yaushe zan sa rai? Gobe sunan kanwata. Kuma a son raina inje musu da zancen Hajjin yadda duk wani dan bakinciki sai dai ya hadiyi zuciya wallahi (tana fada, fuskar Hasiya take hangowa)"

"Kice dai 'yan bani na iya basu barki ba har yau."

Nan ta labarta masa haihuwar Zara da komai. Sirrinta da na 'yan uwanta da ya sani wani ma ya tabbata ta manta anyi. 

"Ina kuma shi na gaban motar" ya tambayeta mijinta yana kyalkyala dariyar raini gareshi.

Uwani ta yi guntun tsaki, "wa yake ta wannan? Wai ni zai kalla ya ce in biya kudin makarantar yara bashi. Ya kwashe kudi yana ta uban gini, bayan na san karshenta da amarya zamu tare. Gani mahaukaciya in biya a gaba mu zo muna babatu. Nima kuma ba kudin nan gareni ba."

"Uwani sarkin babu. Ki daina kiranta wallahi kada ta shammaceki."

Harara ta doka masa "Allah Ya kiyaye. Ni babu ai garkuwa ce a wurina. Masu saka ido akan arzikin da Allah Yayi min sai dai su gaji su mayar da kwadayinsu."

"Allah Ya bar min ke Matron...au, au, Hajiya Uwani ya kamata na fara kiranki fa."

Wata shewa tayi cike da jindadi ta sabi jakarta.

"Don Allah Habibu ka maida hankali in zo na fara shiri. Bana so a fara bita ina gida."

"Kwantar da hankalinki Hajiya Uwani. Bana kam sai dai na ce Allah Yasa maqabuliya ce."

Tana tada mota ya buga uban tsaki ya gyara kwanciyarsa akan benci kasan bishiya. Shegen kudin nata ma ko albarka babu. Ko da wuka ba ya ce ga wani abin azo a gani da ya yi dasu ba sun bi ruwa sun bi iska. Rigima bata kisa bare ya tsorata ranar da kwai zai fashe.

***

Washe-garin zuwan su Baaba Mari Kaduna Mami Khadija ta sake aika abinci asibiti. Banda wanda su Farha suka tafi dashi da safe Suhaib ya kai na rana. Sannan yaji Abbati da Munzali suna tattaunawa game da tahowar su Baaba Mari. Iya abin da ya fahimta shi ne 'yan uwan Abbati sun taho kuma bashi da kowa da zai saukesu a nan. Ya koma gida da niyar fadawa Mami Khadija amma bata dawo daga wurin aiki ba sai bayan isha. Ta biya gidansu ne akan shirin bikin autansu da ake yi. Tana dawowa ya fada mata.

Kallonsa tayi da kyau ta kada kai "yanzu Suhaib maimakon ka kirani tun dazu sai yanzu da dare ya yi?" 

"Yanzu ban burge ba? Cewa za ki yi nayi wauta ko?" Ya tambayeta yana tsuke baki.

Dariya tayi kafin ta amsa masa "ta ina ka burge? Kuma banda wauta da ka kirani ai zan ce ka tuntubesu ko suna bukatar taimako. Ba ka ce ka karbi nambobinsu shi da dan uwansa ba? Kira dayansu mu ji me zamu iya yi musu."

Da ya kira Munzali ya sanar dashi ya kama musu dakuna a Guest Inn din da ya raka shi da safe. Sannan ya riga ya sayi abinci. Suka yi sallama cikin aminci suna masu nanata godiyarsu a gare shi.

Mami Khadija tana da wani ajin da safe ranar, saboda haka sammakon tashin Sauda tayi. Mardiyya ta kwana a bangaren Nasima, dama ta saba yi mata haka tun a wancan gidan. Idan ta je wurinta kusan raba dare suke tana bugun cikinta domin ta san me da me Mami Khadija da 'ya'yanta suke ciki. Tunda da wayonta sai kawai take biye mata tayi ta hada mata zantukan da basu da kan gado tana fada.

Tsomen doya da kwai Sauda tayi wanda ya gajiyar da ita saboda yawansa. Mamin tasu tayi farfesun kaza sannan mai-aikinta ta dafa tea aka zuba a flask din gida sai na asibiti da na 'yan uwan Abbati. Ga kuma bread an hada musu dashi.

Bayan sun gama a gajiye Sauda take cewa "Mami wai waye a asibitin ne? Jiya da shekaranjiya ma an kai ga na yau kamar masu tarbar baki."

" 'Yan uwanki basu fada miki mutumin da suka gani a asibiti mara lafiya ba?"

Da dokinta ta ce "Sun fada ban san shi ake kaiwa ba" sannan ta hau bata labarin abin da ya faru kafin ta dawo gidan "Ai jiya kafin ki dawo ne Ya Farha ta fada mana ashe wanda muka yi hoto jikin motarsu ne a plazar su Mama...Mami zo ki ga ihu wurin Ya Lilu wai mutumin ya burge shi." 

"Rabani da wannan mashiriricin. Karasa hada kowanne yadda na nuna miki ki taso Suhaib tunda shi ya san dakin da mara lafiyar yake."

Tsabar son ganin kwaf Sauda ta ce "Mami ki ce yaje dani don Allah. Sai na daukar masa basket din."

"A dawo lafiya. Idan ki ka yi masa rawar kai ya make ki" Mami Khadija ta furta tana yin gaba ta fita daga kitchen din.

Kafin goma na safe sun kai abincin dakin Abbati wanda ganin Suhaib ya saka masa rai da sake ganin Farha. Da ya ga fuska daban bai nuna rashin jindadinsa ba sai aikin godiya. Haka kuma Munzali ya musu rakiya har dakin Baaba Mari. 

Wannan abu ya yi mata dadi fiye da zato da tsammani. Ta dinga yi musu kyawawan addu'o'i. Wani bangare na zuciyarta yana haska mata cewa karshenta Abbatinta mutumin kirki ne sabanin zarginta. Mutanen kwarai basa rasa mataimaki a inda basa zato.

 A matsayinta na uwa haka yafi komai yi mata dadi. Babu mai son rab'a danta da mummunan abu ko yaya yake sai dole. Babu wata uwa dake duka ko yiwa danta fada domin rashin so. A takaice ma tsabar soyayyar ke janyowa mu dinga kwab'ar 'ya'yanmu domin su zama nagari. Habi ta saka ta dibar musu abincin sannan ta ce ta kai ragowar dakin su Deluwa. Sai da suka ci suka koshi sannan Munzali ya daukesu suka tafi asibitin. Suna zuwa ana sallamarsa.

"Baaba za ki iya sake kwanan inda na kai ku jiya ko mu kama hanyar Kano idan mun yi azahar?"

Munzali ne ya tambayi Baaba Mari bayan sun gama gaisawa da Abbati an harhada kaya.

"Mu tafi din dai zai fi."

Deluwa taji zai bata mata shiri don so tayi su kara kwanaki ko biyu ne ta cusawa Abbati 'Yashshafa kafin su tafi Kanon. A gidansa Hanne za ta iya hana ruwa gudu.

"Kai dai wannan yaro da zakalkalewa ka ke? Ai dai ka bari wadda ta fika iko dashi tayi magana?"

Baaba Mari sai ta dauke kai kamar bata ji ba, su ma sai suka yi yadda tayi din.

 "Kafin mu tafi din zai kyautu muje gidan wadannan bayin Allah muyi musu godiya. Bai dace su biyomu karbar kwanukansu ba." Ta ce da Munzali.

A ransa Abbati yake cewa kamar ta shiga zuciyarsa ta san abin da yake tunani.

"Kayan shimfidar ma duka nasu ne."

"Allah Sarki. Mutanen kirki basa karewa a duniya."

Deluwa ta jinjina kai bayan sun gama kwashe komai suna shirin shiga mota ta soma sababi. Habi da 'Yashshafa suna motar Buba. Ita da Baaba Mari ne zasu shiga baya a ta Munzali.

"Dole ki wulakantani mana Mari. Baki da laifi tunda ni na nace sai nazo duba danki. Wannan cin kashin da ki ke yi min Billahillazi kaf sai na fadawa Malam" ta kare tana yi mata kashedi da hannu.

A karo na biyu Baaba Mari ta sake bawa banza ajiyar Deluwa ta ce "Na san halinka da nawa idan ka so Abbati. Don Allah ka hanzarta yin wanka ka kimtsa yadda zamu je mu kama hanya da wuri"

Munzali sai ya kama murmushi. Da can ma Abbati komai nasa da shiri cikin tsari yake yi ballantana yanzu da zasu je gidansu Farha.  Waya ya daga ya kira Suhaib ya fada masa. Sai kuma ya roke shi idan zasu iya ajiye motar Abbati a gidansu. Sati mai zuwa su zo su dauka  saboda ba ya son Abbati ya gwada tuki mai nisa da fitowarsa daga asibiti.

*

Mami Khadija ya fara kira ya fada mata bakin da zasu yi. Tana hanya don goma ta fito daga aji kuma bata zauna ba ta taho saboda maganar bikin gidansu. Farha ta fara kira bayan sun gama magana ya fada mata karfe nawa zasu iso.

"Idan kina jin kwarin jikinki yau kisa hannu a hada musu abincin rana. Aikin zai yiwa Sauda yawa a kankanin lokaci. Mardiyya kuma tun jiya na kula da take taken Nasima saboda haka kar ki kirata har ta sami yadda take so ayi rigima. In kuma ba za ki iya ba sai a siyo musu kawai."

Bata san cewa kafin ma ta gama bayaninta ba Farha ta mike tsaye. Wannan yanayin na farinciki mara misaltuwa ya mamaye kirjinta.

"Zan iya Mami. Sai kin iso. Allah Ya kiyaye hanya."

Babu sauran ciwo bare damuwa. Dakin Sauda ta wuce ta tasota. Karatu take yi na gwajin da take dashi washe-gari litinin.

"Ayyaaaa Ya Farha test gareni. Yaushe zamu gama nayi karatu? Ni wallahi ban iya komai ba kar naci zero."

"Yi zamanki. Amma wallahi ki baza kunnuwa don Mami tana hanya. Kina jin motarta ki taho kitchen."

Sauda tayi mamakin wannan abu. Yau yayarta da kanta take gudun dan tayi? Ba wai kyuya gareta ba amma bata son shiga kitchen ita kadai. Ko baka tayata da komai ba ta dinga jin motsi ko a ayi hira. Sai kuma ta tuna hasashensu ita da Mardiyya akan wanda Munzali ya bawa wayarsa rannan. Mutumin da Farha ta ce mata shi ne mara lafiya. Shu'umin murmushi tayi ta wurgar da littafin tana dirowa daga gado tabi bayanta. Zaman daki bai kama ta ba indai akwai wainar da ake toyawa tsakaninsu gara ayi a gabanta. Akan hanyar zuwa kitchen din ta turawa Mardiyya text ta tsegumta mata. 

(Ki kirani idan sun zo please) 

Ta tura mata amsa idanunta akan Mama Nasima. Fatanta kada a sami akasi akan fitar da ta ce zata yi. Ta kasa gane yawan tambayar da take yi mata yau akan Yumna kawar Farha. 

A zuciyar Mardiyya bata kaunar wannan hali mai kama da gulma na mahaifiyarta. Kafin ta girma duk abin da ta tambayeta take fada mata. Sai ta kula idan ta so takalar Mami Khadija rigima da wannan take amfani tayi ta sakin maganganu. Mamin ta gane abin da Nasima take yi amma bata taba nunawa yaranta su guji Mardiyya ba. Suhaib har CID ya saka mata lokacin wanda akan idonta Mami tayi masa kaca-kaca. Da shekarunta suka karu tayi hankali sai ta fahimci illar abin da take yi ta daina.

Duk lalacewar Nasima a tata zuciyar wannan karon ba da gulma take tambayoyin ba. Laluben hanya mafi sauki da za ta fadawa 'yarta auren da mahaifinta zai yi take. Yaran duka suna son babansu a iya saninta. Wannan labarin ba komai zai yi ba sai wargaza farincikinsu. Sannan tana sane da yadda Yumna ta zame musu makusanciya a dalilim Farha. Bata sani ba ko ita ma Farha tana yawo. Kada ya zamana an koyawa 'yarta bata sani ba. She was just being a Mom a yau. Sai dai rashin sabo da rashin kyawun zuciya tun farko yasa ta kasa gabatar da niyarta.

*

Zuwan Sauda yasa aikin nasu saurin karewa. Tuwon shinkafa Saudan tayi ita kuma Farha hadaddiyar miyar agushi. Lilu ya siyo frozen springrolls da samosa aka soya da kuma lemuka. Sai kayan marmari da aka hada fruit salad.

A gurguje Farha ta shiga wanka. Kafin ta fito Mami Khadija ta dawo taje ta duba inda aka tanadi kayan tarbar bakinsu. Komai ya yi yadda take so domin 'ya'yan nata ba daga nan ba. 

*

"Kai Mutumina, wannan kamshi kamar gaisuwa zamu je kai wa ba godiya ba?"

Abbati ya cigaba da fesa turare yana murmushi kafin ya bawa Munzali amsa.

"Sa ido sana'ar su waye ma?"

"Zagina za ka yi saboda ka warke?" Cewar Munzali yana tasowa ya karbe turaren ya shiga fesawa "wai ma da kananan kaya za ka je gidan surukai?"

Abbati ya kalli kayan jikinsa ya dan hade gira. Jeans ya saka baki da jar riga shirt. Agogonsa na fata da takalmi covershoe duka bakake.

"So ka ke ka rage min farincikin da nake ciki shi ne za ka fara korafi akan kayana?"

"Rashin dacewa na gani. Tunda babu a kayanka idan ka amince kawai mu wuce Kano sai mu dawo daga baya idan an sami lokaci..."

Sauran maganar tasa bata sami fita ba a dalilin kansa da Abbati ya taho shi kuwa ya ja da baya yana dariya. Sauran kiris su fara halin nasu na kokawa kamar yara Buba ya kwankwasa kofar.

"Baaba ta ce in duba ku taji shiru."

Sai da Abbati ya harari Munzali sannan ya bude kofar yana cewa "ka ci sa a."

"Kai dai ka ci sa a ba don haka ba yau da sai nayi maka John Cena (sunan dan wasan wrestling ne) a gadon baya."

Yana fadin haka ya fice da sauri suna dariya harda Buba da yawan tsokanar junansu ke matukar burge shi.

Kamar yadda suka dawo masaukinsu haka suka sake shiga mota da kayayyakinsu yanzu. Habi da 'Yashshafa suna motar Buba. Habi tayi shigarta fes ita kuwa yallab'iyar kwalliyarta ta rambada tayi bajau. Banda uwar hoda da foundation wanda suka mayar da ita mutum mutumi ta kawo wata foundation din mai haske ta zana tun daga tsakanin girarta har karshen karan hanci. Irin abin nan da masu make up suke yi domin a karawa hanci tsini. Sai fuskar tayi daban daban. Jambakinta kuwa purple ne an zagaye shi da jar jagira. Abin dai sai godiya kawai. A son ranta Abbati ya karbi tukin sai ta shiga gaba. Sauran su taru a motar Buba. Deluwa da Baaba Mari suna motar Munzali a baya. Abbati yana gefensa suna ji ya gama waya da Suhaib wanda ya ce su je asibitin Doctors Haven yana jiransu a waje. Da isarsu kuwa suka hango shi a mota ya tayar su kuma suna bin bayansa.

Maganar Munzali game da kayan jikinsa ta dawowa Abbati ya dubi Munzali wanda hankalinsa yake titi don kada Suhaib ya bace masa. Yadi ne a jikinsa wanda yasa domin tsokana ga Abbati.

"Idan mun je ka zauna a mota kawai"

Munzali ya karkace kai ya ce "saboda?"

"Saboda na isa. Ko so ka ke a dinga yabonka shigarka ace tawa bata yi ba?" ya bashi amsa.

Dan waigawa baya Munzali ya yi ya ce da Baaba Mari "ki shiga tsakanina da mutumin nan. Cin zalina yake yi duk sanda ya sami dama."

Dariya suka bata ta murmusa "haka dai ku ka iya kamar kananan yara."

"Haba Baaba ina da kamar Qibdiyya ki ke ce min yaro?" Inji Abbati

"A baki ba! Kodayake gara ma kai wannan karon. Kai kuwa Munzali dama taraka nake yi. Kai baka mayar da mahaifiyar Mariya (sunan gaskiyarta take kiran Qibdiyya) ba kuma baka nemi wata ba..."

Caraf Deluwa wadda tun dazu take neman shiga hirar ta ce "shi ma Abbatin ai sammakal. Har ma gara Munzali tunda ya ajiye kwai duniya ta shaida. Kai kuwa ka ajiye juya a gida bata komai sai ta ci ta sha tayi kashi. Ai Mari aure ya kamata ya kara ko Allah zai sa ya sami magaji."

"Ku ne 'yan birni. Me ya kamata mu kaiwa mutanen nan ne a matsayin tukwicin kyautatawarsu?" Baaba Mari tayi tambayar ga 'ya'yanta tana mai kawar da kai ga maganar Deluwa a karo na uku. Ranta yana baci ne idan tayi maganganunta to amma bata son ta biye mata. Yin hakan zai zubar musu da kima a idanun 'ya'yansu da wadanda suke tare. Ba ta son tayi abin da ko da wasa Buba zai gorantawa Habi idan sabanin yau da gobe ya hada shi da ita. Sannan ga Munzali da uwa uba 'Yashshafa wadda tayi imanin komai rashin kan gadonta, idan taga ana saitawa mahaifiyarta zama sai taji babu dadi.

Abbati ne ya amsa mata da cewa sai dai su ajiye musu kudi tunda sun riga sun biyo bayan Suhaib babu damar tsayuwa. Ita kuma ta ce ba kowa ke karbar kudi ba siyayyar za ta fi. Basu ankara ba suna shawara sai gani suka yi Suhaib ya saka trafficator ta bangaren dama. Munzali sai ya ce mata kada ta damu in Allah Ya yarda zasu kawo tukwicin ko ba yau ba. 

Deluwa aka hangame baki da kofofin hanci ana kallon tafkeken gida irin wanda bata taba gani ba. To Baaba Mari ma dai sai da taji faduwar gaba. Masu kudi irin haka ne suka taimakawa danta. Anya in  sun san cewa su kauyawa ne zasu kallesu ma kuwa?

"Baaba fito mana"

Muryar Abbati ce ta katse mata tunanin da bata san ma ta dulmiya a duniyar yinsa ba. Shi ma kuma suna fitowar hada ido suka yi da Munzali kowanne ya jinjina kai. Basa bukatar furta zantukan da zukatansu suke yi. Maganar daya ce tak. Gidan nan yafi karfinsu. 

*

"Ya Farha sun iso."

Cikinta ya sake bada sauti bayan na farko da ya yi lokacin da taji an bude gate. Waskewa tayi don jikinta har wani dan rawa yake yi kamar mai shirin kamuwa da masassara.

"To kuma sai aka ce idan sun zo ki fada min? Bakin Mami ne ki je ki sanar da ita mana."

Sauda ta kama dariya "gani nayi wai kin sha wahalar yi musu girki."

Farha ta sha kunu "to biyana za su yi?"

"Eh mana. Ko dan murmushi aka cillo miki na san za ki kwana kina juyi." Tana kare magana ta fita da sauri kafin Farha ta iskota.

A can waje bangaren da aka yi domin ajiye motoci Mama Nasima ce za ta shiga motarta. Mardiyya tana gefenta ta dauko mata jaka. Suna wurin su Abbati suka shigo. Suhaib ya ajiye motarsa a inda ya saba sannan ya tafi inda suka tsaya baya kadan dashi suna jiransa. Kamar da wasa Mama Nasima ta kalli bakin da take tunanin na makiyarta ne sai idanunta suka sauka akan Munzali sannan Abbati.

Motar da bata shiga ba kenan ta bude baki ta soma cewa "Alh. Munzali" kamar ita ta rada masa sunan.

Su duka suka waiga har ta karaso wurin tana kallon mutanen da suka zo tare.

Kan Mardiyya ta dungure wadda tana jin ta kira sunan Munzali hankalinta ya tashi ta biyo bayanta.

"Wai yarinyar nan sai yanzu take fada min kuna tafe kuma harda manyanka. Shi ne fa na fito da kaina zan tarbeku." Ta dubi su Baaba Mari jikinta a dan sanyaye da yanayinsu da ya fallasa rangwamen wayewa a tare dasu. "Sannunku da zuwa Inna." Suka amsa fuska a sake don basu san wurin wa suka zo ba dama.

Mardiyya tayi karfin halin cewa "Mama ba fa..."

"Wuce muje ki hado musu juice sannan ki dora abu mai sauki (bata taba daukar mai-aiki ba saboda gudun kar a ramawa kura aniyarta)."

Duk abin da ake yi Munzali kallon Mardiyya yake wadda idanuwanta suka cicciko da kwalla. Tana magana hawaye na kokarin sauka.

"Mama kinga tare da Ya Suhaib..."

Munzali sai ya girgiza kai da sauri saboda fahimtar halin da mahaifiyarta ta sakata. Irin wannan ai ba bakonsa bane tunda ya tashi a gaban Asabe.

"Abbati ku je da Suhaib zan shigo daga baya."

Mama Nasima ta yamutsa fuska tana hararar Suhaib "au, kun sansu ne?"

Hanya kawai Suhaib ya nunawa su Abbati "Bismillah muje."

Abbati sai ya kalli Mardiyya ya yi mata alama da tayi murmushi ga Munzali nan. Murmushin kuwa tayi ya hado da zubowar hawaye.

"Mama muje dama zan kawo miki karar Diamond girl"

Munzali ya ce domin kawar da hankalin Mama Nasima daga kansu Abbati. Ai kuwa ya yi nasara domin yana kiran 'yarta Diamond girl ta soma dariya.

"Yaran yanzu ba kwa kunyar kowa. Duk da dai kamar ma zamu yi sa'anni da kai Alhaji. Amma babu komai. Aure babu inda ba ya kai mutum. Abbanta ya girmeni sosai. Kusan kamar kai da ita."

Kallon ban hakuri Mardiyya take yi masa. Shi kuma ya nuna mata ko kadan bai shiga damuwa ba. Da ido kadai yake karfafa mata gwiwa har taji saukin zuciyarta akan abin da mahaifiyarta tayi. Basu sani ba ashe kallonsu Mama Nasima take. Ta sake kallon motar da Munzalin ya tuko taji sanyi a ranta. Watanni kalilan suka ragewa Mardiyya da Sauda su gama secondary. Ranar jarabawar karshe in sha Allahu za ayi kamun 'yarta. Aurar da ita zata yi ga kamilallan mutum ko hankalinta ya kwanta. Bangaren zuciyarta da bai manta rayuwarta da ta mahaifin Mardiyya ta baya ba yana cike fal da tsoron kada wata rana kaddara ta giftawa tilon 'yarta.

Suna shiga falonta ta yar da mayafi akan kujera ta fada kitchen. Sai lokacin Mardiyya ta iya yi masa magana.

"Ni wallahi ban ma san me zan ce maka ba. Don Allah kayi hakuri."

Kashe mata ido ya yi fuskarsa a sake ya ce "Kar ki damu Diamond girl. Ina jin fa gara wannan maman tamu akan wadda na baro a Kano."

Abin sai yaje mata bambarakwai. A iya saninta mahaifiyarta ce kadai me wannan halin.

"Da gaske?"

"Zan kaiki ki ganta sai ki tabbatar."

'Yar dariya tayi, yaji wani irin sanyi a ruhinsa sai da ya kai ga lumshe ido. Kamar da wasa ya cewa Abbati zai nemeta sai dai bai taba zaton zai ji komai a ransa ba game da ita. Ya zata tausayi ne kawai...

"Ka kaini ka ce mata wa? Bamu da 'yan uwa a Kano na san ma Abba ba zai bari muje ba."

Muryar Mama Nasima suka ji tana cewa "kina nan kin saka shi a gaba da zance maimakon ki biyoni kitchen ko? Wannan ni kike son ki tozarta a zaci ban miki tarbiyya ba. Alh. Munzali sai kayi hakuri fa. Matar taka akwai kuruciya ga autanci yana damunta."

Tamkar Mardiyya ta nutse a kasa don kunyar mahaifiyarta. Sai gashi Munzali ya kara mata da cewa  "kinji Mama ta bada amsar idan na kaiki Kano da wane suna zan gabatar dake ga iyaye da 'yan uwana."

*

"Sannunku da zuwa. Sannunku. Ku zauna don Allah"

Mami Khadija kenan take yiwa su Baaba Mari barka da zuwa cike da fara'a da kyautatawa. Baaba ta saki fuska ita kuwa Deluwa duk ta gigice da sanyin falon. Haushin shareta da Baaba Mari ta dinga yi ya bace a lokacin. Suhaib take kallo tana sake kallon zinariyar 'yarta wani abu yana darsuwa a zuciyarta.

"Shafa'a (tana jin kamar idan ta kara 'tu' din  sunan zai yi kauyanci) koma motar ki shigo da kwanukan da suka yi ta mana hidima dasu mana."

'Yashshafa ta tashi ta fara zumbura baki sai ji tayi Deluwa ta ce da Suhaib "Sha'aib rakata kaji dan albarka."

Abbati ya harbo jirgin ya ce 'Allah Ya 'yantani' a ransa sannan ya mike kafin ta sake magana.

"Muje na tayaki."

Deluwa ta hade rai kamar ta rufe shi da duka. Sanda taso ya kula 'yarta yaki, yanzu ta sami wani zata cusawa yana neman hana ruwa gudu.

'Yashshafa tayi waje tana ta karairaya sai ka rantse kugunta bai zauna daidai ba. Abbati ya tabe baki yana dariya a ransa. Banda rigimar Deluwa daga ganin mutum ta fara tunanin hada shi da 'yarta. Kafin ta karasa kunyatasu gara ma suyi su bar gidan. Sai da suka isa jikin motar Suhaib ya fito ya karbi mukullin motar Abbati dake asibiti. Lilu zai dauko a gidansu abokinsa sai ya kai shi ya dauko motar. Bakin Abbati baya gajiya da yi musu godiya. Bayan ya tafi ne ya mikowa 'Yashshafa tissue.

"Goge fuskarki kafin mu koma. Da ace naga wannan adon bararojin tun kafin mu fito ba zan yardi ki biyomu a haka ba."

"Ni dai gaskiya Yaya Abbati ka bar min kayana ina so. Duk wata mace da ta amsa sunanta yanzu sai da me-uf (make up)."

Magana zai sake yi mata kawai ya hango Farha ta fito daga wata kofa da bata da nisa da wadda suka fito. Doguwar rigar atampa ce a jikinta sai mayafin mai kauri wanda ta dora a ka ba tare da ta saka dankwali ba. Bata san ya ganta ba tayi saurin buya a bayan wasu fulawoyi masu tsayi da suka cike tazarar dake tsakanin bangarensu da na Mami Khadija.

Kwando daya ya mika mata ya ce "jeki, iyaka dai duk wanda ya yi mafarkin fuskarki a gidan nan yau alhaki a kanki."

Tana soma tafiya ya hango Farha ta kuma lekawa sannan ta buya a zatonta tare zasu koma ciki. Har ya lallabo ta gefen bangaren Mami Khadija ya tsaya a bayanta bata sani ba. Kallonta ya dinga yi kamar babu kowa a duniya sai su kadai.

Farha da bata san yana wurin ba ta sake lekawa sai bata ga kowa ba. Sauke ajiyar zuciya tayi kanta cunkushe da tarin tambayoyi. Bata san ma'anar wannan bakon yanayi da take tsintar kanta game da Abbati ba. Sai tuhumar zuciyarta ma da take yi wurin azalzalarta da yawan tunaninsa.

Kafa ta daga za ta bar wurin ta bangaren nasu dakin Abbati ya yi mata magana da sauri.

"Abin da muke buyarwa din har ya tafi ne?"

Ba karamin tsorata tayi ba harda ja baya. Tabbas taji kamshin turare mai ratsa zuciya amma bata kawo cewa a bayanta mai shi yake ba. Ga kunya ga kuma mamakin yadda yazo wurin bata sani ba, basarwa tayi ta ce masa,

"Me kake yi a nan?"

Takowa ya dinga yi a hankali zuwa inda take. Ta rufe ido har ya karaso domin tamkar a tsakiyar kanta take jin sautin duk takunsa. 

"Naga kin buya ne shi ne nima na taho kar abin da kike gudu ya kamani."

Tura baki tayi don ta boye kunyar da ta kama ta ta ce "babu abin da nake gudu ni."

"Da gaske? To ko ni ki ke kallo?"

Ba shiri ta daga kai ta zuba masa kyawawan idanunta "me zai sani kallonka?"

Hannuwansa duka biyu suna aljihun wando, ya jikina da bango ya dubeta da kyau kafin ya ce

"Nima haka nacewa kaina. Me zai sa ki kallona?"

Karkata kai tayi ta dan kalli yanayinsa da ido daya sai taji babu dadi. 

 "Wai haushi kaji?"

Shi da zai yi fushin wasa tana neman saka shi dariya. Da kalma daya ya amsa mata kada dariyar ta subuce masa

"Eh"

Farha ta sake ware idanu wanda ya fahimci tana yin hakan cikin mamaki ko tsoro. Yadda yake ji a ransa a lokacin zai iya rantsuwa babu wanda ya taba son wata mace kwatankwacin yadda yake jin Farha a ransa.

"Fushin gaske ko na wasa?"

Ya marairaice mata fuska "na gaske mana. Abbati bashi da abin da zai sa Ya Farha ta kalle shi ai dole in ji babu dadi."

"Ni yaushe nace maka haka?" Ta fada hankalinta yana neman tashi. Abbati kuwa kamar ya zuba ruwa a kasa ya sha saboda ya amince ba haukansa yake shi kadai ba.

"Kin yarda ni ki ke kallon? Uhmm?"

Yadda ya tsareta da ido sai taji kamar tayi tsuntsuwa ta bar wurin. Motarsu ta nuna da hannu ta fice daga wurin yana bin bayanta.

"Motar nan nake kallo ina tunanin kafin ku fito na zo na dauki hoto..."

"Cewa za ki yi baki manta alkawarinmu ba. Ina fata baki manta ba?"

Ko kadan bakinta da zuciya basa son yi masa musu. Sai dai bata saba ba sannan tana jin kunya. Kofar bangaren Mami ta kalla ta ce,

"Zan kirga goma duk wanda ya fara fitowa shi zai daukemu. Idan na gama ba a fito ba sai dai ka hakura."

"Na yarda. Bari na taya ki kirgawa."

Idanunsu akan kofar ta fara kiran 'daya' yana tayata. Suna kaiwa shida ya ce a sake wai da sauri take yi. Haka nan ta amince saboda bata son ta fara bada kanta a gabansa. Ta fahimci nan gaba kadan za ta kasa jurewa rashin kallonsa da ta tilasta kanta.

"Daya, da digo daya, digo biyu, digo..."

"Wannan kirgen naka ya sunansa?"

"Farhan Abbati style" ya fada kai tsaye yana yi mata wanu irin kallo. Kai ta sunkuyar ba tare da ta bashi amsa ba. Ya kawo ido ya zuba mata yana ta doka murmushi.

"Yaya Abbati ka zo in ji Mooomina"

'Yashshafa ce ta fito tana wannan tafiyar irin ta wanda ya sha da kyar daga kamuwa da cutar shan inna. Haushi ya kama shi na yadda ta bata daddadan moment dinsa da Farha.

"Mominki kuma 'Yash..."

"Shafa'a. Suna na Shafa'a" ta gabatar da kanta ga Farha da sauri kafin ya karasa fadin sunanta.

Abbati ya kada kai ya ce "to Shafa'a wace momin ke kirana?"

Ta san ya gane yake son bada ita a gaban wannan kyakkyawar matar. 

"Moomina dai da muka zo tare."

Sai ya yi kamar lokacin ya fahimta "Au wai Gwaggo Deluwa?"

'Yashshafa ta juya a fusace ta bar wurin tana buga kafa don takaici.

Farha sai da tayi  dariya sannan ta ce masa "baka kyauta ba. Ka fahimceta amma ka nuna baka gane ba?"

"Laifin naki ne don ke take son burgewa. Haka kawai muna 'yan kauyenmu don ta ganki ta fara kiran Innarta da Moomi" ya kuma fada yadda 'Yashshafan take cewa.

Farha dai hannu ta sa ta kare bakinta tana dariya kasa kasa. 

"Kana da abin dariya" ta ce a hankali da suka shiga falon Mami Khadija daga bakin kofa.

"Zan yi komai domin ganin dariyarki Ya Farha. Idan kin bani damar zama abokin raba duk wani yanayi da za ki tsinci kanki daga yau har karshen rayuwarki ga mahaifiyata can..." ya nuna Baaba Mari wadda suke hira da Mami Khadija tamkar sun dade da sanin juna "zuwanki gabanta ku gaisa shi ne zai tabbatar min da cewa wannan Ya Farha Farhata ce"

A hankali ya yi maganar daidai jinta domin ita ce a gaba yana biye da ita a baya. Kalamansa sun fito da sigar roko, tararrabin rashin samun karbuwa da zallar soyayya. A duniyar Farha bata taba shiga yanayi makamancin wannan ba. Idan haka ake soyayya bata fatan ta sake yiwa kowa bayan Abbati. Wucewa ciki tayi ba tare da ta juya ko ta amsa masa da baki ba. Maimakon ta wuce ta damanta inda zai fi saurin sadata da Baaba Mari sai ta zaga ta hagu. Abbati yaji kamar ana ajiye masa duwatsu a zuciyarsa don tsoro. Sai da ta gama ja masa rai sannan tayi takun karshe ta zube a gaban Baaba Mari.

Sama sama yake jin muryoyinsu suna gaisawa. Farinciki ya mamaye zuciyarsa har yana neman yi masa yawa. Inda ya tashi ya je zai zauna waya ta shigo masa. Bakuwar namba ya gani ya dauka da sallama. Muryar wani da bai gane ba yaji.

"Idan kai ne Abbati ina tare da matarka ta ce sunnanta...ke ya ma sunanki?"

"Hanne" ya ji muryarta tar tana bada amsa.

"Yauwa Hanne. Wai wayarta babu chaji tana nan tashar Kawo ka tura a daukota. Sannan ta ci shinkafa da miya a wurin Esther, ni kuma ta sha lemo da ruwa a shagona. Kudin da ake binta dubu daya da dari uku ta ce za ka biya."

Ransa in ya yi dubu kuwa ya baci. Me yasa za ta wulakanta shi haka? Banda tahowa ba da izininsa ba harda cin abinci a tasha...kuma bashi!

Tashi ya yi bayan ya fadawa mutumin cewa gashi nan zuwa.

"Ina za ka je mu da muke jiranka mu kama hanya?" Baaba Mari ta tambaye shi.

"Wane irin kama hanya ko ruwa baku sha ba balle aci abinci? Don Allah ku zauna. Sauda duba ki gani idan plates din zasu isa." Inji Mami Khadija tana tashi.

Sai Abbati ya mata bayani a takaice "Baaba ku zauna Hanne zan dauko a tasha wai yanzu ta iso. Idan na dawo sai ku fito mu tafi." Ta gane ransa a bace yake sai ta ce masa sai ya dawo. Ta san zai yi mata bayanin komai idan sun kebe. 

Yana daf da fita Mami Khadija ta ce "ba dai wata 'yar uwar taku bace ta iso? Allah Yaso baku kama hanya ba da kunyi sabani."

Deluwa fadi ba a tambayeka ba tayi tsagal ta ce "matarsa ce."

Bai gama fita ba saboda haka yaji abin da ta ce. Tsayuwar dole ce ta kama shi ya waigo a hankali yana neman idanun Farha domin ya gane tasirin maganar aurensa gareta.

***

Anti Hasiya ta gama shirinta da yamma za ta je gidan Salima. Washe-gari ne zai kama sunan Zara. Anyi mata waya an fada mata batun haihuwar amma har yanzu bata leka gidan ba. Shi ne Innayo ta ce taje ta duba mata. Maimuna ta zama mai wankan jaririya da kanwarta. Innayo ko kallo Zaran bata isheta ba. Jaririyar kuwa ko sau daya bata dauketa ba. Abin da ya tsayawa Zara a kahon zuci har ya zarta damuwarta na shariya daga Innayo.

Abinci dai mai rai da lafiya da kanta take dafawa ta kuma tabbatar ta ci. Daga nan bata sake bi ta kanta sai wani girki. Zara taji ta muzanta ta tsani kanta. Ko hira ta dauko Innayo ba ta taba amsa mata. 'Yan uwanta sun san me yake faruwa amma sun zabi su zuba ido 'ya da uwa su daidaita da kansu.

Da Anti Hasiya ta kira Honourable ta fada masa ta shirya sai ya ce ta tafi da Ayaah. Ta so yi masa musu sai ya nuna mata ya yi haka ne domin ta dinga shiga cikin ragowar kannen mahaifiyarta. Ba zai yiwu su zuba mata ido sai yadda take so ba. Amincewa tayi da kudurin idan Ayaah ta kawo mata raini za ta dauki mataki.

"Ke da wadda zamu gidan nata waye babba?"

Mamakin tambayar tayi tunda tun fitowarsu take zumbura baki. Anti Hasiya ta dauke kai ne kawai don bata son abin da zai janyo Ayaah tayi mata rashin kunya a adaidaita sahu.

"Daga Yaya Maimuna sai ita sannan Zara."

"Ita ce farar nan ramammiya kamar tsohuwa da muka gani a dakin Innayo da sallah?"

Anti Hasiya ta daga yatsa tana kada shi a gaban Ayaah.

"Ki kiyayeni Ayaah. Ban fito dake don ki ci mutumcin 'yan uwana ba."

Da yake bakinta bashi da linzami sai ta rage murya amma yadda ta san Antinta za ta ji.

"Ai dai kin san gaskiya na fada."

Anti Hasiya sai taki kula ta. Gaskiya Ayaah ta fada. Duk gidansu babu wanda ya kai Salima lalacewa a gidan miji. A kalla duk talaucin mijin Maimuna yana kaunar matarsa. Ita kuwa Salima Alh. Rabi'u ya gama cutarta. Duk dan Adam din da za a biya bashi dashi ina yaga daraja?

Daga soron gidan suke jin hargagin Maigidan Ale Gambo yana ta zaginta.

" 'Yar bakinciki, muguwa, azzaluma. Ban fada miki kafin na dawo ki je gida ba? Ace 'yar uwarki ta haihu kin kasa zuwa barka balle ki karbo min..."

Niyar Anti Hasiya ta gama jin dalilin wannan tijara. Idan ba haka ba Salima ba za ta taba fada da bakinta ba. Ayaah kuwa sai ta fada gidan tana doka sallama iya karfinta. Ta san duk abinsa dole ya sararawa matarsa a idon baki.

"Salamu alaikum. Anti Salima kina ina ne? Ina ta doka sallama naji shiru."

Baki Anti Hasiya ta rike tana biye da ita har tsukakkiyar tsakar gidan. Wai tana ta doka sallama. Harda wani Anti Salima kamar gaske.

Salima na ganinsu ta share hawayenta da sauri amma duk sun gani. Ale Gambo ba kunya ya amsa sallamar ya dora da karyar ceton kai.

"Yauwa Hasiya naji dadin ganinki. Don Allah ki fadawa Innayo babu hannuna a ciki. Tun ranar da aka sanar da batun haihuwar Zara nake cewa ta tafi gida barka taki."

Salima ta kalle shi da jajayen idanunta ka kawar da kai. Ale Gambo ya karar da duk wani kuzarinta. Fadan da damuwa tayi har sun haddasa mata hawan jini. Zaman 'ya'ya ukun da suka haifa take yi sai ko gudun karawa Innayo nauyi. A haka ma ita ce karfinta, ina ga ta koma gidan da yara? Dalilinta kenan na daina tanka masa duk bala'insa. Ta daina yin yadda yake so tun lokacin da Innayo tayi ciwon hakori. Duka da zagi babu irin wanda bai yi mata ba a tsukin lokacin. Yau ma tashi ya yi  babu komai a jikinsa sai naira dari. Shi ne ya dauka ya bata wai taje gida barka sai ta fadawa Innayo tana son kudi. Ko dubu goma ce ta samo masa kamar ya bata ajiya. Kin tafiyarta be ya janyo mata abin da su Ayaah suka tarar.

"Zan yi mata magana." Kawai ta ce yasa kai ya fita.

Hannun Salima ta ja rai a bace suka shiga dan mitsitsin falonta. Yadda ta san halin Hasiya sai ta fara bata hakuri tun kafin tayi magana.

"Zan je barkar fa. Dama saboda halin Zara ne na ce sai na sami lokaci."

Hasiya ta dage gira ta sha kunu "sannu shugabar kasar Najeriya. Karshen aiki dai kenan da rashin samun lokaci."

"Baki yarda ba kenan?" Salima ta tambayeta tana kirkiro dariyar dole.

"Kema da ki ka fada baki yarda da kanki ba sai ni? Tun yaushe yake dukanki?" Da tayi shiru bata amsa ba sai Hasiya ta canja tambayar da cewa "me yasa baki taba fadawa kowa ba?"

Fashewa Salima tayi da kuka mai cin rai. Tana yi tana sheshsheka saboda yadda ya dade yana ci mata rai.

"Baba dai babu abin da zai yi min idan na fada. Innayo kuma in dai ba ajalinta kike so nayi ba ai ya kamata na hakura haka. Ita ba za ta huta ba Hasiya? Kullum cikin nema banda ma ciwon ido da hawan jini sun hanata sukuni kina tunanin da har yanzu bata cigaba da abinci ba?"

Hasiyan ma sai hawayen tausayin Innayo da Salima. Ta san da Innayo tana da karfi da tuni ta raba 'yarta da wannan kaddararren auren.

Share ido tayi ta kalli Salima "kin san dai bai kamata ki cigaba da zama a haka ba. Idan ya kuma zuwa zai dake ki kar ki yard. Ki kokarta ki kwaci kanki ko da cizo ne."

Ayaah na gefe da 'yat kwallarta saboda tausayin halin da Salima take ciki. Bata taba sanin abin da ya shafesu zai dameta ba amma yau da akayi a kunnenta taji sai ya tsaya mata a rai. Tana jin gurguwar shawarar Anti Hasiya a cewarta ta shiga zancen nasu ba jiran gayyata.

"Wane irin ta kwaci kanta Anti Hasiya? Ko dai baki kula da girmansa bane? Jibgege ne, wannan idan aka sami akasi ta iya cizonsa wallahi karshenta ya zubar mata da hakora. Bai yi ruwan imani ba ko kadan."

Da hawayen sai da tasa Salima yin murmushi da ta ce wai bai yi ruwan imani ba. Hasiya ta ma manta tare suke saboda basu saba hada fita ba. Daure fuska tayi a zatonta Ayaah rashin kunya za ta yi musu.

"Sai ki kawo taki shawarar tunda baki san idan manya suna magana ki kama bakinki ba."

Ayaah ta tsuke bakin tsiwarta "naga nima dai kanwar mamana ce Anti Saliman nan. Abin da ya shafeta ai ya shafeni."

"Haka! Wanda ya shafeni ne bai shafeki ba ko?"

Salima me zata yi banda dariya. Rabonta da ganin Ayaah an kwana biyu. Amma idan ta hadu da Hasiya da wuya su rabu bata dauko zancenta ba. Abin mamaki shi ne kullum hirar korafi ce akan rashin ji da rashin kunyar Ayaah gareta, amma fa ko Innayo ta fahimci ba karamin so take yi mata ba. Irin son da akasarin uwaye suke yiwa tabararrun 'yan autansu. 

"Nima ai baki damu da abin da ya shafeni ba."

"Ayaah banda rashin kunya mana. Shi yasa kuke fada da babarki. Wane dan arzikin ne iyayensa suna fada yana fada banda abinki? Bata hakuri." Salima ta umarceta.

Sai da ta yatsina baki  ta bada hakurin. Hasiya za tayi magana Salima ta girgiza mata kai da sauri sai tayi shiru.

"Sai ki kawo taki shawarar tunda tawa bata yi ba."

"In yi magana kuma ace bani da kunya?" Ayaah ta fada idonta akan Anti Hasiya.

"Tunda ita ta baki dama ki fada mana. Idan baki fadi taki ba zan dauki ta Hasiya. Iyaka dai ya zubar min da hakora ku zo dubiya."

Anti Hasiya da Ayaah suka yi dariya tare. Sannan Ayaah ta ce,

"Anti Salima idan ya sake zuwa dukanki kar ki gudu kuma kada ki kare. In zaki iya ma ki takali fadan don ayi a wuce wurin. Daga nan dukan farko ki zube kasa ki daina motsi. Don Allah Anti duk yadda zai yi kar ki motsa. Wai baki da 'ya'ya ne?" Ta tambaya tana duba cikin falon kamar lokacin zasu bayyana.

"Allah dai Ya shiryeki. Su Murja sun san kowa cikin 'yan uwansu banda ke. Su uku ne. Babban namiji yana makarantar kwana. 'Yan matan kuma suna islamiyya."

"Sun kai shekara goma?"

"Goma da sha uku."

Ayaah tayi dariya "sun san yana dukanki?"

"Sun sani."

"Anti Hasiya don Allah mu zauna har su taso in yi musu karatun ceton uwa."

Salima da Hasiya sai suka jidadi. Ko me zata ce zasu saurara domin su kara janyota jikinsu ta san mahimmancinsu. A nata bangaren kuwa   hasashen yadda zata taimaki kanwar mahaifiyarta take yi.

For once in her life Ayaah sai taji dadi wai yau ita Anti Hasiya ta bawa dama har take saurarenta haka.

Akan hanyarsu ta zuwa gidan Innayo, bayan sun bawa Ayaah dama ta yiwa kannenta hudubar taimakawa mahaifiyarsu ne Hasiya ta dinga maimaita kalan Salima a zuciyarta  "Wasu yaran tsabar son ki sauraresu yake saka su fandarewa ko yin abun daukar magana. Da gangan Ayaah take tunzuraki dazu don kawai ki kulata taji dadi. Da alama mai son kulawarce sai aka yi rashin sa'a masu sauraronta basu dorata a turba mai kyau ba har zamanku ya kasance irin haka. Daga yanzu ki dinga janta a jiki kamar yadda kike yiwa 'yan uwanta kina nuna mata cewa tana da matsayi a wurinki ita ma."

BABI NA SHA TAKWAS.

***

Duk kokarinsa babu abin da Abbati ya iya karantowa a fuskar Farha. Abu daya kacal ya lura dashi. Wannan annurin na fuskarta yayinda take gaisawa da Baaba Mari ya dauke. Banda shi da ya san da zamansa ma babu wanda zai lura da cewa yanzu ta koma kadaran kadahan. Babu alamun bakinciki ko fushi, babu alamar tambaya ko neman karin bayani. Irin abin nan ne kawai da mutum zai iya dangantawa da dauke wuta. Iya nacinsa na takaitaccen lokaci ya yi domin ta kalli inda yake amma kamar tana sane ta fuskanci wadda yake tunanin ita ma kanwarta ce tana yi mata magana. Fita ya yi jikinsa kamar anyi masa duka ya tsaya a jikin motar ya kira Munzali.

*

Yana zaune baki bude yana ganin ikon Allah. Fruits Mama Nasima ta yanko masa ta kuma tura Mardiyya yi masa girki. Ya rage su biyu a falon ta zauna a kujerar dake fuskantar shi jikinta babu lullubi har lokacin sai farincikinta da yaki boyuwa.

"Wato kuna ta shan soyayya ban sani ba. Gashi kun dace. M da M. Zai yi kyau kuwa a soveniya (souvenir) da katin biki. Irin a saka katuwar M daya sai a jona karashen sunayenku." 'Yar damuwa ya gani a fuskarta ta ce  wai yaushe za ka turo ne? Kai ba yaro baq. A shekarun nan naka kana bukatar iyali domin cikar kamala. Bana so ka sami shakku a zuciyarka game da Mardiyya. Na horata sosai da aikin gida. Ko kusa ban sangarta ta ba don ita kadai gareni. Girki, tsafta, kwalliya duka ta kware. Kuma ina da yakinin sauran mu'amala ma ba za ta bani kunya ba. Tun tana da kananun shekaru nake gyara abata." Ta kare magana tana dage masa gira gami da guntuwar dariyar shakiyanci.

Ita ke magana shi ne da kunya. Da za ace masa akwai ranar dai zai so kasa ta bude ya shige ciki don kunya tsaf zai karyata harda rantsuwa ma. Sai gashi a bagas ya gamu da gamonsa.

"Ahhhhhh. Wayyoooo. Cikinaaaa"

 Mardiyya ta kwala ihu iya karfinta bayan ta fahimci wace irin hira Mamanta ta dauko. Haka kawai ta matso jikin kofa da taji ana ambaton kwalliya. Sai gata tana zazzare idanu  da jin abin da Mama Nasima ke fada. Kunya ta kama ta sai dai babu muhallin biye mata. Idan bata dakatar da hirar nan ba to gaskiya bata san inda za ta tsaya ba. Ita shaida ce  kakarta Gwaggo Ladidi ma idan suna wata hirar da 'ya'yanta mata sai ka nemi gudu. Ido ne ya bude tun da jajayen sawu ga rashin ilimin kirki. Sai suyi ta tafka rashin kunyarsu a tunaninsu wayewa ce.

Tare da Mama Nasiman suka isa kitchen din, don yadda tayi karar dole mutum ya firgita. Shame-shame suka sameta a kasa. 

"Mardiyya lafiya? Me ya sami cikin naki?"

Mama Nasima ke tambayarta cikin tashin hankali. Ta dago kanta ta dora a cinya tana salati. Ita kuwa Mardiyya ta cigaba da murkususu tana nuna ciki.

"Mama ciwon cikina ne ya tashi."

Mama Nasima ta bita da kallon mamaki

"Dama kina da ciwon ciki ne? Ko menses kike."

Yadda Mardiyya ta kwabe fuska kamar tayi kuka ya kusa saka Munzali dariya. Daga bakin kofa ya tsaya saboda suna hada ido ya gane ciwon karya take yi. Ta bashi tausayi sosai gami da dariyar diramarsu ita da mahaifiyarta.

Juyo da fuskar Mardiyya tayi suna fuskantar juna hankalinta tamkar ya bar jikinta. Ira kenan 'yar, tsoka daya a miya.

"Mardiyya kalle ni nan. Na ce menses ne? Naga baki taba ciwon mara mai tsananin wannan ba."

 Gara ace al'ada sau dubu da a ce menses  saboda yadda ta tsani kalmar. Amma yanzu sau biyu tana jinta kuma a gaban mutumin da basu yiwa wani sanin kirki ba. Kai ta gyada don ta barta da tambayar. Sannan ta ce akwai maganin da take sha a dakinta dake can bangarensu. Mama Nasima ta mike a sukwane ta fice zuwa neman magani.

"Sai ki tashi tunda ta tafi" cewar Munzali yana dariya a hankali.

Mardiyya ta cukule fuska "dole kayi dariya tunda ka sani karya." Tana magana suna komawa falon "ka zo ka tafi don Allah kafin ta dawo."

"Korata kike yi?" Ya furta bayan ya mayar da fuskarsa kalar ban tausayi.

"Eh"

Zamansa ya yi yana danna waya "babu inda zani tunda ba ke ki ka gayyatoni ba."

A kujera mafi kusa dashi ta zauna idonta yana yawo tsakanin fuskarsa da kofa. Kuka take neman yi.

"Don Allah ka tafi. Wallahi bana jindadin abin da Mama take yi a gabanka. Da wuya ka dinga ganin mutumcinta."

"Mardiyya" 

Munzali ya kira sunanta na gaskiya cike da kulawar da bai san daga ina ya samota ba. Kallonsa kawai tayi ta dauke kai saboda jin nauyi a kowacce gabar jikinta.

"Kar ki aibata mahaifiyarki. Damu da iyayenmu babu wanda yake cikakken dan Adam wanda baya kuskure. Suna hakuri damu, muna hakuri dasu. A tsakanin wannan hakurin ake neman balance don a zauna lafiya."

Wani irin rauni ne ya ziyarceta. Tana son mahaifiyarta kuma tana kyamar halayyarta. Duk da haka bata taba jin a ranta wai za ta iya jin kunyar nunawa duniya tsatsonta ba. Abin da Allah Ya baka shi ne naka, dan Adam mai Hamdala shi ne zai kokarin rike tasa kyautar da daraja. 

"To kai ta yaya ka nemi balance din?"

"Yanzu nake neman samu albarkacin amini kuma dan uwa nagari Abbati. Da fari da rashin biyayya, rashin girmamawa da nesanta kaina da mahaifiyata na fara sai naga ba a dace ba. Rayuwar taki albarka yadda nake muradi."

Dokin jin yadda yake yi yanzu da tsoron dawowar Mama Nasima yasa ta cewa "yanzu fa? Me kake yi yanzu?"

"Tare zamu nemo Diamond girl. Daga yau sai mu zama abokan shawarar juna game da matan da ya kamata su fi kowa daraja a idanunmu."

Murmushi suka yiwa juna. Mardiyya ta kasa jurewa kallon da yake mata ta tashi da sauri ta shige inda yake tunanin hanyar daki ne. Wayar yaji kuma ya san Abbati ne sai bai kirata kamar yadda ya yi niyya ba. Labarin bakuwarsu ya bashi da yadda Farha tayi bayan Deluwa ta ce matarsa ce.

*

"Subhanallahi. Please kar ka damu. Dama dole ta sani. Zamu bata hakurin jinkirin da aka samu bata ji da wuri ba. Bari dai na fito muje. Amma ni wallahi ban san ina ne hanyar tashar Kawo ba. Ko Suhaib na kusa ka fada masa ya sake taimaka mana?"

Abbati ya girgiza kai kamar Munzali na gabansa. Kansa ya dauki chaji mai wuyar sauka. Zuwan Hanne ba tare da izininsa ba ko kadan bai yi masa ciwo kamar wayar da aka yi masa akan abin da tayi a tashar ba. Wane mai hankalin ne zai so ya amsa sunan mijin ballagaza? Aikin Hanne kenan! Yayi nasa kokarin a kanta tunda har makarantar yaki da jahilci ita ma ya kaita kamar yadda suka yi shi da Munzali. Bata koyo komai ba banda danna waya da yi masa bincike kamar wakiliyar EFCC. Bai manta silar aurensu ba shi yasa bai raba matsayinta da na takalmin kaza ba. Yana can duniyar tunani Munzali ya isko shi.

"Mutumina muje ko. Da kwatance ba za mu bata hanya ba in sha Allahu."

Mukullin Abbati ya mikawa Munzali ya zagaya daya barin zai shiga sai ga Sauda ta fito da sauri. Ba don Mami tayi magana a gaban su Baaba Mari ba da ba za ta zo ba. Ita bata yarda ba ta fara taya yayarta kishi ne akan matar Abbati.

"Uhmm dama Mami ta ce na tambayeku ko kun san tashar daga nan."

"Daga ko ina ma bamu sani ba." Munzali ya bata amsa.

"To ku jira"

Komawa tayi ta fadawa Mami Khadija amsarsu. 

"Farha idan motarku da mai kuyi gaba ke da Sauda sai su biyoku a baya." (Mami Khadija ko tana hauka ba za ta yarda ace ta turasu a mota daya alhalin bata sansu ba. Sannan kuma gasu maza. Yadda take kaffa kaffa da 'yan matanta)

Sauda ta tafi bangarensu inda suke ajiye mukullin tasu motar. Guda daya ce Alh. Tahir ya saya musu saboda uzurinsu musamman na makaranta. Farha kadai ya yarda ta tuka kafin su ma su gama secondary. 

A can ta hadu da Mama Nasima ta fito daga dakin Mardiyya duk ta hada zufa. 

"Yauwa Sauda zo don Allah ki tayani duba maganin Mardiyya. Gata can ba yadda take ciwon ciki ya murda mata. Nayi neman har na gaji" 

Kana ganinka ka san tana tare da damuwa. Idanunta sun yi zuru saboda firgici. 

"Wane irin magani ne?" Sauda ta tambayeta da mamaki.

"Ciwon ciki ne dai ta ce yana yawan tashi."

Sauda sai ta shiga suka dan bincika babu. Ita ta kawo shawarar su tafi asibiti. Ta dauki mukullin motar ta kaiwa Farha sannan ta fadawa Mami Khadija cewa su Mama Nasima za ta bi. Ta bata goyon baya suka fita tare domin ita ma ta duba Mardiyyan.

"Kuyi hakuri an tsayar daku. 'Yar uwarsu ce babu lafiya. Ga Farha nan zata kaiku har tashar."

Mami Khadija ta fada musu bayan sun fito. Ita da Sauda suka wuce bangaren Mama Nasima. Abbati ya dubi Munzali da mamakin baro mara lafiya. Sai da yaji ciwon karya ne ya dan yi murmushi. Ta kusa dasu Farha ta zo ta wuce ta nufi motarta. Ko kallon inda suke bata yi ba sai faduwar gabanta da ya tsananta da tazo giftawa ta gefensu. Munzali ne ya yi karfin halin kiran sunanta yadda Abbati yake fada da zolaya.

"Barka da rana Ya Farha."

Watsa masa wata muguwar hararar da ita kanta bata ma san ta iya ba tayi. Abbati yana lura da duk wani motsinta. Bakinta ta dan turo kamar za ta yi magana, maganar da alamu sun nuna a tsiwace za ta fito. Sai kuma kawai ta wuce zuciyarta na dokawa da sauri da sauri. 

Wani irin abu take ji game da Abbati da yafi karfin tunaninta. Ya kuma sanya jin yana da aure yi mata nauyi. Me yasa basu fada mata tun farko ba ta shirya zuciyarta? Allah Ya sani indai wannan abin da take ji shi ne so to kuwa ba kankani take yiwa Abbati ba. Gara ta kama kanta haka nan...karshenta ma matar ba daya bace. Ko yaransa nawa? Saurin girgiza kai tayi da ta fahimci inda tunaninta ya nausa bayan ta zauna a motar. Tayarwa tayi tayi ribas tana cin taya. A guje ta fice daga gidan ko tunanin na bayanta bata yi ba...

'Ina tunaninsa mana.'

' Idan na bace musu ai dole ya kirani.'

'Sai in rama nima.'

'Me za ki rama?'

'Da me za ki rama?'

Zantukan zuciyarta kenan lokacin da ta daidaita akan titi.

Tana zama a motar dama Abbati ya karbe mukullin daga hannun Munzali ya shiga mazaunin direba shi ma ya fizgi motar don kada ta bace masa.

Dariyar mugunta Munzali ya fashe da ita "Mutumina kana ruwa, a bulallen kwale-kwale, kusa da mayunwaciyar kadar da 'ya'yanta suka bata. Hodijan inji Fillo. Farha tayi fushi amma kuma naji dadi."

Abbati ya galla masa harara "ko baka fada ba na san kaji dadi mana. Ji wannan fara'a da kake yi kamar ka tsinci hakori."

Dariya ya bashi saboda kana ganinsa ka san yana tare da damuwa. Abu ne goma da ashirin, bai san ta ina zai fara ba.

"Dariya ma kake yi ko Munzali?"

"Wai kuka zaka yi ne duk ka bi ka bata rai?"

Kwafa Abbati ya yi yana dana sanin karbar tukin.  Banda tsoron kada Farha ta bace masa da tuni ya kaiwa Munzali duka. Wata kwafar ya sake Munzali ya ce,

"Wallahi in ka tabani sai nayi kararka wurin Farha. Na san wannan cije leben ba zai wuce lissafin yadda za ka taba lafiyata bane idan mun tsaya. Banda haka da tuni ka fahimci nasarar dake tattare da fushin Ya Farha" ya kare maganar da zolaya.

Cike da rashin yarda Abbati ya ce "Nasara?"

"Nasara mana. Mutumina me yake saurin batawa mata rai idan suna son namiji?"

"Zancen kishiya."

"To ana kishin abin da ba a so ne?"

Kyakkyawan murmushi ne ya bayyana akan fuskar Abbati a take. Me yasa bai yi wannan tunanin ba? Munzali ya yi ta tsokanarsa har suka yi parking a gefen Farha. 

Tun kafin motarsu ta tsaya take hango fuskokinsu suna dariya. Wani abu ya zo ya tokare mata wuya yaki sauka. Kishi ne wanda bata san daga ina yake tasowa ba. Gefe da gefe motocinsu suke. Sai ya zamana idan suka bude kofa ita da Abbati zasu gogi bayan motar juna. Yana sane ya matseta a wurin gashi daya barin ma akwai mota. 

"Ka matsa zan tafi." Ta furta lokacin da ta harare shi.

Murmushi ya yi mata. Murmushinsa mai kyau ya ce "Idan ki ka tafi b'ata zan yi a hanyar komawa." 

Har cikin ranta taji murmushin nan. Sai dai kishin ya ci galaba a kanta domin ya saka ta fadin abin da taji kunyar amsarsa

"Dariyarku ta kai ku gida."

Taji haushi ashe. Munzali kuwa me zai yi banda dariya.

Tana kallo Abbati ya harare shi kwatankwacin yadda tayi. Sadda kai tayi kasa don saura kiris ya saka ta dariya.

"Mugu, ka ce min inyi murna kishina take yi. Gashi ka sa na kuma bata mata rai. Ni wallahi da zuciya daya na damu da kai. Ko a mafarki ba zan baka gurguwar shawara ba."

Ba shiri Farha ta kawar da kanta gefe ta danne dariyarta.

"Ya Farha ki juyo don Allah."

Girgiza kai tayi don ba za ta iya kallonsa ba tare da tayi dariyar ba.

"Fita ka bata hakuri mana" cewar Abbati yana budewa Munzali kofa, duk hankalinsa ya tashi "harda wani cewa wanda ake so ake kishi."

Farha na jin abin da ya fada ta juyo da sauri suka hada ido. Bude nata tayi yadda ta saba yaji kamar ana fizgarsa cikin idanun. Kafin ya  farga ta lumshe nata tana murmushi.

Shi ma murmushin ya yi har zuciyarsa yana jin wata irin nutsuwa.

"Ya Farha ki tausaya min mana. Fushin nan na kishin ne ko na gaske?"

Munzali ta kalla yana tsaye tsakanin motocin biyu. Kallonsu yake suna burge shi. Abbatinsa ya sami mata in sha Allahu.

 "Ka ce masa ya bar ta a ciki?" Ta furta a hankali.

Sannu a hankali Abbati yaji kamar zuciyarsa ta kara girma saboda jindadi. 

"Za ki jiramu?" Ya tambayeta bayan ya fito.

"Zan jira."

Sai da suka yiwa juna murmushi sannan ya juya. Munzali ya dawo jikin tagarta ta daya barin.

"Farha.." ya kira sunanta a nutse.

Waigawa tayi har taji kunyar kila ya kula da kallon Abbati da ya shiga tashar da take yi.

"Don Allah ki so Abbati. Ban san ko kina da wasu samarin ba amma da wahala ki sami mai sonki kamar shi. Tunda ya ganki na daina gane kansa. Mutumin kirki ne. Idan zan fara fada miki karuwar da nayi da zama dashi sai mun bata lokaci a wurin nan."

"Dadin baki ya ce ka zauna yi min?" Ta tsokane shi.

Yadda tayi sosai ya sake burge shi.

"Kut...wallahi kun dace! Bakinsa baya mutuwa shi ma amma a zuci saukin kansa har ya kusa yi masa yawa. Sau nawa ina masa wayo bai gane ba.." ya ce yana dariya.

"Ai kuwa ka daina daga yau..."

"Dalili?"

"Zan tare masa."

Farinciki ya mamaye Munzali. Burinsa ya cika. Abbati ya sami Farha.

Hannu ya saka a kasan habarsa ya kalli gate din tashar da Farha  lokaci guda ya kada kai

"Wallahi kun dace. Sosai, sosai, sosai. Mungode Ya Farhan Abbati."

*

Nambar da aka kira shi Abbati yake nema zai tambayi inda Hanne take kamar an ce ya kalli hagunsa, ya hangota zaune akan benci. Hannunta tasa tana bubbuga kanta yadda ta kanyi a gida idan amosaninta ya dameta da kaikayi. Yana bata kudin zuwa salon amma don  bakin hali, kamar wadda take cikin rashi sai ta soke abinta. Shampoo ma idan ya siyo ba ya sanin inda yake tafiya. Kan dai kullum dankare da amosani. Makotansu inda take zuwa kitso, tayi fada da matar duk akan tayi mata maganar neman maganin amosani. Ga gashin  himili guda da tsaho da cika amma gyara sai taga dama. Da ya gaji da magana ne ya yi mata rantsuwar idan ta sake yin susa a gabansa sai ya aske shi. Shi ne ta koma bubbugawa har ta saba. 

Mayafinta yana kafada. Daurinta bai rufe tsofaffin jelunan gashinta ba. A kusa da ita namiji ne yake cin abinci daga shi sai gajeren wando. Rabin cinyarsa ma a waje yake daf da jikinta. Gashi da cibiri-cibirin gashin kai mara kyawun gani. Sauran mutum biyun dake daga barin duka mata ne amma suna cin abinci ana buga shewa. 

Gabansa ne ya fadi. Zuciyarsa ta tsinke har yaji kamar ya karasa ya dauketa da mari. Matsalolin Hanne suna da yawa. Ba zai taba yarda wai tashi a kauye da rashin wayewa ne suke damunta ba. Ya yi mata duk abin da ya dace domin ta gyara rayuwarta a matsayinta na mace. Da 'Yashshafa ce ta sami rabi-rabin abin da ta samu ya tabbata sai an ga canji. Duk da haka a yau dai abu daya ne ya tsaya masa a rai. Kazamar rayuwarsa ce ta gifta ta gaban kwakwalwa da zuciyarsa. Da sauri ya ja istigfari yana fesar da numfashi. Matsanancin tsoro ya mamaye zuciyarsa a lokacin da ya tuna cewa ba don rashin lafiyar da ya yi ba kila da yanzu ya koma inda yake son bari. Da bai je ba sai Allah Ya musanya masa da samun mallakar zuciyar abar sonsa. Wani abu da bai hango faruwarsa nan kusa ba in ma yana da rabo.

Hango shi Hanne tayi ya nufo inda take ta tashi da sauri. Jikinta har rawa yake saboda tsabar masifar dake cin ranta. Tsayuwa tayi a gabansa ta sanya hannuwanta a kugu tana girgiza.

" Ina 'Yashshafan take? Hmmm, wallahi kada ma ta gwadani don ba mutumci ne gareni ba."

Abbati kam sai da ya daure zuciyarsa sosai ya iya cewa "su waye suke binki bashi a nan?"

Shekeke ta kalle shi a zuwan ya ma raina mata wayo

"Auuuu, wai nan bagarar dani zaka yi don na barta? To Yasin uban kuturu ma ya yi kadan. Kowa yaci tuwo da ni miya ya sha wallahi tallahi"

Mutane har sun soma kallonsu ya jinjina kai cikin son ya hadiye fushinsa.

"Nine kuturun kenan, mahaifina kuma bai isa ba?"

Fahimtar katobararta tayi sai ta kama bakinta ta tsuke. Mutumin da ya kira shi a waya ya taso da ya ga ta tsaya dashi. Kudinsa ya fada da na mai abinci duka Abbati ya basu sannan suka kamo hanyar fita daga tashar.

Munzali da Farha suna can suna hira kamar sun saba. Dama ya fi Abbati saurin jan mutane. A haka ya gane Farha ma ba baya ba. She is very friendly ga iya magana.

"Yanzu nan gaba kuma idan ya hadu da wata, haka za ka tsaya kana wasa shi a gabanta ko?"

"Ba fa zan gaji da cewa kun dace ba. Wato nan bugun cikina za ki yi ki ji ko akwai wata. Abbati ake yiwa wannan wayon ba ni ba."

"Shi ma din ai ka gama yi masa wayon daga yau."

"Na yarda fa. Amma ki kwantar da hankalinki. Daga ke babu kari."

Mahaifinta ta tuno taji kunci na neman rufe farincikinta. Karin aure ba shi bane matsalarta. Munzali da ya kula da fuskarta sai ya ce,

"Matarsa ma bata da matsala, in sha Allahu zaku zauna lafiya."

Tunda yake bai taba jin Abbati ya zagi Hanne ba shi ma ba zai fara ba a bayan idonsa. Yana dai kawo masa korafi idan abu ya ishe shi amma iyakarta kenan.

Ita ta fara hango su saboda tana fuskantar gate din tashar. Gabanta faduwa ya yi taji ta karaya. Yau dai bata shirya ganin matarsa ba. Kuma bata ga dacewar su hadu a tasha ba. Munzali da ya bada baya kuwa sai hira yake mata yana jingine da tasu motar.

"Zan yi gaba kafin su karaso in jira ku a can" ta nuna titin da yake kallonsu wanda shi zasu bi su koma.

"Ba za ki jira ku gaisa ba?"

"Idan munje gida sai mu gaisa." Ta amsa a hankali. So take kawai ta bar wurin kafin su iso.

Abbati yana tunanin da kalmar da zai gabatar dasu da juna kawai ya ga motarta tayi ribas kuma ko ta juya ta kallesu. Numfashi ya sauke ya mikawa Munzali mukulli. Shi ma bai tambaye shi dalili ba saboda yana iya ganin damuwa da bacin rai shimfide a fuskarsa.

"Ka kora su 'Yashshafan ne?" Hanne ta tambayi Abbati da dan hope dinta.

" 'Yashshafa zan kora ko su 'Yashshafa? Ita mutum daya ce. Su kuma yana nufin harda surukarki wadda ta tsuguna ta haifeni."

Gefe ta muskuta saboda kunyar da ta sake ji sai tayi shiru. Lokaci lokaci take yin tsaki ko tayi kwafa cikin bacin rai. Mai rabata da 'Yashshafa yau sai ya shirya. 

Da shirun ya gagara tana gudun zuciyarta kar ta fashe ita daya sai ta soma surutai

"Wai ni za a yiwa bariki? Hmmm. Har tayi girman sanin kissa? Yarinyar da a gabana ta fara kirgar dangi..."

Fadan da baya son yi ya hau ta dashi. Don wata tsawa da ya yi mata sai da ta kusa sakin fitsari a zaune. 

"Hanne!!!" Ya kira sunanta da karfi da kuma alamun gargadi. Ko kula da yadda take zazzaro idanu bai yi ba ya cigaba da yi mata masifa

"Wallahi zan fasa miki baki kuma na mayar dake tashar ki koma Kano. Kin sha burkutu ne da za ki shigo mota kina yi min wannan haukan? Ya dace kiyi magana irin wannan a gaban Munzali?"

Girgiza kai tayi da sauri.

"Bude baki za ki kiyi min magana. Nace ya dace?"

"Bai dace ba" Hanne ta bashi amsa baki na rawa. Bata zata zai tanka ba tunda ta saba debo shirmen haukanta tana yi baya kulawa. 

Duk abin da suke yi Munzali bai tanka ba. In da akwai wurin da suka shatawa juna layi duk da basu furta da baki ba to zamantakewarsu da matansu ce. Suna kaiwa juna korafi da neman shawara. Amma babu zaman zubarwa matan da mutumci. Ko babu komai dukkaninsu 'yan uwansu na jini suka aura. Yanzu ma parking ya yi ya fita daga motar. Farha bata kula sun daina binta ba don tunda ta ga ba Abbati ke tukin ba ta daina kallon motar ta madubi.

"Yanzu me nayi da har za ka ci mutumcina a gaban Munzali? Saboda Allah a dakeni a hanani kuka?"

"Ni ne ma na zubar miki da mutumcin Hanne? Yau ko ciki daya muka fito da Munzali ya dace ki dinga zancen kirgar nono a gabansa?"

"Kirgar dangi na ce."

"Kar kisa in zageki Hanne. Ko kirgar kindirmo ne ai ya san me kike nufi. Wannan shirmen ne ya kawoki dama ba duba mijinki ba?"

"Sannu ya jikin?" Ta ce a sakarce.

Madadin ya amsa sai ya ce "tsabar kishinki na banza ya saka ki fitowa ko kaya babu? Da ba yau zamu koma ba haka za ki zauna?"

Gefen kafafunta ta hau lalube tana cewa "Da kayana. Na taho da kaya." Sai ta dafe kai "washhh, Yasin suna shagon mai shinkafar nan."

Yi mata magana ma bata lokaci ne. Fada ko duka asarar energy. Fita kawai ya yi ya fadawa Munzali ta baro kayanta. 

"Ku wuce can zan koma tashar na dauko. Tafiyar tamu kamar da wuya dai a yau. Bana son fitar yamma bare ta dare."

"Ba ayi haka ba."

Munzali ya ce da Abbati. A dalilin Hanne tayi tafiya ya dace ya kaita ta dan huta kafin su kuma daukar hanya. Sannan suna bukatar yin magana a junanau. Wanda ya kira Abbati akan bashin da Hanne ta ci suka sake kira aka kwatanta masa jakar. Suka yi masa alkawarin dubu biyar idan babu abin da ya salwanta ciki sannan suka rabu. Munzali ya koma tashar, Abbati ya wuce gidan Alh. Tahir da Hanne. Su biyun sun gane hanyar a bi daya tak.

***

Fafur Mardiyya taki zuwa asibiti saboda ciwon karya ne. Ta dai nuna taji sauki. Sai da Mami Khadija ta fita daga dakin sannan Mardiyya ta yiwa Sauda bayanin abin da ya faru. 

Dundu ta yi mata a baya "Amma dai baki kyauta ba, baki ga yadda hankalin Mama ya tashi ba."

"Haka shi ma ya ce."

Da shakiyanci Sauda ta ce "Shi? Har kin fara ce masa shi? Lallai Abba ya fara tari auta ta isa aure."

"Ba fa haka bane. Kinga babba ne. Bai dace na kira sunansa kai tsaye ba." Mardiyya ta ce da nufin kare kanta.

"Hakkun. Ladabi da biyayya akwai dadi."

Shan kunu tayi don tsokanar Sauda bata karewa. Idan ta saka mutum a gaba sai ya kusa kuka.

 "Bana so...abokan shawara kawai ya ce mu zama kar ma ki fassara."

"Hakka!" Ta ce bayan ta tashi tsaye tana dariya "su abota manya."

Tsokanar da take gudu Sauda ta sami kofar yi har sai da ta nuna kamar ranta bai baci ba. Sannan ne Saudan ta turawa Farha text wadda a lokacin suka isa tashar ta fada mata Mardiyya kalau take. Sauran bayani sai ta dawo.

*

Lilu ne ya tuko motar Suhaib, shi kuma ta Abbati wadda take asibiti suka dawo gidan tare. Wurin parking suka nufa kowa ya daidaita motar da yake ciki bisa tsari. 

Kafin shigowarsu Baaba Mari ta dinga jin kamar suna takurawa masu gidan. Sun zauna jiran su Abbati batare da sanin ko masu gidan suna da uzuri ba. Dadin dad'awa ga an ce 'yar gidan babu lafiya. Babu alamun canjin fuska ko kadan a tattare da matar gidan amma da yake bata saba ba sai take jinta a takure. Ga Deluwa da 'Yashshafa sai kai hannu suke cikin tray din snacks suna dauki daidai.

"Kiyi hakuri mun zo mun dora miki dawainiya."

Mami Khadija ta sake fadada fara'arta

"Me ya kawo wannan magana? Ni wallahi baki ji yadda nayi farincikin zuwanku ba. A haka fa ake kulla zumunci kiga har 'ya'ya."

Baaba Mari sai dariya "kayya Hajiya. Mu fa 'yan kauye ne. 'Yan birni suna zuwa kauye?"

"Har kinsa naji babu dadi. Muma ai zama ne ya kawo mu nan amma silar kakaninmu kauyen ne. Mu 'yan Soba ne kuma har yanzu muna ziyartar dangi a can. Garinmu a karkashin Kaduna yake."

Uwar azarbabi Hajiya Deluwa mai hangen surukuta za ta hadata da Mami tayi saurin shiga hirar.

"Mu kuma daga Kirikasamma muke. Amma ita Mari aure ne ya kawota. Ita 'yar Maigatari ce."

Baaba Mari bata gwasaleta ba. Hirar sai ta tafi su uku. Deluwa ta rasa inda za ta saka kanta don murna. Da mace mai aji irin Mami Khadija take hira. Takaicinta ma na rashin bude kwanukan abincin da Baaba Mari bata bada fuskar yi ba ya yi sauki. Sai kayan fulawa suke ta gabza. 

Mami Khadija ce ta sake komawa bangaren Mama Nasima tunda bata san ciwon karya bane. Ta damu da Mardiyya kamar yadda ta damu da nata 'ya'yan. Da ta dawo Baaba Mari ta ce ta kaisu su gaishe da marar lafiyar. Mami Khadija kuwa taji dadin kyawun tunanin Baaba Mari. Su biyu suka bi ta. 'Yashshafa anyi gamo da samosa ta kasa hakura ta bisu. Tun dazu Deluwa take yi mata inkiya da hannu akan ta barshi haka don ita ma ta ci amma taki. Sai da suka fita taji falon ya yi tsit sai karar AC. Ita kadai ta firgita kanta da muggab tunani.

"Wannan shuuuuuu haka kamar wucewar fatalwa?" ta ce da rawar baki. 

Guntuwar samosar hannunta ta ajiye ta tashi a hankali ta sulale waje. Da baya da baya take tafiya tana kiran Deluwa a tsorace.

*

Kai tsaye Lilu ya danno kai bangaren Mami Khadija sai ganin yarinya ya yi a gabansa a bakin kofar shiga. 

Gewayen fuskarta da dan karan hancin nan sun yi fari saboda hoda da foundation. Bakin da ya ci samosa kuma maiko ya zagaye shi. Idan ka kalleta dole kayi dariya ko baka so. Mami Khadija kanta girma ne kawai da sanin mutumcin bako ya hanata darawa. Sauda tayi a fakaice. 

Idanunta ta zaro tana kalle-kalle a farfajiyar gidan ko za ta hango mahaifiyarta.

Lilu sai ya sauka daga matattakalar ya jira Suhaib ya karaso. Hab'a ya rike ya ce da yayansa,

"Ya Suhaib, yaushe watan Ramadan ya tsaya har goman farko ta wuce ban sani ba?"

"Ban gane ba."

"Kaga karfin hali" ya nuna 'Yashshafa "masu Iya duba-duba na gani a kofar Mami. Yanzu ashe har cikin falo suke shiga in sun zo. Shi ma ya hau next level kenan." 

"Kai fa ka fiye shiririta. Gabadaya ban fahimci kalma daya cikin zantukanka ba."

Hannu ya mika masa yana dariyar da ta bawa 'Yashshafa haushi.

 "Bani canji ko dari biyu ce in sallameta tukunna."

Sai lokacin Suhaib ya karasa hawa matattakalar ya kalleta. Duka ya kaiwa Lilu ya goce da sauri.

"Kanwar Abbati ce fa."

Da ya soma dariya sai da ya durkushe a wajen

"Wannan din? Kalleta da kyau Ya Suhaib 'yan Iya duba-duba ne."

Kyale shi Suhaib ya yi ya dubeta duk tayi wuru-wuri kamar wadda ta yiwa Sarki karya. Rangwadar nan ma babu alamunta. Dole Lilu ya cr tashe tazo. Kalmar ce ta bace masa yake ta cewa Iya duba-duba.

"Me ya fito dake?"

"Innata. Inna Deluwa nake nema."

Lilu ya sake kwashewa da dariya "kana ji fa Imna Deluwa take nema sannan ka ce ba ..."

"Ya isheka Lilu" Suhaib ya ce rai a bace. 'Yashshafa ya tambaya inda suka je har aka barta ita kadai.

"Wai wata ce bata da lafiya shi ne suka tafi da matar gidan nan" ta nuna bangaren Mami "cikin kuma sai nake jin kamar fatalwa tana shawagi. Sai shuu, shuu ake yi."

Shi ma mai fadan dariyar sai gashi yana yi harda kyakyatawa. Cikin sa'a kuwa sai ga su Mami sun fito. 'Yashshafa tana hangosu ta sauka da sauri. Gayun ya dawo da karfinsa tunda yanzu dai ta san ba gidan yan kan kai bane yadda ta soma hasashe.

"Mooomi. Moomii"

Hanjin cikin Deluwa a take ya bada wani irin sauti mai karfi. Tsinuwa ta shiga yarfawa aljanun 'Yashshafa wanda ta kwaso a makatantar kwana. Kunya kamar ta nutse. Sai kuma dole ta nema mata sauki domin indai sune suna wahalar da ita. Wani zubin sai tayi wata guda a gida ana tsakar zangon karatu.

"Me ki ka ce Shafa'a?" Ta riko hannayenta tana jin kamar ta fashe da kuka. Yanzu idan Sha'aib ya gujeta dole sai dai ta komawa Abbati.

'Yashshafa tayi murmushi a zatonta sunan ne ya burge Deluwa.

"Moomi."

Kowa yana ji ta ce ''oh ni 'yasu. Makaranki su rasa wurin tashi sai nan?"

"Makarai? Aljanu ne da ita?" Cewar Mami Khadija tana dan matsowa da taussyawa.

Lilu kuwa bayan Suhaib ya koma ya labe a firgice har yana tuntube. Cartoon ma baya kallon mai dodanni saboda kafirin tsoro bare kuma a ce gashi kusa da mai aljanu.

"A makarantar kwana ta kwaso su. Da alama yau bafillatani ne ya tashi kenan." Cewar Deluwa tana marairaicewa "Karshenta shanunsa ne suka bata ya fito nema. Banda haka me zai kai budurwa kiran wata Moomi ana zaune kalau?"

Lilu na jin tsoro amma bai hana shi dariya ba. Suhaib ya figi hannunsa saboda kallon da Mami Khadija tayi musu.

'Yashshafa tana son yiwa Deluwa bayani amma kuma Mami Khadija tana gefensu sai sannu take yi mata. Cikin falon suka koma Baaba Mari ta dinga girgiza kai. Tana ji tamkar ta janyo su Abbati su zo su bar gidan nan. Duk wani abu da zasu yi takama dashi na kare mutumci Deluwa ta zubar dashi. Bata ganin laifin 'Yashshafa domin kuwa yarinya ce mai bin maganar uwa sau da kafa. Duk abin da take yi bai wuce dorar da tarbiyar mahaifiyarta ba.

***

Manyan mata ne a zazzaune suna hira ana ciye ciye da shan lemuka. Manyan mata a matsayin arziki domin ba dukkansu bane masu shekaru. Babu 'yar kass da talatin dai cikinsu. Suturunsu da duk wani abu da yake jikinsu ya isa shaidar cewa suna ganiyar jin dadin rayuwa. Su tara ne kuma kowacce cikin lemon gabanta anyi masa hadi da kwaya daidai ra'ayinta. Wasu har sun fara tambele suna magana irin ta gogaggun 'yan duniya. 

Wata hamshakiya da ta gama tumsewa ce ta mike tana wata irin rawa ta tsantsar rashin kamun kai. Suka tashi suna ihu aka soma tayata da liki.

"Ku barni in warwasa kawayena. Jiya na hadu da namijin da ya amsa sunansa ba irin dan rakiyar da nake aure ba..." 

"Yeeeeyyyy"

Suka hau shewa ana dariya. Ta cigaba da cewa,

"Saurayin kanwata ne amma ina ganinsa na san dan harka ne. Bugu daya ya kawo min kansa hotel jiya."

Wata shewar ta cika falon da suke. Matar gidan wadda tayi musu masauki ta doki cinyar Jiddo tana dariya.

"Jiddo ta Alhaji Tahir bamu labarin naki mutumin. Ya ku ka kare da makaniken nan na Kano?"

Jiddo bata son a ce ta gaza. Ba yau suka fara harkokinsu ba. Yanzu dai duk sun chanja samari ne. Ta fada musu haduwarta da Danladi amma shiru bata labarta musu yadda aka kare ba.

"Sai zama na gaba za ku ji bayani."

"Amma dai ya turo miki hotuna bayan kin tura naki ko?"

Karya ta gillo musu mai jirwaye da gaskiya "ai tun bayan ganin hoton shegiyar nan a wayar Alhaji nake kaffa kaffa da wayata. Ya turo" sai ihu har sun fara matsowa ganin gulma ta kara da cewa  "ina gani na goge."

Mata ne wadda kowacce take dauke da tabo ko bacin ran namiji. A nasu jahilcin da bacewar basirar ne suke tunanin wannan rayuwar ce za ta wanke musu zukata. 

Neman matan Alh Tahir bai wani dami Jiddo ba. Amma rashin haihuwa ya mata karan tsaye. Tun tana nema har ta saduda. Duk tarin arzikinsa ba za ta tsira da komai ba sai tumunin takaba in ya mutu...a zatonta!

BABIN ƘARSHE.

***

Buba da Habi sun shigo gidan sun tarar da Deluwa cikin tashin hankali da fargabar abin da ya sami 'Yashshafa. Sai fada take tana nanatawa lalura ce kuma babu wanda yafi karfin ta kama shi. Talaka da maikudi. Dan kauye da dan birni babu inda ba a aljanu. Su gidan wani abokin Buba suka je. Mutumin da kansa ya zo ya tafi dasu tun kafin fitarsu Abbati. Habi tana jin abin da ya faru ta yi 'yar dariya. Kafadar 'Yashshafa ta dafa ta ce,

"Gwaggo Deluwa dake take fa. 'Yashshafa ko ba Momi kike nufi ba na 'yan gayu?"

'Yashshafa dai kamar ta nutse a kasa. Idanuwa duka a kanta. Dadinta daya ma wannan mai dariyar da yayansa basu biyosu ba. Mami Khadija ma dariyar tayi ta tashi ta shiga ciki za ta hado musu 'yar tsaraba, musamman ma dai 'yar budurwar nan mai abin dariya. Deluwa na ganin ta rufe kofar koriďo din da zai sada ta da dakinta ta kaiwa 'Yashshafa duka a baya rai duk a bace.

"Yanzu ke Momi din ne baki iya fada ba ki ka hau kukan saniya? Ca nake 'yar gidan Bibalo ba momi suke ce mata. Kawai sai mooo, mooo ake ji kamar saniya ta tsinke daga turkenta. Mtseww"

Buba da Habi suka bushe da dariya. Sallamar Farha suka ji Baaba Mari ta soma hamdala. Tafiya zasu yi yanzu yanzu in Allah Ya yarda. Bata bukatar Hanne ta zo ta bar nata abin fadin kamar na Deluwa da 'Yashshafa.

Kafin ta shigo tun a waje Lilu ya tareta ya bata labarin gamonsa da 'yar tashe. Dariya taso yi aka kuma bude gate Abbati ya shigo. Zuciyarta tayi wani irin dokawa mai wuyar fassara. Abin sai ya bata mamaki tunda a hanya ta san Munzali ke jan motar. Bata ga alamun Munzalin ba sai mace. Shi ne ta shige bangaren Mami da sauri don ma kada su hadu. 

Ya kula da irin saurin da take yi wanda yake da nasaba da gudun haduwa da Hanne. Da gaskiyar Munzali dai da ya ce masa kishinsa take. 

"Wai shiga ka ke so nayi na kirasu? To wane bangaren zan je?"

Hanne ta katse masa tunani da ta bude kofa za ta fita.

"Don Allah Hanne ki kama kanki. Kin san abubuwan da bana so. Kar ki gwada musu a gidan nan. Godiya kawai muka zo yi musu na kyautatar da suka yi mana."

Ya san halinta. Ko babu komai tsakaninsa da Farha ba zai so ta shiga tayi abin da zai zubar mata da kima a idonsu ba. Idan Farha rabonsa ce zai so ta shigo gidansa tana ganin mutumcin wadda ta tarar kuma kanwa gareshi.

"Naji" ta amsa da kunkuni.

Abbati dakatawa ya yi aka yi musu izinin shiga bayan ya yi sallama. Yana saka kafarsa Farha na shigewa wata kofa da yake tunanin kitchen ne. Murmushi kawai ya yi sannan aka gabatar da Hanne ga Mami. Anyi sa a Mami Khadija tayi mata kwarjini shi yasa ta gaisheta a mutumce.  

 Da kyar Mami Khadija ta samu suka ci abincin don sun matsu su tafi Kano a ranar. Basu dade suna jiran Munzali ba ya iso. Wurin Mardiyya ya fara zuwa suka yi sallama. Mama Nasima tana son tambayarsa alakarsa da abokan tafiyarsa da Mami Khadija amma yau ba hali. Ciwon karyar Mardiyya duk ya tsaya mata a rai.

Da zasu bar gidan Abbati ya so Farha ta fito ko yaya ya sake ganin fuskarta amma taki. Tsoron ganin matarsa take yi. A yadda ta ganshi hadadde dan gayu da wuya ace matarsa ba haka take ba. Idan kuwa haka ne kila sai ta raina kanta. Karshenta kuma tafiyar da bata taba irinta da wani d'a namiji ba ta sami tangarda. Gara dai kada ta kai kanta kallon abin da zai iya tada mata hankali.

***

Fitar su Hasiya ba dadewa Ale Gambo ya dawo. Salima na durkushe bakin murhu tana faman hura wutar itace cike da tashin hankali saboda daren da girkin ya yi. Gashi itacen danyene, yaki kamawa sai hayaki yake ta fitarwa. Daga bakin rariyarsu 'yan matanta ne suke wanke wanke. 

Takunsa dif-dif tamkar wani doki mai ji da karfi ya shigo tsakar gidan. Sannu da zuwan da yaran suke yi masa ma bai ji ba sai kira yake kwalawa Salima. A razane ta fito domin da wuya suke wanyewa lafiya idan ya shigo a wannan yanayin. Cikin tsananin fushi da mamakin rainin da ya soma shiga tsakaninsu ya nuna ta da dan allinsa. Har wani haki yake ga feshin yawun da ya kan yi in yana magana cikin fushi.

"Hasiya na gani ta fita."

"Wani abin ne ya sameta?" Salima ta tambaye shi da firgici. 

"Nawa ta baki?"

Maganar ta doketa sosai ba kuma don yau aka fara ba. Mijin aurenta ne, uban 'ya'yanta, wanda bai taba sanin darajarta ba yake yi mata wannan tambayar. Duk inda mutumci yake sun dade da yin hannun riga da Ale Gambo. Maganganunsu dasu Hasiya na dazu suka dawo mata. Tabbas zancen Ayaah gaskiya ne, babu wanda zai iya k'watar mata 'yanci a wannan yanayi sai ita da kanta. Tana jin tsoronsa har cikin kasusuwanta domin dukanta yake kamar ya sami gardi daidai dashi. Amma haka ta daure ta yatsina fuska tana magana cikin bacin rai ita ma.

"Ajiya ka bata ko bashi?"

Hagu da damansa ya waiga babu kowa sai yaransu suna kallonsa. Ya dawo da idonsa kanta tare da nuna kirjinsa.

"Wai dani kike Salima?"

Haka kawai taji kwarin gwiwa yana ciccibata. Daurin zaninta da yake neman kwancewa ta gyara tana cewa,

"Idan akwai wani Gambon a gidan nan bayan kai to dashi nake."

Jikinsa sai ya hau tsuma kamar mazari. A zatonsa ko hauka take bata isa ta maida masa magana haka ba. Daga shi har ita sun ji karar kwanukan wanke wanken domin a tsorace yaran suka mike. Sun tabbata sai ya dakar musu uwa. Hularsa ya cire ya yar a gefe. Kodaddiyar babbar rigarsa tabi bayanta.

"Baba kayi hakuri" 

Ko kallonsu bai yi ba ya dubeta yana jinjina kai. A firgice take sosai amma tayi alkawarin daukar mataki.

"Dama ina da labarin Hasiya" ya ce yana kumfar baka "ance tafi kowa rashin kunya a cikinku. Wato zuwa tayi ta kitsa miki gaibu tace kiyi min rashin kunya ko? Tunda baki da hankali har ki ka karbi shawararta za ki ga abin da zai biyo baya. Wallahi Salima daga yau ko daga ido ki kalleni kin daina.."

"Idan ka isa ka kasheni kawai ka huta." Ta bashi amsa da kuka.

"Mama kiyi shiru don Allah" cewar autarta.

Ita da yaran babu wanda ya kula da lokacin da ya hanyo igiyar gugar rijiya. Murdeta kawai ya yi ya kama daidai inda zai masa dadin riko ya shiga lafta mata. 

Salima taki yin ihu kamar yadda ta saba. Tsayuwa tayi kyam dukan yana sauka a jikinta amma zuciyarta ke karbar zafinsa.

Shi kuma gogan rashin jin magiyarta ya sake tunzura shi. Hannu ya daga ya kai mata dukan da yafi kama da naushi a gefen fuska. A lokaci ne kuma ta aiwatar da shawarar Ayaah.  Tafiya tayi luuu ta zube a kasa. Yaran suka yo kanta suna kuka. Ale Gambo ya soma masifa yana jiran ta tashi yaji shiru. 

"Ke Salima. Salima? Tashi mana" ya ce jikinsa na yin sanyi. Igiyar ya saki ya dan ja baya.

Babbar 'yar tasu mai shekaru sha uku Ihsan  tana ganin ta fadi ta ruga makota a guje tana kuka. Duk da haka Ayaah ta ce suyi amma a tsorace take ko suman gaske Ummanta tayi. Kuka take tana kururuwa kamar yadda Ayaah ta fada mata a dan tsukin lungunsu.

"Wayyo Allah. Baba ya kashe mana Umma"

Hankalin Ale Gambo ya tashi sosai da yaji me take cewa. Girgiza Salima ya shiga yi yana faman kiranta kamar mahaukaci. Durkushe a wurin makotan da suka fara shigowa suka same shi.

"Haka kawai naga ta fadi nima." Ya dubi yaransa a darare "ai ban mata komai ba ko?"

Basu amsa masa ba sai ihun da suka cigaba da yi.

"Baba ya kashe Ummanmu da duka."

Salati kawai ake ji sai matan da suke neman taimaka wa Salima. 

Shi kuma Ale Gambo sai huci yake da surutai mara sa kan gado. Duk wanda ya gan shi a wannan lokacin ya san ya shiga rudani, amma yana kokarin boyewa don kada ya tonawa kansa asiri. Hannuwa yake ta dagawa kamar mai shirin tashi sama.

"Ni ban mata komai ba! Daga maganar fatar baki sai mutum ya suma? Salima ki ji tsoron Allah ki mike. Wai me nayi miki?"

Ba a dauki lokaci ba ta dan farfado musu amma taki ta sha ko da ruwa ne ga kuma baki duk sai fitar da jini yake. Gefen fuskar nan inda ya daka ya kumburo suntum kamar alkubus. Kan a ce me gida ya kacame da 'yan jaje cikin daren, daman makotan ta da dama suna da masaniyar ba yau ya fara bugun ta ba.

Wani dan tsoho da yake yawan zama nan gindin bishiyar kofar gidan nasu ne yace to ya zama tilas su nemo iyayenta a sanar dasu kafin ya kashe musu 'ya wataran sai dai a kai musu gawa.  

Kowa ya yi na'am da zancen. Shi ya saka wasu magidanta biyu tare da Ihsan suka hau adaidata zasu je a fada wa iyayenta halin da ake ciki.  Ale Gambo yana neman yi musu taurin kai domin ya gudu samarin layin suka kama shi. An tsayar da magana cewa da an dawo da iyayenta zasu wuce dashi ofishin 'yan sanda.

***

Idanu ta runtse tana mai jin haushin kanta. Shigowar Innayo ta bakwai kenan dakin amma ta kasa motsa baki tayi mata tambayar dake cin ranta. Dangin Babansu da makota da dama sun zo mata barka. Amma yadda babu kowa daga gidan mijinta haka nan babu daga dangin Innayo. Hatta na cikin Kanon babu wadda ta zo. Abin ya yi mata ciwo. Indai ba su ma din sun tsaneta ba me zai hanasu zuwa? Ga yaranta da take masifar kewa kamar tayi hauka.

Sallamar Uwani ta jiyo tayi saurin share kwallarta.  Sai dai tuni Uwanin ta gani lokacin da ta bankado labulen dakin. 

"Kuka Zara? Naga uban kayan abinci su akarambana (Hasiya) suna gyarawa wai na suna. Ba dai rigima ku ka yi da Alh. Unais ba?"

Bangare daya na fatan haka ne ko don tayi mata dariya. Ta jima tana fada mata kudin miji ba a tinkaho dashi. Burgewa shi ne ki tashi ki nemi na kanki. Daya bangaren kuma mai sauran imani yana fatan ba haka bane. Shi ma kuma domin kada 'yan bani-bani su kara yi mata yawa idan Zaran ta durkushe ita ma.

"Bama waya ma" ta amsa mata muryarta tana karyewa "sai dai matsalarsa bata gabana. Na san yadda zan yi na rama duk abubuwan da suka yi min shi da Haj. Fatakwal."

"To meye kike hawaye?"

*

A waje Maimuna, Hasiya, da Murja da Ummita wadanda daga gida suka wuto nan din kai tsaye ke ta aikin kayan miya da nama. Yaran Maimuna duka maza ne. Biyu cikinsu, manyan sune masu yayyanka nama. Hira suke yi cike da nishadi Ayaah sai ta dinga jin kanta kamar bare. Gefe ta koma tana daddanna waya amma ko kadan abin baya burgeta. So take ayi da ita amma bata san kan hirar ba. Zantuka ne da dukkansu suka san wani abu a kai. 

Hasiya tana ta lura da ita. Yanzu kam tana sane ta ki sakota cikin hirar saboda ta kara gaskata maganar Salima. Ta kuma samu abin da take so. Ayaah ta bata rai sai wani karkada kafa take wanda ta san da wata cikin yayyenta za ta yi mata magana karshenta a kare da rigima.

"Ayaah."

Kamar jira take ta amsa kiran Antinsu Maimuna da sauri.

"Na'am"

"Jeki ki karbo jaririyar nan wurin Zara na goya miki ita. Kin dai iya goyo ko?"

Yanzu ma da saurinta ta gyada kai "na iya"

"Dan wa ki ka taba goyawa?"

"Aji tsoron Allah dai banda karya"

Cewar Ummita da Murja suna mamakin yadda ma ta amsa mata a ladabce. A zatonsu gefen da ta kebe kanta tana danna waya duk cikin rashin kunyarta ne.

"Ku kuma don baku taba gani ba sai ku yanke mata hukunci da rashin iyawa?"

Mamaki ya kara kamasu. Anti Hasiya ce fa ta kare mata! Anya yau lafiya kuwa? Kara musu mamakin tayi ta hanyar kallon Antin tasu suka yiwa juna murmushi sannan ta kallesu ta murguda baki. Da sauri ta ta juya ganin Anti Hasiyan ta bude baki. Bata so tayi mata fada yau. Kullum ita ce mai laifi idan abu ya hada da yayunta. Yau dai ita aka tarewa. Duniya tayi mata dadi.

*

Innayo ta fito daga bandaki ta jiyo muryar Uwani da Zara a cikin daki. Bata ji shigowar Uwanin ba ta shiga wanka bayan ta gama hadin sabulun salo na jaririyar da take nuna bata damu da ita ba. Hannun kofar ta kama za ta bude ta ji zancen da suke yi wanda ya sake tsinka mata zuciya game da sha'anin 'ya'ya.

"Yo don dangin Innayo basu zo miki barka ba sai ki hau kuka? To ko dai kin ji wata magana ne?" Uwani ta furta da bacin ran ashe duk kukan Zaran ma mara dalili ne a ganinta.

"A cikin gidan fa nake amma ko mutum daya ban ji ta kira ta fada musu haihuwar ba. Ai dole abin ya yi min ciwo. Kuma ita ma bata taba daukan yarinyar nan duk kukan da za ta yi."

"Kinga Zara bana son munafunci fa. Ni ce ba wata ba da za ki fake da rashin zuwan dangin Innayo don ki boye 'yar tsamar dake tsakaninki da mijinki. Daukar jika kuma ina ce haka kike so?"

Daidai lokacin Ayaah ta shigo. Murmushi ta yiwa Innayo tunda sun gaisa lokacin da suka zo. Tashin maganganun da ta ji ita ma sai ta kasa karasawa dakin. Fita ya kamata tayi amma ta kasa lokacin da ta kula idanun Innayo a birkice suke. Akwai boyayyen bacin rai da damuwa a cikinsu. Sai kuma kwallar da ta cika shi taf amma taki bari ta zubo.

"...ba har gidanki ki ka kirani akan in zo in karbarwa su Innayo tsofaffin kayan da baki dinka ba don kada su zama abin kallo wurin taron suna ba?Ko baki dinga yamutsa fuska da na baki labarin tana ciwon hakori ki ka ce kazanta bace? Shi ne yanzu za ki dinga kukan karya kamar kin fi kowa damuwa da ita..wai ma da kin taba gayyayarsu suna ne?"

"Meye na daga muryar? Kuma duk abin da ki ka fada ai bai canjata daga zama uwata ba." Zara ta ce da sanyin muryar wanda hankali ya fara ziyarta.

Uwani tayi wata irin dariya ganin kamar rainin hankali Zara take yi mata.

"Daga baya kenan amma kin san sai dai ki fadawa wanda bai sani ba ko? Na san Innayo za ta ji dadi. Ko ba komai yadda ta dade tana son ki dinga rabarta sosai yau ta samu tunda baki da tudun dafawa."

Allah Sarki Innayo, kwallar sai ta sauko a guje. 'Ya'yan cikinka su yi maka irin haka ba karamin ciwo gare shi ba. Ji tayi kafafunta suna neman sakinta a kasa sai hannuwan Ayaah suka tareta. 

Tausayin Innayo ya tsirga mata. Tunda suka shigo matar nan tana kan kafafunta. Amma ita ce 'ya'yanta suke yiwa haka.

Daga ciki suka ji Zara na cewa "Ko ma me za ki fada kiyi ta fada. Na riga na fara ganin nawa sakamakon, ki jira naki."

"Ba zan ga komai ba sai alheri. Wato rashin kunyar da ki ka kwana biyu baki yi ba saboda kin dawo gida mai soro ce tasa ki cewa nazo dama?"

Zara ta share kwallar da ba za ta ce ga aihinin dalilinta ba. 

"Ki barshi kawai."

Ayaah kasa jurewa ganin hawayen Innayo tayi ta juya za ta fita. A yau ta fahimci me yasa a gida ake bukatar wanda ba ya shakkar kowa. 

"Ina za ki?" Innayo ta tambayeta cikin dusashewar murya.

Kofar dakinta ta harara tukunna sannan ta ce "Anti Hasiya zan kira."

Innayo ta murmusa ganin ran Ayaah yana neman fin nata baci 

"Dawo abinki Hajara. Idan babarki ta zo raina sai yafi yanzu baci. Ba wani hakuri gareta ba bare jin magana a irin wannan yanayin."

Ayaah bata san lokacin da tayi murmushi ba "da gaske ita ma bata jin magana?"

"Ban ce ba" Innayo ta amsata cike da kulawa.

Sautin tsakin Uwani wadda ta mike suka jiyo tana mai cewa 

 "Aikin banza. Kin san abubuwan da na katse na zo? To wallahi sai kin biyani tunda a bakin aiki nake ki ka sani fitowa."

Zara ta auna ta ga a neman lafiya babu ji da kai. Idan tayi shiru kanta za ta cuta. A yadda ta wahala kwanakin farkon haihuwarta ba za ta so a maimaita ba.

"Wurin dinkin nan nake so ki duba min. Ina jin kamar bai yi ba."

Metiron Uwani ba mutumci. Banda tana tsoron kada kasuwar ta watse da sai tayi dariya. Ai tun ranar da Innayo ta saka ta duba Zaran ta kula dinkin zai iya samun matsala saboda rashin kulawar da ya samu. Duk da cewa a ranar a tsorace take amma ta san muddin Hasiya tana wurin bata isa ta karbi kwandalar Innayo ba. Ashe kuwa tana da rabo. Tunda Zara ta sake kawo kanta wallahi sai taci kudinta. 

Tashi tayi kamar za ta fita daga dakin a zuwan bata damu ba ta ce "Aiki ne na kuďi Zara. Sannan dole ki san karyar da zaki yi ki zo ki sameni a gida. A nan Innayo..." 

Innayo kawai ta bude kofar. Su biyun kowacce ta zaro idanu. Jaririyar ta nunawa Ayaah.

"Dauki kanwarki ki fita kuma kada ki manta abin da na fada miki."

Umarni ta bi ta koma tsakar gida da 'yar jaririyar wadda ta sake nannadewa a shawul.

"Uwani"

Cikin Uwani sai da ya tsirga don tsoro ne ya cika mata zuciya. Yanayin Innayo yasa taji kamar tayi tsuntsuwa ta ganta a nata gidan.

"Ba dake nake ba?" Innayo ta yi mata tsawa.

"Na'am" Muryarta har rawa take da ta amsa.

"Ban ce ki duba min Zara zan biya ki ba rannan?"

"Kin ce."

"Isa ne ban yi ba ko? Saboda bani da wannan mutumcin a idonki."

Maganarta ta biyu babu hargagi balle daga murya. Amma zukatan fitinannu cikin 'ya'yan nata sun girgiza. Duk abinsu bata taba nuna musu wannan bangaren nata ba. Sai suka zata duk wani rashin albarkarsu za ta karba saboda tana son su.

"Wallahi Inn..."

Katseta tayi da cewa "Duba ta."

Zara ta kwanta da tsoron kada fadan ya dawo kanta. Uwani na dubawa ta ce sai an sake dinkin. Hawaye ta soma fitarwa kawai saboda tuna irin azabar da tasha a 'yan kwanakin da suka wuce. Tana ji Innayo ta ce da Uwani ta je ta dauko kayan aikinta. A gurguje ta fice. Duk da dan akwatin tafi da gidanka da take yawo dashi yana mota ita dai burinta ta ganta a waje. Bayan fitarta ne Zara ta kasa daurewa ta kira Innayo a raunane.

"Innayo."

Bata amsa ba ta fita daga dakin. Wurinsu Hasiya ta tafi ta ce komai suka gyara su adana shi suna sai wani satin.

"Wani abin ne ya faru?" Cewar Maimuna.

"Maijego babu lafiya. Banda ma sun dorawa kansu waye yake wani taron suna a haihuwa ta biyar?"

Hasiya kamar bata yarda ba. Dama ta kula da wani irin yanayi da Ayaah ta fito dashi kamar tayi kuka. Ana haka Uwani ta dawo. Bata cewa kowa komai ba ta shige ciki.

Innayo ta bi bayanta ta rufe kofar falonta. Kafin a  fara tasa Zara kiran Alh. Unais. Sai da tayi masa kira hudu sannan ya dauka a wulakance.

"Ina fata ba cewa za ki yi kayan abincin sun yi kadan ba. Sannan ki fadawa Innayo dinnan don Allah ayi abinci maidadi saboda dangina da zasu zo da na Laurat. Ayi abin fita kunya."

Taji zafi kwarai da jin kalamansa. Sai dai kuma har duniya ta nade Zara bata da wata uwar sama da ita. Babu mai daukar wannan bakin halin duk son da yake mata ya ce zai jure ya cigaba da kulawa da ita irin na uwa da 'ya. Ita din cw dai dolenta.

"Innayo dinnan ce ba Zara ba. Ka fadawa danginka suna sai wani satin. Idan kuma za ku iya hakura gabadaya zai ma fi."

A hanyar komawa gida yake daga kasuwa. Yana baya direbansa yana ja. Jin muryar Innayo ba shiri ya tashi zaune daga kashingidar da ya yi.

"Wani abin ne ya faru?"

"Ba ta da lafiya."

Ya san Haj. Fatakwal ba za ta lamunce ba shi yasa ya ce zai sanar dasu yadda idan sun zo ba za su takura mata ba.

Gaban Zara yana dukan uku uku ta ji Innayo ta cigaba da cewa 

"Baka fahimceni ba kenan. Kwata kwata bana son danginka su zo gidan nan gobe. Bayan wulakancin da ku ka yi min akan zamanta a asibiti da rashin lekowar waninku dubata sai ace za a zo suna? Ga kayan abincinku nan 'yan uwanta sun muku kara sun gyara. Ka aiko a dauka tunda matar taka bata nuna maka mutumcin mazaunan gidan nan ba balle ka zo da kanka. Sannan kasa a kawo mata 'ya'yanta su dubata."

Dammmm...Zara da Alh. Unais da ma Uwani dake tsaye a gefe kowa yaji gabansa ya fadi.

Tsoro ya ji kada ta ce ya sakar mata 'ya ya soma bata hakuri. Yana son Zara har yanzu.

"Kiyi hakuri zan zo. Amma don Allah ayi sunan saboda Hajiyata."

Wato saboda Hajiyarsa. Matar da bata san ciwon tata 'yar ba.

"Suna kam babu shi Unaisu. Idan kun zo ma ba za ku sameta a gidan ba"

Ta kashe wayar ta ce da Uwani tayi aikinta. 

"Kinga ya soma warwarewa ne Innayo. Ko in ware duka na sake sabo?" Uwani ta tambaya gudun yin laifi.

"Ni da ban taba shiga aji ba ina zan sani? Ke dai kiyi aikinki zan biya."

Uwani ta san gatse ne. Yau bata san me ya faru ba amma tsoron bacin ran Innayo take irin wanda bata taba ji ba a baya. Haka nan dai ta duka tayi aikinta gabanta yana faduwar da bata san musabbabinsa ba.

Kafin a gama Zara ta kusa suma. Ihu ko surutu irin na mai jin jiyo bata sami zarafin yinsa ba. Tsoron sake batawa mahaifiyarta rai take yi. Wani abu da ya dade bai ziyarci zuciyarta ba. Innayo na ganin yadda take cije lebe da damkar gefen katifa sai ta matsa kusa da gadon. Hannunta kadai ta rike tana girgiza mata kai da rarrashi amma sai taji salama. Ciwon ya ragu sai wani irin abu da take ji game da matar da ta kawota duniya. Hawaye ne ya balle mata bata sharesu ba kuma babu niyar tsayuwarsu. Fuskar nan da ta tashi tana gani a bakin murhu a yau ta maye mata gurbin duk wata allurar kashe ciwo. Bata sani ba ko rashin kula ne amma kamar yau ta fara tantace komai na fuskar Innayo. Idanuwanta sun fada ciki ana gani za a gane wahalar rayuwa ce ta kawosu. Farar fatar da suka gada ta dusashe sosai. Wanda ya san kuruciyarta kadai zai iya bada shaidar ita din fara ce a da. Ga layukan girma don ba a ce tsufa ba sun zane mata fuska. Hannun da ta riketa dashi kuwa ba ka ce na mace bane. Babu kanta kamar da tunda ta daina kaso tamanin cikin ayyukan da take a baya. Amma fatar ayi wani irin tauri kamar na kakkarfan namijin da ya sha aikin hannu. Hannuwa ne da suka raini tare da aurar da mata har guda tara! Mata da masu kudin cikinsu suka juyawa hannun alkhairi baya. Matan da ita Zara take cikinsu! Kawai sai ta fashe da kuka. Ta sake yiwa hannun Innayo wani irin riko tamkar tare da rayuwarta yake tafe. A haka baccin wahala ya dauketa ga gumi ya wanke mata fuska.

Uwani ta gama tattara kayanta ta ajiye pain reliever din da Zara za ta sha idan bukatarsa ta taso. Tsakar gida ta fito za ta tafi daidai lokacin da Ummakati ta shigo gidan da sallama. Ita ma tunda Munzali ya yi mata magana akan gyaran zumuntarsu da 'yan uwansu ba karamin dadi taji ba. Baudadden miji gareta sai da kyar da sudin goshi ya barta ta fito barka da yamman nan. 

Ta tsaya suna gaisawa Asabe ta jiyo muryarta tayo waje. Bata ga dalilin wannan shishshigi da 'ya'yanta suka fara ba cikin kwanakin nan. Fadan da ta taso yiwa Ummakati bai samu ba ta tsaya kallon wasan kwaikwayo a cewarta.

Innayo ce tayi saurin fitowa kafin Uwani ta bar gidan.

"Nawa ne kudinki?"

Sai taji kunyar idanun dake kansu. Ko babu su ita yau tsoron Innayo din ma take.

"Ki barshi ba zan karba ba."

Innayo ta hade rai sosai ta ce "Idan baki tsaya kin karba ba daga yau in kin zo gidan nan kar ki kuma shigar min daki."

Maimuna sai ta tashi da sauri "Subhanallahi. Innayo me ya yi zafi?"

"Kar ku saka min baki." Ta kuma kallon Uwani wadda duk ta tsure "nawa ne?"

"Dubu shabiyar. Don Allah ki barshi Innayo." Ta ce kamar za tayi kuka. Kowa ita yake kallo kamar basu santa ba.

Innayo bata saurareta ba ta kwance gefen zaninta. Dubu takwas ta hado dama ta san bata da shabiyar din. A rashin hankali na Uwani idan ta so kin karba da sai ta yanko kudin kasa sosai. Ita dai Innayo sai ta kalli Hasiya da Maimuna,

"Nawa zan samu wurinku?"

Hasiya ta so cewa kar ta biya sai dai ta kama bakinta. Dubu uku ta bayar ta bar dari biyu da zasu yi kudin adaidaita sahu ita da Ayaah. Maimuna ta bada dubu biyun da Innayo din ta bata dazu. Samarin 'ya'yanta kamar hadin baki kowa ya ciro dari biyar kudin da aka basu sallama na aikin kafinta da suke koyo. Murja ta dauko jakarta ta mika dubu daya. Ummita dari bakwai gareta a hannu ita ma ta mika. Ummakati ma da bata san silar abin ba ta bayar da dubu biyu. Ayaah ta bada dari ukun da ita kadai ta rage mata.

Uwani ta kasa motsi balle magana. Kannenta ne da 'ya'ya su duka amma haka suka hada kudin domin fitar da Innayo kunya. Da taki mika hannu ta karba sai Innayo ta kamo hannun ta dora mata kudin a tsakiya.

"Ai na ce miki zan biya ki. Allah ba zai bari naji kunya ba."

Ranar farko da Uwani ta ji muguwar kunya kenan a rayuwarta. Abin da ya faru yanzu shi ne asalin kaskanci a gareta. Tafi kowa kudi cikinsu. Amma sun hada sun bata. Bata iya kwakkwaran motsi ba sai da aka fara kiraye kirayen sallar magariba. Sannan ta farga ashe duk sun watse. Babu kowa a tsakar gidan duk suna falon Innayo sai ita kadai. Kwalla taji tana neman zubo mata tayi saurin sharewa ta fita a fusace.

Innayo sai ta saki labulen dakinta ta koma ta zauna. Tayi minti goma tana karantar yanayin Uwani. Addua take Allah Yasa shiriyarta ce za ta zo ita ma. Ko kusa bata ji dadi abin da tayi mata ba. Sai dai Uwani tana bukatar sabon karatu game da sanin hakki da darajar mutane ba ma mahaifiyarta ba ita kadai. Kudi sinadari ne amma ko kusa ba shi ne rayuwa ba kamar yadda ta zata.

***

"Kwarankwatsa dubu na gaji shika nake bida. Wannan wane irin aure ne? Ki don daga kauye ka auroni?"

Tashin hankalinta yafi tsoro akan na uwargidansa. Bai hango wani dalili nan kusa da zai sa ya saki Ummule ba. Balle yanzu ma da take dauke da cikinsa. Zaunar da ita ya yi a gefensa yana bata hakuri ta soma kuka. Zabi biyu ta bashi kuma kowanne mai tsauri ne a gareshi.

Salihi ya san cewa ta fi shi gaskiya sai dai kuma ya rasa yadda zai bullowa lamarin balle ya iya fadawa Uwani cewa ya yi mata kishiya watanni biyar da suka gabata. Yana jin kwarewa wurin iya masifa da kaskantar da mutum da Uwani take gwada masa ne suka mayar dashi lusarin namiji. Ba ya iya sakata ba kuma ya iya hanata. Dama kuma shi mutum ne mai yakana da hakuri. Ko kadan baya son hayaniya. Yana da rufin asiri daidai gwargwado, wannan ne ma yasa zaman nasu ya yi karko. Daidai da ashana Uwani bata taba karar saya idan bai bayar da kudin ba. Ita fa a dole ba za ta yi rayuwa irin ta Innayo ba. Miji ba zai kwanta ya mori arzikinta ba. Ita da kyautatawa ta miji da mata  sai suka yi hannun riga. Babu wata riba cikin aurensu da zai d'orar banda yaran da suka haifa guda hudu. Su ma yaran bata basu mahimmanci kamar yadda take bawa aikinta. Tsabar son kudi a asibitinsu duk wadda bata son yin aikin dare kudi kawai za ta bata tayi mata. Haka suka tashi babu shakuwa tsakaninsu da ita. Shi kuma Salihi babu kulawa daga matarsa.

Watarana anyi jinkirin biyan albashi ya roketa bashi zai biya kudin makarantar yaran. Yana dan yin rance wurinta amma wannan kudin yafi na ko yaushe yawa. Kamar ba za ta bashi ba tana ta kiran babu don kada ya soma saka ido akan abin da take tarawa. Sai da yaran suka yi sati a gida, gashi ta dauki hutun shekara. Rashin sabo da zama dasu sai take jin sun caza mata kai. Hutun da take nema babu. Hayaniya taki karewa. Ba shiri ta ce ta dauki adashi ya zo ya karba. Sunyi akan ana albashi zai biyata sai gashi har an soma zancen jarabawar karshen zangon. Uwani panicked! A zatonta ya yi sama da fadi da kudinta. Ai kuwa ta tayar masa da hankali. Shaf ta manta ya aurar da kannensa biyu mata a wannan tsukin lokacin. Albashin nasa ma bai ishe shi ba sai da ya ci wani bashin. Ita dai kudinta kawai.

Takanas ta taka har gidansu. Mahaifiyarsa tayi mamakin zuwanta ta kuma tsorata. Saboda Uwani bata zuwa sai da dalili. Ba kunya ta fada mata halin da suke ciki.

"Wallahi idan bai bani a watan nan ba hukuma za ta shiga tsakaninmu. Ni ba irin sakarkarun matan da ake yiwa wayo suyi ta bautawa miji da 'ya'ya a banza bace."

Kwantar da kai tayi ta bata hakuri. Ita kuma sai wani jijjiga jiki take kar ta sassauta a fara kira mata ta yafe tunda mijinta ne.

"Gobe in sha Allahu za a kawo miki kudinki Uwani. Nawa ne?"

"Dubu dari biyu da tamanin da hudu."

"Kije gida ba zai gagara ba in Allah Ya so."

Babu sallama ta fice abinta. Mahaifiyar Salihi bata tsaya nemansa ba tunda ta san lokacin da ya ranta da dalilin da ya hanashi biya. Ranta dai ya baci sosai. Sarkar zinarenta ta karshe da maigidanta ya bata kafin rasuwarsa ta dauko daga ma'ajiyarta. Kai tsaye gidan Dillaliyar unguwarsu ta nufa. Haka ta bata sarkar jingina ta karbo bashin dubu dari uku. Da Salihi ya zo da yamma ta kulle a leda ta bashi.

"Idan Allah Ya hore maka da wuri ka kawo kudin na maidawa Dillaliya."

Sunkuyar da kai ya yi cike da kunya da takaicin Uwani. Karshe ma yaji kamar zai zubar da kwalla. A tausashe mahaifiyarsa ta ce,

"Kada ka bari zancen nan ya tsaya maka rai. Maganar guda ce. Ba zan saka ka saki matarka ba amma indai ka haifu za ka kara aure. Ka nemo 'yar masu mutumci ka aura (haka kawai 'ya'ya su dinga janyowa ana aibata dattakon iyayensu)."

Ya nuna mata ya haifu kuwa. A cikin wata guda ya hada kudin nan ya kai aka karbo mata sarkarta. Tayi ta saka masa albarka kuwa. Bayan wata uku ya ce su tura kauyen 'Yar gaya ya sami mata. 

Ita da 'yan uwansa basu kyamaci 'yar kauyen da ya kawo ba. Yarinya ce mai saurin shiga rai da faram faram da jama'a.

Matsalar farko da suka fuskanta shi ne rashin samun kwarin gwiwar fadawa Uwani zai yi aure har aka yi. Tsoron tashin hankalin da za ta yi masa yake ji. Sai gashi ya buge da rokom Ummule tayi hakuri har ya sami damar fada. Gida ya kama mata a wata sabuwar unguwa. Daga office yake biyawa amma bai taba kwana ba. Haka take ta hakuri. 

Aurensu na da wata biyu barayi suka haura mata cikin dare. Tsananin firgita da tayi yasa ta suma. Sun kwashe kayan kallo da kudi amma basu tabata ba. Koda ya iso gidan bayan anyi masa waya daga makota tana da zubar jini. Ashe ciki gareta basu sani ba har ya zube. Musabbabin rigimarsu ta yanzu kenan. Ta roki ya raba musu kwana a kalla barayin da aka san 'yan unguwa ne zasu ga namiji na kwana. Idan ba zai iya ba kuma za ta koma gidansu. Da kyar ya lallabata da alkawarin zai fadawa Uwani yau ya tafi. 

Yana fita Ummule ta zari mayafi tabi bayansa a adaidaita sahu. Ba za ta yarda ta zauna tana cutuwa ba. 'Yancinsu ita da dan cikinta take neman karewa.

*

Samari ne su hudu cikin wani tafkeken daki wanda ya wadata da kayan alatu. Daki ne wanda uku daga cikinsu suke haya a ciki a matsayinsu na daliban jami'ar Bayero. Uku a cikinsi babu wanda zai kai shekara ashirin da biyar. Tun daga suturarsu da ta juyawa mutumci baya har zuwa wayoyin hannuwansu za ka san 'ya'yan masu hannu da shuni ne. Kawunansu babu kyawun gani kuma wai nan duk a cikin gayu ne. Cikon na hudun nasu dan saurayi ne wanda da alama sun girme shi. Shi riga da wando na yadi ne a jikinsa. Ko kadan babu alamun shashanci tare dashi sai damuwa shimfide a fuskarsa. Daya daga cikin samarin ne ya tsaya a gabansa yana magana yana jejjefa hannuwa kamar mai rapping. Wandonsa ya kusa gwiwa sai na cikin da ya bayyana cikin wani salon wulakanta kai mai suna ass-down.

 "Oh boy ya ka ke mana yawa ne? Nifa gaskiya bana son eh-yane, ai ka gane. Kawai idan maiko ba zai samu ba ka ware. Clique (kungiyar abokai) dinmu ba na yawa-boys bane."

Tashin hankali ne ya kara bayyana a fuskar yaron da yaji sauran suna cewa ya tafi. Ya matsantawa kansa son yin abota dasu saboda duk makarantar babu masu tashe irinsu. Kowa ya sansu kuma yana shakkarsu. A gidansu shi da 'yan uwansa tamkar babu wanzuwarsu. Mahaifiyarsu neman kudi tasa a gaba. Babansu bashi da katabus sai tsoronta. Gashi bata nuna musu shiga dangi ba. Basu saba da kowa ba balle su ji dadin mu'amala da makusantansu. 

Yara kala kala ne. Akwai masu son ayi feeling presence dinsu idan suna waje. Suna son a yaba musu ko ayi musu fada. Su dai ka nuna ka san dasu kuma suna da mahimmanci a wurinka. Idan suka kasa samu a gida sai su fita. Irin haka ce ta faru da Mubasshir Salihi. Rayuwar gidansu babu dadi. Daga karatu sai karatu. Tun suna yara idan suka fara wasa Uwani ke hanawa tayi ta fada har suka daina yi da junansu. Yanzu shiga dari fita dari sai dai ka samesu kowanne rike da waya kamar ibada.

"Nawa zan kawo to?" Ya tambayi mai yi masa magana.

"Contribution ne kawai na daidai kudin gidansu mutum.." sauran suka kwashe da dariya "kada dai ka kawo kasa da 50k domin zamu tafi da babes. Ka san mata da son ayi musu barin kudi."

"Shike nan, zan kawo."

Fita ya yi da rawar jiki kada a fasa zuwa yawan bude idon da suka shirya zuwa Tiga dam dashi. Yana fita suka kwashe da dariya suna tafawa. Mubasshir ba ajinsu bane. Za dai su tatse shi da kyau su yar ne kawai.

Babur dinsa ya hau wanda da kyar da sudin goshi Uwani ta saya masa. Shi ne danta na fari. Yana level one.

Ya san yau aikin kwana gareta. Kannensa mata duka ukun suna makarantar kwana. Da mukullinsa ya bude gidan. Kofar dakinta a kulle da mukulli. Guntun tsaki ya yi ya dauko spare wanda abokan nasa suka sa ya yanka. Ashe ga ranarsu nan. Hankalinsa a kwance ya dinga sauke mata akwatuna yana bincike saboda bai sa ran dawowarta yau ba. Babansu ma kwanakin nan idan tana da aikin dare baya dawowa da wuri. Wani envelop ya samu a can kasan wardrobe dinta ya dauko ya zazzage akan gado. Bai san ko nawa bane don yawan bandiran da ya gani. Ga kuma kananun box din sarkar gwal guda uku. Dariyar shakiyanci ya yi da ya kwatanta bawa duk yarinyar da za a hada shi da ita a Tiga da ita matsayin kyauta. Ya san sai ya doke ragowar abokan nasu wurin samun fada da kulawa. 

Mubasshir yana dakin Uwani yana barna ta iso gida. Tana gyara parking Salihi ya iso. Jira yake ta gyara motar shi ma ya ajiye tasa sai ga adaidaita sahu ya tsaya a jikin katangarsu. Ummule ce ta fito ta nufi motarsa tana cewa ya bata dari uku ta biya mai adaidaita sahu.

Uwani da ta dawo gida da bakincikin abin da ya faru a gidan Innayo  sai ta tsaya tana kallon ikon Allah. Yarinyar da ta fito daga adaidaita sahu murmushi take yi. Salihi kuwa a firgice yake!

TAMMAT.

MU HAƊU A KASHI NA BIYU.
